
Rusia, după URSS 


NEVOIA CUNOAŞTERII UNEI RUSII ENIGMATICE 
(în loc de prefaţă) 


Apariţia volumului „Rusia. După U.R.S.S.” semnat de cunoscutul scriitor 
şi publicist, Corneliu Vlad, consacrat evoluţiilor din Rusia anilor 2009- 
2010, vine să suplinească penuria de informaţii despre fenomenele care au 
loc într-un spaţiu extrem de important aflat în vecinătatea noastră 
geografică. Este o apariţie editorială notabilă, pe fondul numărului redus de 
lucrări de referință ale unor autori români despre evoluțiile din Rusia după 
prăbuşirea U.R.S.S., comparativ cu cele apărute în Occident, dintre care 
este suficient să le amintim pe cele traduse recent în limba română - 
„U.R.S.S. a murit, trăiască Rusia” a istoricului francez Helene Carrère 
d'Encausse şi „ Rusia contraatacă. Planul secret” a ziaristei franceze Laure 
Mandeville. 

Odată cu destrămarea, în decembrie 1991, a fostului imperiu sovietic, 
definită de preşedintele Vladimir Putin în mesajul său din aprilie 2007 
adresat Adunării Federale, drept „cea mai puternică catastrofă geopolitică a 
secolului” şi „o adevărată dramă” pentru poporul rus, Rusia, mai mult decât 
celelalte foste republici sovietice s-a aflat în fața unor mari provocări, 
legate, în primul rând, de organizarea național-statală. Refuzul unor republici - 
Cecenia, Başkortostan şi Tatarstan, ca şi al Republicii Kalmâke de a accepta 
semnarea Tratatului federal care definea raporturile dintre Centru şi 
subiecții Federației crea pericolul sciziunii, făcând ca Rusia să 
împărtăşească soarta fostei Uniuni Sovietice. Tocmai pentru a preveni acest 
lucru, conducerea de la Moscova a fost nevoită să facă o serie de concesii 
de natură să detensioneze situaţia, mai puţin în cazul Ceceniei. Conform 
prevederilor Tratatului federal semnat la Moscova în martie 1992, în 
componenţa noului stat independent au intrat 89 de subiecți (21 de republici, 
6 ținuturi, 49 regiuni, 10 districte autonome, o regiune autonomă şi 2 oraşe - 
Moscova şi Sankt-Petersburg-de importanţă federală). În 66 din cei 89 de 
subiecți au fost instituite funcții de guvernatori, numiţi prin decret al 
preşedintelui Boris Elțîn. 

Un impact negativ asupra dezvoltării Rusiei l-a avut, printre altele, 
conflictul iscat între preşedintele Elțîn şi fostul Soviet Suprem al R.S.F.S. 
Ruse (Parlamentul) în timpul dualității puterii, finalizat, la începutul lunii 
octombrie 1993, printr-o acţiune de forță a şefului statului, în pofida 
oricăror norme democratice- bombardarea sediului Parlamentului, soldată 
cu zeci de victime din rândul populației civile şi al forțelor de ordine. 

La scurt timp a fost lichidat nu numai Sovietul Suprem moştenit din 
timpul U.R.S.S., dar şi sovietele locale, iar vechea stemă a R.S.F.S.R. a fost 
înlocuită cu stema actuală cu vulturul bicefal. În urma referendumului din 
12 decembrie 1993 a fost adoptată noua Constituţie a Rusiei, votată de 54,8 
la sută din alegători, care a marcat constituirea unui nou sistem politic din 
Rusia. În aceeaşi zi, au avut loc şi alegerile pentru noul Parlament - Duma de 
Stat. Constituţia a pus bazele juridice ale orânduirii statale a Rusiei 
postsovietice, permiţând, totodată, reglementarea unor probleme legate de 
raporturile între subiecții Federației şi Centru. 

Potrivit prevederilor noii Constituţii, Rusia a devenit republică 
prezidențial-parlamentară, în care rolul-cheie revine preşedintelui Federaţiei 
Ruse. Puterea legislativă este exercitată de Adunarea Federală, compusă din 
două Camere-Duma de Stat (Camera inferioară) şi Consiliul Federaţiei 
(Camera superioară). Puterea executivă este reprezentată, la nivel central- 
de Guvernul Federaţiei Ruse, iar la nivelul subiecţilor Federației- de organele 
executive ale acestora (guverne, administrații) conduse de şefii puterii 
executive ai subiecților (guvernatori, şefii administraţiilor, preşedinţii 
republicilor). 

Momentele cele mai dramatice pentru stabilitatea Rusiei au fost 
înregistrate în anii 1994-1995, în timpul campaniilor militare ale forţelor 
federale în Cecenia condusă de Djohar Dudaev, fost general de aviație în 
Armata Sovietică, încheiate prin Acordul de la Hasaviurt, semnat la 31 august 
1996. 

Situaţiei grave din nordul Caucazului i s-a adăugat criza economico- 
socială în care se afla Rusia. „Terapia de şoc” aplicată la începutul anilor 
'90 unei economii nepregătite pentru măsuri atât de severe (liberalizarea 
preţurilor şi a comerțului, stabilizarea financiară şi privatizarea) s-a soldat cu 
efecte dezastruoase pentru nivelul de trai al populaţiei, tot mai dezamăgită 
de evoluţia haotică a țării. „Nefinalizarea problemelor macro-economice - 
scrie unul dintre istoricii ruşi, A.V. Filippov- accentuate de lupta politică a 
devenit cauza crizelor periodice”, a dus la o „marţea neagră”, când într-o 
singură zi, 11 octombrie 1994, cursul dolarului a crescut cu 27 la sută. 

Patru ani mai târziu, defoltul din 17 august 1998, declanşat pe fondul crizei 
financiare mondiale şi al reducerii drastice a preţului la petrol, a spulberat, 
practic, toate economiile populației, făcând ca datoria externă a Rusiei să 
ajungă la 123,2 miliarde dolari. 

Privatizarea sălbatică, îndeosebi în ramurile extractive de gaze şi 
petrol, precum şi ale industriei metalurgice au dus la o polarizare uriaşă a 
societății, la apariţia unei noi categorii-oligarhii, reprezentând, în opinia 
aceluiaşi istoric rus, „nu un fenomen economic, ci mai degrabă, politic”, 
reunind persoane care făceau afaceri în apropierea puterii, influențându-i 
deciziile. Deosebit de grav a fost că unul dintre aceştia, Boris Berezovski, a 
pătruns în influenta „familie” din jurul preşedintelui Elțîn, deteriorând grav, în 
ultimă instanță, imaginea acestuia. 

În încercarea de a depăşi criza economică din ce în ce mai pronunţată 
în cel de-al doilea mandat, preşedintele Elțîn, supus pericolului suspendării 
iminente de către Duma de Stat, a fost nevoit să procedeze la schimbarea în 
câteva rânduri a premierilor. În faţa deteriorării grave a situaţiei din ţară, 
îndeosebi după declanşarea, la începutul lunii august 1999, de către 
insurgenții radicali ceceni a unor acțiuni militare în Republica Daghestan 
vecină, Boris Elțîn a început să se gândească la un înlocuitor. 


La 9 august 1999, premierul S.V. Stepaşin, al cincilea în timpul celor 
două mandate ale preşedintelui Elțîn, a fost înlocuit cu fostul director al 
Serviciului Federal de Securitate (FSB), Vladimir Putin, o persoană puţin 
cunoscută la data respectivă în sânul opiniei publice. Acţiunile ferme ale 
noului premier, îndeosebi după seria atacurilor teroriste din Moscova şi alte 
oraşe din Rusia, rămase şi până acum neelucidate complet, au fost de natură 
să restabilească încrederea populaţiei în autorităţile centrale. 

Nici pe planul politicii externe activitatea preşedintelui Elțîn nu a 
fost de natură să satisfacă aşteptările populației, nemulțumită tot mai mult 
de concesiile făcute Occidentului, de scăderea prestigiului şi influenţei 
Rusiei pe arena internaţională. 

La sfârşitul anului 1999, imaginea preşedintelui Elțîn se deteriorase 
într-o asemenea măsură, încât singura soluţie care-i mai rămăsese a fost 
renunţarea, înainte de termen, la 31 decembrie 1999, la mandat în favoarea 
premierului Putin, desemnat, până la viitoarele alegeri prezidențiale, ca 
preşedinte a.i. al Rusiei. 

La o lună după numirea ca succesor, popularitatea lui Vladimir Putin 
ajunsese deja la 55 la sută, crescând în mod semnificativ după ocuparea, la 
7 februarie 2000, de către trupele federale a oraşului Groznîi, capitala 

Ceceniei. Victoria, obținută cu jertfe uriaşe, la care s-au adăugat şi primele 
semne ale redresării economice, au dus la creşterea popularității noului 
lider de la Kremlin. La alegerile prezidențiale anticipate din 26 martie 
2000, la care s-a înregistrat o prezență de 68,74 la sută, Vladimir Putin a 
obținut 52,94 la sută din voturi, la o mare distanță de principalul său 
candidat, liderul comuniştilor ruşi, Ghenadii Ziuganov, cotat cu 29, 21 la 
sută. 

Lozincile lansate de Putin imediat după preluarea funcției de 
preşedinte, vizând întărirea „verticalei puterii” şi instaurarea „dictaturii 
legii”(aceasta i-a adus unele reproşuri în legătură cu introducerea unui 
regim autoritar), au fost primite cu înțelegere de către populaţie, fiind de 
natură să asigure stabilitatea țării, să prevină destrămarea statului, să pună 
capăt haosului instalat în timpul regimului Elțîn. 

Printre primele măsuri luate de către noul preşedinte după investirea 
sa, la 7 mai 2000, au vizat reglementarea relaţiilor federale, punerea în 
concordanță cu prevederile Constituţiei a modului de formare a Consiliului 
Federaţiei - Camera superioară a Parlamentului rus, înlocuind numirea 
guvernatorilor cu alegerea acestora. Printr-un decret al preşedintelui Putin 
au fost formate 7 districte federale, în fiecare dintre acestea fiind instalat 
câte un împuternicit al preşedintelui, cu sarcina de a asigura realizarea 
prerogativelor constituţionale ale şefului statului în districtul respectiv. În 
scurt timp, s-a ajuns şi la încheierea haosului juridic creat în delimitarea 
competențelor dintre Federaţia Rusă şi subiecții acesteia. Măsurilor luate în 
timpul preşedintelui Putin li s-au adăugat o serie de reforme realizate în anii 
2004-2005 în sfera conducerii, vizând unirea unor regiuni şi districte 
autonome în cadrul unor ţinuturi, apariţia unor noi structuri a puterii 
executive federale: ministere, servicii şi agenții. 

Încă în timpul mandatului de premier şi al celui de preşedinte 
interimar, Vladimir Putin a decis să pună ordine în relaţiile puterii cu 
oligarhi. La întâlnirea din 28 februarie 2000 cu reprezentanții marelui 
capital, acesta le-a pus în față o serie de condiții: să-şi plătească impozitele 
către stat, să investească în economia autohtonă, să se ţină cât mai departe 
de politică. Doi dintre marii magnați ai mass-media- Vladimir Gusinski şi 
Boris Berezovski nu au fost pregătiți să renunțe la pârghiile influenței 
asupra puterii şi au trebuit să ia calea exilului. Un alt oligarh, Mihail 
Hodorkovski, patronul companiei petroliere ruse IUKOS, învinuit de 
evaziune fiscală şi escrocherii, rămas în ţară, a fost reținut la 25 octombrie 
2004, judecat şi condamnat. Acuzaţiilor oficiale li s-a adăugat şi încercarea 

de finanțare a unor partide politice, în schimbul sprijinului acestora pentru 
obținerea unor locuri în viitorul parlament. 

În anii 2002-2004 au fost aduse o serie de modificări menite să ducă 
la perfecționarea sistemului politic, inclusiv ridicarea, de la 5 la 7 la sută, a 
pragului electoral pentru admiterea partidelor în Duma de Stat. 

Măsurile luate în sfera economică de noul executiv au fost de natură 
să înlăture consecinţele negative ale crizei din 1998. Începând din anul 
2000 a fost stopat declinul economic, înregistrându-se o creştere graduală a 
veniturilor populației. La baza noii doctrine economice a Rusiei au fost 
puse avantajale Rusiei în sfera resurselor sale naturale, poziţia de tranzit a 
țării pe direcțiile Est-Vest şi Nord-Sud, potențialul tehnico-ştiințific şi 
uman, sistemul de învăţământ etc. Nevoia ieşirii țării pe piața mondială a 
dictat crearea unor companii şi concerne puternice, ca, de exemplu, „Gazprom” 
şi „Rossneft”, contopirea unor întreprinderi din industria militară şi de 
automobile, întărirea rolului statului în domeniile strategice. Rusia a reuşit 
să-şi rezolve problema datoriei externe față de F.M.I. şi Clubul de la Paris. 
Dacă la începutul anului 2000 datoria externă a Rusiei era de 132,8 
miliarde de dolari, în mai 2006, aceasta repezenta doar 3,7 miliarde. 

În mesajul privind starea naţiunii din anul 2004 al preşedintelui Putin 
au fost stabilite câteva proiecte naţionale vizând dezvoltarea sănătăţii, 
învățământului, construcţiilor de locuinţe şi a agriculturii, menite să 
contribuie la îmbunătățirea nivelului de trai al populaţiei. Cu acelaşi prilej, 
preşedintele rus a a atras atenția asupra scăderii îngrijorătoare a numărului 
populaţiei, anunțând o serie de facilităţi în vederea stimulării natalității. 

Politica externă a preşedintelui Putin a pus în centrul său dezvoltarea 
prioritară a raporturilor cu statele din „străinătatea apropiată” reprezentată de 
statele membre ale Comunităţii Statelor Independente, asigurarea reintegrării 
acestui spaţiu. Aceasta a permis întărirea colaborării în cadrul Comunităţii 
Economice Euro-Asiatice, al Unităţii vamale a spaţiului economic comun (Rusia, 
Belarus, Kazahstan, Kîrgîzstan, Tadjikistan, iar în calitate de observatori - 
Ucraina, Republica Moldova şi Armenia), precum şi conlucrarea în cadrul 
organizaţiei Tratatului de Securitate Colectivă, care reuneşte doar 7 din cele 
15 foste republici sovietice. În timpul mandatelor preşedintelui Putin s-a 
înregistrat, totodată, şi o tensionare a relațiilor dintre Rusia şi unele din 
statele membre ale Comunităţii Statelor Independente, aşa cum a fost în 
perioada „revoluţiei portocalii” din Ucraina sau a „revoluţiei rozelor” din 
Georgia. Nici relaţiile cu cele trei republici baltice - Estonia, Letonia şi 
Lituania nu au fost lipsite de unele fricțiuni. 

Unul din obiectivele majore ale politicii externe promovate de noul 
preşedinte l-a reprezentat revenirea Rusiei ca actor important pe arena 
internațională, materializat în participarea activă a acesteia la activitatea G- 
8 şi a G-20, precum şi în cadrul BRIC. 

Mutaţii semnificative au fost realizate în relațiile ruso-americane, 
inclusiv în conlucrarea celor două state în sfera dezarmării nucleare. La 14 
aprilie 2000, Duma de Stat a ratificat Tratatul dintre Federaţia Rusă şi 
S.U.A. privind reducerea armamentelor strategice. O importanță 
excepţională pentru întărirea relaţiilor Rusia - S.U.A. a avut-o exprimarea 
de către preşedintele Putin a solidarităţii prompte cu Administraţia 
americană în lupta împotriva terorismului, după atentatele din 11 
septembrie 2001. 

Progrese importante au fost realizate pe linia colaborării Rusiei cu 
Uniunea Europeană, materializate în extinderea relaţiilor economice 
reciproc avantajoase, a schimburilor cultural-ştiințifice şi umanitare, în 
încheierea „Parteneriatului pentru modernizare”. 

S-a ajuns, de asemenea, la o normalizare a relaţiilor Rusiei cu R.P. 
Chineză, marcată prin semnarea, la 16 iulie 2001, a Tratatului de bună 
vecinătate, prietenie şi colaborare dintre cele două țări, la care s-au adăugat 
întărirea conlucrării dintre cele două state în cadrul Organizației de 
Colaborare de la Shanghai, creată la 15 iunie 2001. 

În pofida unei intensificări a colaborării Rusiei cu Alianţa Nord- 
Atlantică, Rusia nu a ezitat să-şi exprime îngrijorarea față de planurile de 
extindere a Alianţei spre Est şi încercările acesteia de se substitui O.N.U. 

La sfârşitul celui de-al doilea mandat, Putin a lăsat o Rusie renăscută, 
cu ambiţii de mare putere, cu o politică externă previzibilă, dezideologizată, 
manifestată, printre altele, şi prin renunțarea la bazele militare din Cuba 
(Lurdes) şi Vietnam (Cam Ranh). 

Contrar numeroaselor speculaţii în legătură cu posibilitatea avansării 
candidaturii sale pentru un al treilea mandat consecutiv, preşedintele Putin 
a rămas fidel prevederilor constituționale, a acceptat să sprijine candidatura 
lui Dmitri Medvedev la alegerile prezidențiale din decembrie 2007 pentru 
postul de preşedinte al Rusiei, acceptând funcţia de premier. 

Doi ani din această perioadă, marcată de activitatea în tandem a lui 
Dmitri Medvedev şi Vladimir Putin, pusă la început sub semnul îndoielii de 
către numeroşi analişti, constituie obiectul zecilor de editoriale semnate de 
Corneliu Vlad, publicist cu o vastă experiență în analiza evenimentelor 
internaționale, observator fin al realităților ruseşti. 

Volumul de față reprezintă o invitație discretă adresată cititorului la o 
înțelegere corectă, obiectivă a Rusiei, o apropiere de acest spaţiu, renunțând 
la „stereotipurile comode, prejudecățile rusofobe şi imagologia deformatoare”. 

Maniera de tratare a subiectelor cuprinse în volum, observaţiile pertinente 
şi concluziile îndrăzneţe, presărate, pe alocuri, cu o ironie fină, pun în 
lumină calitățile profesionale de necontestat ale autorului. 

Chiar dacă ocupă un spațiu mai restrâns, aspectele de politică internă 
nu scapă ochiului atent al autorului, interesat, printre altele, de programul 
ambițios de modernizare a Rusiei, propus de preşedintele Medvedev în 
septembrie 2009. Sunt perfect pertinente întrebările autorului referitoare la 
şansele modernizării în această ţară, legate în mare măsură de capacitatea 
autorităților de valorificare a resurselor materiale şi umane, flexibilitatea 
politicii externe, locul Rusiei în viitorul echilibru mondial de forțe. Autorul 
volumului constată, pe bună dreptate, că proiectul modernizării, lansat de 
sus, ca şi perestroika gorbaciovistă, nu-i motivează îndeajuns pe cei 
chemaţi să-l transpună în viață, or, pentru a reuşi, acesta nu trebuie să se 
cantoneze în sfera elitelor politice şi economice. Un asemenea proiect 
trebuie să fie realizat cu sprijinul populaţiei, determinând o schimbare a 
modului de gândire a oamenilor, înţelegerea de către aceştia a nevoii 
modernizării cu adevărat a Rusiei. 

În articolul „Rusia, înainte!” dat publicităţii la 11 septembrie 2009, 
preşedintele Medvedev se adresa compatrioţilor săi cu îndemnul: „Să nu mai 
tragem după noi o economie primitivă bazată pe materii prime; o corupţie 
cronică; obiceiul perimat de a ne bizui pe ajutorul statului, pe străinătate în 
rezolvarea problemelor de stat, pe o „învăţătură învechită”, pe tot ce vreţi 
numai pe noi nu”. Subliniind necesitatea modernizării, preşedintele rus a 
atras, totodată, atenţia asupra unor probleme majore cu care se confruntă Rusia 
contemporană: o economie ineficientă, o sferă socială semisovietică, o 
democraţie  neconsolidată, manifestarea unor tendințe demografice 
negative, un Caucaz instabil. Acesta i-a prevenit pe partizanii „revoluţiei 
permanente”, amintind că graba şi lucrurile insuficient gândite au provocat 
adesea consecinţe tragice, ducând Rusia în pragul destrămării. În acelaşi timp, 
liderul rus i-a atenţionat şi pe cei satisfăcuţi de status-quo-ul actual, 
refractari la orice schimbări, că programul de modernizare va fi realizat pe 
etape „neabătut şi constant”. 

Printre principalii vectori ai modernizării preşedintele rus a înscris: 
plasarea Rusiei în rândul statelor avansate din punct de vedere al eficienţei 
producţiei, transformării şi folosirii energiei, introducerii unor tipuri noi de 

combustibil; menţinerea şi ridicarea la un nivel calitativ nou a energiei 
nucleare; perfecționarea tehnologilor informaționale, inclusiv crearea unei 
infrastructuri proprii, terestre şi cosmice de transmitere a tuturor genurilor 
de informaţii; ocuparea unei poziții de frunte în producția de diverse tipuri 
de aparatură medicală, a mijloacelor moderne de diagnosticare, de 
medicamente etc. şeful statului rus a subliniat, de asemenea, necesitatea 
dezvoltării complexului agro-industrial, a creaţiei tehnico-ştiințifice, 
culturii şi învățământului. A pledat, totodată, pentru păstrarea tradițiilor 
pozitive ale poporului rus şi debarasarea de o serie de tare de natură să 
afecteze imaginea acestuia în lume. Preşedintele rus a atras atenţia asupra 
declinului demografic, precum şi a ravagiilor îngrijorătoare ale 
alcoolismului. A ţinut să precizeze, de asemenea, că în eforturile de 
democratizare a societăţii Rusia nu va copia modele străine, fiind însă 
dispusă să preia experiența țărilor avansate, să ia în calcul succesele şi 
insuccesele acestora Acesta a asigurat că va continua programul de 
modernizare a sistemului politic, se va îngriji de întărirea capacităţii de 
apărare a țării, prevenind însă că „nu nostalgia trecutului trebuie să 
definească politica externă a Rusiei, ci scopurile strategice de modernizare 
de lungă durată”. 

Reţine atenția spaţiul amplu acordat de autor relațiilor Rusiei cu 
principalele state occidentale, precum şi „resetării” relaţiilor cu S.U.A., 
negocierilor în vederea încheierii noului acord de limitare a armamentelor 
strategice ofensive, depăşirii tensiunilor legate de proiectul american de 
amplasare în Europa a unor componente ale sistemului antirachetă. 

Sunt abordate pe larg relațiile Rusiei cu Uniunea Europeană, 
îndeosebi cu statele care formează „nucleul dur” al acestei organizații. 

O atenție mare este acordată relațiilor Rusia-NATO. Chiar dacă s-a 
reuşit depăşirea unor obstacole în colaborarea în cadrul Consiliului Rusia- 
NATO, îndeosebi după criza din august 2008, Rusia se arată extrem de 
rezervată faţă de planurile de avansare a infrastructurii militare a Alianţei 
Nord-Atlantice spre graniţele sale, suspectând-o de încercare de atragere în 
orbita sa a unor foste republici sovietice, de a-şi asuma funcţii globale, 
contrar normelor dreptului internațional. 

În pofida înțelegerii de principiu realizate la reuniunea de la 
Lisabona privind crearea unui sistem comun de apărare antirachetă, se 
mențin suspiciunile Rusiei față de sinceritatea partenerilor occidentali. Nu 
este deloc întâmplător că în cadrul Conferinţei de la Miinchen, ministrul rus 
de externe, Serghei Lavrov, atrăgea atenția la 5 februarie 2011 asupra 

nevoii de întărire a încrederii şi predictibilității. „Accentul hipertrofiat al 
NATO pe „apărarea colectivă”, pe fondul consideraţiilor privind unele 
„amenințări din Est”- declara înaltul demnitar rus- nu ne pot, desigur, 
bucura”. Înaltul demnitar preciza, totodată, că aceasta va genera în 
permanență „căutarea adversarului”, accentuând încordarea. 

Pe linia preocupărilor Rusiei legate de întărirea încrederii şi 
securităţii în Europa se înscrie şi propunerea preşedintelui Medvedev 
privind realizarea unei noi arhitecturi de securitate europeană-Helsinki-2, 
privită la început cu rețineri în Occident. 

Secvenţele mozaicale din partea a doua a volumului -,„Externetul” 
oferă cititorului posibilitatea de a-şi completa imaginea despre variate 
evenimente petrecute în Rusia şi în lume în anii 2009-2010. Dintre acestea 
nu lipsesc temele referitoare la: situaţia economico-socială; viabilitatea 
formulei Putin-Medvedev; „bătălia gazoductelor”, evoluțiile în spațiul 
Comunităţii Statelor Independente, inclusiv stările conflictuale din această 
zonă etc. Nu sunt omise ravagiile terorismului, evoluţiile sinuoase din relațiile 
ruso-americane, construirea scutului antirachetă, poziția Rusiei în ecuaţia 
SUA -China, momentele sensibile din relaţiile ruso-polone etc. 

Aşa cum era de aşteptat, în volum este rezervat un spațiu important 
relațiilor româno-ruse, îndeosebi relațiilor politice „congelate”, în pofida 
declaraţiilor frumoase de intenţii ale oficialilor de la Bucureşti. Autorul este 
îndreptăţit să califice ca „apreciere superficială şi abuzivă” plasarea de 
către unii politologi occidentali a României în tabăra „antirusă”, îndemnând 
clasa politică română să ţină seama de dezideratul popular majoritar şi să 
aplice actualei linii corectivele necesare „pentru o abordare sinceră, 
necrispată, deschisă, imaginativă a dialogului cu Rusia”. 

"Formula „relaţii pragmatice cu Rusia”- scrie Corneliu Vlad- de care 
se folosesc până la abuz demnitarii de la Bucureşti, când se referă la Rusia, 
din comoditate, incompetenţă, lipsă de imaginaţie sau ipocrizie nu a dus şi 
nu poate duce la nimic bun”. 

Analiza stadiului relațiilor româno-ruse îl duce pe autor la concluzia 
corectă privind nevoia elaborării unei politici externe coerente, articulate şi 
credibile a României față de Rusia şi, în general, faţă de întregul spaţiu ex- 
sovietic. Autorul constată că există un „deficit de comunicare, un coeficient 
sensibil de neîncredere reciprocă, o inerție între Moscova şi Bucureşti”. Nu 
sunt omise nici momentele mai sensibile din istoria relațiilor româno- 
sovietice, inclusiv cele referitoare la Pactul Molotov-Ribbentrop, soarta 
tezaurului românesc etc., tratate însă cu multă obiectivitate. 

La starea actuală nesatisfăcătoare a relaţiilor româno-ruse contribuie 
o parte a mass-media din România orientată cu precădere spre surprinderea 
senzaționalului, a elementelor marginale, scăpând din vedere evenimentele 
de real interes, de natură să ofere opiniei publice un tablou obiectiv al 
situației din spaţiul rusesc. Nu poți să nu împărtăşeşti opinia autorului că 
„presa poate fluidiza relaţiile dintre două popoare prin ceea ce face ea, ceea ce 
poate face ea, clipă de clipă, în fel de fel de forme” şi că poate imprima la 
nivelul opiniei publice, al oficialităților „un nou curs, o nouă percepţie, o 
nouă abordare”. 

Stadiul actual al relațiilor româno-ruse impune o analiză responsabilă 
a modalităților prin care pot fi deblocate canalele dialogului politic la nivel înalt 
intrate într-o stare de somnolență. Deloc întâmplător, în intervenţia rostită la 
simpozionul internațional „Percepția Rusiei în presa europeană şi 
românească”, organizat în luna noiembrie 2010 la Bucureşti, de către Agenția 
„Inforusia.ro”, Corneliu Vlad pleda pentru activizarea dialogului româno-rus, 
avertizând că răceala , crisparea, reticenţa, prejudecățile „nu duc decât la 
distanțare şi dezinteres reciproc”. În egală măsură, trebuie intensificate, 
folosind prevederile instrumentelor bilaterale de colaborare 
interguvernamentală şi interdepartamentală, schimburile economice, tehnico- 
ştiintifice şi culturale, contactele interumane, îndeosebi între tinerii din cele 
două țări. 

Calea cea mai simplă pentru atingerea acestui scop o reprezintă 
identificarea obstacolelor care împiedică relansarea acestor relații, 
discutarea lor sinceră, stabilirea rapidă a căilor de înlăturare, convenirea 
formelor de valorificare a potențialului real al celor două ţări în domenii de 
interes reciproc, renunțarea la gesturile simbolice şi trecerea cât mai curând la 
acțiuni practice. Un asemenea demers ar trebui să aibă la bază edificarea 
unor relații orientate spre viitor, care să ia în considerare respectarea 
intereselor fiecărei părţi, întărirea încrederii şi a colaborării reciproc 
avantajoase dintre cele două popoare. 

Volumul de față confirmă necesitatea unei abordări responsabile, fără 
complexe istorice, în spirit nou, european a relațiilor româno-ruse, a unui 
efort de înţelegere corectă a noii Rusii, definită de autor ca o „realitate 
imensă şi mereu revelatoare, mereu surprinzătoare, mereu incitantă...şi 
rebus, şi mister, şi enigmă”. 


Vasile Buga 

CUVÂNTUL AUTORULUI 


„Rusia nu este o ţară. Rusia este un univers”, spunea 
împărăteasa Ecaterina a II-a despre statul cu cea mai mare densitate 
de pe glob şi care se întinde de la gheţurile eterne ale septentrionului 
până la deşerturile fierbinţi ale Asiei Centrale, de la Kaliningradul 
central-european până la Vladivostokul extrem-oriental. 

Federația Rusă este ipostaza prezentă a geometriei variabile a 
statului-vatră al lumii ruse, care numai în zbuciumatul secol XX a 
fost imperiu, uniune de republici şi federație. „Rusia este unul dintre 
statele cel mai uşor de localizat pe hartă, dar definirea Rusiei e o 
sarcină mult mai dificilă”, constata un autor anglo-saxon. lar 
premierul britanic Winston Churchill propunea, în această optică, o 
formulă: „Rusia este un rebus învăluit într-un mister din mijlocul 
unei enigme”. 

Dar excepționalismul rus este, totuşi, întruchiparea unei 
realități materiale şi spirituale care, dincolo de diversitatea, complexitatea 
şi paradoxurile sale, stă în puterea de înţelegere a oricărei minţi de 
bună credință. Lumea rusă nu este o Terra incognita din proximitatea 
noastră, ci un stat şi un popor care se oferă cunoaşterii, relaţionării şi 
conlucrării. Pentru a cunoaşte, însă, corect Rusia, trebuie înlăturate 
stereotipurile comode, prejudecățile rusofobe şi imagologia deformatoare. 

Rusia nu înseamnă doar o figură emblematică, fie ea Petru cel 
Mare sau Gorbaciov, Stalin sau Putin, Rasputin sau Soljeniţin, 
Kalaşnikov sau Gagarin, ci toți aceştia, dar şi toți ruşii, celebri sau 
anonimi, şi peisajele naturale, şi construcţiile omului, şi religia 
ortodoxă, şi cultura populară ori savantă, şi artele, tehnologia, sportul, 
gastronomia unui mare şi vechi popor. Moscova, Rusia Kieveană, 
Imperiul țarilor, Uniunea Sovietică, Rusia de astăzi sunt secvențele 
istorice ale unei deveniri continue, în care constanta paradigmei ruse 
nu o reprezintă liderii şi regimurile, ci sufletul omului simplu. 

Politica - de ieri sau de azi - nu e deajuns pentru a explica un 
popor. Dacă pentru unii Rusia este un iceberg iar politica vârful rău, 
Rusia profundă este mult mai mult. De aceea, ea rămâne a fi cunoscută 
şi înțeleasă. 

Rusia este şi Kremlinul, şi paradele militare din Piaţa Roşie, şi 
Gazpromul, dar şi Dostoievski, şi Cehov, şi Ceaikovski, şi cuplurile 
de campioni la patinaj, şi cazaciokul, şi matrioşcile, şi frumoasele cu 
ochi albaştri. 

Rusia este o realitate imensă şi mereu revelatoare, mereu 
surprinzătoare, mereu incitantă. În acest sens, da, pentru multă lume, 
Rusia este şi rebus, şi mister, şi enigmă. 

Obama a păşit cu stângul spre Moscova 


Cu toată deferenţa care i se cuvinte unui şef de stat şi mai ales 
când acesta este preşedintele Statelor Unite - nu mă pot abţine să nu 
observ că Barack Obama pare cam naiv, cel puţin în ce priveşte felul 
în care percepe el relaţia de putere de la Moscova. 

În preajma vizitei sale în Rusia, care va fi primul test adevărat 
al capacităților sale de lider mondial, căci până acum n-a exersat 
decât box cu umbra şi joc de picioare, liderul - încă nou - al Casei 
Albe atinge, cu dezinvoltură, o problemă sensibilă, dar care ar putea 
deveni, dacă nu explozivă, cel puţin iritantă. Îşi dă cu părerea, în 
public, despre tandemul Putin-Medvedev. După aprecierea sa, de 
fapt a consilierilor săi, Putin ar fi rămas închistat într-o abordare 
„învechită”, „depăşită”, din vremea războiului rece, în privința 
relațiilor ruso-americane. şi, mai spune el, ar trebui ca Putin „să 
înțeleagă (...) că este timpul să avanseze într-o direcție diferită”. Cu 
alte cuvinte, îi dă sfaturi. Şi îi dă şi exemple de urmat: „Cred că 
Medvedev înţelege acest lucru”. 

În mod normal, spusele lui Obama ar trebui să-l cam 
stânjenească pe preşedintele Medvedev (el - om al noului, Putin - un 
învechit), iar pe Putin să-l enerveze. Dar Putin a reacţionat subtil. În 
primul rând, n-a vorbit chiar el, ci l-a pus pe un colaborator de-al său, 
Dmitri Peskov, să se pronunţe. lar acesta a declarat, cu modestie şi 
pe un ton civilizat, că „va fi interesant pentru Putin să-l cunoască pe 
preşedintele SUA, pentru a-şi aduce modesta contribuţie la ...” etc. 

Putin şi „modestă contribuţie”! Aşa cum ar putea să gândească 
doar preşedintele Obama sau, eventual, sfătuitorii lui de încredere 
(dar, după cum se vede, cam departe de chestiune). Că asta e, însă, 
percepţia la Casa Albă o dovedeşte şi faptul că Obama, deşi a declarat 
că Putin „are destulă influenţă”, n-a considerat că ar fi cazul să se 
întâlnească, în doi, şi cu fostul preşedinte - actualul premier al Rusiei, ci 

într-un cadru ceva mai larg, împreună cu „colaboratorii apropiaţi” ai 
celor doi lideri, la o masă, timp de vreo oră - o oră şi jumătate. 

Nu-i dăm noi lecţii preşedintelui Americii, ar fi o obrăznicie. 
Dar consilierilor săi tot i-am spune că nu l-au învăţat bine pe 
preşedintele lor, şi al Statelor Unite, ca înainte de o vizită importantă 
la Moscova, unde are de perfectat acorduri importante din punctul de 
vedere al intereselor americane (START, Iran, Coreea de Nord, 
Afganistan etc.), să procedeze la declaraţii în care să-i compare pe 
Putin şi Medvedev, să le dea - cumva - calificative de bună purtare, 
să salute „poziția mai fermă” a unuia, în timp ce celălalt „este cu un 
picior” într-o lume învechită. 

Am în faţă o poză cu Putin şi Medvedev împreună (pe site-ul 
inforusia.ro). Putin e cam închiondurat, se vede că nu prea are cu 
cine vorbi, Obama priveşte în zare distant, cam încrezător în sine. 
Dacă aşa se vor comporta şi la Moscova, şi nu se vor privi sincer în 
ochi, s-ar putea să nu iasă bine. lar de tandemul Medvedev - Putin e 
mai prudent, şi chiar mai politicos, să nu te legi. Chiar dacă eşti 
preşedintele Statelor Unite. Sau, cu atât mai mult. 


6 iulie 2009 

Metafora face diferenţa 


Orice carte despre Rusia care apare în România este binevenită. 
Promoţiile de români care au citit, de plăcere sau în lipsa de altceva, 
cărți editate de „Cartea Rusă” (într-un total de milioane de exemplare) 
au îmbătrânit şi se împuţinează. Românii de azi ştiu, de la televizor şi 
din ziare, mai multe nume de oraşe din Irak şi din Afganistan decât 
din Rusia şi Republica Moldova. 

Cu atât mai notabilă este o apariţie editorială consacrată Rusiei 
avându-l ca autor pe un fost ministru de Externe al României. Dl. 
Adrian Cioroianu a lansat, la Târgul de carte din vara lui 2009, cartea 
„Geopolitica Matrioşkăi”, la Curtea Veche Publishing, editură la care 
este şi coordonator de colecții. 

De ce Matrioşka? Winston Churchill vedea Rusia ca pe o 
ghicitoare ascunsă într-un mister încastrat într-o enigmă. Adrian 
Cioroianu lansează figura de stil „Geopolitica Matrioşkăi”. 

Churchill a fost premier al Marii Britanii şi laureat al Premiului 
Nobel pentru literatură, Adrian Cioroianu este istoric şi publicist, dar 
a fost, pentru un an, şi ministrul de Externe al României. Dar 
diferența nu o fac demnitățile exercitate şi distincțiile obținute, diferența 
o face metafora. Primul se exprimă elegant, malițios şi plastic, 
celălalt recurge la un simbol facil şi pe care ruşii îl pot considera cel 
puţin ireverenţios. E ca şi cum (dacă s-ar scrie despre România pe o 
asemenea temă), cineva ar pune un titlu de tipul „Geopolitica lui 
Păcala”, sau „a lui Dracula”. În fond, cei doi autori se referă la o 
aceeaşi realitate, problema e cum o face unul, cum celălalt. 

Optica pe care o trădează această metaforă a Matrioşkăi, superior 
persiflantă, ce împinge spre luarea în derizoriu, afectează şi coeficientul 
de rigoare ştiinţifică, şi credibilitatea unei cărţi scrisă, totuşi, de un 
istoric şi un fost şef al diplomaţiei româneşti. Care, cu studii la o 
serie de universități francofone, ţine şi un curs de masterat dedicat 


25 


Corneliu Vlad 


istoriei Rusiei postsovietice. Că mentorul nu ştie ruseşte, dacă tot se 
consacră unei asemenea întreprinderi, mai treacă-meargă, dar că în 
bibliografia expres menţionată a cărții nu figurează, în afară de 
Gorbaciov şi o serie de dizidenți ruşi, vreun istoric, politolog, 
economist, sociolog etc. mai de seamă din Federaţia Rusă, se cunoaşte. 
Autorul rămâne cantonat într-o viziune unilaterală, trunchiată, 
partizană, rămâne tributar pe de-a-ntregul kremlinologilor occidentali 
mai vechi sau mai noi. În ciuda unei asemenea armături bibliografice 
mediate, „la mâna a doua”, autorul reuşeşte performanţa unei naraţiuni 
interesante pentru cititor a primului deceniu postsovietic din istoria 
Rusiei şi oferă analize subtile privitoare la întâlnirea de la Malta 
(episod atât de sulfuros), poziţia lui Gorbaciov despre reunificarea 
Germaniei, puciul nereuşit de la Moscova din august 1991 etc. 

Remarcabilă este şi prezentarea sintetică a „noii ideologii” a 
Rusiei postsovietice, caracterizată drept naţional-capitalistă, nostalgică, 
marcată de complexul „cetăţii asediate” şi de teoria „jocului cu suma 
nulă”. Dar a vorbi, în context, despre o „ideologie a revanşei” e cam 
prea mult şi chiar riscant. O asemenea afirmaţie, dacă ar fi vorba de 
un ministru de Externe în funcţie, ar duce la un conflict diplomatic 
cert iar Moscova n-ar uita prea repede afrontul. 

Sunt şi diverse detalii (dar nu numai) ce ţin de un deficit de 
acribie, de la rebotezarea în Igor a unora pe care-i cheamă Egor, până 
la situarea greşită, în timp, a momentului apariției strategiei vecinătății 
apropiate (citeşte de salvgardare a sferei de influenţă a Rusiei): nu în 
timpul lui Elțîn, ci încă din vremea lui Gorbaciov; generalul Lebed 
conducea operaţiuni de pacificare în Transcaucazia încă din 1989- 
1990, iar preşedintele Parlamentului sovietic Anatoli Lukianov 
vorbea de „mici republici” de tipul Transnistriei, Nagorno-Karabah 
etc. cam tot de pe atunci. 

Volumul al doilea - promis - al cărții urmează a se ocupa, 
într-adevăr, şi de esenţa, într-adevăr, a problematicii anunţată în titlul 
cărţii: „Geopolitica...”. Geopolitică însemnând, în primul rând, 
relațiile Rusiei cu SUA, cu Europa occidentală (mai ales Germania), 
cu China, cu Ucraina, pentru români - şi cu Republica Moldova etc. 
Aşteptăm de la volumul al doilea şi o analiză a dinamicii după care 
funcționează enigmaticul şi (până acum) inexpugnabilul tandem 
Putin-Medvedev. 

E greu de spus dacă autorul - fost ce-a fost la MAE de la 
Bucureşti - ar putea veni cu ceva nou (nu neapărat anecdotică de 
senzaţie) în ce priveşte actualele relații româno-ruse. Bine ar fi dacă 
măcar ne-am putea alege cu ceva idei despre cum s-ar putea ieşi din 
fundătura în care s-au împotmolit aceste relaţii, deloc de neluat în 
seamă, cel Putin în ce ne priveşte. 

Dar, pentru Dumnezeu, domnule istoric, universitar, publicist, 
diplomat, om politic Adrian Cioroianu, de la dv. nu se aşteaptă 
piruete stilistice prin care să-l descrieți pe ursulețul Mişa, „cu toate 
conotaţiile sale de jovialitate, haz şi lene sau, dimpotrivă, de violență, 
instinctualitate şi imprevizibil”. Nu sunteţi neapărat cel chemat să 
proclame că „ursul rusesc sperie din nou” şi că „la extremitatea 
labelor ursului Mişa al Rusiei par să fi apărut din nou gheare”. 
Suntem, nu-i aşa, geopoliticieni. Iar unii dintre noi şi foşti miniştri de 
Externe. lar unul dintre noi şi şef de masterat la prima universitate a 
țării, în probleme de istorie a Rusiei postsovietice. 


14 iulie 2009 

Va răspunde Obama la scrisoare? 


Occidentul, lumea liberă, conglomeratul transatlantic, NATO 
+ UE - sau cum mai putem numi această entitate geopolitică - se află 
într-un moment de reflecţie în ce priveşte relaţiile sale cu Rusia. 
Convorbirile preşedintelui Obama la Moscova nu au adus revirimentul 
sperat de optimişti în relațiile ruso-americane. Resetarea proclamată 
de doamna Clinton întârzie să producă efecte concrete. O dovedeşte 
şi o masă rotundă găzduită de German Marshall Fund, ţinută cam la 
o săptămână şi ceva după vizita preşedintelui american la Moscova. 

Participanţii, analişti şi foşti înalți demnitari din Europa 
Centrală şi de Est (foşti şefi de stat şi de guvern, foşti miniştri de 
externe, ai apărării şi ambasadori), dezamăgiţi probabil de prestația 
liderului american în Rusia, s-au declarat “profund preocupaţi de 
viitorul relaţiilor transatlantice, ca şi de viitoarea calitate a relaţiilor 
dintre Statele Unite şi țările din regiunea noastră”. Regiunea fiind 
Europa Centrală şi de Est, cum s-a ţinut să se precizeze, desigur nu 
întâmplător, şi nu “Noua Europă”, cum îi spusese un fost şef al 
Pentagonului din timpul lui George W. Bush (altfel spus, gata cu 
epoca Bush!). 

Într-o scrisoare adresată preşedintelui Obama, participanţii la 
reuniune susțin că respectiva regiune “nu se mai află în centrul 
politicii externe americane”, care pare “să fi bifat această căsuţa 
pentru a se concentra pe alte probleme strategice, mai presante. şi 
asta, într-un context când în Europa Centrală şi de Est “sporeşte un 
sentiment de nervozitate”, iar lumea se întreabă “dacă NATO va dori 
şi va fi capabilă să vină în apărarea noastră în crize viitoare”. 

Marea preocupare a semnatarilor scrisorii este Rusia, care “a 
redevenit o putere revizionistă ce urmează o agendă din secolul al 
XIX-lea cu tacticile şi metodele secolului al XXI-lea”. lar SUA şi 
principalele puteri europene par dispuse să îmbrățişeze proiectul de 

arhitectură europeană propus de preşedintele Medvedev, adică sunt 
tentate “să facă concesii rele” Rusiei. 

Pe scurt, un diagnostic pesimist: SUA ne-au uitat, NATO 
slăbeşte, Rusia devine mai amenințătoare, Occidentul e tentat să cedeze 
în faţa Moscovei, Obama a început-o dezamăgitor, antiamericanismul în 
Europa Răsăriteană sporeşte, clivajul SUA-UE se accentuează. Tabloul 
de ansamblu e descris în culori sumbre, evoluţiile apar descurajante. 

Scrisoarea este mai degrabă o plângere, o jalbă - în sens istoric, 
sau o cerere, o petiție - în sens birocratic. Adică, aşa cum făceau cu 
umilință regii şi prinții suzerani din zonă, în secolele trecute, fată de 
mai marii zonei - ţarul Rusiei, sultanul otoman sau împăratul de la 
Viena. Adică, aşa cum face un cetățean care se cocoşează în fața unui 
ghişeu al primăriei pentru a solicita un ajutor, un serviciu, ceva. 

ŞI ajungem iarăşi, la vorba lui Lenin: Ce-i de făcut? 

Scrisoarea formulează o serie de propuneri. Între altele, 
“renaşterea NATO”, ceea ce ar presupune reafirmarea expresă a art.5 
din Tratatul nord-atlantic - “toți pentru unul şi unul pentru toți”, 
pentru ca esteuropenii “să se simtă în siguranță acasă”). Apoi, “o 
poziţie coordonată” a membrilor NATO în relaţiile cu Rusia, o 
politică externă şi de apărare comună a UE, o relație strategică SUA- 
UE mai bună şi mai strânsă, proclamarea securităţii energetice ca 
prioritate transatlantică, abolirea vizelor americane pentru est- 
europenii dezamăgiţi, frustrați. 

Că Washingtonul nu are Europa Centrală şi de Est ca prioritate 
politică majoră, “e cam de multişor poveste” (chiar dacă semnatarii 
scrisorii şi-or fi făcut iluzii în această privință). Că marile puteri 
occidentale şi Rusia preferă să trateze bilateral, iarăşi se ştie. Se ştie 
şi deşertăciunea visului unei politici externe şi de apărare comună, şi 
cea a visului unei solidarităţi energetice. 

E bine, totuşi, că i se reamintesc toate acestea liderului de la 
Casa Albă. Cât de receptiv va fi - sau ar putea fi - preşedintele 
Obama la propunerile ce i s-au făcut, e greu de spus. 

Cinic vorbind, semnatarii scrisorii, “intelectuali şi foşti factori 
de decizie în politică” nu prea (mai) sunt factorii de decizie politică 
şi nici formatorii de opinie de altădată. şi tot cinic vorbind, 
Washingtonul a recunoscut realitatea sferelor de interes ale Rusiei în 
vecinătatea sa imediată. Iar state ca Germania, Franţa, Spania, Italia, 

nu au interesul să-şi ostilizeze relațiile bilaterale cu Rusia pentru 
Polonia şi România etc. 

Semnatarii scrisorii fac propuneri raționale, dar în mare parte 
irealiste. Propuneri ale unor naivi. În sfârşit, din textul scrisorii 
răzbat şi ecouri de abordare de tip război rece. 

Acum, interesant este dacă preşedintele Obama va răspunde la 
această scrisoare, trimisă de personalităţi care i-a fi putut fi omologi. 
Am afla atunci, cu toţii, cam cum vede şeful Executivului american 
partea noastră de lume, fostul “lagăr socialist”. Căci până acum, mai 
nimeni nu-şi dă seama. În plină criză a Berlinului, un tânăr 
preşedinte al SUA, John F. Kennedy declara neînfricat “ Ich bin ein 
Berliner!” .Ar veni oare noul preşedinte tânăr american în România 
pentru a spune: “Sunt bucureştean” ?” 

Vorba lui Caracudi: “Ce gândeşte suveranul?” 


24 iulie 2009 

Un pas mic, dar în direcţia bună 


Parcursul istoric al R.Moldova devine, din ce în ce mai pronunțat, 
unul european, dar acest proces este unul complicat şi nu lipsit de 
capcane. De aceea, trebuie însoțit de răbdare. Chemarea europeană se 
aude tot mai distinct dincolo de Prut, avantajele apropierii de Europa 
şi instituţiile sale sunt mereu mai vizibile, iar generaţiile care au 
crescut şi s-au format după 1990 sunt principalii suporteri şi 
propagatori ai ideii europene. Rândurile lor sporesc constant şi 
implacabil, chiar dacă nu au ajuns încă să formeze o masă critică. 

Istoria tânărului stat cu capitala la Chişinău evită, după 
războiul de pe Nistru, mişcările bruşte, violente, riscante şi cu efecte 
dureroase şi catastrofale; ea se îndreaptă, chiar dacă nu lin şi linear, 
spre o integrare (instituțională sau nu) în lumea normală a democrației. 
(Demonstraţiile din primăvară de la Chişinău, iniţial spontane, apoi 
deturnate, apoi convertite în represiune sângeroasă şi în campanii 
propagandistice, sunt excepția care confirmă regula, evenimentele de 
la Chişinău nu au fost nici măcar o revoluţie portocalie întârziată.) 

Dar pentru reaşezarea în matca firească a vieţii politice şi 
publice a realităţilor din R.Moldova este nevoie, în mod obligatoriu, 
şi nu în ultimul rând, de gestionarea lucidă şi înțeleaptă a relaţiilor cu 
Federaţia Rusă. Trebuie depăşită şi viziunea primitivistă, ridicolă, a 
fostului ministru de Externe de la Chişinău, Andrei Stratan, după 
care R. Moldova ar putea fi în acelaşi timp şi membru al CSI, şi 
membru al UE, trebuie renunțat şi la politica pretins vicleană a 
fostului preşedinte Vladimir Voronin, care semnaliza Europa şi făcea 
cale bătută la Moscova. 

Chişinăul are de recâştigat şi consolidat capitalul de încredere 
al Moscovei, la al cărei parteneriat (într-o formă sau alta) nu are de 
ce să renunţe - şi nici n-ar fi în interesul R. Moldova să o facă. Are 
de lămurit şi de normalizat şi relațiile cu România şi Ucraina. 

Actualul statut geopolitic al R. Moldova este complicat şi sulfuros, 
însăşi statalitatea, însăşi definiția identitară a locuitorilor republicii 
sunt incerte şi controversate. 

Pe un asemenea teren minat, pe asemenea nisipuri mişcătoare, 
nici Statele Unite, nici Uniunea Europeană nu se hazardează să se 
implice mai mult decât formal în treburile din zonă. Marile state, marile 
instituţii, sunt de când lumea mai inerţiale, mai prudente, mai egoiste. 

Dar fără participarea unor actori globali ca Rusia, SUA, UE, 
ca şi a statelor vecine Ucraina şi România, perspectivele aşezării R. 
Moldova pe un făgaş firesc nu au sorți de reuşită, indiferent de 
jocurile politice şi de scrutinurile electorale ce agită şi ostilizează 
societatea dintre Prut şi Nistru. 

Recentele alegeri au mers cu un pas înainte pe calea spargerii 
monopolului la conducere al Partidului Comuniştilor, dar drumul 
este în continuare lung. Apele politicii de la Chişinău, departe de a se 
fi limpezit, reflectă opacitate: nu se ştie încă nici care va majoritatea 
parlamentară, nici cine va fi preşedintele, nici cum va arăta guvernul. 
Soluţii surpriză, providenţiale, mai spectaculoase decât cele care se 
tot vântură prin moara de vorbe şi de presupuneri a experţilor de tot 
felul, oricum nu vor putea apărea peste noapte. 

Cert este măcar că lucrurile par să se îndrepte într-o direcție 
salutară. Ceea ce, pentru început (adică după vreo 20 de ani de aşteptare), 
nu este puţin lucru. 


3 august 2009 

Vrem relaţii bune, ce-am face cu ele? 


Premierul Putin a semnat la Ankara la acorduri de cooperare 
până l-a durut mâna. Vreo 30 de acorduri de cooperare ruso-turce, 
număra cu uimire un ziarist de la Moscova. Cea mai mare parte a 
acordurilor țin de domeniul energetic. Că e vorba de petrol sau gaze, 
de prospectare, depozitare sau transport, de transport din Mediterana 
în Marea Neagră, spre Europa Centrală, Europa de Sud au Liban, 
Israel sau India, că e vorba de proiecte pe uscat sau submarine, care 
concurează sau nu alte proiecte etc. etc., toate se învârtesc în jurul 
uneia şi aceleaşi probleme: energetică. Ai zice că Rusia şi Turcia nu 
mai au astăzi altceva de vorbit între ele decât despre energie. 

Şi nu numai Rusia şi Turcia. Energia a devenit subiectul 
trendy al zilei peste tot. Energetica a devenit nervum rerum 
gerendarum. Când preşedinţii Americii vorbesc de Irak sşi Iran, se 
gândesc şi la petrol, când vorbesc de Afganistan, sunt cu gândul şi la 
proiecte de oleoducte sau gazoducte. Când liderii ruşi se întâlnesc cu 
liderii chinezi sau germani nu se poate să nu discute şi despre 
proiecte de conducte energetice. 

În secolul abia încheiat, observa un comentator de presă rus, 
marii lideri ai lumii aveau doi cai de bătaie pe care se încăierau sau 
cădeau la pace: ideologia şi arma nucleară. Dezbaterea despre ideologii 
s-a răsuflat (cel puţin la nivelul oamenilor de stat) iar nuclearul 
rămâne în atenţie mai ales în două privinţe: ca încredere necesară 
între deţinătorii de asemenea arme şi ca neproliferare. Altfel, se discută 
despre alte trei probleme presante: energie, energie şi energie. 

Despre ce discută, însă, (sau mai degrabă nu discută) 
Bucureştiul oficial cu Moscova? Până mai ieri-alaltăieri, înainte de 
orice, despre Tratat şi Tezaur. S-au consumat pentru asta tone de 
cerneală, oratorii au băut cisterne de pahare de apă şi degeaba. Într- 
un târziu, s-au pus frumuşel aceste dosare, ca nişte ghiulele cât 

muntii, în braţele vânjoase şi competente ale experţilor şi se părea că 
se va trece la treabă concretă. Pe masa (astfel debarasată de “teme 
istorice”) a negocierilor ar fi trebuit să se adune alte dosare, de dorit, 
şi ele, cât mai multe şi mai consistente. Dosare cu proiecte de 
colaborare. Dosare care, în ce ne priveşte, nu prea există. 

Din când în când, presa îi împinge pe oficialii de la Bucureşti 
să discute cu Moscova. Rareori, mai mult întâmplător, asemenea 
discuții chiar au loc, dar cam fără folos. Cum s-a întâmplat cu ocazia 
ultimei ieşiri peste hotare a lui Vladimir Putin ca şef al statului, la 
summitul NATO de la Bucureşti, când s-a întâlnit şi cu omologul său 
din ţara gazdă, Traian Băsescu. A rămas ca preşedintele României 
(care ar fi el) să se întâlnească iar, într-un viitor apropiat, cu 
preşedintele Rusiei (care ar fi el). Deocamdată nu sunt semne de aşa 
ceva. Şi de ce-ar fi? Dacă s-ar întâlni la un asemenea nivel, ar avea ei 
ce să-şi vorbească, ce să decidă, ce să semneze? Au cele două părți, 
hai să zic, nu 30 de documente gata de semnat, cum a fost la recenta 
întâlnire ruso-turcă, dar măcar câteva dosare temeinice de cooperare 
bilaterală, perfectate la virgulă, numai bune de semnat şi parafat, la 
nivel de şefi de stat? 

De fapt, problema se pune aşa: vrem relaţii bune, sau măcar 
normale, cu Rusia, dar dacă le-am avea, ce-am face cu ele? 

Disponibilitate pentru dialog, din partea Rusiei, se pare că 
există. Ambasadorul la Bucureşti al Federaţiei Ruse, Aleksandr Ciurilin, 
declara nu demult că “România joacă un rol serios în Uniunea 
Europeană, fiind a şaptea ţară după populaţie, cu o politică externă 
foarte activă şi un potenţial economic foarte solid”. (O declarație 
frumoasă, politicoasă, diplomatică, să dea Dumnezeu să şi fie aşa.) Şi 
mai spunea: “Noi tratăm cu foarte multă atenție România. Ascultăm şi 
este foarte important ceea ce se spune aici şi vrem să fim şi noi ascultați 
aici”. (Din nou: să dea Domnul să fie cum declară Excelenţa Sa.) 

Până una-alta însă, mă gândesc din nou la întrebarea pe care 
mi-o tot pun de la o vreme: care este interesul naţional al României? 
Şi nu numai în ce priveşte relaţiile cu Rusia. 

NATO şi UE au fost ““pohta ce-am pohtit”. Ce urmează? 


10 august 2009 

Europa se întreabă şi ea: 23 august sau 23 August? 


Parlamentul European a adoptat în septembrie 2008 o rezoluţie 
prin care propune instituirea unei zile de comemorare a victimelor 
crimelor comise de regimurile naziste şi comuniste în secolul XX. În 
sesiunea sa anuală din 28 iunie - 3 iulie, Adunarea parlamentară a 
OSCE a adoptat un document similar. “Am solicitat Consiliului şi 
Comisiei (instituţii ale UE - n.n.) să facă din 23 august, data pactului 
germano - sovietic (sau pactul Ribbentrop - Molotov), o zi europeană 
a comemorării victimelor nazismului şi comunismului şi să 
contribuie politic şi financiar la crearea unei platforme europene a 
memoriei şi conştiinţei” - a lămurit europarlamentarul ceh Jana 
Hybaskova, unul dintre coautorii iniţiativei. 

Parlamentul European face apel ca această zi să “comemoreze 
cu demnitate şi imparțialitate victimele tuturor regimurilor totalitare 
şi autoritare”. Guvernele noilor state membre ale UE sunt chemate să 
facă “un efort sincer” pentru a deschide arhivele fostelor servicii de 
securitate internă, poliţtii secrete şi informaţii, dar în acelaşi timp 
“trebuie luate măsuri pentru a veghea ca acest proces să nu fie 
utilizat abuziv în scopuri politice”. 

Cu toate precizările şi punerile în gardă ale sprijinitorilor săi, 
inițiativa este departe de a fi întrunit un larg consens european. În 
timp ce câteva state europene (în primul rând cele baltice) au 
proclamat deja în parlament instituirea acestei zile comemorative, 
Duma de Stat a Rusiei a protestat împotriva rezoluţiei, care-i 
“condamnă în egală măsură pe Stalin şi pe Hitler pentru declanşarea 
celui de-al doilea război mondial”, iar Efraim Zuroff, directorul 
biroului din Israel al Centrului Simon Wiesenthal a apreciat că este 
vorba de “o campanie insidioasă dirijată în principal de Lituania, 
Letonia şi Estonia de a estompa vinovăția lor pentru crimele 
Holocaustului şi de a disloca Shoahul din statutul său unic”. Marile 

capitale europene (Berlinul, Parisul, Londra, Roma, Madridul) păstrează 
o tăcere de lebădă în materie, dar veteranii şi urmaşii veteranilor 
rezistenței antifasciste din statele europene (şi numai cei cu orientare 
de stânga) afirmă că rezoluţia “practică un odios amalgam între cel 
de-al treilea Reich şi URSS şi încearcă să şteargă responsabilitățile 
cumplite ale aşa-zişilor munchenezi Daladier şi Chamberlain (şefii 
guvernelor francez şi britanic) care, în aceeaşi lună, august, în 1938, 
au lăsat încă o dată mâinile libere lui Hitler”, cum se afirmă în apelul 
unei organizații antifasciste din Franţa. 

Un reprezentant al MAE al Rusiei, Igor Liakin-Frolov a 
amintit că parlamentul rus s-a pronunțat asupra pactului Ribbentrop - 
Molotov în 1992 şi orice nouă măsură ar fi redundantă, iar delegatul 
rus la OSCE Aleksandr Kozlovski a calificat rezoluția drept “un atac 
insultător antirusesc”, căci “cei ce pun stalinismul pe acelaşi plan cu 
nazismul uită că Uniunea Sovietică a suferit cele mai multe pierderi 
şi a adus cea mai mare contribuţie la eliberarea Europei de nazism”. 

Dincolo de aceste formulări oficiale, în Rusia se exprimă şi 
alte opinii. Moderatorul tv Nikolai Svanidze, comparând crimele 
naziste şi sovietice, apreciază: “Nu văd nici o diferenţă din punct de 
vedere umanitar. Unii au distrus oamenii pe criteriul etniei, ceilalți, 
pe baza statutului social. Singura diferență este că nazismul a fost 
condamnat oficial, în timp ce stalinismul nu a fost”. 

În noua ei simbolistică, ziua de 23 august urmează a fi 
celebrată, pentru prima oară, în acest an. Unde va fi sau nu celebrată, 
de către cine, în ce modalităţi, este greu de spus. 

Oricum, 23 august se arată din nou a fi o zi buclucaşă, 
incomodă, penibilă, greu de suportat, de explicat, de asimilat, în 
calendarul istoriei contemporane. Este ziua încheierii pactului sovieto- 
german, ziua răsturnării regimului mareşalului lon Antonescu, ziua 
propusă pentru condamnarea de-a valma a marilor crime ale -ismelor 
sinistre ale secolului XX. 

Controversele româneşti asupra înțelesurilor istorice ale acestei 
zile a anului 1944 se extind, iată, la aria UE şi OSCE. Aşadar, cum ar 
trebui să scriem de acum încolo: 23 august sau (din nou) 23 August 

“Ceea ce dorim este o împrejurare simbolică pentru a marca în 
linişte şi calm faptul că Europa a fost divizată pentru o lungă 
perioadă de timp, iar acum este din nou reunită”, explica, în 2008, 

europarlamentarul estonian Marianne Mikko, unul dintre inițiatorii 
rezoluţiei. Dar numai de calm şi de linişte nu se poate (încă?) vorbi 
după adoptarea acestei atât de controversate rezoluţii. Trăiască 23 
August? Sau Jos 23 august? 


17 august 2009 

Adevărata Ordine Mondială 


Relaţiile dintre Rusia şi Statele Unite întârzie să se aşeze într-o 
paradigmă cât de cât stabilă. Paradigma nefiind încă stabilită, nu e 
posibilă nici o bună gestionare a relaţiilor bilaterale. Pe vremea războiului 
rece, se ştia, cel puţin că între cei doi supermari, ambii superputeri 
militare nucleare, funcționează un echilibru de forțe pe principiul 
distrugerii reciproce asigurate, ceea ce era deajuns să descurajeze 
fiecare dintre cele două părți să recurgă la gesturi fatale. Un echilibru 
precar, periculos, dar căruia i se ştiau măcar regulile jocului. 

Acum, războiul rece s-a terminat (deşi nu toată lumea e 
convinsă de acest lucru), dar în orice caz a început un nou episod. În 
Rusia s-a câştigat libertatea, dar s-a pierdut imperiul, în Statele Unite 
a început numărătoarea inversă a pierderii statutului de unică superputere 
mondială. Ambii giganți sunt într-o cursă contracronometru, fiecare 
pe culoarul său, ceea ce face ca şi relațiile dintre ele să se perpetueze 
neîncrederea, tensiunea, neprevăzutul. 

Vizitele din această vară ale primilor doi lideri americani în 
spaţiul ex-sovietic - Obama la Moscova, Biden la Kiev şi Tblisi - au 
dat semnale contradictorii. Intenţia preşedintelui a fost de a relansa 
relațiile cu Rusia, vicepreşedintele a urmat tradiționala variantă dură. 
Este linia de conduită a acestei „tandemocraţii” o variantă sui generis 
a politicii bâtei şi morcovului? 

În orice caz, vicepreşedintele Biden dezvoltă un discurs mult 
mai amplu, cu teoretizări, excursuri istorice şi viziuni futurologice, 
decât preşedintele Obama, care preferă o abordare cât mai laconică. 

Vicepreşedintele, cu o practică a vieţii internațională mult mai 
bogată decât şeful Casei Albe, îşi structurează mesajul asupra Rusiei 
întemeindu-se pe două premise: Rusia este un stat cu o economie 
precară şi o demografie în scădere accentuată, iar America îşi 
subestimează enorm posibilităţile. De aici, nu se poate ajunge decât 

la o concluzie: Statele Unite trebuie să se folosească de această 
“fereastră de oportunitate” şi să joace dur. lar “resetarea” relaţiilor 
dintre Washington şi Moscova proclamată de liderii actualei 
Administraţii ar urma să fie, cum notează cu umor un politolog 
american, nu un nou început, ci o revenire la politicile americane din 
anii 1980 şi 1990, adică, de fapt, la politica de forţă. Pentru că, 
spunea acelaşi politolog, Joe Biden crede, că “Rusia nu este o ţară 
care nu ar trebui luată în serios”. 

Acelaşi autor - haide să-i dăm numele: George Friedman, 
fondatorul institutului Stratfor - atrage atenția unui fapt apărut recent 
în dinamica vieţii internaţionale: inaugurarea a, spune el, „Adevăratei 
Ordini Mondiale” (The Real World Order). 

Această ordine ar fi fost inaugurată, după Friedman, la 8 august 
2008, prin războiul din Georgia. La 11 septembrie 1990, preşedintele 
american proclamase, şi el, în Congresul SUA, apariţia unei noi 
ordini mondiale, una „total diferită de cele pe care le-am cunoscut, 
una în care, domnia legii este mai presus decât legea junglei” şi în 
care „cel puternic respectă drepturile celui slab” De fapt, observă 
Friedman, era vorba de o lume dominată de Statele Unite, ca singura 
superputere mondială. Dar SUA n-au înţeles că „anii lui Elțîn au fost 
o aberaţie temporară” şi că ele „nu vor putea controla agenda 
internaţională”. Or, războiul din Georgia tocmai acest lucru l-a confirmat. 

În Georgia, ruşii au dovedit două lucruri, apreciază politologul 
american: primul, că, spre deosebire de anii 1990, ei pot desfăşura o 
operațiune militară competentă, al doilea - că Statele Unite nu pot 
interveni. „La 8 august , conchide George Friedman, ruşii ne-au 
invitat pe toţi la o adevărată ordine mondială”. Care ar fi însă legile 
ce ar trebui să călăuzească această nouă ordine, nu ni se mai spune. 
După cum nu ştim nici dacă preşedintele Obama împărtăşeşte 
viziunea vicepreşedintelui său despre Rusia. 


26 august 2009 

Obama pregăteşte o mişcare 


Preşedintele Obama pare să fie în pragul primei sale decizii 
majore în materie de politică internaţională: abandonarea proiectului 
de sistem antirachetă din Polonia-Cehia, ca o a treia parte a scutului 
spaţial global (cu componente în California şi Alaska). 

Decizia este deocamdată doar sugerată, dar produce valuri. Ea 
va da satisfacţie în primul rând la Moscova, dar şi în mari capitale 
europene ca Berlinul şi Parisul, va crea noi migrene în instituţiile 
integrate de la Bruxelles şi generează reacții contradictorii la Varşovia 
şi Praga. 

La Washington câştigă teren ideea că proiectul antirachetă din 
Europa de Est al lui G W Bush trebuie abandonat pentru că este prea 
costisitor, de o eficacitate incertă şi va ostiliza Rusia. În plus, există 
şi alternative: în loc de Polonia-Cehia, Turcia, Israelul, Balcanii sau 
rachete mobile în spaţiul maritim. Marele avantaj pentru SUA ar fi 
relații bune cu Rusia, necesare pentru rezolvarea unor dosare dificile: 
controlul armamentelor, Iranul, Afganistanul, Coreea de Nord etc. 
Moştenirea lăsată de administraţia Bush jr. este grea şi actualii lideri 
de la Washington nu ezită să declare că împreună cu Moscova ar fi 
mai multe şanse să se deblocheze dosarul nuclear iranian, dacă 
Moscova ar fi cointeresată. 

Uniunea Europeană va avea noi probleme: decizia probabilă a 
lui Obama, interpretată ca o formă de dezangajare a SUA în Europa, 
va proiecta în prim plan obiectivul politicii europene de securitate şi 
apărare, subiect spinos şi cu atât mai dificil de abordat cu cât e legat 
de soarta nesigură a Tratatului de la Lisabona. 

“Noua Europă”, de fapt Polonia şi Cehia, se va (se vor) afla, 
de asemenea, într-o nouă situație. După ce Varşovia şi Praga au 
adoptat cu entuziasm proiectul scutului spațial american, pe care l-au 
apreciat (în viziunea lor) ca o nouă garanție față de “cel mai mare 

potențial inamic al lor, vecinul rus”, de acum înainte vor trebui să 
gestioneze altfel relaţiile lor şi cu SUA, şi cu Rusia. 

Moscova urmăreşte cu satisfacție evidentă noile evoluţii, dar 
aşteaptă decizia finală a Washingtonului, care ar putae fi luată după 
proiectata întâlnire Obama-Medvedev prilejuită de apropiata sesiune 
anualaă a ONU de la New York. 

Un lucru este în orice caz sigur: previzibila decizie a 
Washingtonului va alimenta discuţia, deja consistentă, despre 
dezinteresul SUA faţă de noii lor aliaţi din estul Europei, despre 
includerea acestei părți de lume în marele joc ruso-american ca o 
simplă piesă de schimb într-o negociere globală. Este greu de spus 
dacă asemenea frustrări şi reproşuri sunt false ori au suport real, dar 
oricum descind din logica războiului rece. Şi iarăşi revine întrebarea: 
s-a terminat sau nu războiul rece? 


31 august 2009 

O comemorare isterică 


S-ar fi cuvenit ca împlinirea a 60 de ani de la dezlănțuirea 
celui de-al doilea război mondial să fie rememorată public cu 
gravitate, pioşenie, reculegere şi înțelepciune. 

Cu gravitate, pioşenie, reculegere şi înțelepciune - repet - 
pentru că frântura de istorie pe care o expediem comod şi din ce în ce 
mai banal prin sintagma cel de-al doilea război mondial este cel mai 
lugubru fapt din existenţa lumii pe care o ştim. Ei şi, cine are chef să 
se gândească la aşa ceva? Dar dacă ne expunem, măcar pentru câteva 
clipe, efectului de distanţare despre care vorbea cândva Bertolt 
Brecht, ne vom putea da seama de ceea ce ştie de fapt toată lumea în 
privinţa sinistrului mondial fără precedent, din cel puţin două raţiuni 
(raţiuni?): 1. “soluția finală” plănuită şi aplicată de Hitler şi ai săi 
împotriva evreilor, a tuturor evreilor, aşadar împotriva unui întreg 
popor, numai pentru vina că este un anumit popor, (părerea unui 
scelerat ca Hitler, desigur), şi 2. detonarea celei mai îngrozitoare 
arme din câte a născocit vreodată mintea umană asupra unor 
colectivități umane absolut nevinovate. Aceste două tragedii (iertată 
sau dimpotrivă, oportună, obligatorie, alăturarea Hitler - Truman), nu 
au precedent în istoria lumii. Tragedii ale lui WW2, cum îi zic 
americanii, sunt însă şi zecile de milioane de semeni de-ai noştri care 
au pierit în acest război, şi sutele de milioane de oameni care au 
suferit din cauza, înainte, în timpul şi după acest război, iar mulți 
dintre ei sau urmaşii sau urmaşii urmaşilor lor, şi astăzi. Evreii de 
pretutindeni îşi plâng şi astăzi părinţii, bunicii şi străbunicii făcuţi 
fum sau săpun, japonezii mai mor şi azi din cauza celor două bombe 
atomice americane. Dar mai sunt şi alte tragedii (colaterale, le voi 
spune, cu durere dar în derâdere, pentru a înfiera, prin cuvinte, o 
politică şi practică internațională odioasă şi cinică în plină 
desfăşurare). Tragedii sunt şi ciopârțirile de teritorii statale, care nu 

au însemnat doar mutarea mai încolo pe o hârtie placidă a unui şir de 
linii şi puncte cu roşu de colo mai încolo, deci nu e vorba de nişte 
“granițe convenționale”, ci de mari nenorociri naționale şi mai ales 
umane. Tragedie este şi împărțirea cinică a lumii între învingătorii 
şi/sau  profitorii războiului greşit comemorat. Tragic, prin 
consecinţele sale, prea puţin ştiute sau înţelese încă, mai cu seamă în 
Occident, este şi războiul rece, cu copleşitorul său cortegiu (de ce nu 
hecatombă?) de nenorociri, restricții, nedreptăţi, umilinţe. 

A vorbit, a scris despre aceaste grozavii cineva, undeva, de 1 
septembrie, când a început acest monstruos război? Cred că nu. Sau 
dacă da, nimeni nu a observat. Are cine să se ocupe de aşa ceva, în 
era globalizării? Revin: a vorbit cineva, undeva, despre grozăviile 
celui de-al doilea război mondial, vreun mare om de stat, vreun 
înțelept istoric, vreun subtil politolog, vreun iscusit ziarist? Cred că 
nu. Sau dacă da, mai nimeni nu a observat. Căci această tristă dată 
rotundă a fost de fapt un vacarm penibil, o isterie indecentă, o 
răfuială de conturi, un striptease pe morminte. Fiecare dintre tenorii 
acestei prestații a răguşit şi s-a spart în figuri în strădania de a trage 
pe spuza să istoria. Să nominalizez? Mai bine să stăruie fiecare 
asupra exprimărilor publice ale feluriţilor oameni politici şi ziarişti 
gureşi peste poate în legătură cu pactul Ribbentrop-Molotov, dar şi 
cu la fel de odiosul său predecesor, acordurile de la Munchen (despre 
dictatul de la Viena, amnezie generală, n-a scos nimeni o vorbuliță), 
în legătură cu echivalarea de către un onorabil areopag european a 
nazismului cu stalinismul, în legătură cu indignarea consensuală din 
Rusia şi Israel asupra respectivei recomandări/bule “europene”. 

Istoria e prea complicată, se pare, pentru înzestraţii cu voce 
publică sonoră care au acces la microfoanele scenei mediatice 
internaționale. Dar nu contează, căci interesul lor este să târască o 
istorie tragică în politica imundă a momentului. 

Istoria e prea serioasă pentru a fi lăsată doar pe seama 
istoricilor, au reşapat o spusă celebră a lui Napoleon Vladimir Putin 
şi premierul Poloniei. Dar, zicem noi, este mult prea serioasă, este de 
fapt sfântă, pentru a fi pângărită sau manipulată şi de către politicieni. 
Fie ei din Polonia, statele baltice, Rusia, Israel, Parlamentul 
European etc. Apoi: nu ştiu dacă cineva a remarcat, în această mare 
gălăgie, o tăcere la fel de asurzitoare. Mari aliaţi învingători în cel 

de-al doilea război mondial - Statele Unite, Marea Britanie şi Franţa, 
dar şi marele învins, Germania, au tăcut mâlc în acest moment 
inconturnabil, deşi unii dintre ei au fost vizaţi direct în focul sfadei. 
Rusiei i se cere să tot denunțe pactul Ribbentrop-Molotov, după ce, 
pe vremea lui Gorbaciov, a făcut acest lucru şi oricum n-a servit la 
nimic. Dar la denunţarea consecinţelor - actuale- ale numitului pact 
nu se face vorbire. A făcut-o, e adevărat Ceauşescu, o face acum şi 
Băsescu, au mai făcut-o sau poate că o mai fac şi alţii, dar tot 
degeaba. Altceva: s-a adresat oare cineva Marii Britanii şi Franţei să 
incrimineze acordurile de la Munchen ale lui Chamberlain şi Daladier 
cu Hitler şi Mussolini? Şi încă: s-a adresat cineva Germaniei 
democratice de astăzi să condamne şi ea pactul Ribbentrop-Molotov, 
care nu a fost doar un tango de unul singur al lui Molotov? Şipenie. 
Moscova lui Gorbaciov a făcut ce-a făcut pentru că nu o mai costa 
nimic, oricum pierduse sau avea să piardă ce-i agonisise Stalin. Dar 
Ucraina, tânărul stat ucrainean, democratic şi independent, aspirant 
la UE şi la NATO, îmbibat de valorile şi rigorile legii internaţionale, 
dar şi beneficiarul principal, e drept, involuntar, al înțelegerilor şi 
împărțelilor între Hitler şi Stalin, a pronunţat vreodată vreo vorbuliță 
despre pactul sovieto - german şi consecinţele sale? Iarăşi țipenie. 

Să deşire cu viclenie numai anumite fire din pulovărul istoriei 
se pricep mulţi. Lumea raţională vrea să scape de acest pulovăr otrăvit, 
de această cămaşă a lui Nessus care este cel de-al doilea război 
mondial cu toate preliminariile lui (cum spunea Gafencu) şi cu toate 
consecinţele lui (cum spuneau şi spun cei susmenționaţi şi nu numai ei). 

A scoate fiecare doar stafidele care-i convin din cocăraia fetidă 
a istoriei (excelentă metaforă a produs Putin!) nu duce la ceva bun. 
Feodor Lukianov, unul dintre puţinii ziarişti pe care îi cred şi îi 
respect, scria în chestiune aşa: "Dacă reconsideri evenimentele 
privitoare la cel de-al doilea război mondial, e greu să te opreşti. 
Toate deciziile crude şi cinice luate în acea vreme îşi au beneficiarii 
lor şi, între ei, nu numai regimurile totalitare. Încercarea de a pune 
punctul pe i merge departe. De exemplu, dacă n-ar fi fost pactul 
sovieto-german, un stat ca (Republica - nn) Moldova n-ar fi existat 
iar alte state ar fi avut alte configurații.” 

Bine spus, domnule Lukianov! Restul e tăcere. 

De o bună bucată de vreme, nu mai dau doi bani pe ceea ce ar 

trebui să fie politică externă a României. De data aceasta, însă, cred 
că trebuie ca, ignorând spectacolele de prost gust de tip Ritzi, Udrea, 
Eba, Mircea Băsescu, Becali etc., să nu trecem uşor peste faptul că 
factorii responsabili de vârf ai ţării nu s-au lăsat prinşi în această 
prestație pângăritoare şi profanatoare care s-a numit comemorarea a 
şase decenii de la etc. Deşi, o floare, o lacrimă pentru românii căzuți 
sau în suferință atunci şi acum s-ar fi cuvenit, se cuvine, creştineşte. 

Dar mai bine taci decât să spui nerozii. Tăcerea e uneori (cazul 
nostru) de aur. 


4 septembrie 2009 

Undeva în Balcani 


Ce se întâmplă după ce se întâmplă, s-ar putea numi situaţia la 
care mă refer. “Gazeta Wyborcza” din Polonia “a fost autorizată” să 
facă o “indiscreţie” despre intenția preşedintelui Obama de a renunța 
la scutul spaţial din Polonia-Cehia pentru o altă variantă, care este 
deocamdată localizată vag, adică în mai multe locuri: Turcia, Israel, 
pe mare sau, undeva în Balcani. În Balcani, bun, dar unde? 

Politologul rus Piotr Iskenderov, specialist în spațiul slavilor 
de sud, după ce ţine să precizeze că noul plan al lui Obama nu 
înseamnă neapărat o cedare a Washingtonului în dispută pe această 
temă cu Moscova, ci doar o soluție mai puţin costisitoare, mai 
eficientă şi mai puțin lipsită de complicații pentru relațiile ruso- 
americane, încearcă să lămurească ce înseamnă de fapt sintagma 
“undeva în Balcani”. Şi o ia la bani mărunți. 

În România, Bulgaria sau Croaţia, cumva? Exclus, pentru că 
aceste țări au ca prioritate în politica externă UE, iar UE priveşte cam 
strâmb la proiectul american. ( Eu aş zice că totuşi mai importantă este 
apartenenţa primelor două state la NATO, dar oricum varianta nu ţine). 

Grecia? Nici vorbă, căci din cauza relaţiilor nu tocmai cordiale 
eleno-americane (pe chestia Ciprului), americanii au cam trebuit să- 
şi reducă prezența militară în această țară. 

Bosnia-Herţegovina sau Macedonia? Dar Washingtonul - 
observă expertul rus - nu poate nici măcar să garanteze stabilitatea 
internă a acestor noi state din spaţiul exiugoslav, dar-mi-te să 
implanteze pe un teren atât de precar un proiect atât de serios. 

Ce-ar mai rămâne? Serbia, Albania şi Kosovo. Premierul 
albanez s-a şi oferit, în primăvară, în numele țării sale, să găzduiască 
un scut spaţial american, dacă varianta inițială cade. lar ministrul 
sârb al Apărării a evocat posibilitatea intrării țării sale în NATO. 

Mai plauzibilă i se pare specialistului rus varianta Kosovo. Aici, 

pe un tărâm cam al nimănui, Statele Unite au întemeiat o bază 
militară cu tot dichisul, un fel de stat în stat (care stat, Kosovo?), un 
fel de al nu ştiu câtelea stat al SUA. Pentru ce face acolo, 
Washingtonul nu dă seamă nimănui: nici Serbiei, nici Albaniei, nici 
Uniunii Europene, ONU sau altor instituții internaţionale 

De ţinut minte: despre Kosovo se va mai vorbi. Şi nu numai în 
ce priveşte proiectul antirachetă american. Mişcările tectonice din 
spațiul ex-iugoslav nu şi-au epuizat combustiile. 


7 septembrie 2009 

Românii au o percepție nuanţată asupra Rusiei 


Feluriţi comentatori sau, mă rog, aşa cum se consideră dânşii, 
de tipul, mai nou, al autorilor de la revista italiană “Limes” sau rusul 
Aleksei Eliseev, se grăbesc să bage România în tabăra antirusă. E o 
apreciere superficială şi abuzivă, de fapt e o etichetare neargumentată. 
Iar faptul e posibil, nu în ultimul rând, şi din cauză că lumea de după 
războiul rece (sau, mai riguros spus, de după dezmembrarea URSS şi 
apariția aşa-zisei “Noi Europe”) întârzie să se restructureze. 

Dacă omenirea de după cel de al doilea război mondial s-a 
reconfigurat surprinzător de repede, în numai câţiva ani, în Vest şi 
Est, acum asistam la o situaţie cu totul diferită. După două decenii de 
căutări şi confuzii, relaţia SUA-UE-Rusia continua să păcătuiască 
prin imprecizie şi imprevizibilitate, iar componenta Europa Unită 
este cea mai incoerentă şi mai greu de fixat într-o definiție. Fiecare 
dintre statele europene se poziţionează distinct (şi bilateral) faţă de 
Washington şi Moscova (de parcă n-ar fi toate membre şi ale NATO, 
şi ale UE), iar aceste diferențieri tind să se accentueze. Între Europa 
occidentală şi cea central-răsăriteană nuanțele sunt tot mai 
pronunţate, iar aceste tendinţe deosebitoare se prelungesc şi adâncesc 
şi în interiorul “Noii Europe” (formulă americană tot mai improprie, 
căci tot mai departe de realități). 

Studiul pe 2009 al instituţiei americane German Marshall 
Fund (GMF) atestă cifric fluiditatea peisajului geopolitic european al 
clipei. Sondajul GMF arată, de pildă, că “imaginea, în rândul 
populației, a unei Europe Centrale şi de Est rusofobe şi a unei Europe 
de Vest rusofile nu s-a regăsit în studiul “Transatlantic Trends 2009”, 
rezumă “The New York Times” . 

Asupra relaţiilor UE (şi României în particular) cu Rusia, aşa 
cum reies ele din acest studiu, ne vom opri şi noi aici. 

Europa Unita are de rezolvat, pe această relaţie, o ecuaţie: eforturi 

pentru extinderea în continuare a NATO, iar prin aceasta ostilizarea 
relațiilor cu Moscova, sau eforturi pentru stabilizarea energetică (şi 
nu numai) a Europei printr-o cooperare extinsă cu Rusia? 

Poziţia vest-europenilor este mai clară: cei mari (Germania, 
Franţa, Italia, Spania) sunt cei mai deschişi “proruşi”, iar lor li se 
alătură şi partenerii mai mici din vestul continentului (Marea Britanie 
continuă să rămână tradiționalul electron liber ce face piruete mai 
degrabă prin apropierea SUA). 

În Est, lucrurile sunt mai greu de prins într-o formulă. Polonia 
şi ţările baltice sunt (cel puţin) reticente față de Rusia, unii încearcă 
să bage în această tagmă şi România, în timp ce state ca Slovacia, 
Ungaria, Bulgaria (şi desigur Serbia) găsesc formule fericite de 
coexistenţă şi conlucrare cu fostul lor mare aliat. 

Poziţia României raportată la Rusia este, în sfârşit, mai subtil 
nuanțată în studiul GMF decât o prezintă cu insistență diversele 
formulări ventilate de câțiva vreme care ne pun, cum spuneam, în 
tabăra rusofobilor. Să lăsăm deoparte exprimările oficiale abrazive 
față de Rusia, de care se face atâta caz, pentru a consemna 
constatările studiului GMF, întemeiate, cum spuneam, pe sondaje de 
opinie. (Americanii nu au neapărat cei mai subtili politicieni şi 
diplomaţi, dar politologi şi autori de sondaje de opinie, da.) 

lată ce spune studiul: România a fost una dintre țările cele mai 
reticente (38 la sută) în privința aplicării de presiuni diplomatice 
Rusiei pentru ca aceasta să-şi țină angajamentele de livrări energetice 
altor state. Şi: România a sprijinit, de departe, cel mai mult (75 la 
sută), o cooperare energetică sporită cu Rusia, “chiar în condiţiile în 
care guvernarea de la Moscova rămâne nedemocratică”. 

E obligatoriu de precizat că, în acest studiu, prin România nu 
se înțelege Bucureştiul oficial (cel care, de exemplu, se fereşte de 
proiectul South Stream sau de altele propuse de ruşi, ca de dracul), 
este vorba de români, de cei ce au participat la sondaj. Constatările 
studiului se referă la percepţia românului de rând asupra Rusiei, nu la 
linia oficială. Ceea ce ne face să credem că politica României faţă de 
Rusia trebuie să țină seama de dezideratul popular majoritar, să 
acționeze în sensul lui şi să aplice actualei linii corectivele necesare 
pentru o abordare sinceră, necrispată, deschisă, imaginativă, a 
dialogului cu Rusia. Formula “relaţii pragmatice cu Rusia”, de care 

se folosesc până la abuz demnitarii de la Bucureşti când se referă la 
Rusia, din comoditate, incompetență, lipsă de imaginaţie sau 
ipocrizie, este păguboasă, nu a dus şi nu poate duce la nimic bun. 

Revin la studiu. El mai observă şi altceva interesant: românii 
au o viziune deloc simplistă şi în ce priveşte relaţiile cu Statele 
Unite. Ei rămân, în continuare, cei mai “proamericani” în această 
parte de lume, dar se entuziasmează (ca şi polonezii) cel mai puţin la 
prestaţia prezidenţială de până acum a lui Barack Obama (doar cu 14 
la sută îl apreciază românii mai mult decât pe Bush, față de 90 la sută 
- germanii, 77 la sută - francezii, 64 la sută - italienii etc.). 

Suntem, aşadar, cei mai proamericani, dar nu şi printre 
rusofobii cei mai virulenți, vrem relaţii mai bune şi extinse şi cu 
Statele Unite, şi cu Rusia. Am fi oare, prin aceasta, oportunişti? Mai 
degrabă e vorba de valorificarea oportunităţilor pe care le pot oferi şi 
Rusia, şi SUA,. Deci, oportunități, nu oportunism. 

Prea multe citate memorabile din fostul preşedinte George W. 
Bush nu prea sunt de dat, dar metafora lui, că România trebuie să fie 
o punte între Rusia şi Occident, merita a fi reţinută. Dar o punte nu în 
sensul că toată lumea trebuie să tropăie pe ea dintr-un sens într-altul, 
să o calce în picioare de la Vest la Est şi invers. 


15 septembrie 2009 

Ce ne aşteaptă 


Curenţii de adâncime ai politicii mondiale nu prea sunt 
monitorizaţi în ştirile şi analizele zilnice ale ziarelor şi agențiilor de 
presă ale lumii. De aceste mişcări, profunde dar aparent nespectaculoase, 
îşi aduc totuşi aminte comentatorii - şi publicul - cu prilejul unor 
importante reuniuni internaționale, atunci evenimentul obliga la o 
analiză mai amplă, mai în profunzime. Asemenea evenimente vor fi, 
în această toamnă, sesiunea anuală a Adunării Generale a ONU şi 
summitul G-20 de la Pittsbourgh. Cu aceste prilejuri, preşedinţii 
Medvedev şi Obama se vor întâlni din nou şi vor avea ce să-şi 
vorbească. Punctual, despre soarta proiectatelor tratate de limitare a 
armamentelor şi a scutului antirachetă american, despre situaţiile 
privitoare la Iran, Afganistan, Coreea de Nord sau Georgia şi 
Ucraina, despre criza mondială şi eventual problematica energetică. 

Dar cei doi - şi nu numai ei - trebuie să țină seama şi de 
mişcările şi tendinţele unor vaste plăci tectonice geostrategice. Rusia 
pare mai înclinată să privească lucrurile “în mare”, după cum o 
dovedeşte proiectul “Helsinki 2” lansat de preşedintele Medvedev în 
vara anului trecut. Rusia vrea într-adevăr să se includă într-un 
construct de securitate şi cooperare solid şi bine structurat cu 
Occidentul, dacă se poate chiar de anvergura boreală, adică la scara 
întregii emisfere nordice a planetei (rămâne de văzut dacă şi cu 
China şi Japonia sau nu). Un politolog rus propune chiar ca în 
această formulă să fie şi statele cu economie emergentă din America 
Latină. Moscova şi comentatorii ei enunță formule noi, de impact, 
cum ar fi “Occidentul extins”, “Marea Europă”, “cele două 
Vesturi” (adică NATO şi Rusia-Ucraina) etc. Rusia are nevoie de 
acest tip de integrare şi pentru modernizarea ei (care devine o cerință 
tot mai acută), şi pentru a face față dezvoltării vertiginoase a Chinei. 
Dar pentru această integrare nu este dispusă să facă concesii majore 

nici Statelor Unite (care au nevoie de ea în Iran, Coreea de Nord, 
Afganistan etc.), nici Europei Occidentale (care depinde în mare 
măsură de livrările energetice ruseşti). 

Cum întâmpină ”actualul” Occident această intenție a Rusiei? 
Deocamdată prea puţin coerent, prea puţin explicit. Administrația 
Obama are un noian de probleme pe cap, echipa Bush i-a lăsat o 
moştenire greu de gestionat. Casa Albă nu are deocamdată timp 
pentru viziuni şi proiecții de anvergură planetară şi de aceea fosta 
“Nouă Europă” se simte tot mai neglijată de puternicul aliat de peste 
Atlantic, ba chiar unii est-europeni se tem în gura mare că America 
lasă iarăşi partea lor de lume “pe mâna ruşilor”. Că temerile acestea 
sunt sau nu întemeiate, se va vedea cu timpul. 

Vest-europenii se complac, în schimb, în bune relaţii cu Moscova 
şi preferă să trateze chestiunea bilateral şi pragmatic, ţinând prea 
puţin cont de interesele statelor mai nou intrate în UE. lar UE domneşte 
dar nu guvernează pe continent într-un imobilism de zile mari. 

Ce au de gând chinezii nu ştie nimeni. Deocamdată toată 
lumea nu conteneşte să fie uimită de performanțele lor economice. 
Vor urma şi performanţe politice sau militare? 

Cele două reuniuni găzduite de Statele Unite în această toamnă 
ar putea să mai clarifice actuala configuraţie imprecisă şi labilă. 


21 septembrie 2009 

Opt motive şi câteva “secrete” 


cea 


Încet-încet, se pare că Alianţei atlantice “începe să-i treacă 
supărarea” pe Rusia după războiul din Georgia. Noul secretar general 
al NATO, Anders Rasmussen vorbeşte, prietenos, despre “un nou 
început” şi de “mai mult realism” şi a pus înrăutățirea temporară a 
relațiilor pe seama percepțiilor greşite, neîncrederii şi agendelor 
diferite ale celor doi parteneri. El vrea ca între NATO şi Rusia să se 
dezvolte “un parteneriat strategic pozitiv”. 

O relaxare se constată şi în relațiile ruso-americane după cele 
trei întâlniri bilaterale între Obama şi Medvedev. 

Dar un analist politic din MAE al Rusiei, Vladimir Kozin, 
enunță punctual opt principale obstacole care stau în calea 
parteneriatului strategic avut în vedere. 

Încercările multor state membre ale NATO de a menţine o 
abordare antirusească în cadrul Alianţei şi încercările “a cel Putin 
şase dintre ele de a promova politici antagoniste față de Moscova, 
țări care se învecinează cu Rusia şi alte republici ex-sovietice” (trei 
ar fi țările baltice, a patra Polonia, a cincea probabil Cehia. A şasea o 
fi România? Analistul rus ne lasă să ghicim. Oricum, relaţiile 
economice ale Poloniei cu Rusia sunt mult mai bune decât cele ale 
României, iar relațiile politice ale Poloniei şi țările baltice cu Rusia 
mult mai abrazive comparativ cu relațiile politice româno-ruse. A 
băga nediferențiat toate aceste ţări - presupuse de noi - în aceeaşi 
categorie e cam schematic şi neproductiv). 

Voința NATO de a continua politica de extindere a Alianţei, 
prin posibila aderare a Ucrainei şi Georgiei, confirmată recent de 
Rasmussen (şi România împărtăşeşte, public, această poziţie, spre 
deosebire, de pildă, de Germania). 

Dorinţa NATO de a-şi afirma superioritatea militară faţă de 
Rusia în arme nucleare şi convenţionale, cu toate că, spune analistul 


53 


Corneliu Vlad 


rus, “Alianţa deţine deja de 15 ori mai multe arme nucleare şi de trei 
ori mai multe arme convenţionale”. 

Un număr în creştere de baze militare şi alte instalații în 
apropierea frontierelor Rusiei (între acestea, şi “prezența militară” a 
SUA pe teritoriul României). 

Planuri de desfăşurare a unor elemente de sistem de apărare 
antirachetă amplasate la sol ori în spațiul maritim, cooperare SUA- 
NATO pentru crearea unui “scut militar de rachete” nu numai în 
Polonia şi Cehia, ci în toate cele 28 de state din NATO. 

Activităţi sporite ale forţelor aeriene şi navelor în țările NATO 
din vecinătatea Rusiei, inclusiv Marea Baltică şi Marea Neagră, 
uneori cu nave purtând încărcături nucleare. 

Faptul că Rusia rămâne principalul potențial adversar în 
orientarea militară şi strategică a NATO şi în doctrina sa militară. 

Respingerea de către NATO a propunerii preşedintelui 
Medvedev de creare a unei noi arhitecturi de securitate europeană, în 
care Rusia să aibă statut de partener egal. 

Din toate aceste motive, subliniază analistul rus, “NATO nu 
poate să blameze Rusia pentru atitudinea ei mai puţin decât prietenească”. 

Ca stat membru al NATO, România este, şi ea ţintă a acestor 
reproşuri, uneori în mod clar, chiar dacă nu explicit. şi aici stă unul 
dintre “secretele” (ştiute de toată lumea) ale relațiilor împotmolite 
româno-ruse. Dar de ce Germania are relaţii excelente cu Rusia, 
Franţa, Italia, Spania - relaţii foarte bune, căci şi aceste state sunt 
membre ale NATO. De ce se îmbunătăţesc relaţiile ruso-americane, 
când SUA sunt principalul partener din NATO? În timp ce 
România... E şi aici vreun “secret”? 


29 septembrie 2009 

Chestie complicată 


Au trecut vreo două decenii de la aşa-zisa încheiere a 
războiului rece (să fim serioşi, sunt mai “prieteni”, mai sinceri între 
ei, Medvedev şi Obama decât Gorbaciov şi Bush-tatăl, au acum mai 
multă încredere liderii de la Washington şi Moscova decât la 
începutul anilor 1990?). În aceşti 20 de ani, Rusia şi Statele Unite n- 
au reuşit să stabilească nici configurația noii lor table de şah 
geostrategic, nici cu ce piese e de jucat, nici care sunt regulile jocului 
(ele par să se schimbe de la o mutare la alta, ce fel de joc o fi ăsta?). 
Dacă e mai periculoasă această stare de fapt - labilă şi imprevizibilă - 
decât “siguranța” oferită de distrugerea reciproc asigurată ce a 
funcţionat de bine - de rău până prin anii 1990, e greu de spus, 
fiecare îşi dă cu părerea. 

Să luăm exemplul celor zece rachete din Polonia şi radarul din 
Cehia din proiectul american de apărare antirachetă. Unii s-au grăbit 
să proclame că Obama a făcut o concesie renunțând la variantă alți 
zic că - a optat de fapt pentru o altă variantă, mai periculoasă pentru 
Rusia, întrucât ceea ce era prevăzut să se instaleze în Polonia-Cehia 
va funcționa mai ieftin, mai eficient şi mai derutant pe nave americane 
prin Marea Neagră ori pe uscat, undeva în zona Caucazului (Georgia?). 

La elementul de scut spațial din Polonia-Cehia, Rusia găsise o 
replică dură: rachete în regiunea Kaliningrad. Dacă se adoptă proiectul 
Marea Neagră şi/sau Caucaz, cum va reacţiona oare Moscova? 

Aşadar, care este tabla de joc, care piesele, care regulile? 

În această a doua variantă, România va fi în mod evident mult 
mai implicată, cu sau fără voia ei, (are doar un parteneriat strategic 
cu SUA, nu?). Dar în parteneriatul acesta funcționează oare, ca în 
NATO, principiul muşchetarilor (adaptat, desigur): doi versus unul 
(fie acesta, să zicem, Iranul, sau Rusia, sau... Coreea de Nord, sau 
fantoma lui Bin Laden)? 


55 


Corneliu Vlad 


Complicată chestie. Din prudenţă sau din comoditate, oamenii 
de stat, oamenii politici, preferă să nu vorbească în gura mare despre 
ea. Comentatorii de prin presă o pot face, dar n-o prea fac nici ei. 

Aşadar: de curând s-a anunţat din nou prin presa lumii că 
rachetele iraniene ar avea într-adevăr capacitatea de a lovi (şi) teritoriul 
României. Că putem fi şi ţinta rachetelor ruseşti, nici nu mai trebuie 
să ne anunţe cineva prin ziare. Are România vreo asigurare din 
partea Washingtonului că dacă navele Statelor Unite componente ale 
scutului spațial american vor mişuna - nu ştim în ce scopuri - şi prin 
sau pe lângă apele noastre teritoriale, Pentagonul sau militarii săi de 
pe la Mihail Kogălniceanu ne-ar putea feri într-o situație de Doamne 
fereşte? România nu are nici garanții, explicit şi public formulate, din 
partea SUA, (NATO se distanțează prudent de proiectele de 
securitate americane din vecinătatea Rusiei - care este în parte şi 
vecinătatea României), iar Bucureştiul oficial nici nu încearcă să 
clarifice această situaţie - cu Moscova, cu Teheranul (că doar de, 
suntem în alianţe şi parteneriate, nu vorbim de capul nostru). 


5 octombrie 2009 

Cea mai mare victorie a României 


O idee mai veche a lui Vladimir Putin, revoluționară, după un 
comentator rus, năstruşnică, după colegi de-ai săi occidentali, revine 
în circuit: Rusia în NATO. Şi iată că analistul politic britanic Tony 
Halpin revine asupra acestui proiect într-un recent articol din “The 
Times”. El a fost incitat de întorsăturile pe care le ia proiectul 
american de scut spaţial antirachetă ce ar urma să fie instalat pe 
undeva prin apropierea Rusiei: Polonia-Cehia sau Marea Neagră-Caucaz 
sau zona Balcanilor sau... Strategii şi politologii de la Washington se 
întreabă cum ar fi mai bine (mai ieftin, mai eficient etc.) pentru 
Statele Unite, iar cei de la Moscova analizează gradul de risc al 
diferitelor variante pentru Rusia. Mentalitate de război rece, ce să-i 
faci. Căci aceste bătăi de cap se datorează în ultimă instanță neîncrederii 
reciproce. Preocupaţi sunt şi statele mai mici dintre cele două blocuri 
de putere, firesc ar fi să se enumere printre ei şi România. 

Tony Halpin, însă, a tăiat (din nou) nodul gordian: Rusia în 
NATO ar fi un test al bunelor intenţii şi bunei credinţe şi pentru 
Occident, şi pentru Rusia. Demersul publicistic al comentatorului 
britanic se sprijină în principal pe două elemente: noul secretar 
general al NATO, Anders Rasmussen şi-a început mandatul cu 
planuri mari de revigorare a Alianţei şi declaraţii prietenești față de 
Moscova, iar preşedintele Rusiei Dmitri Medvedev a propus, încă de 
anul trecut, un nou construct de securitate euroatlantică menit să-l 
înlocuiască pe cel bazat pe Actul final de la Helsinki, iniţiative la 
care tot aşteaptă un răspuns clar din partea occidentalilor. 

Cercetătorii americani au început să întocmească studii pe 
ipoteza Rusiei în Alianţă încă de pe la începutul anilor 1990, când nu 
se ştia încă prea clar cum se va face, concret, extinderea NATO spre 
Est, iar în 2002, fostul secretar de stat James Baker III dezbătea şi el, 
temeinic, într-un articol, problema. În vara lui 2009, subsecretarul de 

stat Philip Gordon relata ideea, condiționând-o: NATO trebuie să fie 
deschisă tuturor democraţiilor europene. Cu alte cuvinte, dacă Rusia 
se număra printre ele, poate intra şi ea în Alianță. Ceva mai înainte, 
în martie 2009, ministrul polonez de Externe, Radislaw Sikorski, 
declara că Rusia ar putea intra în NATO “dacă îndeplineşte 
condiţiile”. (Dar câțiva analişti de la Beijing s-au grăbit să avertizeze 
că e vorba mai degrabă de “o glumă”, de “o flecăreală”, căci dacă ar 
fi de luat în serios, atunci Moscova trebuie să ştie că odată cu ca vor 
intra în NATO şi Ucraina, şi Georgia, şi alţii). Reprezentantul Rusiei 
la NATO, Dmitri Rogozin, a expediat oricum problema, apreciind că 
ideea Rusiei în NATO “nu e prea serioasă”. 

Şi totuşi, în 2001, în 2001, Vladimir Putin îi evoca, în 
Slovenia, lui George W. Bush, momentul din 1954, imediat următor 
morții lui Stalin, când Uniunea Sovietică tatona prudent perspectiva 
intrării sale în Alianţă. Aţi intra? - i-ar fi spus Bush. De ce nu? - ar fi 
fost răspunsul lui Putin. 

Orice cunoscător- cât de cât - al politicii mondiale realizează 
că printr-un NATO din care să facă parte şi Rusia ar fi înlăturate cel 
puţin două surse majore de insecuritate: Moscova s-ar elibera de 
"sindromul cetăţii asediate”, în sensul că nu s-ar mai simți 
primejduită de expansiunea NATO spre Est şi de penetrarea SUA în 
Asia Centrală, iar vest-europenii ar avea la rândul lor garanția că 
Rusia nu va încerca să recupereze din zona de influență pe care a 
pierdut-o după destrămarea URSS. 

Dar Statele Unite? Statele Unite au mari reticente şi faţă de 
propunerea Rusei de a imagina împreună un scut spaţial antirachetă. 
“Să-şi bage ruşii nasul în secretele noastre militare?”- sună obiecţia, 
vulgar formulată. O adevărată, decisivă, resetare a relaţiilor ruso- 
americane, despre care vorbeşte Washingtonul, ar putea implica şi 
aşa ceva: Rusia în NATO. Şi doar preşedintele Obama este laureat al 
premiului Nobel pentru Pace. 

Rusia în NATO ar fi un eveniment epocal în politica 
internațională. lar pentru România, cea mai importantă victorie a 
politicii sale externe după multă-multă vreme. Fără să fi mişcat un 
deget pentru această victorie. 


13 octombrie 2009 

România între imperii 


Cronicarul se tânguia că suntem “în calea răutăţilor” iar istoricii 
şi politologii din vremurile moderne remarcă, prin grila geopoliticii, 
că ne-am aflat, secole de-a rândul, între mari imperii şi am fost 
victime ale rivalităților şi ambţiilor lor hrăpărețe. Într-un fel, imperii 
în apropierea Românei există şi astăzi, dar imperii “resetate”. Astfel 
de imperii ar fi NATO şi UE (România chiar face parte din ele!), un 
alt imperiu, de alt tip, ar fi Federaţia Rusă (ar fi de aceea mai potrivit 
să le spunem tot mari puteri sau alianțe). 

Cel mai recent număr al publicaţiei “Geo Politica” (director 
fondator Vasile Simileanu) tratează chiar acest subiect, atât de bătut dar 
mereu incitant: “România între imperii”. A fost rău sau bine (că am 
fost sau încă mai suntem între/în imperii)? se întreabă, de-a dreptul, 
în editorial, Adrian Dobre. “Istoricii pot aşterne multă cerneală pe hârtie 
găsind argumente pro şi contra”, răspunde echidistant editorialistul, iar 
autorii studiilor şi articolelor curpinse în revistă îmbogăţesc dezbaterea. 

“Cele trei imperii s-au dus, România a rămas” - îşi intitulează, 
optimist, contribuţia prof. univ. dr. Stan Petrescu . 

În ideea că Uniunea Europeană este un “imperiu hibrid”, Mădălina 
Virginia Antonescu de la Institutul Diplomatic Român formulează 
interesant şi analizează temeinic o problemă: Uniunea Europeană 
este un imperiu occidental sau periferie a Rusiei? “Periferie a Rusiei”, 
pentru că este dependentă energetic de Federaţia Rusă şi incapabilă 
de a obţine acces la Asia Centrală, pentru a-şi crea aici o sferă de 
influență. Sub raport pragmatic, incidența analizei cercetătoarei asupra 
raporturilor dintre România şi Rusia este însă relativă, fie şi din 
simplul motiv că Uniunea Europeană nu are nici o politică externă şi 
de apărare comună, nici o politică energetică, de asemenea, comună. 

Aplicate programatic pe relaţiile româno-ruse sunt studiile lui 
Nicholas Dima, Vasile Simileanu, Radu Ştefan Vergati, Tudor Blăndu 

şi revelatoarea evocare a momentului Praga 1968 văzut de la 
Bucureşti datorată academicianului Mircea Malița (vedea-o-am într-o 
carte de memorii!). 

Cercetătorul Marius Văcărelu distinge “un caracter particular 
al influenţei asupra statului român“ din partea a cel puţin patru forţe 
majore: Turcia, Rusia, Germania şi Marea Britanie, precum şi a altor 
trei actori de influență: Franţa, Statele Unite ale Americii şi China. 
Cercetătorul sintetizează astfel impactul Rusiei asupra istoriei de azi 
a românilor: “vecinul care a făcut mult rău, dar şi mult bine 
României, ajutând la modernizarea din sec. al XIX-lea, dar şi prin 
ură care şi-a atras-o nu o dată întărind coeziunea naţiunii române. 
Din păcate în ultimii ani influenţa să culturală s-a redus considerabil, 
Moscova nefăcând eforturi de a-şi permanentiza forța culturii sale. 
Mai mult, influenţa să se reduce acum doar la a fi un furnizor de materii 
prime: greşeala de politică comercială rusă va fi scump plătită de 
urmaşii lui Rurik, deoarece inclusiv în România unul din cinci 
cuvinte referitoare la statul rus este Gazprom. În secolul XXI 
influența unui rezervor de resurse naturale este uriaşă: este însă 
numai alegerea Rusiei dacă doreşte să fie privită în lume doar un 
simplu exportator de resurse”. 

Iată un fragment de text care îndeamnă la reflecţie şi la Bucureşti, 
şi la Moscova. Pentru cine-şi mai face timp de aceste relaţii. 


20 octombrie 2009 

Hărțile preşedintelui Obama 


Pentru analiştii ruşi - şi nu numai pentru ei - obiectivul 
principal al turneului european întreprins de vicepreşedintele 
american Joe Biden la Varşovia, Bucureşti şi Praga este cât se poate 
de clar: probleme de securitate şi apărare (apărare antirachetă, 
implicare în Afganistan, baze militare americane). N-a fost nici pe 
departe “un turneu de consolare”, cum s-au grăbit să susțină, luându- 
se după unii după alții, majoritatea comentatorilor. Fie şi din simplul 
motiv că polonezii şi cehii nu aveau de ce să fie consolați, căci 
variantei inițiale de scut spaţial, care-i privea direct, i se va substitui 
alta, mai ambițioasă. lar românii nici nu fuseseră cuprinși ca parte în 
proiect, nici măcar ca beneficiari ai “umbrelei” sale. 

Biden a poposit printre “noii europeni” pentru a-i tatona 
tocmai în legătură cu noile intenţii de securitate ale SUA în această 
zonă. Că ele vor viza (doar) Iranul, cum se susține oficial la 
Washington, ori şi Rusia, cum spun alţii, şi în primul rând Moscova, 
rămâne de văzut. Deocamdată, noua variantă de sistem spațial 
antirachetă american, în care va fi implicată, se va vedea cum, şi 
România, pluteşte în nebuloasă. Chiar dacă vicepreşedintele SUA a 
declarat că Bucureştiul a primit-o “cu mare bucurie” şi “cu braţele 
deschise”. Cu alte cuvinte, ne bucurăm, dar încă nu prea ştim de ce. 
E drept că despre proiecte, şi mai ales militare, nu se prea vorbeşte în 
public atât de slobod, aici transparenţa e bine drămuită, dar parcă 
liderul de la Washington a cam supralicitat când a evocat 
entuziasmul românesc faţă de ceva încă vag. 

Câţiva comentatori ruşi o mai iau şi altfel. În fond şi la urma 
urmei, spun ei, vicepreşedintele SUA este “doar” nr. 2 în ierarhia 
puterii, cel care decide este preşedintele. Or, Obama nu s-a pronunțat 
încă asupra noii variante de scut spațial. Vicepreşedintele, spunea 
ambasadorul american la Bucureşti când l-a prezentat pe înaltul 

oaspete, este de obicei cel care trebuie să anunţe veştile rele. 
Misiunea, desigur. Dar nu numai veştile proaste, ci şi alte tipuri de 
semnale, unele asupra cărora se aşteaptă reacția celor implicați. 
Probabil că (şi) pentru a transmite asemenea semnale s-a deplasat 
vicepreşedintele Biden în Europa răsăriteană. Dar, bineînţeles, şi 
pentru a asigura această parte de lume că America nu a “uitat-o”. Nu 
ai cum să nu apreciezi un asemenea gest frumos care vine de la un 
asemenea înalt demnitar al singurei superputeri mondiale. N-ar fi 
însă deloc în plus dacă s-ar pronunţa la un moment dat în materie 
însuşi preşedintele Obama. Care, după cum se poate constata, nu ne- 
a prea găsit încă pe hărțile din Biroul Oval. Harta “noii Europe” nu 
este până una-alta printre primele în vraful de hărți îngrămădite pe 
biroul prezidenţial. 


27 octombrie 2009 

Go Russia! 


Preşedintele Medvedev a mai dat o lovitură de imagine - e 
greu de spus dacă şi asta a intenţionat - cu un articol pe care l-a 
publicat pe site-ul Kremlinului şi într-un ziar electronic. De obicei, 
şefii de stat şi mai ales cei ai Rusiei, nu se adresează, când au ceva 
foarte important de comunicat, urbi et orbi, prin mass-media, ci 
recurg la ambianţe somptuoase, de pildă din Kremlin prin televizor 
sau de la vreo înaltă tribună (de pildă a Parlamentului sau a ONU). 
De data aceasta, şeful statului s-a exprimat prin presă, ceea ce vrea să 
însemne că a vrut să o spună direct, pentru toată suflarea rusă. 

A vorbit despre imperativul modernizării Rusiei, adică a făcut 
ce fac, de secole, marii conducători istorici ai acestui popor, de la Petru 
cel Mare şi alți țari luminaţi, prin Lenin - Stalin (în felul lor, desigur), 
până la Andropov (care n-a prea avut mult timp) şi Gorbaciov (cu 
rezultate contrariante) şi Putin. 

Rusia, cât e ea de mare şi plină de resurse, n-a fost niciodată 
motorul prim al civilizaţiei mondiale moderne, cel puţin până acum. 
Întotdeauna şi-a dorit să fie la nivelul celor/celui dintâi în lume şi 
apoi să-i/să-i şi depăşească (şi a făcut-o într-o serie de domenii, de 
pildă cel al explorării spaţiului cosmic), dar n-a fost de regulă un 
antemergător. Nici actualii lideri de la Moscova nu-şi propun 
neapărat aşa ceva. (În 2000, Putin fixa ca obiectiv depăşirea PIB-ului 
pe locuitor al Portugaliei). 

Articolul lui Medvedev enunţă obiective ambiţioase, dar cam 
general formulate şi nu ne vom referi acum la ele pentru că, în mod 
sigur, ele vor fi concretizate şi dezvoltate în proximul mesaj despre 
starea naţiunii al preşedintelui rus. Până atunci, speculațiile asupra 
demersului prezidenţial din presă au toată libertatea să curgă cu 
duiumul. Unii se întrebă dacă mesajul va fi înţeles ori îi va putea 
mobiliza pe cetăţenii Rusiei, alții îl asemuiesc, fără temei, perestroikăi 

lui Gorbaciov, alţii se întreabă dacă e o continuare a noului curs 
deschis de Putin sau un nou început etc. 

Oricum, articolul poate fi considerat că pregătirea de artilerie 
pentru apropiatul mesaj anual, devenit tradițional, al liderului de la 
Kremlin. Titlul articolului a fost tradus de englezi şi americani prin 
“Go Russia!”, iar de francezi prin “Russie, en avant ”. În româneşte 
i-am putea spune “Hai Rusia!”, dar prea ar semăna cu un slogan 
prezidenţial de cu totul altă factură sau cu îndemnurile adresate 
Naţionalei de fotbal înaintea unui meci cu miză mare. 


3 noiembrie 2009 

Parabola poloneză 


Un efect colateral (şi nu prea) al intrării în vigoare a Tratatului 
de la Lisabona vizează relațiile cu Rusia - ale Uniunii, în ansamblu, 
dar şi cele bilaterale ale diferitelor state membre. Despre cum va 
funcţiona Europa Unită post-Lisabona şi ce le-ar mai rămâne de făcut 
statelor membre (mai ales celor nu prea mări şi ţări) în relațiile lor cu 
restul lumii se produc sumedenie de scenarii, plauzibile ori 
fanteziste, cu o frenezie în care analiştii din capitalele europene şi cei 
de la Moscova rivalizează. Dacă, spun respectivii, UE va avea un 
preşedinte şi un ministru de Externe, ambii cu prerogative sporite în 
politica externă, nu înseamnă că marja de acţiune în plan 
internațional a statelor membre se va îngusta, chiar dacă până la mult 
invocata politică externă şi de apărare comună a Uniunii va mai 
curge multă apă pe fluviile continentului? 

Într-o asemenea viziune explică fostul premier polonez Leszek 
Miller declaraţiile atribuite ministrului de Externe de la Varşovia, 
Radoslaw Sikorski, care ar fi solicitat Washingtonului să desfăşoare 
trupe americane în Polonia pentru a o apăra de o eventuală agresiune 
din partea Rusiei. Sikorski, sună interpretarea fostului premier, 
“încearcă să urce în ultimul vagon al trenului care va porni înainte de 
1 decembrie, când va fi ales preşedintele UE, ceea ce va restrânge 
posibilitatea statelor din Uniunea Europeană de a aplica o politică 
externă independentă”. Instalarea de baze americane pe teritoriul 
Poloniei, a mai spus ex-premierul, ar oferi țării un atu suplimentar şi 
i-ar asigura o anumită independenţă față de Bruxelles. 

Că Sikorski a spus sau nu ce i se pune în seamă, nu discutăm 
acum, fapt e că Polonia pare să fie încă încercată de sindromul post- 
proiect de scut spaţial american pe teritoriul ei. Varşovia se declară 
dispusă de a îmbrăţişa oricând un proiect american similar, iar 
Administraţia Obama a liniştit-o promițându-i pentru anii următori 

rachete antirachetă cu rază scurtă şi medie de acţiune. Dar în acelaşi 
timp, pentru preşedinţia poloneză de şase luni a UE (semestrul al doilea 
din 2011), Varşovia a nominalizat ca prioritate nr. 1 politica de apărare a 
Uniunii, ceea ce se poate interpreta ca o anumită sfidare (ca “între 
aliaţi”, desigur) a SUA şi a NATO, ca să nu mai vorbim şi de Rusia. 

Pe cine ar vrea aşadar să mizeze Varşovia în politica sa de 
apărare (şi implicit, în relațiile cu Rusia)? Pe SUA, pe NATO, pe UE 
sau pe ea însăşi? Dilema poloneză poate servi şi ca parabolă. 
Întrebările de mai sus pot fi, în mod logic, extinse. Pe cine ar trebui 
să mizeze statele din Europa Centrală şi de Est în problema de 
securitate şi apărare? Pe SUA, pe NATO, pe UE sau ... pe ele însele, 
adică prin relaţii sigure, de încredere, cu mari puteri din proximitate, 
cum este Rusia? Ori sunt posibile toate aceste variante, în acelaşi 
timp, soluţie, de altfel, optimă şi deloc oximoronică? 


8 noiembrie 2009 

La Moscova? Nu se poate! 


În sfârşit, relaţiile României cu lumea au avut, şi ele, parte de 
ceva atenție în campania prezidenţialelor. Unul dintre candidaţii la 
Cotroceni a făcut o vizită neoficială, incognito, la Moscova, şi de aici 
sfadă. Că de ce s-a dus, că de ce n-a spus, că nu s-a întâlnit cu 
Medvedev (dacă se întâlnea, că de ce s-a întâlnit), că prin mijlocirea 
cui s-a dus în capitala Rusiei, că nu cumva a cerut sprijin de la 
Kremlin să iasă preşedinte. N probleme specioase, despicate fiecare 
în n-şpe feluri. De parcă s-ar fi convertit în secret la vreo sectă 
satanistă, ori ar fi participat la un sex-party al homosexualilor, ori ar 
fi vândut ruşilor pe doi lei Casa Poporului. 

Dacă a fost la Washington sau prin nişte capitale europene, sau 
în China, mai treacă-meargă, nimeni n-a dat importanță. Dacă Bucureştiul 
a fost vizitat de curând de vicepreşedintele Chinei (iar după unii 
viitorul preşedinte al acestei superputeri în continuă devenire), n-a băgat 
de seamă nimeni. E, dacă a fost la Moscova, lucrurile se schimbă, 
“problema capătă aspect”, cum ar fi zis un ilustru ziarist român. 

Îi putem reproşa mai degrabă candidatului de ce nu s-a dus şi 
mai devreme la Moscova, în calitățile oficiale şi politice pe care le-a 
avut şi le are. Le putem reproşa acelaşi lucru şi celorlalți candidaţi. Îi 
putem amenda pentru faptul că, în timpul acestor prezidențiale, dar şi 
în general, ignoră relațiile noastre “congelate” cu Rusia, că în 
programele şi spusele lor publice nu se referă deloc sau doar 
expeditiv la această zonă importantă de relații bilaterale, regionale şi 
internaționale ale României. Ni se debitează verzi şi uscate, despre 
totul şi nimic, inclusiv punctul lor de vedere despre “de ce iubim 
femeile” (vorba autorului român preferat de un prezidenţiabil), dar 
despre locul ingrat, de strapontină, al ţării în lume, ţipenie. De parcă 
nu şeful statului ar avea prerogativele supreme, înscrise în 
Constituție, în câmpul politicii externe a țării. 

Dar dacă un candidat îndrăzneşte să se ducă la Moscova, vacarm. 
De fapt, foc de paie. Dacă s-ar fi dus pe Coasta de Azur sau la 
cumpărături la Abu Dhabi, poate că ni s-ar fi livrat comentarii mai 
pertinente. 


16 noiembrie 2009 

Kremlinul n-are nevoie de telefonul UE 


Agitația de la Bruxelles şi din unele capitale europene (nu şi 
Bucureştiul) pe tema desemnării a doi noi demnitari în ierarhia 
Europei Unite n-a generat un interes deosebit la Moscova. Preşedintele 
Consiliului European Van Rompuy şi înaltul comisar pentru politica 
externă şi de apărare, Catherine Ashton, vor fi într-adevăr interlocutori 
direcți, de vârf, ai liderilor Rusiei, dar pentru comentatorii politici de 
la Moscova, prea puţin contează. Şi nu numai pentru presa de la Moscova. 

Dezinteresul nu se datorează atâta faptului că noi parteneri 
europeni de dialog nu au cine ştie ce prerogative în plus sau că 
titularii acestor funcţii sunt cam novici, cam neexperimentați, ci 
pentru că în dinamica raporturilor UE-Rusia, Uniunea contează mai 
puţin ca instituție decât statele ei membre, luate separat. Dacă Rusia 
ar avea un Kisinger, şi el s-ar putea întreba care e numărul de telefon 
al Europei. Sau, poate că nu, căci Moscova cunoaşte prea bine şi 
numărul de telefon al Berlinului, şi pe cele ale Parisului, Londrei, 
Romei, Madridului, iar la numerele de telefon ale capitalelor baltice 
sau al Bucureştiului recurge destul de rar. 

Cu UE, în ansamblu, ca superputerea mondială care se vrea, 
Rusia are mai degrabă relaţii de “discordie constructivă”, cum se 
spune pe la Moscova. Războiul din Georgia şi crizele de iarnă ale 
gazelor nu sunt subiecte care să frăgezească dialogul ruso-european. 
În plus, Europa îşi doreşte, prin Tratatul de la Lisabona, să vorbească 
“pe o singură voce” (de fapt cel puţin două, ale celor doi proaspăt 
desemnaţi), dar această voce este încă neconvingătoare, cum se 
remarcă pe un ton de regret şi la Bruxelles, şi în alte capitale ale 
continentului. În sfârşit, “relaţiile speciale ale unor state cu Rusia 
constituie un factor substanţial de discordie în interiorul UE - scrie 
analistul rus Feodor Lukianov. Interesele țărilor care fac parte din 
UE sunt contradictorii: ele nu vor unificarea în cadrul unui suprastat, 

ci sunt interesate de întărirea poziţiilor mondiale ale UE”. 

Nu întâmplător, liderii de azi ai Rusiei pun mai puţin preţ, în 
general, pe multilateralism (indiferent dacă e vorba de ONU, de UE 
sau de alte instituții) şi merg pe o abordare pragmatică (citeşte bilaterală). 
Este ceea ce nu pare a înțelege Bucureştiul oficial care, atunci când 
vine vorba de Rusia, iese în față cu angajamentele europene şi 
euroatlantice ale ţării, solidaritatea europeană, coeziunea atlantică, 
dar când ia parte la activităţile acestor conclavuri din care facem parte, 
uită să afirme punctele de vedere şi mai ales interesele specifice ale 
României. Polonezii sau balticii nu ezită să se exprime distinct, în 
nume propriu, uneori chiar abraziv, în aceste incinte, la adresa 
Rusiei. Ungaria şi Bulgaria au raporturi economice active cu Rusia, 
ca să nu mai vorbim de marile state europene mai sus menţionate. 

Suntem cu toţii şi membri ai UE, şi ai NATO, avem aceleaşi 
drepturi şi avantaje, aceleaşi obligaţii şi constrângeri, dar parcă 
liderii succesivi de la Bucureşti o trag mai degrabă pe ponoase decât 
pe foloase. Chiar dacă parteneri şi aliaţi de-ai noştri ne arată că se 
poate şi invers. 


23 noiembrie 2009 

Bucureştiul oficial n-are număr de telefon 


Preşedintele Medvedev şi-a făcut cunoscut, în sfârşit, proiectul 
de securitate europeană, de fapt euroatlantică, la aproape un an şi 
jumătate după ce-l anunţase că idee generală. Față de idee, proiectul 
nu aduce revelații spectaculoase. Este vorba de hotărârea clar exprimată 
a Rusiei de a participa direct şi în conlucrare contractuală cu statele 
şi instituțiile din zonă (în primul rând NATO) la gestionarea spațiului 
americano-europeano-asiatic de la Vancouver la Vladivostok. Rusia 
de la începutul secolului 21 nu vrea să se mai considere obiect ci 
subiect al arhitecturii de securitate europeană şi apreciază că Actul 
Final de la Helsinki nu-i mai poate oferi această posibilitate, cu atât 
mai mult cu cât acest document, produs în timpul războiului rece, a 
devenit, într-o tot mai mare măsură, ineficient şi depăşit. 

Proiectul de document făcut cunoscut de Medvedev îi va 
obliga pe liderii americani şi europeni, dar şi NATO, să se pronunţe 
concret, punctual, neechivoc, asupra propunerii ruseşti. Va fi şi un 
test al relaţiilor bilaterale ale Rusiei cu statele cuprinse în proiect. 
Rusia vrea să verifice în ce măsură Statele Unite, Germania, Franţa 
etc. sunt cu adevărat dispuse să aibă relaţii bune, de încredere, cu 
Moscova tandemului Putin-Medvedev, dincolo de declarațiile de 
bune intenţii şi de înțelegerile (sau nu) bilaterale - fie că e vorba de 
probleme punctuale de securitate (terorism, Afganistan, Iran, 
reglementarea înarmărilor etc.) cu SUA sau de securitatea energetică, 
în raporturile cu statele europene. 

În SUA şi în Europa, în NATO, se crede însă că, mai degrabă 
s-ar urmări o erodare a poziţiei de cvasimonopol în probleme de 
securitate a Alianței nord-atlantice, iar în China se exprimă ideea că 
Rusia ar dori să contribuie la reducerea dependenței de securitate a 
Europei față de SUA (în Occident se mai spune că, de fapt, prin acest 
demers, Rusia ar vrea să imagineze o strategie de “îndiguire” a Chinei, 

mare putere care se afirma tot mai evident pe scena mondială). 

Ambiţios cum e, proiectul Medvedev nu poate duce la decizii 
importante într-un viitor apropiat, dar are meritul de a clarifica, cel 
puţin, poziţiile şi intenţiile protagoniştilor şi de a contura mai precis 
peisajul geopolitic. 

România este încă prea prinsă de problemele acute, imediate 
din propriul spațiu pentru a se gândi la inițiativa lui Medvedev. Cu 
rezultate contestate la alegerile prezidențiale, fără guvern plenipotent 
constituțional, cu un supleant întâmplător la conducerea MAE, 
Bucureştiul nu are, cel puţin pentru moment, vocea care să-i exprime 
punctul de vedere. Relaţiile cu Rusia au fost, e drept, singurul aspect 
de politică externă abordat în campania electorală prezidențială, dar 
abordarea a fost mai degrabă polemică, pătimaşă, conjuncturală, 
neconcludentă. Deocamdată, Bucureştiul n-are un număr de telefon 
pentru restul lumii. 


8 decembrie 2009 

Coca-Cola şi South Stream 


„Oh! lucrurile cum vorbesc / Şi-n pace nu vor să te lase" - 
scria Alexandru Macedonski. Rău e că oamenii vorbesc, uneori, fără 
noimă despre lucruri. Prin anii 1950, un confrate de breaslă scria că a 
văzut pe străzile New Yorkului tineri americani bălăbănindu-se cu 
sticle de Coca-Cola în mână, beți morţi de Coca-Cola. Dacă, atunci, 
Coca-Cola era un produs malefic american, proiectul South Strem 
este azi un produs malefic rusesc. Fie vorba, nici răcoritoarea, nici 
conducta nu sunt panacee universale, dar "potabile", fiecare în felul 
său, pot fi. 

Dezbaterea din România asupra proiectului South Stream e 
cam pe de lături. Prin South Stream - când se va face şi dacă se va 
face - va curge, totuşi, gaz. Nu e chiar aşa de rău, căci e tot gaz 
rusesc, caucazian şi din Asia Centrală, din care ardem la bucătărie şi 
prin uzinele pe care le mai avem. Că e concurenţă între South Stream 
şi Nabucco, proiectul nostru „de suflet", e normal, căci aşa e 
economia de piață. Dar că mai toți partenerii României din Nabucco 
sunt şi în South Stream, iar noi nu, e normal? Un titlu de presă ne 
învață că România ar fi "sperietoarea energetică a Bulgariei". Adică 
asta ne-ar interesa pe noi, să-i speriem pe bulgari, deşi nu-i vorba de 
aşa ceva, iar pe de altă parte încă nu s-a decis, pentru nici una dintre 
cele două țări, dacă şi în ce condiţii vor fi implicate în proiect. Mai 
rațional ar fi să vedem avantajele sau nu ale participării României la 
South Stream (că nu o împiedică nimeni să renunţe, prin aceasta, la 
Nabucco, ori să ia parte şi la alte proiecte). 

Protagoniştii prezidențialelor s-au învârtit şi ei în jurul cozii. 
Pentru ambii, South Stream pare să fie un fel de, într-adevăr, 
„sperietoare". Traian Băsescu susținea că Geoană e sprijinit de 
factori de influență din media pe care "îi vedem la televizor spunând 
că sunt pro-ocidentali, dar susținând South Stream cu toate forţele”. 

Dar Franţa şi Austria, dacă participă la South Stream, nu mai sunt 
„proocidentale"? De fapt nu, căci sunt chiar ţări occidentale, şi nu 
susțin, ci participă în mod direct. 

lar Mircea Geoană, ferindu-se ca de foc de acuzaţia că ar fi 
adept al South Stream, declara: „Cine vorbeşte de fapt despre 
proiectul rusesc South Stream legat de gaze naturale (...) este de fapt 
Videanu şi gaşca lui de la ALRO a lui Traian Băsescu, cu Stolojan şi 
Valeriu Stoica". Ca grupuri de interese ori coterii politice de-ale 
unora sau altora ar dori să-şi facă parte din caşcavalul South Stream e 
cât se poate de adevărat, şi poate altfel nu se poate, iar că afacerea va 
fi tratată oricum neortodox ţine de o nenorocită tradiţie. 

Dar diabolizarea unui proiect de gazoduct, doar pentru că e 
rusesc, din raţiuni electorale sau rusofobie primitivă, în exprimări 
politice, prin presă, e de-a dreptul consternantă. Nu tu calcule 
economice, nu tu strategii de afaceri, ci procese de intenție. Ne 
încontrăm cu bulgarii pe ceva care încă nu e cert, îi acuzăm pe ruşi 
pentru o ofertă înainte de a şti mai bine despre ce e vorba şi de a 
negocia pe fond. În ce ţară trăim? Un ziarist de la Europa Liberă 
povestea deunăzi că un american se temea, prin 1989-1990, că după 
Ceauşescu, românii nu vor mai putea să gândească normal. Mi s-a 
părut o absurditate. Dar uite... 


15 decembrie 2009 

Putin şi Obama 


În scurt timp, se vor împlini zece ani de când Vladimir Putin a 
preluat preşedinţia Rusiei şi un an de când Obama a devenit preşedintele 
SUA. În câţiva ani, Putin a urcat vertiginos în ierarhia puterii, iar 
după ce a ajuns şeful statului, a devenit şi personalitatea cea mai 
influentă, apoi şi cea mai populară a ţării. O ascensiune fulgerătoare, 
de care nu beneficiază nici un alt mare conducător în lumea 
contemporană. Comparaţia care se poate totuşi face cu Barack Obama 
pare a se opri la un moment dat. După nici un an de preşedinţie, 
audiența populară a liderului de la Casa Albă este în scădere, în timp 
ce, după zece ani ca preşedinte sau premier, Putin se menține pe 
locul întâi în top. Performanţele lui Obama îşi aşteaptă în continuare 
materializarea, cele ale lui Putin sunt certe. Competiţia - la modul 
teoretic - între cei doi este în desfăşurare iar rezultatul ei deschis. 

Despre instalarea lui Putin în vârful puterii, politologul francez 
Aymaric Chauprade spunea că este un eveniment la fel de important 
pentru relaţiile internaționale ca 11 septembrie. Analogia se cere însă 
explicată. Ambele fapte influențează profund, esențial, evoluţia 
lumii, dar în timp ce atentatele teroriste din Statele Unite sunt un rău 
absolut, personalitatea şi acțiunea lui Putin sunt apreciate intens 
pozitiv în Rusia şi majoritar pozitiv în lume. 

Într-un fel, popularitatea este mai greu de dobândit decât 
puterea. Ca şef adjunct al Administraţiei prezidenţiale, şef al FSB, 
prim ministru, preşedinte şi iar prim ministru, colonelul în rezervă 
Putin şi-a putut construi o traiectorie în săgeata, prin însuşirile sale 
personale şi într-un context pe care şi l-a făcut favorabil. Dobândirea 
şi menţinerea popularității este însă mai dificilă şi mai subtilă. 
Statutul de ofiţer de servicii secrete este un atu pentru aproprierea 
puterii, dar poate fi un handicap pentru popularitate. Până în anul 
2000, nu multă lume îl băga în seamă pe Putin. Era unul dintre mulții 

demnitari pe care Elțîn ia tot investit la conducerea FSB şi a 
guvernului. Dar Putin n-a fost ca alții. 

În martie 2000, când a fost ales preşedinte, ziarul „Novaia 
Gazeta” scria că despre el că „nu are talent să conducă ţara”. Și “nu 
este sprijinit de popor, ci de o ceată de mici birocrați provinciali”. 
Previziunile ziarului moscovit se numără printre marile inepţii de 
presă ale începutului de mileniu: „Putin este un lider virtual, care nu 
are şi nu poate avea o platformă“. Sau: „Cu Putin, Rusia ca stat va 
supravieţui cu greu până în 2001”. 


Aşezate în paralel, aprecierile presei americane față de Obama 
în momentul instalării sale la Casa Albă sunt diametral opuse. 
Rareori s-a mai recurs în presa serioasă la superlative atât de entuziaste. 
Mitul Obama s-a născut înaintea preşedintelui Obama. 

Astăzi, cota de popularitate a celor doi lideri este total diferită 
ca dinamică. Oare şi dintr-un sentiment de invidie nu l-a prea băgat 
în seamă Obama pe Putin în prima sa vizită la Moscova, când l-a 
definit ca om al trecutului? Evident că Putin este şi om al trecutului 
(relativ apropiat), dar este în mod clar om al prezentului şi are şanse 
previzibile de om al viitorului. 


22 decembrie 

Zece ani cu Putin 


Se împlinesc zece ani de când primul şef de stat - postcomunist - 
rus, Boris Elțîn, l-a prezentat oraşului şi lumii pe urmaşul său la 
cârma puterii cu povaţa-porunca de a veghea asupra Rusiei. Este 
ceea ce Vladimir Putin şi face, de atunci încoace, mai întâi ca 
preşedinte, acum ca premier. Dar mereu, ca un lider puternic. Rusia 
avea nevoie de un conducător puternic, pentru că sub Elțîn ajunsese 
pe marginea unei catastrofe istorice. Drept care, în 1996 abia reuşise 
să fie reales preşedinte, cu o majoritate de numai 53 la sută. În schimb, 
Putin a fost creditat ca „lider puternic” încă în martie 2000, adică la 
nici trei luni de preşedinţie, cu 75 la sută. După alţi cinci ani, creditul 
inițial, datorat în mare măsură şi carismei de bărbat de stat tânăr, 
energic, credibil, s-a consolidat prin performanţe concrete. Sondajele 
de opinie au explicat, în 2004, de ce-l apreciază ruşii pe Putin: a pus 
capăt întârzierilor la plata salariilor şi pensiilor, a asigurat ordinea şi 
stabilitatea în ţară, a mărit pensiile, a relansat economia şi a întărit 
rubla. În 1999, ultimul an al preşedinţilor Elțîn, PIB-ul Rusiei era de 
200 milioane de dolari. În 2006, PIB-ul urcase la un trilion de dolari. 
În aprilie 2007, peste 65 la sută dintre ruşi îşi doreau un al treilea 
mandat prezidențial pentru Putin, iar săptămânalul american “Time” 
îl desemna Omul anului. 

Nepotul celui ce fusese bucătarul lui Lenin şi Stalin, iar el 
însuşi ofițer superior în serviciile speciale, realizase ceea ce ziaristul 
american Andrew Jack numeşte “metamorfoza unui birocrat obişnuit 
în lider internaţional”. Pentru ruşi, însă, contează înainte de orice că 
Putin s-a dovedit a fi Salvatorul Rusiei. 

Şi pentru ruşi, şi pentru lume, Putin e o revelaţie perpetuă. Cu 
zece ani în urmă, era practic un necunoscut. Îmi amintesc că, la 
câteva luni după instalarea la putere a lui Gorbaciov, un ziarist 
german îmi arăta cu mândrie o carte a sa despre proaspătul lider de la 

Kremlin. Era prima carte de acest fel din lume, spunea el. Despre 
Putin, nimeni nu putea să scrie atât de repede o carte, nu avea ce, nu 
ştia ce. În timp, însă, au sporit şi cărţile, şi performanțele, şi 
revelațiile. Putin nu plictiseşte niciodată. La capătul celor două 
mandate prezidențiale ale sale, lumea aşteaptă cu sufletul la gură să 
vadă ce va face Putin, va părăsi democratic puterea supremă? Apoi s- 
a tot întrebat cum poate funcționa tandemocraţia lui cu Medvedev. 
Acum se pune tot mai insistent întrebarea dacă Putin va candida din 
nou, legal, la preşedinţie. Sondajele de popularitate parcă l-au 
eternizat în fruntea preferințelor, cu toate încercările prin care au 
trecut Rusia şi Kremlinul în ultimul deceniu. 

Prin prisma criteriilor democraţiei occidentale, Putin nu e 
liderul ideal, pentru ruşi e un adevărat Mesia. Oricum, cu Putin, 
lumea e mai stabilă şi mai previzibilă, în măsură în care lumea de azi 
poate fi şi aşa ceva. 


31 decembrie 2009 

„Mama tuturor negocierilor” 


De câtva timp trăim un fel de miracol de care nu prea ne dăm 
seama: echilibrul de forțe ruso-american se menţine, am spune, în 
virtutea inerției, adică nereglementat de un tratat cu angajamente şi 
responsabilități puse pe hârtie şi asumate sub semnătura de parteneri. 
Acordul START I a expirat la 5 decembrie 2009, dar a doua zi nu a 
fost mai periculoasă. De unde se vede, între altele, că tratatele nu 
înseamnă, oricând, mare lucru: fie că sunt încălcate, fie - cazul de 
față- sunt respectate şi după ce au expirat. În funcţie de interesele 
înaltelor părți semnatare. 

Ştafeta lui START I urmează să o preia un nou tratat de 
dezarmare nucleară SUA-Rusia, dar negocierile nu s-au putut 
finaliza la timp. Cei doi susţin că s-au apropiat de un acord, dar a mai 
rămas totuşi ceva de lămurit. Nu s-a prea ştiut ce, până când 
premierul Putin a explicat, în stilul său, chestiunea, la sfârşitul lui 2009, 
la Vladivostok. „Care e problema? Problema e ca partenerii noştri 
americani construiesc un scut antirachetă şi noi nu construim unul”. 

E drept că preşedintele Obama anunţase, în septembrie 2009, 
că renunţă la proiectul de scut din Polonia-Cehia, în varianta Bush. 
Dar el ar urma să fie înlocuit de un altul, „mai flexibil”. Dacă 
proiectul 1 era centrat pe rachetele cu rază lungă de acţiune, proiectul 
2 vizează rachetele cu raza medie şi scurtă. Ceea ce n-ar trebui să 
deranjeze neapărat Moscova, susţin oficiali şi specialişti occidentali. 
Moscova, însă, gândeşte altfel: nici proiectul 2 nu aranjează Rusia, 
căci este destabilizator pentru echilibrul de forte ruso-american. „Pentru 
a menţine acest echilibru, trebuie să dezvoltăm sisteme de arme 
ofensive” - a declarat Putin. Cu o săptămână înainte, şi preşedintele 
Medvedev vorbea de modernizarea arsenalului nuclear rus. 

„Mesajul pe care vrea să-l dea Putin este clar - explica Thomas 
Gomart, director la institutul francez IFRI. El vrea să sporească 

presiunea în negocierile actuale cu SUA asupra dezarmării nucleare”. 
lar pentru Rusia, spune acelaşi analist, „negocierea nucleară e mama 
tuturor negocierilor”. Căci „prin acest dialog strategic cu SUA se 
distinge Rusia ca mare putere. Ea aminteşte în acest fel chinezilor şi 
europenilor că este a doua forță mondială din lumea de azi”. 

Şi pentru SUA, un acord de tip START II este foarte important. 
Ar fi „primul rezultat tangibil în diplomație” al preşedintelui Obama, 
proaspăt laureat Nobel pentru Pace. 


5 ianuarie 2010 

Ce-i răspundem Gazpromului? 


Competiţia Nabucco-South Stream devine, tot mai mult, una 
politică, deşi, fiind vorba de proiecte energetice, ar trebui să 
prevaleze calculul economic şi cel al profitului în afaceri. Accentul 
pe politic se întemeiază pe percepția înrădăcinată că Moscova face 
din livrările sale energetice o armă în relaţiile cu alte state. În 
discursurile politice ideea n-a mai apărut explicit exprimată de la o 
vreme, probabil din grijă de a nu „deranja” în plus Moscova, ceea ce 
nu înseamnă neapărat o schimbare de atitudine din partea unor lideri, 
mai ales est-europeni. 

Experții şi ziariştii pot fi însă mult mai slobozi în exprimare. 
Două exemple recente. Planurile Gazprom de extindere a lui South 
Strem, de la o capacitate de 31 la 63 miliarde mc şi de la un cost 
anual de la 9 la 25 miliarde dolari, sunt apreciate de comentatorul 
Vladimir Socor de la institutul american Jameston ca un „bluff 
politic” care urmăreşte „descurajarea investiţiilor şi angajamentelor 
politice legate de proiectul Nabucco sprijinit de UE”. Pe de altă 
parte, reuniunea recentă de la Batumi asupra Nabucco (la nivel de 
experți, nu de înalți oficiali, cum se proiectase inițial) este interpretată 
de expertul rus Tatiana Mitrova ca expresie a „dorinţei de a ocoli 
Rusia, dorința prevalentă față de realitățile businessului, în ciuda 
faptului clar pentru oricine că excluderea Rusiei din proiectul 
Coridorului Sudic va spori masiv riscurile implicate de proiect”. 
Privitor la reuniunea din Georgia, dar valabil pentru toată această 
competiţie, un site european titrează: „Politica e pusă înaintea 
raţiunilor de ordin economic”. 

Iar în acest timp, eforturile concrete pentru cele două proiecte, 
rivale pentru unii, complementare pentru alţii, disjuncte pentru alţii, 
continuă. Cei de la Nabucco se preocupă de identificarea surselor de 
finanțare, dar mai ales de asigurarea resurselor necesare conductei, 

iar vicepreşedintele Gazprom, Aleksandr Medvedev (a 36-a personalitate 
mondială influentă, pe lista din 2009 a revistei „Time”) detaliază 
dezvoltările proiectate ale South Strem şii formulează oferte 
îmbietoare: „South Stream ar trebui să lege Rusia de una din ţările de 
pe malul Mării Negre, probabil Bulgaria, şi apoi Italia, via Ungaria, 
România, Serbia, Grecia, Croația, Slovenia şi probabil şi alte țări”. 

Cum vede Medvedev poziţionarea actuală a României? „Cât 
despre România, pot doar să spun că nicio ţară care este serioasă în 
aderarea să la South Stream nu va fi lăsată în urmă. România are o 
poziţie strategică excelentă pe malul Mării Negre şi ar putea fi 
punctul de pornire al tratativelor de negociere pentru ruta de 
conductă către Europa, ca şi Bulgaria. Se poate conecta şi de aici, dar 
trebuie să vedem ce se va întâmpla cu proiectul din Bulgaria, acum 
că s-a schimbat guvernul. Negocierile cu Bulgaria sunt încă în lucru 
şi ar fi un moment prielnic pentru România să îşi prezinte intenţiile 
clare față de proiect”. 

În strategia Gazprom, România are, aşadar, o poziţie strategic 
excelentă, ar putea fi „serioasă în aderarea să la South Stream” şi se 
află într-un moment prielnic pentru a negocia. Un mesaj clar, la care 
toată lumea aşteaptă răspuns. 


19 ianuarie 2010 

„Proiectul Basarab” 


Un ziarist rus numeşte demersurile preşedintelui Traian 
Băsescu de normalizare şi amplificare a relațiilor Bucureşti-Chişinău 
„Proiectul Basarab”. Figură de stil malițioasă, desigur, dar nu lipsită 
de semnificaţie. Într-un discurs recent, şeful statului român a amintit 
că denumirea Basarabia provine de la voievodul Basarab, dar nu sunt 
uitate nici dificultățile prelungite pe care le-a întâmpinat un proiect 
edilitar bucureştean cu acelaşi nume inițiat de actualul preşedinte în 
vremea când era primarul general al Capitalei. 

Proiectul de relaţii între cele două state de pe Prut al 
preşedintelui Băsescu este oricum mai temeinic şi mai structurat 
decât orice întreprindere similară produsă în amendatele celor doi 
preşedinţi de dinaintea sa. şeful statului a făcut cunoscute, cu prilejul 
vizitei în R. Moldova, un program amplu de acțiuni - de la 
legiferarea micului trafic de frontieră la accelerarea procesului de 
acordare a cetăţeniei române celor în drept din R. Moldova, de la 
investiții şi proiecte comune la asistență, prin fonduri UE, în 
domeniul infrastructurii educaţiei, de la reglementarea tratamentului 
aplicat în domeniul forței de muncă din cele două state la finalizarea 
celor 12 acorduri de negociere între cele două părți, de la echivalarea 
diplomelor universitare la conectarea infrastructurilor energetice şi 
feroviare, de la sporirea numărului de burse pentru tinerii moldoveni 
la - faptul cel mai important - semnarea unui Acord de parteneriat 
pentru integrarea R. Moldova în UE. 

Toate acestea, a ţinut să remarce preşedintele României, nu 
forțează în nici un fel mâna noii conduceri de la Chişinău în ce 
priveşte linia şi inițiativele sale în politică, ci doar vin în întâmpinarea 
acţiunilor hotărâte ale Chişinăului desfăşurate pe trei direcţii principale 
şi complementare: adâncirea cursului de democratizare, normalizarea 
relaţiilor cu România şi apropierea de UE în finalitatea integrării. În 

discursul rostit la Cahul, şeful statului a atras atenţia ca integrarea în 
UE presupune costuri şi sacrificii, iar unii comentatori de presă s-au 
grăbit să remarce că Republicii Moldova i-ar fi mai uşor să intre în 
Europa Unită dacă s-ar uni cu România. Dar preşedintele României 
nu a pronunțat peste Prut cuvintele Unire sau Reîntregire, deşi în 
mulţime ele au fost scandate nu odată, ci s-a referit la moştenirea de 
limbă, istorie, cultură, nu a uitat să-i evoce că înaintaşi pe Ştefan cel 
Mare şi Mihai Eminescu, a vorbit de „relaţii de suflet”, de „proiect 
de suflet” şi a apreciat că, de fapt, este vorba de un singur popor. 

Ideea de bază a „Proiectului Basarab” este că România şi R. 
Moldova se pot regăsi împreună într-o Europă Unită. Dar pentru a se 
ajunge aici sunt enorm de multe de făcut. Între altele, îndeplinirea 
cerințelor de aderare de către R. Moldova, disponibilitatea clasei 
politice şi a opiniei publice din republică față de integrare, rezolvarea 
într-un fel a problemei transnistrene şi, nu în ultimul rând, aşezarea 
relațiilor dintre Chişinău şi Rusia pe baze noi, ţinând seama de 
relaţiile istorice şi politice specifice între cele două state. 

La relațiile cu Moscova, preşedintele Băsescu nu s-a referit în 
mod amplu şi explicit în exprimările sale publice din timpul vizitei. 
Pe această temă au apărut însă comentarii, şi la Chişinău, şi la 
Moscova. Expertul rus Ghennadi Konenko a declarat, pentru Vocea 
Rusiei, că „este important că R. Moldova se integrează în structurile 
europene, fie chiar şi cu sprijinul României. Dar alta este când se 
discută despre alipirea la România”. Pentru politologul moldovean 
Vitali Andrievski, din punctul de vedere al României, R. Moldova 
este „un loc convenabil pentru dezvoltarea relaţiilor cu Rusia”. Ziarul 
„Vremia Novostei” aminteşte că în ajunul integrării României în UE, 
preşedintele Băsescu „momea R. Moldova în componența României 
pentru a adera împreună la UE”. 

Interesant este că, în ultima vreme, unii politologi ruşi au 
reluat o idee exprimată în urmă cu câţiva ani chiar la Bucureşti de 
colegul lor Stanislav Belkovski, că pentru a se reunifica cu România, 
R. Moldova ar trebui mai întâi să renunţe la Transnistria. În acest 
sens a scris şi redactorul şef al revistei „Rusia în Global Affairs”, 
Feodor Lukianov, iar directorul adjunct al Institutului pentru statele 
din CSI şi baltice, Vladimir Jarihin, a declarat pentru Pravda: „Dacă 
(R. Moldova-n.n.) vrea să se reunifice cu România, atunci să dea 


84 


Rusia, după URSS 


Transnistria Ucrainei”. 


Ipoteze de lucru sau baloane de încercare, lansate într-o atmosferă 
labilă şi incertă, pe un subiect ce nu poate fi tratat doar cu emoție 
personală sau patriotică, ci, în primul rând, cu înţelepciune politică. 


2 februarie 2010 

Obama nu scapă de migrenele europene 


Preşedintele Obama nu se poate debarasa, măcar pentru o 
vreme, de problemele din Europa, cum şi-ar fi dorit, pentru a se 
ocupa mai întâi de criză şi de programele de sănătate, de Afganistan 
şi de China, de neproliferare şi de alegerile pentru Congres din 
toamnă. Europa se încăpățânează să-l sâcâie pe preşedintele Statelor 
Unite, îl face să se întoarcă cu faţa spre ea. 

De fapt, nu toată Europa, cea „unită”, ci Polonia, ţara care, 
deşi a intrat şi în NATO, şi în UE, nu are reticențe în privinţa 
lansării, poate cu prea multă dezinvoltură, a unor inițiative proprii de 
politică externă şi de apărare. Chiar dacă astfel partenerii europeni ar 
putea fi puşi într-o situaţie incomodă, relaţiile cu Rusia s-ar încărca 
negativ, iar negocierile ruso-americane de limitare a armamentelor ar 
intra în impas, ceea ce de altfel se şi întâmplă. 

O asemenea triplă contra-performanță pare să reuşească 
proiectata instalare a unei baze de rachete Patriot pe teritoriul 
polonez, la mai puţin de 100 km de Rusia. Relaxarea situaţiei în 
zonă, după ce Obama a renunţat la varianta Bush de scut spațial din 
Polonia-Cehia pare să fie compromisă de proiectul rachetelor Patriot 
despre care, observa Edward Lozansky, preşedintele Universităţii 
Americane din Moscova, nu se mai poate spune că ţintesc Iranul sau 
Coreea de Nord, ci „urmăresc în mod clar să contracareze un 
potenţial atac cu rachete din partea Rusiei”. 

Oficialii, şi chiar presa, de la Moscova au reacţionat, cel Putin 
deocamdată, cu calm la intenţiile polono-americane. Ministrul de 
externe Lavrov aşteaptă clarificări înainte de a se pronunţa iar 
Ministerul Apărării precizează că reechiparea şi modernizarea Flotei 
ruse din Baltica vor continua conform programului dinainte stabilit. 

În schimb, negocierile ruso-americane asupra înarmărilor 
strategice, care au fost reluate la Geneva la doar câteva zile după 

vestea de la Varşovia, promit un impas sigur. Tratatul START, care a 
expirat la sfârşitul lui 2009, nu va avea prea curând un înlocuitor 
dacă actualul curs al neîncrederii, potenţat şi de Patriot, va continua. 
Ziariştii ruşi mai prăpăstioşi (de pildă Vadim Truhaciov de la 
Pravda.ru) prevăd o nouă „isterie antirusească” în Polonia, mai ales 
că în 2010 se împlinesc 90 de ani de la înfrângerea Armatei Roşii 
lângă Varşovia, 70 de ani de la executarea ofițerilor polonezi la 
Katyn, 65 de ani de la încheierea celui de-al doilea război mondial şi 
30 de ani de la înființarea mişcării anticomuniste Solidaritatea. 

Pe agenda preşedintelui Obama, dar şi pe aceea a liderilor 
Rusiei, rachetele Patriot în Polonia tind să devină un subiect fierbinte. 


26 ianuarie 2010 

Rusia, un orizont de aşteptare perpetuă 


Într-o anumită viziune, să-i zicem occidentală, de la Petru cel 
Mare încoace, Rusiei trebuie să i se întâmple mereu ceva neobişnuit, 
ba chiar decisiv, de parcă istoria ei ar fi predestinată să meargă dintr- 
o răscruce istorică în alta. Cu alte cuvinte, evoluţie pe un drum cu 
răscruci la tot pasul. După revoluţia din 1917, desigur, şi ea moment 
de răscruce, au fost aşteptate sau nedorite şi altele: când a venit Stalin 
la putere sau după ce a murit, când l-a „demascat” post-mortem 
Hruşciov, după stagnarea lui Bejnev, cu perestroika lui Gorbaciov, 
iar mai nou cu prilejul tandemocrației Putin-Medvedev. S-ar părea că 
lumea (vestică) aşteaptă mereu ceva, de fapt mereu altceva, de la cea 
mai întinsă ţara de pe glob, dar nu pentru acest atribut al ei, ci pentru 
că e văzută de mulți ca un tărâm tainic, singular, greu de înţeles. S-a 
livrat pe piaţa ideilor şi un proiect mesianic al Moscovei, un „mod de 
întrebuințare” al reţetei de gestionare a relaţiei cu Rusia: faimosul 
Testament al lui Petru cel Mare, pentru că interesaţii să ştie, nu-i aşa, 
la ce să se aştepte din partea „ursului” de la răsărit. 

La nici un deceniu de la „răscrucea” dintre URSS şi Federaţia 
Rusă pronosticurile în privinţa unor noi „răscruci” iminente pe calea 
istorică a Rusiei înflăcărează, ca de obicei, imaginaţia celor mai 
feluriţi experţi sau doar dătători cu presupusa, fie ei ruşi sau străini. 
Rusia e un imens în orizont de aşteptare perpetuă, care irigă imaginația 
tuturor celor interesaţi în chestiune, de la prezicătorul rus Pavel 
Globa la respectabili politologi americani, în spaţiul dintre aceştia 
aflându-se institute de cercetări şi comentatori de peste tot şi de toate 
calibrele. Pavel Globa ghiceşte, bunăoară, că Rusia va trece, pentru 
vreo patru ani, prin mari schimbări, dar totul va decurge în general 
bine, doar cu mici pierderi, în timp ce Illan Bremen, vicepreşedinte al 
lui American Foreign Policy Council, crede, dimpotrivă, că Rusia 
„este ameninţată de colaps”. El vorbeşte de „un hău demografic şi 

social fatal”, prin împuţinarea populației ţării la 100 de milioane de 
locuitori la jumătatea secolului al XXI-lea şi la doar 52 de milioane 
către 2080. O Rusie slăbită, însă, e şi ea periculoasă, pentru politologul 
american, aşa cum, pentru colegii lui din timpul războiului rece, şi o 
Uniune Sovietică puternică era periculoasă. Cum ai da-o, tot rău iese 
cu Rusia asta văzuta de la Washington. 

Lucrurile se văd cam la fel de înceţoşate şi de partea ceastălalta a 
Atlanticului. Nici Europa nu arată să priceapă prea bine constructul 
rusesc şi, poate nu întâmplător, atunci când se încumeta să se refere 
la Rusia profundă, de totdeauna, diverşi autori recurg la reflecțiile 
(de pasager, totuşi, prin Rusia) ale zbuciumatului marchiz Custine 
sau la aforismul bun la toate, salvator, al lui Churchill (Rusia... şarada... 
enigmă... mister). Un autor francez mai hârşâit, trecut şi prin 
experienţa lucrului în serviciile secrete, Martin Malia, a analizat mai 
aplicat relația Europa - Rusia. El s-a aplecat şi asupra determinismelor 
istorice, şi asupra clişeelor culturale, cu întrebarea dacă această relaţie 
este „un dat permanent al Istoriei sau produsul unei conjuncturi 
istorice precise”. Un posibil răspuns îl dă specialistul francez în istorie 
contemporană Thomas Gomart, care formulează în materie trei 
concluzii interesante prin subtilitatea lor. 

Primo: percepțiile occidentale asupra Rusiei îşi află originea 
mai degrabă îi speranțele, temerile şi frustrările societăţilor occidentale 
decât într-o informaţie obiectivă. 

Secundo: comunismul a fost „marele impas al secolului”, care 
a întrerupt, brutal şi stăruitor, procesul de convergență ruso-occidental. 

Tertio: Occidentul nu a apreciat niciodată corect ceea ce el a 
numit „ameninţarea rusă”, din cauza bruiajului produs de propriile 
sale percepții. Altfel spus - rezumă Gomatrt - „viziunea Occidentului 
se întemeiază tenace pe prejudecăţi care ar fi interesant de deconstruit”. 

Aşadar, o Rusie mai puternică sau mai slabă, cu destin mesianic sau 
nu, superputere sau putere regională, în NATO sau nu, conservatoare 
sau reformatoare, europeană sau euroasiatică, concurentă sau 
competitivă, aliată sau inamică? Lumea-i cum este şi ca ea e şi Rusia. 


16 februarie 2010 

Moscova e pregătită de dialog cu Bucureştiul 
pe tema scutului 


La câtva timp după România, Bulgaria şi-a anunțat, şi ea, 
disponibilitatea de a găzdui elemente ale sistemului antirachetă american. 
Anunţuri identice, la Bucureşti şi la Sofia, dar reacţii nuanţate din 
partea Moscovei. Le vom aminti nu pentru a intra în siajul 
comparaţiilor, uneori de-a dreptul penibile, care pun în competiţie 
cele două state ale noastre, de la Dunărea de Jos şi Marea Neagră, 
ambele membre ale NATO şi UE, ambele cu prezența militară 
americană pe teritoriul lor, ci pentru a lumina întrucâtva relaţiile 
fiecăreia dintre cele două țări cu Federaţia Rusă. 

La decizia CSAT, reacția oficială rusă s-a lăsat aşteptată şi n-a 
fost prea explicită. Faţă de decizia Sofiei, ministrul de Externe 
Lavrov şi-a exprimat prompt „surpriza” (în timp ce presa rusă 
scrisese că anunțul de la Cotroceni nu a căzut surprinzător, era 
oarecum de aşteptat la Moscova). Ministerul rus de Externe a cerut 
Bulgariei explicaţii, ceea ce nu s-a întâmplat în cazul României; şeful 
diplomaţiei ruse a solicitat, întradevăr, „explicaţii exhaustive”, dar 
Washingtonului, nu Bucureştiului. În sfârşit, ambasadorul Rusiei la 
NATO, Rogozin, le-a promis, colocvial, americanilor şi aliaţilor lor 
(la acea dată, în speță, doar România), „şuturi în fund”, dar pe „fraţii 
noştri bulgari” doar i-a dojenit cordial. 

Ce-ar fi de înţeles de aici? Că Moscova priveşte mai 
îngăduitor decizia Sofiei decât cea a Bucureştiului, deşi ele sunt 
identice? şi că Moscova nu vrea să discute cu Bucureştiul, decât via 
Washington? Dar chiar în acest răstimp, vicepreşedintele Gazprom 
Aleksandr Medvedev a avut convorbiri la Bucureşti (programate de 
mai multă vreme) şi se pare că proiectele energetice comune 
avansează. Încet, dar avansează. 

Ar fi imprudent să glosăm pe tema tratamentului (ce pare 

diferențiat) aplicat de Moscova Bucureştiului şi Sofiei, mai ales că 
Bulgaria are, de altfel, un contencios proaspăt încărcat în relaţiile 
bilaterale cu Rusia, după instalarea unui premier de orientare mai 
conservatoare. Dar de ce recurge Rusia la modalităţi de abordare 
diferite rămâne de aflat. 

Fapt este că implicarea României (ca şi a Bulgariei) în proiectul de 
scut al SUA colorează mai viu, pe harta Pentagonului, dar şi pe 
hârtiile militare ruseşti, partea noastră de lume. România poate să 
tragă de aici foloase în relaţia cu SUA (cum încearcă în mod activ şi 
imaginativ Polonia în situaţii similare), după cum s-ar putea alege 
doar cu noi obligaţii față de puternicul aliat american. Relaţiile cu 
Rusia s-ar putea înrăutăţi, dar nu neapărat, căci, interesate fiind să-şi 
clarifice poziţiile, ar putea reînnoda, în sfârşit, dialogul la cel mai înalt 
nivel. Una dintre cheile acestui dialog se află, oricum, la Bucureşti. 

P.S. După redactarea acestui articol, consultând ultimele ştiri 
am găsit ceva nou: „Rusia va urmări evoluţiile din dosarul scutului 
american antirachetă şi va purta un dialog strâns atât cu SUA, cât şi 
cu Bucureştiul şi orice altă capitală europeană care ar dori să 
participe la jocurile de fel nepericuloase în domeniul antirachetă”, a 
declarat purtătorul de cuvânt al Ministerului rus de Externe, Andrei 
Nesterenko. Drept care am schimbat titlul articolului de mai sus, care 
se chema „De ce nu vorbeşte Moscova cu Bucureștiul?”. şi am mai 
reținut o frază din declaraţia oficialului de la Moscova. „Rusia, a 
spus Andrei Nesterenko, a subliniat în repetate rânduri că o reacţie 
pripită la posibilele amenințări cu rachete nu va rezolva această 
problemă, ci poate doar să agraveze proliferarea armamentelor cu 
rachete, care reprezintă o problemă reală”. Aşadar, Moscova e disponibilă 
pentru dialog, inclusiv pe tema scutului, şi cu Bucureştiul. Iar 
reacţiile pripite, ca şi judecățile pripite, nu servesc nimănui. 


23 februarie 2010 

S-ar putea şi fără NATO? 


Roţile dinţate ale angrenajului mondial sunt probabil prea 
înțepenite în încheieturile lor pentru a se putea reconfigura altfel 
maşinăria globală. Se tot vorbeşte de resetarea relaţiilor ruso- 
americane, dar şi în metafora din zona electronicii „funcţionează” 
blocajul. Aşa că atunci când cineva dă un titlu că „NATO trebuie să 
fie dizolvată”, un diplomat ves-teuropean (fie el şi francez), G. Le 
Hardy, ideea şochează. Dar nu numai Le Hardy, ci mai mulți, şi de 
mai multă vreme, gândesc în termeni radicali apropo de NATO. 
Însuşi Putin i-ar fi propus, se pare, unui preşedinte francez să ia în 
calcul eventualitatea aderării Rusiei la Alianţă (caz în care, evident, 
NATO ar deveni cu totul altceva). Dacă asemenea idei par (încă?) 
hazardate, năstruşnice, faptul ține, până la urmă, de încăpăţânată 
logică a războiului rece. O logică supraviețuitoare acestui război, 
dacă totuşi el s-a încheiat, după cum se susţine. 

Prăbuşirea bruscă şi neaşteptată a blocului politico-militar de 
sub hegemonia URSS a prins NATO şi Occidentul pe picior greşit, i-a 
luat ca din oală, cum se zice. „V-am făcut cel mai mare rău, v-am 
lăsat fără un adversar redutabil”, îi spunea, la începutul anilor 1990, 
un politolog sovietic, devenit apoi rus, unui diplomat american. Căci 
o alianță se construieşte împotriva cuiva şi dacă Rusia nu mai e 
inamicul Occidentului, de ce-ar mai fi nevoie de NATO, au spus nu 
numai ruşii, ci şi unii europeni. Între timp, însă, NATO şi-a extins şi 
harta (spre Est), şi-a reinterpretat şi Cartă (printr-o nouă agendă, care o 
face să acționeze acum şi în Afganistan, iar în viitor poate şi altundeva). 

S-au dus vremurile când NATO trebuia să ţină Rusia afară, 
America înăuntru şi Germania jos, cum se exprima cam prea direct 
unul dintre primii demnitari ai Alianţei. De o Rusie prietenoasă, chiar 
„afară” fiind, Germania, Franţa, Italia şi alţi membri europeni ai 
NATO, inclusiv România, au nevoie, şi economic, şi energetic, şi 

pentru propria securitate. America rămâne „înăuntru”, chiar dacă 
malurile Atlanticului se depărtează geopolitic văzând cu ochii, pentru 
că interesele unor mari puteri europene nu prea mai coincide cu cele 
americane (nici monetar, nici militar, nici energetic, nici etc.). În sfârşit, 
Germania nu mai e deloc „jos”, e chiar prima putere economică a 
Europei şi motor (împreună cu Franţa) al integrării europene, deşi, e 
drept, nu e putere nucleară şi nici membru permanent al Cosiliului de 
Securitate, ca Marea Britanie sau Franţa. 

Apoi: din raţiuni comune sau diferite, SUA şi țările europene 
au nevoie de Rusia, după cum şi Rusia are nevoie de ele. Dacă 
privim lucrurile la rece, NATO nu mai este astăzi nici o ameninţare 
pentru Rusia, nici o soluție pentru rezolvarea problemelor cu care se 
confruntă Occidentul”, remarca acelaşi diplomat francez, G. Le 
Hardy. Valabilă e şi reciproca: Rusia, dacă vrea să se modernizeze, 
cum îşi propune preşedintele Medvedev, nu poate face abstracţie de 
relații strânse cu statele cele mai „modernizate”. şi încă ceva: mai 
amenință Rusia militarmente lumea occidentală (în care au intrat şi 
foştii aliați est-europeni ai URSS din Tratatul de la Varşovia)? De ce 
s-ar risca în fond Rusia într-un iureş cu tancurile spre Vest, când are 
destule sfidări de înfruntat şi acasă (modernizarea, problema demografică 
etc.), şi în Asia Centrală, şi în relațiile cu China? „Interese specifice” 
are Rusia în partea noastră de lume, Moscova le proclamă fără sfială, 
direct, după cum are la îndemână şi logistica necesară, ce ține mai 
degrabă de soft power, prin care să şi le promoveze. 

De aceea, „să fim îndrăzneţi”, scrie Le Hardy. Nu neapărat 
prin dizolvarea NATO, ci printr-o reformă a întregului construct de 
securitate europeană, de fapt boreală, căci Bush-tatal îl vedea de la 
Vancouver la Vladivostok iar proiectul lui Medvedev vizează, pe 
lângă arealul OSCE şi China, poate şi Japonia, după unii analişti. 

Oricum, dacă pentru Rusia NATO rămâne, în cel mai benign 
caz, un simbol de ariergardă al războiului rece, pentru europeni ea e 
privită tot mai mult ca o formă de hegemonie a Statelor Unite. 
Garant suprem al securității statelor sale membre, dar şi al valorilor 
lumii libere, democratice, în general, NATO rămâne, până una-alta, 
cel mai prost sistem de securitate cu excepţia tuturor celorlalte (de 
până acum), pentru a-l parafraza pe Churchill. 


2 martie 2010 

Zarvă şi tăcere asupra scutului american 


Cam gata cu zarva dâmboviţeană din jurul scutului american 
din România. Păruială seculară, virulent verbală şi intens 
superficială, n-a ţinut nici o lună. Scutierii şi contra-scutierii de la 
Bucureşti au abandonat, cu mici excepții, câmpul de bătaie. Au ieşit 
din lupta nici cu scut, nici pe scut, ci aşa, nedecişi. Surescitarea 
politicienilor şi a sumedeniei de alți ştiutori s-a potolit ca prin 
minune. De referendum naţional nu mai e vorba, dezbaterea publică 
pe care o prevedeau - ori o doreau - unii s-a pierdut pe parcurs, mass- 
media foarfecă alte efemeride, a uitat şi ea de subiect. 

Şi totuşi, la sfârşitul lui martie, încep consultări româno- 
americane, iar ele vor fi urmate, vreme de un an - un an şi jumătate, 
de negocieri. După care, acordul la care se va ajunge va fi votat în 
Parlament. Dar deocamdată, în România, subiectul scut spaţial este 
foc de paie consumat. 

Nu aşa stau lucrurile şi în Rusia, unde proiectul american nu a 
fost dat uitării, deşi nu mai este, nici pe departe, cap de afiş. „Luna 
aceasta a fost sursă de ştiri neplăcute pentru Moscova”, consemna, la 
24 februarie, politologul Vladimir Evseev de la un Institut al 
Academiei de ştiinţe a Rusiei. Sistemul american nu va prezenta, 
însă, o ameninţare pentru interesele de securitate ale Rusiei, sintetiza 
el opinia prevalentă la Moscova. şi asta, dintr-un motiv cât se poate 
de simplu: Rusia nu mai are rachete cu rază medie sau scurtă de 
acțiune, nici rachete de croazieră, după ce s-a înţeles în această 
privință cu SUA în iunie 1991 (adică încă pe vremea URSS). lar 
rachetelor intercontinentale, cu rază lungă, scutul proiectat nu are ce 
să le facă şi de altfel nici nu-şi propune. 

Dar Moscova este deranjată în mod evident de scutul proiectat. 
Ea reproşează Washingtonului dezinteres față de resetarea relaţiilor 
bilaterale, lipsa de încredere, politica faptului împlinit, opacitatea 

iniţiativelor în materie de apărare. Moscova este însă preocupată mai 
ales de următorii paşi ai Washingtonului, adică de planurile sale de a 
desfăşura în Europa, către anii 2018-2020, rachete antibalistice mai 
puternice. Mai rapide şi cu o rază de acţiune mai lungă (peste 1000 
km), acestea ar viza rachetele balistice ale Rusiei, ceea ce, spun experții 
ruşi, ar mări pericolul de confruntare nucleară. În sfârşit, Rusia percepe 
decizia privind scutul american ca o piedică în calea noului construct 
de securitate europeană lansat, ca proiect, de preşedintele Medvedev. 

Aşadar, deocamdată Rusia urmăreşte atent demersurile antirachetă 
americane şi aşteaptă clarificări, care se vor produce inevitabil până 
în aprilie, căci le obligă finalizarea Tratatului START-2. Pentru 
moment, spune şi generalul colonel Viktor Esin, fost şef al Statului 
Major al Forţelor Strategice de Rachete, „nu văd nici o ameninţare 
pentru Rusia. Dar dacă americanii decid să desfăşoare şi alte 
complexe decât Patriot ori Standard - care nu pot ameninţa rachetele 
balistice intercontinentale ale Rusiei, atunci Rusia nu va fi de acord”. 
În principiu, trage linie politologul Dmitri Danilov, situația nu s-a 
schimbat, dar deciziile privind apărarea antirachetaă nu trebuie luate 
„fără participarea activă a Rusiei”. 

E drept că nu toate aprecierile exprimate public la Moscova se 
subsumează acestei optici. Pentru unii, inițiativele de apărare ale 
Administraţiei Obama prin partea noastră de lume au înțelesuri mai 
adânci. Leonid Ivaşov, preşedintele Academiei de probleme 
geopolitice crede că, prin rachetele din România, Washingtonul vrea 
„să neutralizeze competitorul geopolitic care este Rusia”, iar 
Aleksandr Konovalov, preşedintele Institutului de evaluări strategice 
aduce în discuţie „noua strategie a Washintgtonului despre care a 
vorbit preşedintele SUA”. 

Şi încă un „detaliu”: sumedenia de comentarii ce se produc pe 
tema scutului american ignoră faptul că toată lumea şi-a dat cu 
părerea, cu două excepţii: Medvedev şi Putin. Ceea ce înseamnă că 
Moscova nu şi-a spus ultimul cuvânt. 


9 martie 2010 

Relaţia Rusia-Cuba supravieţuieşte războiului rece 


De o jumătate de secol, relaţiile dintre Moscova şi Havana 
oferă imaginea singulară a unui tip de relaţii bilaterale dinamice între 
o superputere şi un stat mic (sau mijlociu), relaţii ce se regenerează 
prin beneficii reciproce pe care cei doi parteneri le găsesc mereu, 
într-o lume în continuă schimbare. Ambii parteneri sunt mulțumiți, 
deşi, ca în orice legătură îndelungată, au existat şi momente 
trecătoare de nemulţumire sau insatisfacţie, dar care nu au reuşit 
niciodată să afecteze fondul. Fidel Castro i-a avut ca parteneri pe toți 
liderii sovietici şi ruşi de la Hruşciov până la Putin, iar Raul Castro şi 
Dmitri Medvedev au preluat ştafetă. 

Sunt relații care solicită în mod deosebit imaginația şi înțelepciunea 
Havanei şi Moscovei, dau bătăi Washingtonului, au alarmat la un 
moment dat o lume întreagă (în timpul „crizei rachetelor”) şi, în orice 
caz, alimentează perpetuu interesul observatorilor vieţii internaţionale. 

În 2010 se împlinesc 50 de ani de la stabilirea relaţiilor 
diplomatice între cele două state, iar în anul ce vine două decenii de 
la retragerea ultimelor trupe sovietice/ruse din Cuba. Între timp, s-a 
„proclamat” încheierea războiului rece, URSS s-a dezmembrat, iar 
Cuba îşi continuă calea socialistă departe, şi la propriu, şi la figurat, 
de prăbuşirea sistemului interstatal socialist. 

În acest an, ministrul de Externe al Federaţiei Ruse, Serghei 
Lavrov, a vizitat, în cadrul unui turneu latino-american, Cuba, iar cu 
acest prilej relaţiile deloc lineare, dar solide, între Moscova şi 
Havana au primit un nou impuls. Un fost demnitar în CC al PCUS 
care se ocupă de relațiile cu Cuba, Vitali Makarov, scria în 
„Kommersant”, după vizita, ca această ţară va ocupa „un nou loc în 
arhitectura mondială dacă procesul de creare a unui sistem 
internațional policentric va avea succes”. Altfel spus, Cuba va 
continua să se manifeste ca un subiect geostrategic semnificativ, mult 

peste ceea ce i-ar putea oferi teritoriul şi populaţia, economia şi 
capacitatea sa militară. Țară mică, dar rol geopolitic mare. „Această 
țară - explică Makarov - a fost unul dintre principalele motive de 
iritare în relaţiile noastre cu Washingtonul timp de mulţi ani. După 
dezmembrarea URSS, ne-am înstrăinat de Cuba, pe care o numeam 
odată Insula Libertăţii, dar o nouă apropiere între Moscova şi Havana 
a început”. Purtătorul de cuvânt al MAE de la Moscova, Andrei 
Nesterenko, recunoaşte, şi el, de pildă, că nivelul comerțului ruso- 
cubanez „nu corespunde potenţialului existent al țărilor noastre”, iar 
ziarul „Krasnaia Zvezda” apreciază că „pasivitatea noastră în sferele 
politică şi economică a fost absolută”. 

Vizita la Havana a şefului diplomației ruse, care urmează 
dialogului la nivel înalt Medvedev-Raul Castro din 2008-2009 şi 
vizitelor repetate în Cuba ale vicepremierului Secin, ilustrează tocmai 
dorința celor două state de a dinamiza şi aprofunda relaţiile lor bilaterale, 
care, în condiţiile noi din lumea de azi, au şanse noi de exprimare. 


9 martie 2010 

Preşedinţia Medvedev: prea devreme pentru un bilanț 


Ce-ar putea avea în comun Gorbaciov şi Medvedev? În afară, 
bineînţeles, de faptul că amândoi vor intra în istorie ca lideri supremi 
la Kremlin într-o anumită perioadă. şi că Gorbaciov a fost cel mai 
tânăr şef de stat sovietic iar Medvedev cel mai tânăr şef de stat al 
Federaţiei Ruse. Asemănarea fundamentală este însă altă: amândoi şi-au 
fixat ca obiectiv cardinal modernizarea statului, căruia Gorbaciov i-a 
spus perestroika. Cei doi se înscriu în galeria istorică a liderilor novatori ai 
marelui stat al slavilor de Răsărit, care începe cu Petru cel Mare şi 
continuă cu Ekaterina a Il-a, Alexandru al II-lea, Stolipin, iar, după unii, 
şi Lenin, Stalin, Beria (!!!),Hruşciov, Andropov şi, bineînţeles, Putin. 

În martie 2010 s-au împlinit 25 de ani de la instalarea la putere 
a lui Gorbaciov şi jumătatea mandatului prezidenţial a lui Medvedev. 
Prilej de bilanţuri. Cel al lui Gorbaciov poate fi sintetizat în 
încercarea să temerară de a înnoi o societate încorsetată decenii de-a 
rândul de totalitarismul sovietic, încercare nefinalizată şi încheiată 
brusc, în nemulţumirea generală a ruşilor, fie ei conservatori sau 
reformatori. Dar Gorbaciov a pus semințe ale schimbării (nu 
destule), care au început să rodească sub Putin şi Medvedev. 

Politologul rus Vladimir Frolov se întreabă în săptămânalul „Russia 
Profile” dacă Medvedev s-a confirmat până acum ca preşedinte reformator 
de succes ori se îndreaptă spre un nou eşec al încercărilor istorice de 
modernizare a ţării. În orice caz, Frolov remarca temeritatea țintei 
fixate de succesorul lui Putin, ținând seama de contextul dificil al crizei 
financiare mondiale şi de impactul războiului cu Georgia din 2008. 

Interesante, dar cam derutante, sunt şi rezultatele unor sondaje 
de opinie. Centrul Levada susține că numai aproximativ unul din zece 
cetăţeni este entuziasmat de agenda modernizării iar o treime din 
persoanele intevievate cred că „toate puterile sunt în mâinile lui Putin”. În 
schimb, Institutul VTIOM afirma că rata de încredere în Medvedev 

după doi ani de preşedinţie a crescut cu 10 la sută şi 63 la sută dintre 
ruşi consideră ca tandemul Putin -Medvedev este „puternic şi de lungă 
durată”. În care sondaj să crezi? Poate în ce spun diverşi politologi, 
dar nici aprecierile lor nu converg într-o măsură convigatoare. 

Câţiva experţi străini (dar cu nume ruseşti) solicitați de 
„Russia Profile” sunt mai degrabă rezervaţi asupra performanţelor de 
până acum ale preşedinţiei Medvedev. Vladimir Beleaeff (SUA) 
citează, că succesul nr. 1 al lui Medvedev, menținerea stabilității 
economice a Rusiei în cea mai gravă criză mondială de după anii 
1930 şi apărarea intereselor naționale în august 2008, dar, adaugă el, 
procesul de modernizare va dura decenii. 

Igor Torbakov (Finlanda) crede că modernizarea lansată de 
preşedintele Medvedev nu este de fapt un program ci mai degrabă 
„un discurs” menit să-i personalizeze mandatul şi să-l distingă de cel 
al predecesorului său la Kremlin. În plus, dezbaterea asupra 
modernizării devine un cadru de confruntare între diferitele grupuri 
ale elitei, care-şi caută „un loc mai bun sub soare”. Într-un fel, mai 
spune politologul, modernizarea se aseamănă cu perestroika, dar are 
şanse mai mari de reuşită. 

Ethan S. Burger (SUA) afirmă că abia după un al doilea mandat 
s-ar putea trage concluzii asupra prestației prezidențiale a lui Medvedev. 
„Un singur mandat este insuficient pentru a produce o schimbare 
fundamental în Rusia”. 

Ideea de bază a diverselor bilanțuri preliminare asupra preşedinţiei 
Medvedev este că, deocamdată, concluziile sunt premature. Schimbările 
propuse sunt prea ambiţioase pentru a se ajunge la rezultate 
spectaculoase într-un răstimp scurt. Elena Ponomariova, expert la 
Catedra de Politologie Comparativă, explică, de pildă, că „scopurile 
şi inițiativele preşedintelui sunt multilaterale, ele privesc sferele 
umanitară, ecologică, economică şi politică. În plus, însăşi situația 
politică şi economică din Rusia necesită o abordare complexă, ceea 
ce, în general, se şi observă în inițiativele preşedintelui. Însă trebuie 
întreprinşi încă mulți paşi pentru că ele să fie realizate aşa cum au 
fost gândite". Nimeni nu poate face minuni de la o zi la alta. Un 
mandat prezidențial e prea mic pentru un program atât de ambițios. 
Dar orice drum începe cu primul pas. 


23 martie 2010 

Scutul american: motiv de mândrie? 


Cu toate penuriile sale, lumea are ceva din belşug, chiar îi 
prisoseşte: încărcături nucleare. Dacă o bâtă ajunge la un car de oale, 
o câtime doar din ce au în arsenalele lor America şi Rusia ar fi de- 
ajuns să spargă Planeta albastră în toate culorile posibile şi 
imposibile. Drept care, Moscova şi Washingtonul s-au gândit să-şi 
mai reducă din povară inutilă, cam cu o treime. De la câte 2200 de 
ogive nucleare pe cap de mare putere, la câte 1550 de fiecare. 
Oricum, cei doi vor domina, în continuare, copleşitor, lumea cu 
zestrea lor de distrugere nucleară. Deţin, împreună/separat, 95 la sută 
din armele nucleare de pe glob. 

Dar pe această reducere convenită şi asumată în primăvara de 
graţie a lui 2010, se cotcodăceşte sonor şi triumfal. Numai că, până şi 
„New York Times” scrie că „semnificaţia noului acord este în mare 
măsură simbolică”. Ceea ce nu-i puţin lucru. O fi ea simbolică, dar 
are un dichis al ei. Peste puţin timp de la semnarea „noului START”, 
se va întruni conclavul internațional asupra neproliferării armelor 
nucleare, unde cei doi, detaşaţi incomensurabil de plutonul deţinătorilor 
de asemenea arme, şi mai ales SUA, vor putea cere cu toată gura 
celor ce bat (sau nu), la uşa clubului atomic să-şi reprime intențiile. 
lată, vor zice semnatarii acordului, noi am dat un exemplu, faceți şi 
voi la fel. Dar e clar că nici Iranul, nici alți aspiranţi la nuclearul 
militar nu vor renunța, dacă ar vrea să o facă, doar în temeiul 
„bunului exemplu”. Pentru că nu e acelaşi lucru. Cine are arme 
nucleare, le va avea în continuare, cine n-are, n-are, vorba şlagărului. 

Altceva e însă mai interesant cu acest START 2. Ce lipseşte 
din el. Lipseşte o referire suficient de apăsată la armele defensive, 
mai precis la scutul spaţial, mai precis la cel american, mai interesant 
pentru noi, la elementul de scut spaţial proiectat a fi instalat în 
România. Moscova a insistat cu îndârjire pentru includerea acestei 

componente a înarmărilor în acord, dar Washingtonul a rămas de 
neînduplecat. Ba chiar, când totul părea gata, şi negociatorii 
americani ciocniseră deja pahare cu vodcă, la Moscova, cu omologii 
lor ruşi, Medvedev l-a prevenit telefonic pe Obama că refuză acordul 
dacă partea cu scutul nu va fi băgată în text. Se spune că Obama s-ar 
fi supărat peste poate şi chiar ar fi curmat brusc convorbirea telefonică. 
Problema rămâne, deocamdată, în coadă de peşte. Cei doi şi-au 
promis că o să vorbească şi despre asta, altădată, cu altă ocazie. Dar 
din acest Skanderbeg de ultima oră ni se confirmă cât se poate de 
clar un lucru pe care diverşi dătători cu părerea de pe la noi se fac că 
nu-l înțeleg: faptul că şi SUA, şi Rusia, creditează enorm acest nou 
tip de înarmare, apărarea antirachetă. Nici cei doi, nici implicați ca 
de-alde noi, de la Dunărea de Jos, în noua tărăşenie nu vor mai putea 
minimaliza importantă şi implicaţiile instalării scutului american în 
România. şi uite aşa ajunge România să fie, nu subiect, ci obiect de 
importanță deosebită în jocul global. Să ne mândrim cu asta? 


31 martie 2010 

Cizma NATO în Piaţa Roşie 


Cea mai şocantă noutate a Zilei Victoriei de la 9 mai va fi, la 
Moscova, prezentă la defilarea militară a trupelor foştilor Aliați. 
Militari americani, britanici şi francezi vor bate pas de front în Piaţa 
Roşie, prin fața Mausoleului lui Lenin. Combatanţii aliați n-au avut 
niciodată ocazia să defileze împreună. Dimpotrivă, era cât pe ce să se 
lupte între ei într-un al treilea război mondial. Nepoţii şi strănepoții 
lor se vor întâlni, iată, paşnic, în capitala Rusiei. 

Reconciliere târzie? Oricum, un gest simbolic. Dar pe care 
comuniştii ruşi îl resping cu indignare. Un lider al Partidului, Ivan 
Melnikov, declara că „nu vom înghiți liniștiți faptul că militari ai 
SUA, Marii Britanii şi Franţei vor mărşălui în Piaţa Roşie. Aceşti 
soldați reprezintă astăzi blocul antirusesc NATO, care duce o politică 
agresivă în lume”. Iar prezidiul partidului a publicat o declarație care se 
cheamă „Cizma NATO nu trebuie să calce în Piaţa Roşie.” Comuniştii 
încearcă „să umbrească celebrările”, a spus înțelepțeşte parlamentarul 
Grigori Ivliev. „Nu trebuie să ne inventăm singuri duşmani”. 

Sărbătoarea/comemorarea reanimă şi alte controverse. Ar 
trebui oare arborate, cu această ocazie, şi portretele lui Stalin sau nu? 
Comitetul oficial care se ocupă de festivități nu agreează afişarea 
chipului lui Stalin, autorităţi locale şi forțe politice îl vor celebrat şi 
pe generalisimul Armatei Roşii, iar ruşii, inclusiv veteranii, sunt fie 
pro, fie contra. 

Preşedintele Medvedev doreşte ca momentul să conţină şi o 
campanie de informare „serioasă şi pe scară amplă” de prezentare a 
faptelor istorice, pentru că „nu putem îngădui reabilitarea colabora- 
ționiştilor cu naziștii”. În unele ţări, a reamintit liderul de la Kremlin, 
sunt încercări de glorificare a celor care au luptat de partea fasciştilor 
în timpul războiului. Istoricii au profitat de ocazie pentru a solicita 
desecretizarea şi punerea în circuit a întregului material documentar 

asupra războiului. „Adevărul este posibil doar când documentele de 
arhivă sunt accesibile”, scrie locotenent-colonelul Maksim Zagorenko 
în „Rossiiskaia Gazeta”. Receptiv, şeful statului a anunțat că va fi 
creată o nouă arhivă militară, care va înlesni celor îndreptăţiți accesul 
la documente. 

În sfârşit, observatorii vor avea parte de un regal intrat în 
tradiţie: vor constata cu ochii lor ce mai e nou în potențialul militar al 
Rusiei. Prin Piaţa Roşie se vor perinda 159 de tipuri de armament iar 
cerul Moscovei va fi brăzdat de 127 de avioane şi elicoptere. şi încă 
o - deocamdată - necunoscută. La manifestări vor fi invitați şi oaspeţi 
de vază din străinătate. Cine vor fi ei? 


6 aprilie 2010 

Cea mai mare tragedie umană a lumii politice 


Catastrofă aeriană de la Smolensk este poate cea mai mare 
tragedie umană a lumii politice de la începutul secolului XXI. Este 
greu de găsit un precedent în istoria contemporană, când, printr-o 
întâmplare năpraznică, o naţiune îşi pierde dintr-o dată un număr 
impresionant de reprezentanţi ai elitelor - începând cu şeful statului, 
miniştri, parlamentari, lideri militari, religioşi, civici, guvernatorul 
Băncii centrale, şeful serviciilor secrete etc. 

Evenimentul a produs un şoc general, dar nu puţine declaraţii şi 
comentarii l-au plasat într-un context nedorit, căci prezenta fruntaşilor de 
la Varşovia la comemorarea asasinării de către Stalin şi aparatul său 
represiv a 22 000 de ofiţeri polonezi, în timpul celui de-al doilea război 
mondial, urma să marcheze un gest decisiv de reconciliere ruso- 
polonă. Comparaţia, conotațiile de acest tip privitoare la cele două tragedii 
din arealul Katyn, oricât de tentante ar părea, nu slujesc apropierii 
între cele două ţări, ci riscă să redeschidă răni dureroase ale trecutului. De 
tragedia din 1940 de la Katyn sunt vinovaţi Stalin şi ai săi, aşa cum au 
recunoscut toţi liderii de la Moscova, de la Gorbaciov la Medvedev şi 
Putin, în timp ce catastrofă aviatică, deşi localizată în Rusia şi pe un 
avion fabricat în Rusia, s-a datorat, probabil, unei erori umane, a 
piloților polonezi. „Este un dezastru, al doilea după Katyn”, a spus fostul 
preşedinte polonez Walesa. „Un loc blestemat”, a întărit succesorul 
său Kwasniewski. La Moscova, influentul parlamentar Konstantin 
Kosaciov a declarat, şi mai inoportun: „Katyn îşi cere noi victime”. 

În schimb, oamenii simpli judecă altfel. “Sunt sigur că accidentul 
va fi o şansă pentru a uni popoarele noastre”, a spus cetățeanul 
polonez Adam Kuzelevski, care trăieşte de câţiva ani la Moscova. 
„Relaţiile ruso-polone n-au fost niciodată uşoare, dar a venit vremea 
să oprim confruntarea. Rămân totuşi temerile că relațiile ar putea fi 
afectate”, opinează Sofia Statkevici, care a lucrat la Ambasada rusă 

de la Varşovia. Mai prudent, politologul Feodor Lukianov 
avertizează că „vor fi cu siguranță şi unii care vor spune că ruşii au 
fost aceia care au pus la cale toată treaba. „De aceea, decisiv este că 
împrejurările catastrofei să fie elucidate până la detaliu şi faptul că 
însuşi Putin se ocupă de operaţiune vădeşte importanța pe care 
Moscova o dă acestui moment ultrasensibil”. 

„În Polonia, de mulţi ani şi mai ales după venirea la putere ca 
fraților Kaczynski, trecutul a devenit miză a competiţiei politice. 
Katyn a fost obiect al politicii istorice, adică al politizării istoriei”, 
remarcă universitarul francez Jerome Heurtaux. După 10 aprilie 
2010, adaugă el , „politica istorică a intrat definitiv în istorie”. În 
acelaşi sens, dar mai puţin categoric, se exprimă şi Fred Weir, 
redactorul şef al cotidianului american „Christian Science Monitor”, 
care apreciază că „în mod tragic şi ironic, acesta ar putea fi momentul 
reconcilierii”. Putin are un plan în această privință, continuă el, dar 
„Uniunea Sovietică are de dat o serie de răspunsuri, în termeni 
istorici, Poloniei, iar pactul Hitler-Stalin e unul dintre subiecte”. 

Analiştii ruşi sunt, în general, încrezători în privința evoluţiei 
relațiilor dintre Moscova şi Varşovia. Actualul preşedinte interimar 
al Poloniei, Bronislaw Komorowski, este candidatul cel mai creditat 
la apropiatele alegeri prezidențiale şi de aceea „viitorul relaţiilor 
ruso-polone apare promiţător”, considera Nikolai Buharin de la 
Institutul rus pentru probleme economice. „Spre deosebire de Lech 
Kaczynski, care trata Rusia cu suspiciune, Komorowski, un 
susținător puternic al integrării tot mai profunde a Poloniei în UE şi 
NATO, este mai moderat faţă de Rusia”, observa comentatorul Ilia 
Harlamov în „Moscow Times”. Desigur, continuă el, printre polonezi 
există atitudini diferite față de Rusia, iar unii politicieni compară 
gazoductul Nord Stream cu pactul Ribbentrop - Molotov, acuzâd 
Vestul şi Rusia că încearcă din nou să-şi rezolve problemele pe 
seama Poloniei. Dar o abordare raţională a politicii externe tinde să 
prevaleze asupra emoțiilor şi o mare parte a elitei politice devine 
conştientă de nevoia extinderii relaţiilor economice şi umane cu 
Rusia. „Reconcilierea ar putea deveni mai profundă şi mai caldă”, a 
conchis şi clasicul politolog american de origine poloneză Zbigniew 
Brzezinski. Katyn: durere, temeri, speranțe. 


13 aprilie 2010 

Ostpolitik pentru România 


În sfârşit, o veste bună de la Ministerul de Externe al României 
(„Chiar acum din crâng venii/şi c-o veste bună”, cum scria George 
Coşbuc în „Concertul primăverii”). Un concert, adică o armonizare a 
poziţiilor importanților demnitari care au dus în ultimii 20 de ani, la 
bine şi la rău, politica externă a ţării, iar prin aceasta şi poziția ţării în 
lume, s-a produs, într-adevăr, cu uşile închise, în aceasti primăvara. 
Consiliul Consultativ al MAE, compus din mai sus-amintiţii (şefi de 
stat şi miniştri sau adinterimi la Externe) a descoperit, în sfârşit, apa 
caldă, adică şi-a dat seama de „necesitatea unei atitudini realiste şi 
pragmatice, capabile să valorifice potenţialul important al cooperăriii 
cu statele din vecinătatea răsăriteană”, cum s-a exprimat, cam plat, 
actualul ministru de Externe, dar care a spus, sau mai degrabă 
sugerat, un lucru senzaţional: că România are nevoie de o abordare 
(nu doar de o „atitudine”, ci de o politică) unitară, sistemică, integrată, în 
relaţiile cu statele postsovietice europene (Rusia, Ucraina, R. Moldova, 
Belarus), dar şi cu statele postsovietice din Caucaz şi Asia Centrală. 

Mare descoperire! În ce mă priveşte, scriu de ani de zile, de 
vreun deceniu şi ceva, despre „necesitatea imperioasă”, cum se zicea 
pe vremea lui Ceauşescu, a unei politici răsăritene bine structurată şi 
coerentă a României în acest spațiu complicat. Nu poţi să tratezi cu 
Moscova dacă nu ai în vedere şi interesele ţării în ce priveşte 
R.Moldova şi Ucraina. Nu poţi, cu Chişinăul, dacă nu ştii cum văd 
problema şi Rusia, şi Ucraina. Nu poţi obține bucate energetice din 
Caucazul de Sud şi Asia Centrală dacă nu ţii seama şi de Rusia. Nu 
poți etc. etc. 

Comunicatul de presă de pe site-ul www.mae.ro e însă cam 
inept când vorbeşte despre „elementele de continuitate din politica 
externă a României” vizavi de Rusia, Ucraina R. Moldova etc. Decât 
aşa continuitate, mai bine lipsă. Ce continuitate în relațiile cu Rusia 

când suntem mult sub cele din 1989, ca să nu vorbim de 1964? Ce 
continuitate cu Ucraina, R.Moldova, statele sud-caucaziene şi din 
Asia Centrală , când ele s-au proclamat abia acum nici 20 de ani? 

Acelaşi comunicat vorbeşte de cerința „încadrării demersurilor 
țării noastre într-un ansamblu de obiective strategice, precum 
creşterea schimburilor comerciale (...), oportunități pentru mediul de 
afaceri(...), dezvoltarea proiectelor energetice”. Păi dacă e vorba de 
ansamblu, de obiective strategice, laşi deoparte componentele 
politice, militare, de securitate? Poți trata chestiuni de cooperare 
economică la Moscova şi Kiev, Baku şi Astana, dacă n-ai stabilit mai 
întâi în mod clar cadrul politic al relațiilor? Cine te ia în seamă la 
modul serios, temeinic? Ruşii nu fac afaceri cu alții doar de dragul 
afacerilor, se ştie prea bine, lor le trebuie mai întâi o încredere 
politică în posibilul partener. Le suntem noi acela, le inspirăm 
suficientă încredere (sau ei nouă)? Nemţii sunt şi ei, şi în NATO, şi 
în UE, au o istorie încărcată în relaţiile cu ruşii, dar între Moscova şi 
Berlin există un nivel remarcabil de încredere reciprocă. 

Vestea bună e, aşadar, cam pe jumătate un pas înainte. 
„Înţelepţii” din Consiliul Consultativ (iar printre ei sunt şi înţelepţi, 
fără ghilimele) ar trebui să reflecteze şi la asemenea întrebări. 

Politica răsăriteană (Ostpolitik) a lui Willy Brandt a fost una 
dintre marile performanţe în materie din ultimele decenii ale secolului 
trecut. Prin ea s-a făcut reunificarea Germaniei. De Ostpolitik are 
nevoie şi România. 


20 aprilie 2010 

Scutul/scuturile antiracheta , altfel discutate 


Preşedintele Medvedev a declarat, cât se poate de clar, că 
Rusia este interesată să coopereze cu NATO în ce priveşte crearea 
unui sistem de apărare antirachetă. Precizare întru totul oportună, 
căci pune capăt speculațiilor care s-au făcut, chiar şi în ziare de la 
Moscova, asupra poziţiei reale a Rusiei în privinţa sistemelor 
antirachetă. Brutal formulată, esența speculațiilor o găsim în titlul dat 
unui articol din „Kommersant”, preluat de agenţia RIA-Novosti: 
„Moscova nu acceptă resturile de la masa NATO”. Figură de stil îi 
aparține reprezentantului Federaţiei Ruse la sediul NATO de la 
Bruxelles, Dmitri Rogozin, care s-a declarat nemulţumit de faptul că 
reuniunea de la Tallin a miniştrilor de Externe ai statelor membre ale 
NATO a dezbătut problema unui scut spaţial european în absenţa 
Rusiei (iar o reuniune a Consiliului NATO-Rusia prevăzută cu acest 
prilej n-a mai avut loc). 

şeful diplomației ruse, Serghei Lavrov, a explicat că ţara să 
cooperează strâns cu NATO în analizarea amenințărilor de 
proliferare nucleară, „dar, în paralel, este pe cale să se elaboreze 
scheme de reacție la aceste amenințări fără participarea noastră”. Un 
sistem de apărare antirachetă trebuie creat printr-o acţiune comună, a 
spus ministrul, „nu să fim invitaţi să ne alăturăm la ceea ce se decide 
fără participarea noastră”. În limbajul său colorat, ambasadorul 
Rogozin a spus-o ca în titlul de mai sus şi a adăugat că „În etapa de 
față nu e nimic de examinat, căci (în propunerea NATO - n.n.) nu 
vedem decât lozinci fără conţinut concret”. 

Cu alte cuvinte, Rusia ar dori să discute cu NATO în materie 
de scut, dar nu să accepte decizii luate în prealabil de Alianţă (deşi, 
dacă e o alianţă, nu e deloc nefiresc ori supărător ca partenerii să se 
consulte mai întâi între ei şi să-şi formuleze o poziţie comună). 

Neînţelegerea de la Tallin a fost, aşadar, doar o chestie de 

procedură sau nu? Preşedintele Medvedev face inutilă întrebarea: 
„Rusia ar putea spune da propunerii secretarului general al NATO 
dacă această propunere este serioasă”. Anterior, la Praga, cu prilejul 
semnării lui START II, şeful statului rus afirma că ţara sa a propus 
Statelor Unite concursul său în ce priveşte „crearea unui sistem 
antirachetă global”. 

Când se va termina cu toate aceste clarificări şi vor fi puse 
toate piesele pe masă, dezbaterea asupra scutului/scuturilor antiranchetă 
ar putea intra într-o nouă fază, una constructivă. 


27 aprilie 2010 

„Russia Profile” abordează frontal relaţiile 
cu Europa Centrală şi de Est 


Numărul de primăvară al revistei „Russia Profile” este 
consacrat relațiilor Federaţiei Ruse cu statele din Europa Centrală şi 
de Est, cum i se spune acum fostei Europe Răsăritene, care făcea parte 
(cu excepția Iugoslaviei şi Albaniei), din Tratatul de la Varşovia şi 
CAER. „Nu este de mirare că, din cauza unei istorii atât de tumultuoase 
şi de complexe, relațiile Rusiei cu vecinii săi est-europeni numai 
calme nu au fost”, apreciază, deschis şi temerar, textul introductiv al 
acestui număr tematic al publicației. Fiecare dintre părți are multe de 
reproşat în aceste relaţii, Moscova, de pildă, faptul că aceste naţiuni 
care erau cândva „frații? Rusiei privesc acum spre Vest pentru 
„orientare şi sprijin”, se alătura NATO şi UE şi găzduiesc pe 
teritoriile lor „parafernalii militare ostile”. După două decenii de 
schimbări geopolitice spectaculoase, astăzi „ne sfădim pe orice, de la 
istorie la limbă, de la comerț la energie, de la politică externă la 
hrană. Suntem contaminaţi de teamă, de suspiciune şi xenofobie şi 
trăim conform doctrinei quid pro quo, doctrina confuziei”. 

Să recunoaştem că diagnosticul este necruţător, poate cam prea 
întunecat, liniile tabloului sunt poate îngroşate față de cele ale tabloului 
real, dar francheţea cu care tema este pusă pe tapet se întâlneşte mai 
rar în discursul politic şi în consideraţiile, deja intrate în rutină, ale 
politologilor. 

Şi totuşi, se subliniază în continuare, în străfunduri , „între 
fostele popoare frățeşti există încă un sentiment de dragoste şi de 
solidaritate, chiar dacă noțiunea de panslavism pare să fi murit din 
cauze naturale”. Căci, ni se spune, în această parte de lume există 
valori morale, culturale, religioase împărtăşite în comun . 

În cuprinsul publicaţiei sunt dezvoltate subiecte concrete şi la 
ordinea zilei „atingătoare” de relaţiile dintre Rusia şi partea estică a 

continentului: evaluarea pactului  Ribbentrop-Molotov, care 
„deschide o cutie a Pandorei de incriminări reciproce”; „frăţia” 
popoarelor slave; statutul limbii ruse şi al ruşilor rămaşi în afara 
granițelor după destrămarea URSS; ortodoxia, ca „jucător într-o 
lume globalizată”; „integrarea neagresivă” prin prisma conceptului 
„Lumea Rusă”; „relațiile dramatice” cu UE după extinderea Europei 
Unite; „retorica naționalistă”; parteneriatul economic, afectat de 
„deosebirile politice şi măsurile protecționiste” etc. Toate, teme 
tratate de atâtea ori mai degrabă pasional la nivelul oamenilor 
politici, al analiştilor, al presei, şi în Rusia, şi în Europa Centrală şi 
de Est. Or, apropierea de acest dosar, de certă actualitate şi de 
netăgăduit impact, necesită o abordare frontală, lucidă şi onestă. 


4 mai 2010 

Ribbentrop-Molotov, un pact otrăvitor 


Acordul sovieto-german din 23 august 1939 întreţine, probabil, 
cea mai lungă şi mai încăpăţânată dezbatere internaţională după aceea 
a dezarmării, „mama mare” a tuturor negocierilor lumii moderne şi 
subiect de ironie generală. Despre acest pact „de neagresiune”, se va 
vorbi până când omenirea se va convinge că el nu mai „lucrează” în 
continuare, nu prin prevederile sale, inclusiv cele din anexa secretă, 
ci prin efectele în timp ale înțelegerilor de atunci. Căci nedreptatea, 
arbitrariul, tragediile naţionale, familiale, personale izvorâte din pact 
nu şi-au consumat încă toate energiile nefaste. 

Ddevenit caduc, pactul supravieţuieşte ca un muribund, de 
peste 70 de ani, căci alte documente internaţionale i-au preluat o 
parte din samavolnicii, dându-le o (ne)legitimitate nouă. Soarta unor 
teritorii a rămas aşa cum s-a impus atunci, milioane de victime ale 
pactului au părăsit această lume fără a-şi fi obținut repunerea în 
drepturi, iar urmaşilor lor, compatrioților lor, li se livrează doar 
declaraţii, simpozioane, studii istorice şi articole de ziar. Legislativul 
URSS s-a dezis ferm de pact, cel al Germaniei nu a catadicsit să se 
pronunţe, iar liderii de azi ai celor două țări consideră problema 
înghețată şi dosarul aruncat în praful istoriei. 

Federaţia Rusă de astăzi se simte datoare să explice împrejurările 
şi raţiunile tratatului din 1939. Înțelegerile Hitler - Stalin trebuiau 
făcute pentru ca Marea Britanie şi Franţa făcuseră deja concesii 
serioase lui Hitler prin acordurile de la Munchen, iar URSS încerca 
să amâne, pe cât posibil, un atac al Germaniei naziste. Explicaţia era 
necesară, este logică şi poate acceptabilă, dar ea nu serveşte ca soluție 
pentru repararea totală a răului. Polonia şi-a rezolvat problema 
frontierelor, țările baltice şi-au recuperat independența de stat, dar 
Basarabia, parte a teritoriului României în momentul anexării sale la 
URSS, rămâne o problemă deschisă. Noţiunea Basarabia nu mai este 

una politică, ea a fost trimisă în istorie şi literatură, cu toate că pentru 
muţi este o realitate vie. Basarabia este „răschirată”, cum îmi spunea 
cu câţiva ani în urmă un locuitor de pe Nistru, între trei entități (unele 
nelegitime, altele problematice) - Republica Moldova, Ucraina, 
pretinsa Republică Nistreană. şi Stalin, şi alţii de după el, au ştiut 
cum să încurce diabolic lucrurile. Cine şi cum le va descurca? 
Federația Rusă se consideră exonerată de orice responsabilitate, ea 
mai este direct prezentă în acest teritoriu doar prin trupe şi armament 
pe Nistru. Destul ca situaţia să fie şi mai complicată. 

Rezolvarea acestei situaţii cronice şi dureroase nu înseamnă 
nici revizionism, nici revanşism, ci dorința de repunere a adevărului 
istoric în rosturile sale. 

Un comentator rus, Dmitri Babici, scrie că nu ar trebui să 
judecăm trecutul cu noţiunile actuale. Că „în 1945, prioritatea era 
supraviețuirea“, nu democraţia şi drepturile omului. Perfect de acord. 
Ba chiar mai mult, am zice: şi în 1939, înțelegerile sovieto-germane 
au răspuns „problemei de supravieţuire” a URSS. Dar astăzi, mai 
este problema Basarabiei o problemă de supravieţuire pentru 
Federaţia Rusă, pentru Ucraina? Acelaşi comentator mai aminteşte 
reflecțiile celebrului cap politic american George Kennan, care 
spunea că anexarea ţărilor baltice şi a Ucrainei (el, ca şi alţii, ignoră 
total Basarabia) nu va stabiliza URSS, ci va avea efectul contrar. 
Înainte de 1939, mai spunea Kennan, URSS era mai stabilă „în frontierele 
sale occidentale confortabile ale ţarului Aleksei Mihailovici” decât în 
„comunitatea socialistă”, care s-a dovedit foarte precară. A avut 
dreptate: monolitul URSS s-a spart, Tratatul de la Varşovia s-a 
dizolvat, iar NATO s-a extins în fosta „comunitate socialistă” şi 
încearcă să o facă în continuare, fapt pe care Moscova îl apreciază ca 
o acțiune de încercuire ostilă a Federaţiei Ruse, iar o asemenea 
poziţie poate fi înţeleasă Pactul Ribbentrop-Molotov îşi aduce, şi el, 
contribuția otrăvită la asemenea evoluții/involuţii neliniştitoare. 


12 mai 2010 

Despre imaginea Rusiei, cu bună credință 


De Ziua Naţională a unei ţări se scriu, de obicei texte 
agreabile, căci în clipe de sărbătoare îţi pui hainele cele mai frumoase. 
Dar exerciţiile de sinceritate sunt utile în orice împrejurare, bună 
credință şi bunele intenţii nu sunt conjuncturale. Imaginea Rusiei, 
bunăoară, este un fapt care-i preocupă şi pe cei ce cunosc această 
ţară, şi pe cei ce doresc să o cunoască, dar şi pe cei ce o ponegresc. 
De o imagine corectă a Rusiei are însă nevoie toată lumea. 

„Nici o ţară nu poate scăpa de critică. Nici Rusia. Dar în cazul 
ei, surprinde tonalitatea caricatural negativă care domină adesea 
informaţiile, analizele şi comentariile”. Aşa îşi începe politologul 
francez Pierre Levy un articol despre imaginea Rusiei în lume (doar 
tot vorbim despre brand de ţară, nu?). 

Imaginile ce compun „Imaginea” Rusiei curg parcă de la sine, 
le ştim pe dinafară, ca pe o poezie învățată mecanic. Politica externă? 
Un imperiu istovit, brutal, agresiv. Economia? Repliată pe exportul 
de hidrocarburi, gangrenata de corupție, incapabilă să facă faţă sfidărilor 
de mâine. Viaţa de zi cu zi a oamenilor simpli? Supusa arbitrariului şi 
autoritarismului. Asta ar fi Rusia de azi, „sumar executată”. Pe toate 
acestea se bate monedă până la... devalorizare, dar indiferent dacă 
sunt adevărate sau nu, decisive sau nu, sau în ce măsură, respectivele 
stereotipuri, ridicate cumva la rang de esență, păcătuiesc evident şi 
grav prin simplismul, sărăcia, minimul efort, limitele şi lipsa de bună 
credință care le ţin în viață. Căci, dincolo de ele, nici o altă „veste 
bună”, nimic „simpatic” despre marele vecin de la Est al Europei din 
ce în ce mai uniți (dar şi mai cu probleme). 

Şi autorul francez dă un exemplu dintre cele mai recente, unul 
care-i sensibilizează în mod deosebit pe ruşi, şi la nivel oficial, şi în 
mentalul colectiv - Rusia în relaţie cu al doilea război mondial. Este 
ea de vină pentru grozăviile întâmplate, a fost, până la urmă, 


114 


Rusia, după URSS 


eliberatoare sau un nou ocupant? Întrebări la care se răspunde prin 
alte întrebări: oare Rusia a început al doilea război mondial, ea e 
responsabilă de Holocaust, ea a aruncat bomba atomică? Dar cu 
asemenea întrebări peste întrebări nu se poate ieşi la capăt. „Rusiei - 
afirmă cam tranşant Pierre Levy - n-are de ce să-i fie ruşine de trecutul 
ei”. (De fapt, fiecare nație are şi cu ce să se mândrească, şi de ce să-i 
fie ruşine, când e vorba de istoria ei, nimeni nu-i perfect pe lumea asta.) 
Numai că, în cazul citat, de pildă, Armata Roşie a întors cursul războiului 
la Stalingrad, unde a scos din lupta mult mai multe trupe ale 
Wehrmachtului decât au făcut-o ceilalți aliați în tot timpul războiului. 

Dar Uniunea Sovietică, iar astăzi Rusia, performează şi în timp 
de pace. În educaţie, ştiinţă, cultură, sport, aventură spaţială şi, poate 
mai important, asigură tuturor acces larg la toate acestea (şi această 
enumerare este forțamente limitată). 

Interesante sunt însă, mai ales, concluziile politologului francez, 
despre ce stă în calea relaţiilor optime între Rusia şi UE, între Rusia 
şi statele din Europa Unită. Mai întâi, o rusofobie cu rădăcini istorice 
adânci. Apoi, „păcatul originar” al UE, care s-a născut, ca şi NATO, 
în plin război rece, ca o contrapondere la URSS. În sfârşit, actualul 
proces de integrare europeană, conceput într-o formulă care lasă 
Rusia pe dinafară. De fapt, o integrare a Rusiei în UE n-ar servi nici 
uneia dintre părți, dar ele trebuie să-şi imagineze o paradigmă 
viabilă, structurală, de conlucrare. 

lată doar câteva reflecţii fugare, dar interesante, care pun o 
lumină ceva mai clară pe o realitate mult mai amplă, mai complexă şi 
mai cu clar-obscururi. Dar sunt întrebări şi remarci utile şi bine 
intenţionate. Între Rusia şi Europa Unită rămâne mult de defrişat, de 
lămurit, de restabilit ca adevăr. şi între Rusia şi diversele state 
europene, inclusiv România. Rusiei i se perpetuează şi întreţine, 
oricum, o imagine nedreaptă, iar pentru a se ajunge la o imagine 
întru-totul adevărată, cea reală de fapt, e nevoie să lucreze, 
deopotrivă, şi Rusia, şi „restul” lumii. 


8 iunie 2010 

Modernizare nu înseamnă doar Skolkovo 


În timpul războiului rece, un mare gazetar occidental remarca, 
maliţios, că marile puteri vorbesc despre ceea ce nu au: Statele Unite 
despre pace (când se aflau angajate în războiul din Vietnam), 
Germania de reunificare, Franța de măreție etc. 

În Uniunea Sovietică, Gorbaciov vorbea de perestroika, dar 
prin ea, URSS a devenit de fapt altceva, a devenit Rusia de astăzi. 
Acestei Rusii, preşedintele Medvedev îi lansează cuvântul de ordine 
Modernizarea. 

Dar ce înseamnă, de fapt, în situația Rusiei, modernizare? 
Dictonul latin pe care-l cita Eminescu, Non idem est şi duo dicunt 
idem (Nu e acelaşi lucru dacă doi vorbesc despre acelaşi lucru) pare 
să se aplice şi aici. Şeful statului rus a rezolvat, însă, simplu 
nedumerirea. „Am remarcat că un ziar, mi se pare că Vedomosti, a 
relatat că cetăţenii acestei țări au o înţelegere a modernizării complet 
diferită de cea a preşedintelui - spune Medvedev. Problema ziarului 
este că exagerează, dar poate că era necesar. În ce mă priveşte, eu 
cred că fiecare înțelege modernizarea ca fiind ceva mult mai complex 
decât simpla mişcare către o economie bazată pe înnoire”. Un 
asemenea numitor comun are darul să mulțumească pe toată lumea, 
căci generalizează aspiraţia de mai bine a tuturor. 

Dar concret, ce se înțelege prin modernizarea Rusiei? La nivel 
oficial, pare mai simplu. Simbolul modernizării este proiectul 
Innograd de la Skolkovo, al înaltelor tehnologii de ultimă oră, prin 
care economia Rusiei trebuie să depăşească faza de dezvoltare bazată 
în principal pe exportul de resurse energetice. Un sondaj Zirkon-OMI 
arata însă că, pentru unii, acest proiect de Silicon Valley rusesc ar 
putea însemna un nou demers de transformare impusă de sus în jos, 
după modelul stalinist. Va înghiți multe investiţii, iar banii vor fi în 
mare parte risipiţi sau furați. 


116 


Rusia, după URSS 


Pentru o adevărată modernizare, opinează Anatoli Ciubais, 
promotor al reformelor tranziției din vremea lui Elțîn, liberalizarea 
nu este numai de dorit, este chiar esenţială. Iar cercetătorul britanic 
Alex Nice apreciază că „la nivelul de dezvoltare a Rusiei, modernizarea 
implică un mediu care să încurajeze inițiativa individuală şi competiţia”. 
Medvedev, mai observă el, „pune mare accent pe crearea de industrii 
înalt tehnologizate şi tehnologii avansate, dar Rusia are nevoie de 
reînnoirea infrastructurii”. Are nevoie de şosele noi, de extinderea 
serviciilor de bază ca electricitatea şi gazul, iar funcționarea instituţiilor 
statului nu trebuie perturbată de corupţie. „Cu asemenea cerințe 
fundamentale şi urgente, nu e surprinzător că oamenii sunt sceptici 
când se vorbeşte de nanotehnologii” - explică specialistul britanic. 

Alte opinii pledează pentru un rol sporit, de fapt decisiv, al 
statului în procesul de modernizare. „Consolidarea puterii statului 
este singurul instrument de modernizare a Rusiei”, declara tranşant 
Vladislav Surkov, consilier al lui Putin şi Medvedev, considerat în 
Occident drept principalul „ideolog al Kremlinului”. 

Nice îl contrazice, însă, şi spune că „Rusia a depăşit stadiul de 
modernizare autoritară din anii 1930-1940, în timpul lui Stalin. 
China cunoaşte o dezvoltare extraordinară pe această formulă, dar ea 
a pornit de la o bază foarte joasă, una similară celei în care Rusia se 
afla la începutul secolului trecut. Altfel spus, modernizarea Rusiei nu 
mai poate urma o paradigmă asemănătoare celei chineze ori a 
Singaporelui. „Dictatura de dezvoltare” n-ar fi soluţia cea mai bună 
pentru Rusia de azi. 


3 august 2010 

„Cazul Grecu” 


Incidentul cu diplomatul român de la Moscova, nominalizat şi 
expulzat ca „spion”, este, la urma urmei, doar un exercițiu de imagine 
regretabil, căci umbreşte relațiile ruso-române, fără a le produce , 
totuşi, o deteriorare semnificativă. Sau, cel puţin, aşa ar fi normal. O 
situaţie recentă, similară, din relațiile ruso-americane, cu o miză şi de 
proporţii mult mai mari, a fost soluționată de părți rapid, amiabil şi 
cât se poate de discret, iar aceste relaţii nu au avut de suferit. 

În schimb, „cazul Grecu” a fost dramatizat excesiv, e drept, nu 
de media de prim rang din Rusia, ci de ziare şi agenţii de presă de 
mai mică importanță. Hiperbolizarea mediatică a „cazului”, instru- 
mentarea să ca spectacol tv, cu riscul de nerespectare a uzanțelor 
internaționale şi a tratatelor privind statutul diplomatic, iese din 
cadrele obişnuite ale întâmplărilor de acest fel. Care sunt cu duiumul 
în lume. Nu aşa s-a procedat, de pildă, în cazul de anul trecut al unui 
ofițer român şi al câtorva cetățeni străini implicaţi într-o acțiune 
probabil mult mai delicată. România a gestionat atunci cât mai 
discret cazul, inclusiv în justiţie şi printr-o hotărâre clară. 

Prin contrast, în cazul de la Moscova s-a recurs mai degrabă la 
un scenariu de tipul unui român polițist ieftin, cu încălcarea uzanțelor 
diplomatice unanim acceptate, cu acuze vagi şi neîndeajuns de 
argumentate. Pe vremuri, paznicii de noapte mai bătrâni şi cam 
năuciţi, umblau prin întuneric şi strigau mereu „Te văd, te văd!”, deşi 
nu vedeau nimic, dar vroiau să-i sperie pe posibilii răufăcători. 
Afirmația că şi predecesorul în post al lui Grecu s-ar fi îndeletnicit cu 
spionajul merg oarecum pe aceeaşi linie; dacă ar fi fost aşa, de ce nu 
s-au luat, la vremea respectivă, măsurile ce se impuneau? 

Presa caută tot felul de explicaţii pentru declanşarea în acest 
moment a acestui incident. Ele merg de la nemulțumirea Moscovei 
față de implicarea României în proiectul american de scut spaţial 

(chestiune care se poate însă lămuri direct între SUA şi Rusia), până 
la apropiatele alegeri din R. Moldova şi la cursul pro-european care 
câştiga teren peste Prut. Explicaţiile şi supozițiile, oficiale sau nu, de 
la Moscova în legătură cu incidentul au câmp larg deschis de 
împrăştiere în condițiile în care cei ce au declanşat acest scandal 
nedorit sunt ambigui şi eliptici în declaraţii şi precizări. 

O asemenea situație regretabilă putea fi preîntâmpinată, 
evitată, altfel rezolvată, dacă şi relaţiile ruso-române ar fi fost altele. 
Relaţiile româno-ruse nu sunt nici pe departe la nivelul care s-ar 
cuveni. Există un deficit de comunicare, un coeficient sensibil de 
neîncredere reciprocă, o inerție în gestionarea dialogului între Moscova 
şi Bucureşti. Pentru această situaţie nefirească şi păgubitoare pentru 
toată lumea îşi au partea lor de vină ambele capitale. şi politicienii şi 
diplomaţii, şi ONG-urile şi presa. În ultimii câţiva ani s-au făcut 
câteva progrese pe calea normalizării relaţiilor. Probleme ale 
trecutului au fost puse în paranteze ori s-a convenit să fie soluționate 
în cadre specifice, disociate de fondul activ al relaţiilor bilaterale, de 
prezentul şi viitorul lor. 

„Incidentul Grecu” este mai degrabă unul subaltern, şi nu are 
cum să influențeze în mod negativ în mod substanţial relațiile 
româno-ruse, care nu sunt nici pe departe negestionabile. E nevoie 
doar de bunăvoința celor două părți, de dorinţa lor de comunicare 
sinceră, de armonizarea intereselor, de clarificările aşteptate, de 
înțelepciune politică şi virtuţi diplomatice. 


18 august 2010 

De unde atâtea nenorociri? 


După o vară mai pârjolitoare ca oricând în ultimii o mie de ani, 
ruşii se întreabă de ce, de unde, pentru ce, atâtea nenorociri. Se 
întreabă şi specialiştii, şi oamenii de rând. Încălzirea globală, spun 
prompt unii. Nu, li se replică, e o concluzie pripită, pentru că e vorba 
de meteorologie, de vremea „la zi”, nu de climă, adică de o perioadă 
amplă, în care poţi urmări tendinţe din perspectiva erelor geologice. 

Civilizaţia, tehnologia, „supunerea naturii de către om”, admi- 
nistrarea defectuoasă a ţării, intervin, la fel de categoric, alții. Există 
o doză de adevăr în fiecare din aceste explicaţii, dar tot nu pare deajuns. 

Atunci, poate că e vorba de o modificare premeditate a vremii 
şi a datelor naturale, poate că sunt catastrofe „naturale” provocate de 
om. Nu cumva o putere străină e amestecată în cele întâmplate în 
vara lui 2010? Când a apărut SIDA şi în Rusia, gura lumii s-a grăbit 
să pună grozăvia pe seama americanilor, ei ar fi răspândit-o. Zvonuri 
de acest tip cutreieră toate meridianele lumii: americanii, ruşii, 
chinezii, nemții, evreii, musulmanii etc. etc. sunt de vină. 

Cineva anume trebuie să fi pus la cale şi incendiile de pădure, 
şi criza mondială, şi seceta, şi pandemiile, şi inundaţiile, şi cutremurele, 
şi terorismul, şi toate celelalte sinistre ale începutului de mileniu. 

Comentatorul Andrei Aresev, într-un comentariu pentru 
agenţia RIA-Novosti, aminteşte că influentul politolog american 
Zbigniew Brzezinski scria încă în anii 1970 despre „reglementarea 
meteo ca formă de reglementare” socială, iar universitarul Michael 
Chossudovsky de la Ottawa emitea, în 2000, ideea că o nouă 
generație de arme, „neletale”, poate produce schimbări parţiale ale 
climei pe glob. De pildă, programul american ultrasecret HAARP ar 
putea provoca secete, inundaţii, uragane şi cutremure, prin sistemul 
său de emisii electromagnetice care acționează asupra ionosferei. Pe 
seama HAARP au fost puse cutremurele din Săciuan şi Haiti. 

Preşedintele Venezuelei Hugo Chavez a vorbit, la un moment dat, 
despre aşa ceva, dar spusele lui au fost primite mai degrabă cu ironie. 

Suspiciunile, însă, persistă, mai ales că programele de acest tip 
sunt învăluite în straşnic secret. De aceea, comentatorul rus afirmă, 
prudent de altfel: „Se pare că schimbările climatice în serviciul 
intereselor politice sunt departe de a fi un mit şi în curând, Rusia, ca 
şi restul lumii, vor trebui să facă față unui nou tip de amenințare”. 


24 august 2010 

Cum îşi imaginau unii Rusia în anul 2010 


E interesant de văzut cum se împlinesc sau nu previziunile 
diverşilor specialişti care se hazardează să prevadă un viitor mai mult 
sau mai puţin apropiat. Pe cel mai apropiat, e mai riscant, căci sunt 
şanse mai mari să-l apuce chiar prezicătorii neinspiraţi. Cel mai 
îndepărtat, pe care cei de azi nu-l vor mai prinde, nu va mai interesa 
pe nimeni, într-un viitor...şi mai îndepărtat. Dar iată că suntem în 
momentul când putem confrunta predicții relativ recente cu situaţia 
de fapt, de astăzi. În urmă cu vreo 15 ani, scriam în revista „Lumea”, 
textul ce urmează: 

De un cincinal, ruşii nu se mai numesc sovietici. şi nici această 
imensă ţară, predestinată parcă să dăinuiască într-o geometrie variabilă, 
nu se mai cheamă URSS, ci Federaţia Rusă. Se pare că nici n-ar mai 
fi un imperiu, ci o țară. Mai mică sub raport teritorial că Uniunea, 
Federaţia are, însă, la graniţe, state din „vecinătatea imediată”, față de 
care îşi proclamă - tot mai distinct şi mai energic - drepturi speciale. 

Cei ce s-au grăbit să prohodească sfârşitul marelui centru de 
putere statală al slavilor de răsărit sunt descumpăniţi. Mai e Moscova 
o superputere comparabilă cu America? Sau a devenit o superputere 
de mâna a doua? Sau doar o putere (bi)continentală? Sau un areal 
geopolitic menit să se dezintegreze în continuare (vezi Cecenia)? 

Cine îndrăzneşte să dea verdicte asupra evoluţiei - chiar în viitorul 
imediat - a statului condus de Kremlin riscă să devină iute-iute profet 
mincinos. lar analiştii prudenți nu fac decât să sporească - parafrazându-l 
pe Blaga - corola de mister din jurul statului rus. Un bun cunoscător 
al realităților ruseşti şi al subtilei diplomaţii şi politici sovietice, 
ambasadorul american Charles E. Bohlen, spunea, prin anii '50: „Sunt 
două situații în care poți zice despre cineva că e mincinos: dacă 
pretinde că poate să bea toată noaptea şampanie fără să se îmbete sau 
dacă susţine că îi poate înţelege pe ruşi (că politică şi diplomaţie)”. 

De aceea, prudenţii preferă să recurgă la scenarii. Printre 
prudenți aflându-se chiar politicieni şi analişti ruşi. Pentru unii dintre 
ei, „patrioți”, viitorul Rusiei trebuie căutat în trecut. În valorile 
ortodoxiei, capabilă să asigure renaşterea naţională. Braţul înarmat - 
căzăcimea, iar forma de stat (eventual) - monarhia. Cu alte cuvinte, 
reînnodarea unei tradiții rupte brutal în 1917. 

„Liberalii” văd supraviețuirea Rusiei într-o formulă rusă şi nu 
imperială. Marele pericol fiind, în această situaţie, naționalismul, 
replierea xenofobă. Dar câte din teritoriile imperiului ar trebui 
sacrificate pentru aceasta pe altarul democraţiei? 

Alţi filozofi ai istoriei (viitorului) prevăd o traiectorie în 
prelungirea tradițiilor şi idealurilor „noului Bizanţ” şi ale comunismului 
originar. O misiune seculară, pentru care ruşii sunt sortiți să sufere 
pentru alții. 

Şi, în sfârşit, un ideal - încă nebulos: euroasiatismul! „Avem 
nevoie de o nouă idee - scrie săptămânalul „Deni”. Toate cele de 
până acum - mai mult socialism, democraţie, suveranitatea Rusiei, 
valori universale - au provocat dezastre. Aici intervine conceptul de 
Eurasia. Teoreticienii acestui concept cred că, unindu-se cu Asia, 
Rusia e capabilă să reziste oricând agresiunii militare sau religioase a 
Occidentului. 

Pe ce cale să o ia Rusia, aflată la o răspândire atât de importantă în 
pragul anului 2000? Soluţia imediată şi cea mai la îndemână ar fi 
aşteptarea. Un compromis pentru a supraviețui. Dar cum? Printr-un 
regim autoritar sau unul liberal? Societatea rusă se află într-un cerc 
vicios - observă politologii Boris Pugaciov şi Evgheni Cernikov. 
Deşi amploarea crizei sociale ar cere un consens, aceasta este o 
imposibilitate din cauza profunzimii crizei. Război sau dictatură 
acesta este răspunsul pe care-l şopteşte logica simplă” - tranşează ei 
pe un ton sumbru. Războiul - se exclude. şi atunci, aşa cum a arătat-o 
istoria, rămân două variante pentru ieşirea din situaţia de criză 
profundă: un regim totalitar, care poate fi fascist (Germania anilor 
1929-1933), sau consolidarea națiunii, a poporului, în jurul ideii unui 
stat puternic, autoritar, în varianta să naţional-democratică (Franţa 
anului 1959). 

Perplexitatea în faţa necunoscutei ruse a fost emblematic 
formulată de Winston Churchill acum mai bine de 50 de ani prin 

formula Rusia - „o ghicitoare într-un-un mister ce învăluie o enigmă”. 
„Pentru noi, occidentalii - spune şi senatorul american Richard A. 
Gephardt - Rusia rămâne misterioasă. Atât de vastă încât se întinde 
pe 11 fusuri orare, atât de puternică încât ar putea distruge lumea, 
bogată în resurse naturale şi puternică în potenţial uman calificat. şi 
totuşi, Rusia e neaşezată, astfel încât nimeni nu e sigur cine va 
conduce ţara la sfârşitul acestei luni...” 

Şi totuşi, doi politologi americani, Daniel Zergin şi Thane 
Gustafson, se hazardează, într-o carte, să-şi dea cu părerea cum va 
arăta Rusia în anul 2010. După principiul „ce s-ar întâmpla dacă”. 
Dacă Rusia va merge mai departe tot aşa. Dacă vine la putere un 
guvern naționalist. Dacă vin la putere militarii. Dacă sare în aer din 
nou Cernobilul. Dacă Elțîn e asasinat... Până la urmă rămân, după cei 
război civil, regim militar sau prosperitate miraculoasă. Să le dorim 
ruşilor ultima variantă, care va depinde, în ultimă instanţă, tot de ei 
înşişi. Zergin şi Gustafson: „Evoluţia politică a Rusiei va fi un joc 
rus, jucat în principal de jucători ruşi şi desfăşurat pe terenul 
problemelor ruseşti”. 

Ca mai totdeauna, viața a făcut de râs, şi de această dată, 
scenariile. Nici unul din cele care se vânturau prin presă şi prin studii 
în urmă cu un deceniu şi jumătate nu s-a împlinit. Doar că evoluţia 
politică a Rusiei se joacă cu jucători, după reguli ruseşti şi pe teren 
rus s-a adeverit. 


5 octombrie 2010 

Rusia, Germania şi Intermarium 


Un „amănunt” interesant: un seminar internaţional de la Bucureşti, 
aflat cumva şi sub auspiciile NATO, consacrat noului Concept de 
securitate al Alianţei, noului format al Parteneriatului NATO-Rusia 
şi apărării antirachetă, n-a fost onorat de participarea activă a Rusiei 
şi nici măcar de prezența formală a Germaniei. Chiar să nu fie 
interesate aceste două mari puteri europene de temele sus-amintitite? 
Dar atunci de ce se vor întâlni, tot în preajma summitului NATO de 
la Lisabona, liderii german, francez şi rus? 

Reuniunea de la Lisabona este una cu miză mare. Trebuie 
lansat un nou concept strategic al Alianţei, iar asemenea documente 
apar în momente de schimbări geopolitice majore. De fiecare dată 
după ce a primit un nou concept strategic, NATO s-a consolidat. Dar 
asta s-a întâmplat în timpul războiului rece. Acum, noul concept ar 
putea să însemne începutul sfârşitului NATO. O spune fără menajamente 
Marko Papic de la Stratfor, o spun clar mulţi alții. De ce? Pentru că 
NATO e divizată în privința menirii şi viitoarelor sale obiective. 

Papic distinge trei tendinţe în Alianță. 1. Atlantiştii (SUA, 
Marea Britanie, Danemarca, Olanda) - axaţi pe teatre de operaţiuni 
extraeuropene sşi amenințări netradiționale de securitate (cibersecuritate, 
terorism). 2. Nucleul Europei (Germania, Franța etc.) - accent pe 
spaţiul european, mai puţin efort militar, relații bune cu Rusia. 3. 
Intermarium (ţările din fosta Europa Răsăriteana) - reafirmarea art. 5 
din Carta, atenție la ameninţări convenţionale, neîncredere în Rusia, 
perspective de extindere spre Est a NATO. A găsi un numitor comun 
într-o asemenea situație e o performanţă solicitantă şi dificilă. 

lar pe conceptul de Intermarium merită a ne opri puţin. 
Intermarium, adică între mari, adică statele dintre Baltica şi Adriatica 
şi Marea Neagră, state mai toate foste membre ale Tratatului de la 
Varşovia. Conceptul a fost lansat de mareşalul Pilsudski în perioada 

interbelică, era un fel de proiect de super stat tampon între Germania 
şi Rusia. Proiectul a eşuat, conceptul s-a discreditat rezultatele au 
fost dezastruoase. Dar iată că un analist american îl reînvie şi îl 
propune ca substitut la sintagma Nouă Europă, tot de extracție americană. 
„Noii europeni” au intrat fără preget, alături de SUA, în războaiele 
din Irak şi Afganistan, iar de la o vreme privesc cu preocupare şi la 
Germania, şi la Rusia, în relativa indiferenţă a atlantiştilor şi a celor 
din nucleul Europei. 

De fapt, nu chiar indiferență. După ce premierul Berlusconi a 
„dojenit” o ţară din proiectul South Stream (Bulgaria), că pune bețe 
în roate proiectului, lansat de Rusia, cancelarul Merkel a amintit, la 
Bucureşti, că „se fac eforturi:” pentru un Tratat de frontieră între România 
şi R. Moldova şi pentru reglementarea situației din R. Moldova şi 
Transnistria. Două precizări: 1. „eforturile“ le-a făcut regimul comunist 
al lui Voronin, pe linia prelungirii înțelegerilor Ribbentrop-Molotov. 
2. A vorbi despre R. Moldova şi Transnistria e ca şi cum ai vorbi de 
Germania şi Bavaria sau de România şi Caracal. R. Moldova e un 
stat unitar, cum e şi Germania. Aşa că să avem iertare, stimată 
doamnă cancelar. 

Dar faptul că şi Germania, şi Italia (tot din nucleul Europei) 
formulează public „mustrări părintești“ şi „sugestii” unor state aliate 
lor, din ceea ce se numeşte, mai nou (vorba vine) Intermarium, spune 
mult despre coeficientul de unitate, solidaritate, interese şi obiective 
comune ale Alianței atlantice într-un moment în care aceasta îşi caută 
cu febrilitate nouă să rațiune de a fi. Nici formula Noua Europă, nici 
formula Intermarium nu exprimă cel mai potrivit interesele de 
securitate ale statelor dintre Baltica şi Marea Neagră. Schemele de 
tipul stat-tampon sau cordon sanitar le-au fost catastrofale. 

Exprimări ca ale premierului italian şi cancelarului german 
produc stupefacţie, dezamăgire şi amărăciune în Europa de Est. Mai 
anii trecuţi, un preşedinte francez le spunea unor est-europeni că au 
pierdut prilejul de a tăcea din gură. Se pare că şi unii vest-europeni 
pierd acest prilej. 


13 octombrie 2010 

Deauville, o reuniune ce trebuia să aibă loc 


Reuniunea de la Deauville a liderilor Rusiei, Germaniei şi 
Franţei, indiferent de rezultatele sale sau dacă acestea vor fi făcute 
cunoscute sau nu, a punctat, până una-alta, o serie de certitudini. 

1. Lumea se confirmă din nou, una tot mai pronunțat multipolară. 
Cele trei mari puteri continentale s-au întâlnit pentru a trata în 
comun despre Europa, dar şi despre chestiuni globale, făcând 
abstracție de SUA. 

2. Pentru fiecare dintre participanţi, acest format în trei este unul 
oportun. Rusia bagă în faţă, şi astfel, proiectul de securitate 
europeană al preşedintelui Medvedev. Germania nu vrea să 
pară că năzuieşte să devină vioara întâi în acest spaţiu, nici că 
ar dori să reinstituie o axă Berlin-Moscova. Franța ține să 
amintească statutul ei de mare putere, care devine de fapt tot 
mai mult o tradiție, iar preşedintele Sarkozy, în pierdere de 
viteză, are şansa de a se afirma ca protagonist internațional, 
mai ales că ţara sa va deţine (prin rotație) preşedinţia G20. 

3. În timp ce Rusia participă la convorbiri având spate asigurat 
de relaţiile sale tot mai strânse şi mai confidente cu China, cele 
două puteri vest-europene nu se pot baza pe un sprijin din 
partea puternicului aliat american, ceea ce le oferă şi atuuri, 
dar şi dezavantaje. 

4. Aşa cum Statele Unite au tot mai multă nevoie de Rusia în 
gestionarea unor probleme globale (limitarea înarmărilor, 
neproliferarea, Orientul Mijlociu Extins), şi tandemul conducător 
franco-german al UE trebuie să recurgă la cooperarea cu Rusia 
pentru propulsarea Europei Unite ca actor global (care întârzie 
să se producă) şi rezolvarea unor probleme politice, de 
securitate, energetice etc. Însă şi Rusia are nevoie de Occident, 
căci altfel pariul cu modernizarea asumat de preşedintele 

Medvedev ar fi de neconceput. 

5. Consultarea ruso-vest-europeană de la Deauville - căci de fapt 
despre asta e vorba - e folositoare ambelor părți înainte de 
apropiata reuniune la vârf a G20 şi mai ales înainte de summitul 
NATO de la Lisabona, unde se aşteaptă să se stabilească 
viitoarea menire şi viitoarele ținte ale Alianţei, a cărei rațiune 
de a fi este tot mai incertă şi unde se profilează tendinţe 
centrifuge accentuate. 

Importanta întâlnirii de la Deauville nu trebuie totuşi exagerată. 
Ea nu este nici măcar o premieră politico-diplomatică. Cele trei state 
s-au mai întâlnit la nivel înalt în cadru tripartit, oricum, începând din 
2003, dar războaiele din Irak şi Afganistan, războiul cu Georgia, au 
întrerupt funcționarea formatului. De la Deauville nu se aşteaptă nici 
hotărâri spectaculoase, nici vreun „protocol secret”, cum ţine să dea 
asigurări comentatorul Dmitri Kozîrev într-un articol pentru RIA- 
Novosti. Se va putea, eventual, deschide încă o perspectivă pentru 
abordarea agendei critice a momentului. Care, pentru România, sunt 
mai ales dosarul scutului antirachetă în Europa şi situaţia încurcată 
de pe Nistru. 


19 octombrie 2010 

Putin are răbdare 


Universitarul rus Vladimir Inozemţev se întreabă într-un 
articol din „Vedomosti” dacă modernizarea lansată de preşedintele 
Medvedev nu e tot un fel de perestroika de tip Gorbaciov. După 
primii doi ani de la proclamarea lor, ambele programe n-au prea ieşit 
din coconul de slogan, constata autorul articolului. După care 
dezvoltă şi alte comparații, făcute de el sau de alţii: Rusia ar fi tot un 
fel de URSS, partidul Rusia Unita - înlocuitorul PCUS, Duma de Stat 
- tot un fel de Soviet Suprem etc. După cum, mai sunt şi deosebiri: 
exporturile de petrol, gaze şi alte materii prime reprezintă azi 75 la 
sută din totalul comerțului exterior, pe vremea lui Brejnev erau 50 la 
sută. lar Rusia de azi are mai multă funcționărime decât fosta URSS. 

Dar: ruşii călătoresc acum mai lesne în străinătate, informația 
circulă liber, internetul nu e cenzurat, liderii opoziţiei pot critica fără 
frică Kremlinul, există un milion şi jumătate de firme mici şi 
mijlocii, practic toate apartamentele sunt proprietate particulară, se 
pot vinde şi cumpăra case şi terenuri, Moscova e oraşul cu cei mai 
mulți milionari din lume. 

Drept care, preia Inozemţev o idee de la serioasă publicație 
„Forbes”, Rusia se prezintă ca o societate relativ liberă, dar cu un 
regim autoritar. „O simbioză imposibilă din punctul de vedere al 
teoriei sociologice clasice occidentale, dar una care pare să 
funcționeze în Rusia”. 

Revenim la comparaţia perestroika-modernizare. Majoritatea 
covârşitoare a sovieticilor au sprijinit inițial experimentul lui 
Gorbaciov, dar lucrurile, în loc să îndrepte situaţia, au mers din rău 
în mai rău, până când, în 1991, Uniunea Sovietică s-a prăbuşit. Ar 
putea avea şi modernizarea o traiectorie asemănătoare? Oricum, 
deocamdată marea problemă este că sistemul nu reuşeşte să asigure o 
economie bazată pe inovație, pe ştiinţă, pe tehnologii înalte. lar 

obiectivul ambițios fixat de preşedintele Medvedev nu prea e 
mobilizator, nu-i motivează îndeajuns pe cei chemaţi să-l promoveze. 
Din dorința de stabilitate sau dintr-o inerție a „stagnării”, lumea 
şovăie să se angajeze într-un iureş al modernizării. Cu alte cuvinte, 
„Rusia n-ar dori să se modernizeze”, ar prefera, prudent, status quo-ul. 

E de bine sau e de rău? Păi, dacă modernizarea nu calcă pe 
urmele perestroikăi în succesele sale de început, înseamnă că nu o va 
imita nici în eşecul ei catastrofal. Nefiind, la început mari speranțe, 
nu vor fi, mai târziu, mari decepții. Nici mari izbânzi, nici mari 
înfrângeri. Aurea mediocritas. Dar o experienţa. Ce costă? 

Concluzie nici optimistă, nici pesimistă. Atunci, de ce toată 
această argumentaţie a universitarului de la Moscova? Poate din 
rațiuni electorale. Medvedev defilează cu modernizarea aşa cum 
Roosevelt a mers cu lozinca New Deal, generalul de Gaulle cu 
politica „toate azimuturile”, Dubcek cu socialismul cu fața umană iar 
Ceauşescu sub formulele socialismului multilateral dezvoltat şi lumii 
mai bune şi mai drepte pe planeta noastră. 

O lozincă definitorie e un pariu riscant. Poţi reuşi, ca 
Roosevelt sau de Gaulle, poţi capota ca Dubcek sau Ceauşescu. lar 
comentarii cum sunt cel la care ne referim îl leagă solid pe actualul 
preşedinte al Rusiei de pariul modernizării. Acum, când nu mai e 
prea mult până la noul mandat pentru Kremlin. şeful statului rus a 
făcut performanţă, în ultima vreme, mai ales în câmpul politicii 
externe, Rusia e în plină ofensivă politico-diplomatică, pe multe 
fronturi, în lume. Modernizarea ţării cere, însă timp, nu se poate face 
în goană. I se va mai da un răgaz actualului lider de la Kremlin să se 
mai ocupe, încă un mandat, de visul său de modernizare? Un 
pronostic: da. Putin are răbdare. 


26 octombrie 2010 

Rusia ridică preţul în Europa de Est 


Un paradox: pe când URSS era superputere, Occidentul nu-i 
îngăduia să participe, ca de la egal la egal, în formate de deliberare şi 
decizie precum NATO sau diverse reuniuni de tip G. Acum, când 
pentru unii Federaţia Rusă este tot un fel de Uniune Sovietică, numai 
că amputată şi oarecum convalescentă, liderul de la Kremlin este 
dorit/invitat cu toate onorurile în cele mai influente incinte, iar de la 
el se aşteaptă nu numai o opinie, ci chiar sprijin. şi Putin, mai întâi, 
acum şi Medvedev, reacționează degajat şi ferm. A trecut vremea 
când nr. 1 al Rusiei era pus în postura de petent. Gorbaciov dorea, la 
Malta, de la Bush-tatal înţelegere, îngăduință şi menajamente în fața 
iminentei catastrofe a URSS, Elțîn protesta neputincios față de 
extinderea spre Est a NATO. În schimb, Putin a venit la summitul 
NATO de la Bucureşti pentru a face cunoscut în mod clar că Rusia 
nu va admite intrarea Ucrainei şi Georgiei în Alianţă şi că există „o 
linie roşie” peste care nu se poate trece. Ceea ce s-a şi întâmplat. 
Acum, Medvedev este invitat la summitul NATO de la Lisabona, 
unde i se va solicita între altele conlucrare în materie de Afganistan 
şi Asia Centrală, neproliferare, apărare antirachetă. lar Rusia anunță, 
de pe acum, că va condiţiona conlucrarea. 

„Rusia ridică prețul”, titra Reuters o declarație a ministrului de 
Externe Serghei Lavrov, care cere Alianţei să se abţină de la 
desfăşurarea de „forțe militare semnificative” în partea de Est a 
Europei, zonă cândva în Tratatul de la Varşovia, acum în NATO. 
Moscova este dispusă în principiu să trimită „câteva zeci” de 
elicoptere militare în Afganistan şi să antreneze forţele de securitate 
afgane, negociază transportul de arme şi muniție NATO pe teritoriul 
său pentru operaţiunile militare din Afganistan, dar cu condiția că 
Alianța să se angajeze că nu-şi va spori prezența militară în fosta 
Europă Răsăriteană din fosta zonă de influență sovietică. Restricţionarea 

acestor proiecte ale NATO, „sub presiunea Moscovei, va duce la 
proteste din partea statelor membre ale Alianţei din Europa de Est”, 
crede a şti corespondentul Reuters. 

Dar lucrurile nu stau chiar aşa, în orice caz sunt ceva mai 
nuanțate. Căci în fața ostilității Moscovei față de varianta Bush de 
scut spațial în Polonia-Cehia, Obama a venit cu o variantă proprie de 
scut, chiar dacă Varşovia şi Praga şi-au exprimat public dezamăgirea 
sau nemulțumirea. 

Proiectatul sistem antirachetă în Europa e un rebus încâlcit 
pentru summitul de la Lisabona. Statele Unite propulsează proiectul, 
NATO vrea să facă parte, mai ales ca beneficiar, Rusia vrea să ştie în 
primul rând despre ce e de fapt vorba. lar România, inclusă în mod 
explicit şi oficial în proiectul american, se uită în stânga şi în dreapta 
să vadă ce se va întâmpla, în ce condiţii, cum s-ar putea armoniza 
interesele specifice ale celor trei protagonişti. O necunoscută. 
Necunoscută e şi evoluţia triunghiularului Germania-Franța-Rusia, 
va ajunge el o trilaterală sau o troikă, deci ceva funcțional? Ceva care 
ar putea deveni o formulă de tipul UE-Turcia-Rusia? (În treacăt fie 
spus, Ankara nu agreează actuala formulă de scut spaţial american). 

Cărţile geopolitice se amestecă repede şi deconcertant, mai 
ales în partea aceasta a Atlanticului. Washingtonul nu şi-a dat încă pe 
față cartea iar secretarul general al NATO nu crede că la Lisabona se 
va ajunge la o învoială cu Rusia în privinţa scutului antirachetă. 
României, dar nu numai ei, nu-i rămâne decât să stea şi să aştepte. 


5 noiembrie 2010 

Stereotipuri ruso-germane şi percepții în schimbare 


În configuraţia geopolitică a Europei, care iar e cuprinsă de o 
mişcare amplă şi destul de alertă în căutarea unei noi reaşezări, să 
sperăm mai stabile, linia de forță ruso-germană este una majoră. Nici 
presa, nici mentalul colectiv nu par să reziste însă tentației facile de a 
pune în relaţie acest binom european esenţial cu un anumit trecut. 
Magistrala gazieră Nord Stream este numită „conducta Ribbentrop- 
Molotov”, iar de aici o avalanşa de stereotipuri adânc înfipte, la toate 
nivelurile. Dacă est-europeanul de rând (polonez, român) merge 
rapid cu gândul la o eventual nouă împărțire a unei părți de continent 
între Moscova şi Berlin, un politolog american de prestigiu de la 
institutul Stratfor nu ezită să amintească şi chiar să teoretizeze cumva 
precedente istorice într-o cheie nefastă: de câteva secole, germanii şi 
ruşii mai întâi s-au înţeles de minune între ei, după care s-au încăierat 
în războaie între ei. Stereotipuri. 

Stereotipurile naţionale, dar şi stereotipurile ce vizează relaţii 
între popoare (ruşi şi germani, germani şi francezi, români şi unguri 
etc.) or fi ele sugestive, agreabile şi comode, bine înrădăcinate şi 
persistente, dar păcătuiesc, mai toate, prin superficialitate, deformare 
a realităţii şi de cele mai multe ori sunt negative. Stereotipurile 
exagerează şi fixează într-o categorie, într-un grup, ca să ne 
exprimăm elegant, adică pun eticheta ori chiar stigmatizează, ca să o 
spunem mai de-a dreptul. De aceea, stereotipurile sunt mai degrabă 
sursă de neînțelegere, prin prejudecățile, negativismul şi atitudinea 
lor discriminatorie. Stereotipurile naţionale, sintagma creată de 
Walter Lippman în cartea sa „Opinia publică“ apărută în urmă cu 
aproape un secol, defineşte o stare perenă şi încăpăţânată. 

Se aplică oare această regulă nescrisă, acest „stereotip”, şi el, 
actualelor relaţii ruso-germane? Lucrurile par să se mişte aici într-un 
mod ceva mai subtil. În 2007, când Moscova şi Berlinul nu erau, la 

nivel oficial, într-un dialog atât de susținut şi de cordial ca în anii 
următori, institutele germane de sondaj public forsa şi WINGAS 
zdruncinau, prin rezultatele anchetelor lor, stereotipuri încăpăţânate: 
86 la sută din germani se declarau interesaţi de Rusia , iar doi din trei 
germani considerau Rusia un partener economic viabil. În schimb, 
mai arătau că majoritatea cititorilor germani de gazete apreciau că 
articolele din presă ţării lor continuă să fie marcate de prejudecăţi. 
Sondajul forsa arată că doar un german din zece avea încredere într-o 
imagine a Rusiei în rău, şi doar un german din zece credeau în 
imaginea Rusiei aşa cum o prezintă ziarele. 

Cum vedeau germanii Rusia? În primul rând, „o ţara imensă” 
(96 la sută), cu „inegalităţi sociale” (90 la sută). 42 la sută dintre 
germani mai credeau că economia rusă e una planificată şi doar un 
sfert dintre ei o asociau cu economia de piață. Ruşii erau văzuţi ca 
mari băutori, oameni primitori, îndrăzneţi, sentimentali şi generoşi. 
Ei prețuiau mai ales cultura şi literatura rusă (baletul, Ceaikovski, 
corul cazacilor de pe Don, Tolstoi, Dostoievski, Puşkin, Gorki etc.) 

Peste jumătate din cei intervievaţi (56 la sută) vedeau relațiile 
ruso-germane ca fiind bune sau foarte bune şi o majoritate covârşitoare 
(peste 90 la sută) se pronunţau pentru cooperare economică cu Rusia. 

Interesante sunt, în sondajele de opinie, cel puţin două lucruri. 
Unul, că, după 65 de ani de la al doilea război mondial şi după 
războiul rece, percepţia majorității germanilor asupra Rusiei este una 
preponderent favorabilă, al doilea fapt, destul de ciudat, că mass 
media germană nu este prea corectă în ceea ce scrie despre realitatea 
rusă. Mass media, care s-ar cuveni să sesizeze mai repede semnele 
noii tendințe, rămâne, în mod inexplicabil, tributară trecutului şi 
stereotipurilor negative. 


9 noiembrie 2010 

Un pariu ambițios: modernizarea Rusiei 


În septembrie 2009, preşedintele Medvedev lansa, într-o 
manieră modernă, nu în fața unei asistențe sobre şi imense, gata 
oricând să bată din palme, ci pe un site electronic (fie el şi al 
Kremlinului), un program amplu şi ambițios: modernizarea Rusiei. 
Textul se intitula „Înainte, Rusia!” şi enunța cinci vectori ai strategiei 
de modernizare economică a fostei superputeri: 

Vom deveni una dintre ţările lider ca eficientă a producţiei, 

obținere şi utilizare a energiei 

Vom păstra şi dezvolta nivelul calitativ al tehnologiilor nucleare 

Vom perfecționa tehnologiile informatice, care vor avea o 

influenţa serioasă în procesul de dezvoltare a reţelelor mondiale 
de informaţii accesibile tuturor, utilizând superordinatoare şi 
alte baze materiale necesare 

Vom avea propria noastră infrastructură terestră şi spaţială 

de transmitere de informaţii, sateliții noştri „vor vedea” lumea 
întreagă, îi vom ajuta pe cetăţenii noştri şi pe oamenii din toate 
țările să comunice, să călătorească, să facă cercetări ştiinţifice, să 
gestioneze producţia agricolă şi industrială 

Vom fi în prima linie în producția de echipamente medicale, 

medicamente, pentru tratarea maladiilor virale, cardiovasculare, 
neurologice, împotriva cancerului 

Comentatorii au mai adăugat la priorităţi industria agroalimentară 
şi cea de armament, care vor continua să fie piese de rezistenţă ale 
dezvoltării. 

Bijuteria coroanei a modernizării va trebui să fie centrul de la 
Skolkovo, imaginat după modelul Silicon Valley, care va beneficia 
în primii trei-cinci ani de investiţii în valoare echivalentă a şase 
miliarde de dolari. 

Liderul de la Kremlin a enumerat şi o serie de „acţiuni strategice 

şi cotidiene ale statului” ce ţin mai degrabă de nivelul de trai: 

Încetinirea şi stoparea tendințelor demografice negative 

Creşterea calităţii asistenţei medicale, stimularea natalității 

Securitatea drumurilor şi a producției 

Lupta împotriva alcoolismului 

Dezvoltarea culturii fizice şi a sportului 

Apoi, în câmpul democraţiei, alte sarcini: 

Libertăţi politice fundamentale 

Lichidarea focarelor de corupţie 

Schimbul direct de opinii şi cunoştinţe 

O societate mai deschisă şi mai transparentă ca niciodată 

Democraţia, însă, a ţinut să sublinieze liderul rus, nu va copia 
mecanic modele străine. Societatea civilă nu va fi cumpărată prin 
subvenții din străinătate. Cultura politică nu va imita pur şi simplu 
cutumele politice ale societăţilor avansate. Nu se poate importa un 
sistem juridic eficace. 

Dar, a adăugat Medvedev, vom învăţa de la alte popoare. 

În esenţă, e vorba de „modernizarea globală nonviolentă a ţării, pe 
baza valorilor democratice şi umaniste”, cum rezuma „Vremia Novostei”. 

Medvedev nu a ezitat să amintească şi adevăruri dezagreabile 
pentru concetăţenii săi: societate civilă slabă, nivel scăzut de organizare 
şi autogestiune, întârziere economică gravă, obişnuința de a trăi din 
exportul de hidrocarburi, corupție legendară. 

În 2010, Rusia era pe locul 63 în lume la competitivitate economică. 

Două tare împiedică, în principal, dezvoltarea Rusiei: socialismul 
şi corupția. 

În iulie 2010, la Forumul politic global de la Iaroslav, şeful 
statului a completat programul cu dimensiunile sistemului politic şi 
politicii externe. Modernizarea şi democratizarea, a spus el, sunt 
interdependente şi se întăresc reciproc. Rusia, a mai spus Medvedev, 
are un sistem democratic, dar el este „tânăr, imatur, incomplet şi fără 
experiență”. 

În abordarea democraţiei, Medvedev se află aşadar între 
paradigma occidentală şi cea chineză. Vestul vede democrația ca o 
precondiţie pentru modernizarea economică şi prosperitatea socială, 
China consideră că dezvoltarea economică susținuta este cel mai bun 
mijloc pentru democratizarea statului. 

Unii comentatori occidentali văd în strategia modernizării 
Rusiei una de perpetuare a regimului întemeiat de Putin, dar şi de 
reînnoire a mandatului prezidențial al lui Medvedev. Alţii vorbesc de 
necesitatea de a da ruşilor un mesaj, de afirmare a identității 
naționale şi de Risorgimento a măreției Rusiei. 

Medvedev, susțin ei, încearcă să armonizeze dezideratele 
forțelor liberale şi conservatoare, propunând un fel de “treia cale”. 
Va fi, oricum, prima experiență din istoria Rusiei bazată pe instituţiile 
şi valorile democratice. Dar modernizarea Rusiei nu va însemna 
occidentalizare. 

Demersul public al preşedintelui recurge uneori la accente 
dramatice. De modernizare, spune el, depinde „supraviețuirea Rusiei 
în lumea contemporană”. Prestigiul patriei şi bunăstarea naţională nu 
se pot baza la nesfârşit pe realizările trecutului, a făcut el apel şi la 
sentimentele patriotice. 

La scara istoriei, de la începuturi, ruşii au fost mai întâi 
modernizați de varegi, apoi, în vremea lui Petru cel Mare, şi-au 
construit o armată, o flotă, o capitală „în stil european”, au urmat 
încercări timide de democratizare în timpul țarului Aleksandru şi ale 
lui Stolîpin, iar influenţa occidentală a fost introdusă treptat, dar cu 
prudenţă. Modernizarea forțată, fără precedent ca amploare, inițiată 
de bolşevici în 1917, s-a soldat cu sacrificii enorme pentru populaţie 
şi în cei 70 de ani de perioada sovietică elitele au fost distruse, au 
pierit zeci de milioane de vieţi şi cetățeanul Rusiei a devenit un homo 
sovieticus timorat, resemnat, docil. 

Marele pariu al modernizării implică, în mod obligatoriu, 
antrenarea populației în program. Un studiu sociologic publicat de 
„Kommersant” arată că peste 60 la sută din populaţie are o atitudine 
paternalistă asupra vieții şi o inerție tributară unui mod de gândire 
„rural”. De aceea, cum spunea sociologul Aleksandr Ansan, strategia 
modernizării trebuie să se bazeze şi pe specificul naţional, căci 
„anacronismele ar putea fi convertite în resurse daci modernizarea 
este adaptată la valorile şi tradițiile națiunii”. 

Sfidarea modernizării Rusiei naşte multe întrebări. 

Una dintre ele, poate cea mai vânturată, priveşte stabilitatea 
puterii la vârf. Eu cred însă că formula Putin-Medvedev este una 
viabilă, într-o perspectivă, aş zice, medie. 

Dar: 

vor putea fi antrenate resursele materiale şi mai ales umane ale 
Rusiei în program? 

se va putea integra Rusia organic în circuitul economic şi de 
afaceri mondial altfel decât prin materiile sale prime? 

va fi politica externă a Rusiei atât de flexibilă încât să stabilească 
relaţii de încredere cu statele care sunt promotorii mondiali ai 
inovației şi va fi găsită formula de conlucrare cu China şi alte 
state emergente? Căci fără aceste conexiuni, modernizarea 
Rusiei ar fi practic nerealizabilă. 

în ce măsură viitorul echilibru mondial (relaţiile SUA-China) şi 
european (UE-Rusia, de fapt mai degrabă Germania-Rusia) va 
crea un mediu favorabil modernizării inițiate de preşedintele 
Medvedev. 


15 noiembrie 2010 

La ce mai e bună presa 


2010 a fost Anul prieteniei ruso-franceze. Decizie solemnă, 
responsabilă, luată la cel mai înalt nivel în cele două capitale, un 
program impresionant de „manifestări” monitorizat de MAE-uri, 
baletul rus îi Franța, Mireillle Mathieu în Rusia etc. etc. 

E cel puţin agreabil că în viața publică europeană îşi mai fac 
loc, printre crispări şi ipocrizii, şi asemenea întâmplări utile, şi 
culturale, şi de suflet. Din ele, oamenii politici n-au de câştigat, 
diplomaţii au bătăi de cap, iar oamenii de afaceri nu se aleg cu mare 
lucru în afară eventual a acelora care se ocupă de turism. Câştigă, în 
orice caz, publicul iubitor de cultură şi artă. Dar se apropie şi se 
cunosc oare mai mult între ele popoarele respective după un astfel de 
„An al prieteniei”? 

Întrebarea nu şi-o pune vreun cârtitor oarecare, ci un prieten 
sincer al Rusiei. Scriitorul francez Marek Halter, originar din Europa 
de Est şi care, împreună cu familia sa a fost eliberat dintr-un lagăr de 
concentrare nazist, după care a trăit câţiva ani în URSS, le este 
recunoscător ruşilor că i-au salvat viaţa, şi, de ani buni, se ocupă de 
un proiect universitar franco-rus. A vibrat, şi el, la ideea Anului 
festiv şi s-a implicat activ în programele lui. 

şi totuşi, după primele două luni ale respectivului an, şi-a pus 
întrebarea dacă măreaţa idee îi va apropia mai mult pe ruşi şi 
francezi, care şi-aşa au o prietenie tradițională la toate palierele, îşi 
preţuiesc reciproc cultura etc. Scriitorul e cam sceptic. Omul de rând, 
constata el, nu e prea entuziasmat de ce 1 se oferă cu atâta generozitate. 

Ruşii, zice el, văd mai departe că ziarele şi televiziunile din 
Franţa îi prezintă, pe ei şi țara lor, aşa cum îi prezintă, cunoscuţii 
francezi îl întâmpină pe scriitor cu aceleaşi replici de tipul „A, iar ne 
vii cu prietenii tăi, ruşii” sau „Omul tău, Putin”. Adică, tot ca mai- 
nainte. Degeaba vine în Franţa o trupă faimoasă de balet sau filme 

răscolitoare din Rusia. Despre faptul că Europa se întinde de la 
Atlantic la Urali, deci cuprinde şi Rusia, se ştie încă înainte ca generalul 
de Gaulle să consacre respectiva sintagmă. Important este că marele 
public, opinia publică, ţara profundă, să fie sensibilizate, să intre în 
empatie. Cine poate face acest lucru? Scriitorul nu răspunde. Dar 
răspunsuri pot fi găsite. De pildă, presa. Presa scrisă, vorbită, văzută. 
Mai mult şi cu mai mult succes decât oficialii, presa poate fluidiza 
relațiile dintre două popoare, prin ceea ce face ea, ceea ce poate face 
ea, clipă de clipă, în fel şi fel de forme. 


23 noiembrie 2010 

Un deziderat acut: dialog deschis şi fără discontinuități 


În deschiderea suitei de simpozioane internaţionale iniţiate de 
Inforusia am spus următoarele: 

Începem, în acest cadru distins şi competent, cu o participare 
onorantă, un demers gazetăresc, dar de fapt multidisciplinar, de 
strictă actualitate şi de perspectivă. 

Inaugurăm o suită de simpozioane internaţionale sub genericul 
„Romania-Europa-Rusia”. 

Iniţiativa acestui demers al agenţiei de presă inforusia.ro a fost 
primită, de la bun început, cu un viu interes de mediile publice din 
România cărora ne-am adresat, dar şi în Rusia, în Ucraina, în R 
Moldova, în alte state europene. 

Doresc, de aceea, să mulțumesc, încă o dată, în egală măsura, 
tuturor celor care, în România, au rîspuns prompt ăi s-au alăturat 
acțiunii noastre, şi Ambasadei Federaţiei Ruse, firmelor care sprijină 
inițiativa, şi în primul rând Lukoil România, pentru receptivitatea şi 
susținerea spontan manifestate. 

Acest demaraj favorabil al acţiunii de presă „România-Europa- 
Rusia” este pe cât de salutar, pe atât de firesc. Dinamica relațiilor din 
Europa, care are ca parte integrantă, organică, şi Rusia, şi Ucraina, şi 
R. Moldova, nu numai statele din Uniunea Europeană, este o 
dinamică tot mai interesantă, mai animată, mai promițătoare. 

Se configurează un nou construct continental, o nouă 
arhitectură de securitate şi cooperare, un nou tip de relaţii interstatale 
şi interumane în toate compartimentele realității. şi NATO, prin noul 
său concept de securitate, şi Uniunea Europeană, prin programele şi 
proiectele sale, şi Rusia, prin proiectul Helsinki II lansat de 
preşedintele Medvedev, toate statele europene sunt tot mai angrenate 
în acest curs favorabil. România este structural angajată în acest 
proces. România se doreşte şi acţionează ca o punte de legătura între 

noul Est şi noul Vest, între Europa de la Atlantic până la Baltica şi 
Marea Neagră şi Rusia. 

Dar această acțiune jurnalistică nu face politică într-un sens 
strict sau nu face în primul rând politica, este o acţiune profesională, 
chiar dacă vizează obiective ambiţioase. 

Ne propunem o mai bună şi mai corectă cunoaştere, mai bună 
şi mai corectă înțelegere reciprocă, un dialog deschis, şi fără 
discontinuități. În acest dialog, care antrenează, alături de ziarişti, 
academicieni, cercetători ştiinţifici, istorici, economişti, diplomaţi, 
oameni de cultură şi artă dar şi de afaceri, nu-şi au locul 
prejudecățile, disputele interesate sau politicianiste, incriminările, 
procesele de intenție. 

După cea mai mare catastrofă geopolitică a secolului XX, cum 
a numit Vladimir Putin dezmembrarea URSS, relaţiile statelor est- 
europene cu Rusia s-au prăbuşit şi ele la niveluri fără precedent. 

O situaţie poate explicabilă, dar cu totul nefirească pentru state 
vecine. Nefirească, mai ales pentru că parcă tinde să se perpetueze, 
de peste două decenii, între state vecine, complementare în multe 
privinţe, cu un fond de tradiţii şi interese comune. Răceala, crisparea, 
reticența, prejudecățile, nu duc decât la distanţare şi dezinteres reciproc. 

Răspunderea revine, în această privință în primul rând factorului 
politic, dar instituţiile culturale, religioase, turistice, sportive, ONG-urile, 
mass media, care nu mai este subordonată puterii, ci independentă, 
au intrat, din păcate, şi ele în acest siaj politic neproductiv. 

În acest context, repet, nefiresc, reciproc păgubitor, pentru 
normalizarea şi cordializarea climatului din estul continentului şi în 
general din Europa, presa are posibilitatea, poate chiar într-o mai 
mare măsură decât factorii menţionaţi, să producă o deschidere, să 
imprime la nivelul opiniei publice, dar şi al oficialităților, un nou 
curs, o nouă percepţie, o nouă abordare. 

Nu mai trebuie să primim indicaţii de undeva pentru a informa 
şi comenta, pentru a comunica în mod direct cu publicul. Singura 
rigoare, autoimpusă dar salutară, este cea a deontologiei profesionale. 

Oamenii politici pot fi suspicioşi, oamenii de afaceri pot fi 
prudenți, istoricii au probleme complicate de lămurit în domeniul lor, 
dar oamenii de cultură şi artă, slujitorii bisericii ortodoxe, sportivii, 
tineretul, turiştii, ONG-urile, nu sunt de nimeni opriți să se apropie. 

Marele diplomat român din perioada interbelică Nicolae Titulescu, 
care pleda înflăcărat pentru normalizarea relațiilor cu Rusia vecină, 
vorbea de spiritualizarea frontierelor. 

lar presa poate face enorm în această privință. Pentru mass 
media, frontierele nu mai sunt astăzi un obstacol, de fapt nu mai 
există. Mai mult, mass media poate demola bariere în această zonă 
care se resimte încă de pe urma războiului rece. 

Nu vreau totuşi, nici să influențez discuţiile ce vor urma, nici 
să anticipez concluziile acestor reuniuni profesionale. 

Dar cred că avem acum un bun prilej să ne gândim şi la alte 
simpozioane, naționale şi regionale, la campanii comune de presă, la 
formarea de ziarişti pe profil, la vizite reciproce de ziarişti, la 
publicaţii şi cărţi elaborate împreună. 

De aceea, închei spunând că presa poate fi, într-o măsura mult 
mai mare, un antemergător. 

Ea este un antemergător al forţei de şoc pe care politologul 
american Joseph S. Nye o numeşte soft power şi care se impune acum, 
pretutindeni în lume, forţei brutale a armelor, încordării, neîncrederii, 
izolării sterile. 

Îmi exprim speranţa că aceste simpozioane, dezbaterile lor, 
vor stimula un interes, vor da un impuls, vor fixa o preocupare şi vor 
potenţa un efort. 


1 decembrie 2010 

Costumul lui Lenin 


Criza economică şi financiară mondială a afectat şi standardul 
(nu de viaţă, ci) de confort al lui Vladimir Ilici Lenin, al cărui trup 
îmbălsămat se află depus într-un catafalc de sticlă, în mausoleul din 
Piaţa Roşie. O dată la trei ani, lui Lenin i se preschimbă costumul, un 
costum din stofă fină, achiziţionat din Elveţia, dar în acest an, liderul 
Revoluţiei din octombrie n-a mai putut beneficiat de un costum nou. 
Din lipsă de bani. 

„Statul n-a mai dat nici un ban din 1992 - se plânge Iuri 
Denisov-Nikolski, directorul adjunct al Institutului de cercetări 
ştiinţifice care se ocupă de Mausoleul din Piaţa Roşie şi de rămăşiţele 
pământeşti ale legendarei personalităţi istorice depusă aici. Tot ce 
primim acum vine numai de la Federaţia Mausoleului şi de la donatori. 
Cum putem să-i schimbăm costumul în aceste condiţii economice”. 

Trupul lui Lenin face, în mod periodic, obiectul unor operațiuni 
de recondiţionare, timp de două luni. „Este o tehnologie unică - 
spune Denisov-Nikolski. Mulțumită acestui tratament, corpul lui Lenin 
poate să dăinuie aici încă sute de ani”. 

Între timp, continuă dezbaterea pe tema! Mai trebuie să stea 
trupul lui Lenin în Mausoleu ori trebuie îngropat? O decizie greu de 
luat, căci după un atentat săvârşit asupra unui monument al lui Lenin 
la Sankt Petersburg a stârnit proteste violente. „Închipuiţi-vă ce s-ar 
întâmpla dacă am încerca să mutăm de aici trupul lui Lenin” - a 
declarat agenţiei RIA-Novosti Vladimir Kojin, unul dintre directorii 
administratori de la Kremlin. 

Statuia deteriorată a lui Lenin din Sankt Petersburg a fost 
supusă unei operaţiuni minuţioase de restaurare. Pentru asta s-au 
găsit bani. Pentru un costum nou, nu. 


3 august 2009 

Domnul Niet 


Domnul Niet, în engleză Mr. No, adică cel ce spune întotdeauna 
Nu, este cel mai enigmatic ministru de Externe al Uniunii Sovietice, 
Andrei Gromiîko. În iulie 2009 se împlinesc 100 de ani de la naşterea 
lui, într-un sat din Belarus, de unde a plecat să înveţe la o şcoală 
tehnică agricolă, pentru a ajunge apoi unul dintre cei mai renumiţi 
şefi ai diplomației sovietice, iar în final chiar şeful (formal) al 
statului: preşedintele Prezidiului Sovietului Suprem al URSS. 

Această carieră uluitoare i se datorează lui Molotov, căruia i-a 
căzut cu tronc şi care chiar l-a introdus la Stalin, împrejurare în care 
„părintele popoarelor” l-a povăţuit ca, în misiunea sa diplomatică din 
America, să intre prin biserici şi să asculte atent cum pronunță 
pastorii de acolo limba engleză, ca să înveţe ceva de la ei. Fapt e că 
Gromiko s-a lipit de spațiul american, a fost numit ambasador în SUA 
în 1943, a semnat în 1945, Carta Naţiunilor Unite la San Francisco, a 
fost apoi şi ambasador la ONU, după care adjunct şi, în sfârşit, 
ministru de Externe al URSS. 

L-am văzut, la sediul ONU de la New York: părea un tip absolut 
impenetrabil, fără emoţii (adică şters). Un coleg de la Agerpres a 
încercat, naivul, să-i ia o declaraţie de presă, la care Gromiko i-a 
tăiat-o: „Pentru presă română? Nu!” Am obţinut, cu această ocazie, şi 
noi, un celebru Niet de-al lui Gromiko. 

Avea, oricum, o figură mereu tristă, ca şi ministrul şi apoi prim- 
ministrul Kosîghin. Nu era deloc un personaj interesant, nici măcar 
după ce, într-un târziu, şi-a scris memoriile, la fel de plicticoase ca autorul 
lor. Era de reţinut doar prin figura şi comportamentul lui de Buster 
Keaton, împietrită sub povara şi în angrenajul imensei birocrații sovietice. 
Căci se zice, de altfel, că era foarte citit, foarte erudit. Dar la ce i-a folosit? 

Un al doilea război rece 


Se spune că ruşii nu ar prea avea să-i mulțumească lui Gorbaciov 
pentru ceva, căci, cu reformele sale, ar fi precipitat procesul 
dezmembrării URSS. şi totuşi, ruşii pot să-i mulțumească ultimului 
lider roşu de la Kremlin măcar pentru ceva: a normalizat, împreună 
cu Deng Xiaoping, relaţiile ruso-chineze. Încă din anii 1960, din 
timpul lui Hruşciov între cei doi giganți comunişti se desfăşura un 
război rece care amenința, în unele momente să degenereze într-o 
confruntare mai periculoasă decât aceea dintre URSS şi Statele 
Unite. Cel puţin această este aprecierea fostului ministru de externe 
chinez Qian Qichen, care relatează în cartea sa „Zece episoade din 
diplomaţia Chinei” că i-au trebuit zece ani să pregătească întâlnirea 
dintre Gorbaciov şi Deng din primăvara lui 1989, la Beijing. 

Chinezii vedem „trei bariere” în calea normalizării relaţiilor 
bilaterale: sprijinul sovietic pentru intervenţia militară a Vietnamului 
în Cambodgia, prezența militară sovietică în Mongolia şi 
concentrarea de trupe sovietice la graniţa cu China. Beijingul se 
simţea într-o situaţie inconfortabilă şi la frontierele de nord, şi la cele 
de sud. Brejnev a decedat la numai două săptămâni înainte de 
începerea consultărilor sovieto-chineze, în octombrie 1982, iar 
succesorii săi - Andropov şi Cernenko - n-au avut nici ei timp să 
finalizeze întâlnirea la vârf. La Beijing a ajuns, în sfârşit, Gorbaciov, 
între 15 şi 18 mai 1989. În ambele ţări socialiste fuseseră lansate 
programe faimoase de reforme (programul chinezesc avea să fie mai 
norocos). Nu-şi făceau, nici unii, nici ceilalți iluzia că s-ar putea 
înțelege în dispută ideologică, dar urmăreau să ajungă măcar la relaţii 
de parteneriat, ca vecini. Liderul chinez a obținut cele trei puncte 
revendicate („barierele”) şi armata chineză s-a redistribuit altfel în 
teritoriu. Liderul sovietic a câştigat şi el, un lucru nu mai Putin 
important: China a recunoscut frontiera de câteva mii de km, cu 

URSS (contestată cândva de Mao Zedong) şi s-a trecut la demarcarea 
ei. 

A urmat o perioadă de înviorare economică în fiecare din cele 
două țări, dar pe fondul unui îngheţ politic. După evenimentele din 
Piaţa Tien Anmen, SUA şi Vestul în general au înăsprit politica lor 
față de R.P. Chineză, dar Gorbaciov nu a ezitat să acorde ajutor 
militar Beijingului, care nu mai reprezenta o amenințare militară 
pentru URSS. Gorbaciov şi Deng au pus capăt războiului rece între 
Moscova şi Beijing înainte că Moscova şi Washingtonul să proclame 
încheierea războiului lor rece, cel consemnat în istoria secolului XX. 

Pariu cu istoria 


„Va fi foarte folositor ţării” - aşa l-a prezentat, la 9 august 
1999, preşedintele Boris Elțîn pe noul premier al Rusiei, Vladimir 
Putin. Fostul demnitar municipal de la Sankt Petersburg, apoi şef al 
FSB, venea în fruntea guvernului Rusiei după trei deținători ai 
funcției care au venit şi au plecat rapid: trei premieri în 17 luni. 

Decizia lui Elțîn a fost văzută de unii, la vremea respectivă, ca 
încă o dovadă a lipsei de discernământ a unui lider aiurit şi 
iresponsabil. După zece ani, opiniile rămân împărțite. Dacă sondajele 
de opinie îl creditau, în iulie 2009, pe Vladimir Putin cu o 
popularitate de 77 la sută, un lider al opoziţiei insistă să susțină că 
promovarea lui Putin a fost „cea mai mare greşeală” a lui Elțîn. 

În Duma de Stat (care l-a investit pe premier cu o majoritate la 
limită), printre politicieni şi ziarişti sau în rândul publicului, Putin era 
fie necunoscut, fie un birocrat de primărie şters, fie un pericol pentru 
democraţie, pentru că venea din serviciile secrete. „Mulţi spun că, 
pentru Putin, cel mai mare obstacol a fost nu să-i convingă pe 
alegători de competenţa sa, ci să şteargă imaginea de personaj rece şi 
cenuşiu” - scrie un ziar rusesc. 

Această imagine s-a şters nu atât prin prestaţia consilierilor de 
imagine care ni-l arăta pe liderul charismatic la pescuit şi în avioane 
sau pe submarine, mângâind balene albe şi ucigând fiare sălbatice, 
practicând judo sau relaxându-se în familie cu soția şi cele două fiice, 
cât prin performanţele omului de stat care a condus Rusia opt ani ca 
preşedinte iar acum ca şef al guvernului. Ruşii - ne învaţă sondajele 
de opinie - au încredere în Putin pentru că pus capăt nesiguranței create 
de situaţia din Cecenia, domniei oligarhilor şi declinului internațional 
al Rusiei. Dar au încredere în el mai ales pentru ce urmează să facă 
de acum încolo. Rusia va trece în continuare prin mari încercări şi de 
la Vladimir Putin „se aşteaptă minuni” în depăşirea lor cu bine - 

explica Evgheni Gontmaher, directorul Centrului de studii sociale al 
Institutului de Economie al Academiei de ştiinţe a Rusiei. 
Inainte de a deveni istorie, Putin trebuie să o mai facă. 

Goana după aur 


Câţiva deputați ruşi au sfătuit România, în instanţe europene, 
să caute în Japonia aurul din tezaurul trimis la păstrare la Moscova.. 

Până să se stabilească soarta Tezaurului României sau în ce 
condiţii ar trebui el dat înapoi (dacă România mai e ceva datoare 
etc.), problema este: unde e de fapt Tezaurul? 

Se emit fel şi fel de ipoteze, unele de-a dreptul năstruşnice. 
Mai de crezare ar fi, de pildă, supozițiile că aurul românesc s-ar afla 
îndeosebi în diverse bănci străine. Alţii susţin că o parte a Tezaurului 
României s-ar afla în apele adânci şi clare ale lacului Baikal. 

O legendă repusă în circulație vorbeşte de aurul alb-gardiştilor 
amiralului Kolceak, iar submarinul Mir, modernizat, a început o 
misiune ştiinţifică în adâncurile lacului Baikal pentru a-i da de urmă. 
O fi şi aur românesc prin comoara ascunsă (probabil) în lacul siberian? 

Pe tema acestei comori se produc, la fel, diverse variante. Se 
reconstituie itinerarii de transport sau destinaţii (din acest aur 
Kolceak ar fi cumpărat locomotive din America sau avioane din 
Franţa etc.), iar cineva afirmă că bolşevicii ar fi reuşit să recupereze 
din acest aur 323 de tone. Fabulos tezaur, dacă ar fi aşa! Alţii pretind 
că tezaurul românesc ar fi fost furat de trupele cehe şi slovace 
rătăcite prin Siberia în timpul primului război mondial şi al revoluţiei 
bolşevice. Alţii, că acest aur ar fi fost transferat în bănci din SUA, 
Franţa, Marea Britanie, Japonia şi China (vreo sută de tone, acolo). 

Încurcate mai pot fi căile aurului! 

Jumătăţi de pahar 


În acelaşi ziar, „The Moscow Times”, la numai câteva zile distanță, 
doi comentatori au opinii diferite despre performanţele politicii externe a 
Rusiei. Vladimir Rîjkov vorbeşte în termeni catastrofici despre eşecurile 
care se prăvălesc în avalanşă şi pot duce la „un al doilea colaps geopolitic 
după cel al dezintegrării URSS”. Şi enumeră: deteriorarea relaţiilor cu 
Belarus, apropierea Armeniei de Turcia şi îndepărtarea de Rusia, 
deschiderea de noi pieţe pentru gazul turkmen - China şi proiectul Nabucco, 
nerecunoaşterea internațională a independenţei Osetiei şi Abhaziei, (cu 
excepția Rusiei şi a Republicii Nicaragua), relațiile antagoniste cu Ucraina, 
dificultăţile proiectelor South Stream şi Nord Stream, scăderea nivelului 
relațiilor cu UE, adversitatea crescândă în relaţiile cu NATO, distanțarea 
Azerbaidjanului de Rusia şi apropierea republicii caucaziene de Occident, 
poziția Kîrgîzstanului în privinţa bazelor americane şi ruseşti de pe teritoriul 
său. „Încercarea premierului Putin de a restabili influenţa Rusiei în fostele 
republici sovietice a eşuat în mod nefericit” - conchide necruţător Rîjkov. 
Celălalt comentator, Nabi Abdulaev, vede lucrurile altfel: Moscova 
a demonstrat lumii că este hotărâtă să oprească înaintarea NATO şi 
a-şi apere interesele naționale, iar SUA şi UE şi-au restabilit relaţiile 
cu Rusia după războiul din Georgia (e drept, remarca şi el, că raporturile 
Moscovei cu statele din CSI trec printr-o pasă proastă). Şi cotidianul 
electronic Pravda.ru consemnează, ca un succes al Moscovei, blocarea pe 
o „linie roşie” a expansiunii NATO (în Ucraina şi Georgia). Ar mai fi de 
amintit, la activ şi altele: relațiile bune ale Rusiei cu Germania, Franţa şi 
alte mari state vesteuropene, revirimentul prezenţei, inclusiv militare, a 
Rusiei pe mările şi oceanele lumii (din Venezuela în Vietnam şi din 
Arctica în Siria) etc. Evoluţia de ultima oră a relațiilor ruso-bulgare oferă 
fiecăreia dintre părți motive de satisfacție şi insatisfacție. Paharul politicii 
internaționale a Rusiei este, şi el, pe jumătate plin, pe jumătate gol. 

Michael, vecin cu Lenin? 


Exasperat de tribulaţiile înmormântării lui Michael Jackson, 
un fan moscovit al regelui pop, crede că a găsit o formulă care ar 
putea mulţumi pe toată lumea: el propune, nici mai mult, nici mai 
puţin decât ridicarea celei mai scumpe construcţii funerare din lume, 
din sticlă şi pietre preţioase, în Piaţa Roşie, în vecinătatea Mausoleul 
lui Lenin. “Ar putea fi o piramidă, care să simbolizeze spațiul şi 
eternitatea” - îşi argumentează ideea Aleksandr Valov, de profesie 
producător de showbiz. Şi cheltuielile se vor scoate până la urmă din 
vânzarea de bilete de intrare, care nu vor fi deloc scumpe, mai puțin 
de un dolar, adică aproximativ preţul unui bilet de metrou. 

Michael ar fi cu siguranță mulțumit de vecinătatea lui Lenin, 
crede a şti autorul propunerii. De altfel, în cele două turnee ale sale 
în Rusia, Michael a trecut şi prin Piaţa Roşie şi i-a plăcut. „Mumia 
sa, depusă în Piaţa Roşie, va emana o energie a păcii şi bunătăţii”. 

Valov propusese inițial ca Michael să-i ia pur şi simplu locul 
lui Lenin în Mausoleul construit special pentru liderul bolşevic, dar 
criticile vehemente ale publicului (fani fie ai lui Lenin, fie ai lui 
Michael) l-au făcut să-şi amendeze rapid proiectul. Acum susţine că 
a intrat în vorbă cu nişte oameni de afaceri ruşi care ar fi dispuşi, 
spune tot el, să investească trei miliarde de dolari în năstruşnicul 
proiect. Din această sumă, două miliarde vor fi date familiei 
artistului, care ar scăpa astfel de datorii. 

Familia lui Michael Jackson nu a reacţionat însă nicicum la 
soluția propusă de producătorul rus de spectacole. „Să însemne oare 
această tăcere un consimțământ?” - se întreabă publicaţia „Russian Today”. 

A pune răul în față 


Dacă războiul rece s-a încheiat, nu se ştie încă. Dacă Rusia a 
pierdut acest război, iar nu este clar, căci sunt comentatori care susțin 
că avut şi ea un mare câştig: libertatea. Oricum, cu sau fără război 
rece, acelaşi sau altul, lumea nu e nici pe departe relaxată. lar logica 
războiului rece funcționează până la niveluri de vârf. 

Înaintea turneului său de „consolare” a Georgiei şi Ucrainei 
(considerat necesar după vizita preşedintelui Obama la Moscova), 
vicepreşedintele Joseph Biden a sugerat că o Rusie slăbită ar fi în 
interesul Statelor Unite şi s-a declarat mulțumit că situaţia se prezintă 
chiar aşa (cel puțin după aprecierile domniei sale). Dacă optica 
preşedintelui este şi cea a preşedintelui nu este prea clar, însă doi 
autori americani, Donald K. Bandler şi Jakub Kulhanek susţin în 
publicaţia „Foreign Policy” că „în situaţia în care eşecurile Moscovei 
vor continua, lumea va deveni un loc mult mai periculos”. 

Care sunt eşecurile Moscovei nu ni se spune, dar ni se oferă o 
demonstraţie, prin metoda reducerii la absurd, care validează ideea 
că „o Rusie instabilă ar putea fi mult mai periculoasă”. Să 
presupunem, spun cei doi autori, că în 2011 criza financiară va 
înrăutăți grav situatța în Rusia, se vor produce tulburări de masă 
reprimate sever de autorități Medvedev îi va preda puterea supremă 
lui Putin, care va recurge la un „naționalism agresiv” în ţară şi în 
relație cu statele vecine, Georgia lui Saakasvili va fi bombardată şi 
ocupată, SUA şi Polonia vor trimite trupe în statele baltice, 
Azerbaidjanul şi Finlanda vor cere să intre în NATO şi câte şi mai 
câte. „Slăbiciunea Rusiei se va transforma într-o criză mondială”- 
conchid autorii americani. Dezbaterea din revistă americană se 
extinde însă şi cineva dezvoltă un alt scenariu, privitor la escaladarea 
unei crize între Israel şi Iran, din care marele învingător ar fi tot 
„Rusia lui Putin”. 

E adevărat că a pune răul în față poate fi şi o dovadă de 
înțelepciune, dar de ce nu se imaginează şi scenarii despre cum s-ar 
putea depăşi criza mondială sau diversele crize punctuale din diverse 
zone ale lumii? Aici, inspiraţia exegeţilor pare să-şi sece izvorul. 

Chimerica 


Chimerica nu vine la Himerica (deşi se poate croşeta şi pe 
această sugestie), ci de la China - America. Termenul l-a inventat 
universitarul american Nigel Ferguson de la Harvard şi a devenit 
mult mai prezent în mass-media după vizita în SUA a preşedintelui 
chinez Hu Jintao (care a urmat vizitei preşedintelui Obama la 
Moscova). S-a vorbit, cu acest prilej, despre lansarea dialogului 
strategic şi economic americano-chinez, iar Obama a declarat că 
relația dintre SUA şi China va modela secolul XXXI. Sunt multe 
argumente în favoarea acestui scenariu. America şi China, primele 
două economii ale lumii, vor reprezenta, însumat, 40 la sută din pib- 
ul mondial şi 50 la sută din creşterea globală. Vor fi şi primele două 
puteri militare ale globului. lar dependenţa mutuală dintre cei doi 
supermari este tot mai evidentă. 

Ar mai fi de stabilit dacă lumea din viitorul apropiat va fi una 
bipolară (Washington şi Beijing) sau una monopolară (a unui 
condominium americano-chinez). Părerile sunt împărțite. Kissinger, 
Brzezinski şi, probabil, Obama înclină spre a doua variantă. 

Şi mai e ceva: unde s-ar regăsi Rusia în această ecuaţie. Ar 
avea ea de câştigat sau de pierdut dacă China va deveni principalul 
partener (sau rival) al Americii? Mulţi experți susţin că Beijingul ar 
fi de fapt aliatul natural al Moscovei împotriva hegemoniei SUA. 

O publicaţie de la Moscova a convocat la o discuţie pe această 
temă câţiva specialişti americani şi ruşi. Universitarul Ethan S. Burger 
de la Georgetown crede că “,, alianţa extinsă între SUA şi China 
împotriva Rusiei ar fi cel mai nefericit lucru”. În ultimă instanță, 
Rusia este parte a Europei iar pilonii lumii de mâine par a fi SUA, 
China şi Europa. Iar performanțele Chinei nu trebuie supraapreciate. 
De aceea, SUA ar trebui să adopte „o politică externă flexibilă”. 

Prof. Stephen Blank de la Colegiul de Război al SUA crede că 

Rusia a pierdut până acum pentru că a administrat prost relațiile sale 
şi cu America, şi cu China, dar că prin conlucrare economică cu RP 
Chineză s-ar putea asigura şi dezvoltarea Rusiei de dincolo de Urali, 
şi a nord-estului Chinei, şi a zonei Asia- Pacific în general. 

Nikolai Patruşev, secretarul Consiliului Securităţii al Rusiei 
observă că prioritare în politica Moscovei sunt statele vecine, iar 
relaţiile ruso-chineze au atins un nivel înalt fără precedent. În sfârşit, 
adjunctul MAE Serghei Ribakov crede că Rusia „nu poate concura 
economic cu China”, existând riscul că „Rusia să aibă parte de 
presiuni mai mari în sensul de a urma interesele Chinei în relațiile 
acesteia cu SUA”, interese care nu ar fi neapărat şi cele ale Rusiei. 

Oricum, cel puţin deocamdată, constructul Chimerica pare o 
utopie, aşa cum sunt şi Eurasia, Estasia şi Oceania din celebrul roman 
„1984” al lui Orwell. 

Etatizare pe timp de criză 


Visul oligarhilor ruşi, care în timpul lui Elțîn părea că se 
materializează cu repeziciune, s-a spulberat: statul controlează astăzi 
jumătate din economia Rusiei. O confirmă însuşi adjunctul ministrului 
pentru Dezvoltarea economică, Andrei Klepaci. 

Experții consideră însa că participarea statului este mult mai 
importantă, iar unii dintre ei o justifică prin actuala situație 
economică instabilă. În această privință, spune ministrul Klepaci, 
Rusia nu este un caz izolat, căci procentul de participare a statului în 
economia mondială este, în medie, de 30 la sută. 

În ce priveşte Rusia, „50 la sută este un nivel puţin prea 
ridicat, dar faptul se explică prin aceea că statul a preluat prea multe 
active în timpul perioadei de criză şi încearcă să creeze grupuri 
specializate în tehnologiile de vârf, cum este Rosstehnologhi, care 
sunt capabile să vorbească de la egal la egal cu companiile 
energetice”- explică expertul Dmitri Beloussov. El crede că sfârşitul 
crizei va aduce un nou val de privatizări, iar sectorul public al 
economiei se va reduce la 20-30 la sută. 

Dacă va apărea, cu această ocazie, şi o nouă generaţie de 
oligarhi ruşi, rămâne de văzut. 

Bătălia conductelor 


Tranzitul gazelor devine o problemă care pare să o depăşească 
pe aceea a producţiei şi contractării gazelor, spun experții. Competiţia 
internaţională cunoaşte aici episoade dintre cele mai palpitante. În 
această competiţie, Rusia a marcat în ultima vreme câteva puncte 
importante: proiectele Nord Stream şi South Stream, şi cele convenite 
cu Turcia. Conductele proiectate vor avea o capacitate globală de 45- 
60 de miliarde metri cubi de gaze şi vor ocoli sistemul de gazoducte 
ucrainean. Uniunea Europeană, cu sprijinul deschis al SUA, a marcat 
şi ea un punct: proiectul Nabucco, cu o capacitate anuală de 30 de 
miliarde metri cubi. Dar aceste gaze nu sunt deocamdată contractate 
ferm, după cum nici unele dintre proiectele ruseşti nu sunt pe deplin 
perfectate sau nu au finanțarea necesară asigurată. 

Publicația „Rusia Today” înmănunchează opiniile câtorva 
americani despre această „bătălie a conductelor”, ceea ce nu clarifica 
prea mult lucrurile. Edward Lozansky, preşedintele Universității 
Americane din Moscova, apreciază, de pildă, că proiectul Nabucco 
„este mai degrabă un aranjament politic decât unul economic”. Fără 
gazul rusesc şi cel iranian, estimează el, acest proiect nu poate fi 
viabil. Vladimir Beleaeff, preşedintele lui Global Society Institute 
din San Francisco, afirma că ar fi nerealist să se creadă că, prin 
Nabucco, Rusia ar putea fi detronată din poziția ei dominantă de pe 
piaţa energetică europeană. În sfârşit, prof. Stephen Blank de la 
Colegiul de Război al SUA apreciază că „nu este sigur nici că 
Nabucco, nici South Stream vor putea fi realizate”. 

Proiecte militare pontice 


Rusia îşi va construi o bază militară navală pentru Flota Mării 
Negre la Novorossiisk, care va fi operațională după 2016 şi va găzdui 
90 de nave, inclusiv submarine, a anunţat preşedintele Medvedev în 
această vară, de pe bordul crucişătorului Moskva. O altă bază 
militară marină va fi instalată în portul Temriuk, în Marea Azov. 

În 2017, acordul de staţionare a navelor militare ruse în portul 
ucrainean Sevastopol va expira. Ucraina doreşte să pună capăt 
prezenţei militare ruse la Sevastopol, Rusia nu intenționează să dea 
curs acestei cerințe, dar şeful statului major general al armatei ruse, 
generalul Nikolai Makarov, a precizat că trebuie totuşi avută în 
vedere orice eventualitate. 

Oricum, Sevastopolul nu mai este formula optimă de amplasare 
pentru Flota rusă a Mării Negre în actualul context tensionat dintre 
Moscova şi Kiev, dintre Moscova şi Tbilisi, aşa cum s-a dovedit şi în 
timpul războiului din Georgia. După ce crucişătorul Moskva s-a 
deplasat în apropierea coastelor georgiene, a trebuit să stea, la 
întoarcere, câteva luni în larg înainte ca autorităţile ucrainene să-i 
permită revenirea în bază. O nouă bază operațională rusă în Marea 
Neagră devine tot mai necesară. 

Adaptarea la criză 


Patru din cinci ruşi se aşteaptă ca, odată cu venirea toamnei, să 
se ridice un nou val al crizei şi doar patru la sută cred că situaţia este 
pe cale să se îmbunătăţească - susține un sondaj de opinie al Centrului 
Levada. 

Percepția crizei, observă psihologul Olga Mahovskaia, a 
evoluat cam în felul următor: Mai întâi, şi cetăţenii, şi autoritățile, au 
ignorat-o, apoi au responsabilizat America, după care s-au apucat să 
facă economii. Acum, s-au adaptat. Oamenii au devenit mai 
individualişti, mai realişti şi chiar privesc lucrurile cu o oarecare 
ironie. Şi, în general, încearcă să se descurce cum pot. 

Deşi simt aproape de ei pericolul concedierilor, nu îşi dau 
silinţa să dea o impresie mai bună la locul de muncă pentru că, spune 
un alt analist, Aleksandr Kuptikevici, raționează după principiul „La 
ce bun să muncesc mai bine, când poate voi fi următorul concediat”. 

Statisticile arată o scădere evidenţa a consumului, dar ele nu 
reflectă întru-totul situaţia reală, pentru ca amploarea economiei 
subterane îi face pe mulți să se poată descurca mai uşor şi să se 
adapteze mai lesne la criza. 

Şabloane depăşite 


Belarusul a avut parte multă vreme de o imagine mass media 
fixate în câteva şabloane care nu dădeau bătăi de cap comentatorilor: 
un aliat fidel al Moscovei, cu o politică internă autoritară şi una 
externă pronunțat antioccidentală. 

Ultimele câteva luni au spulberat această imagine simplistă şi 
înţepenită. Între Moscova şi Minsk a intervenit faimosul „război al 
laptelui”, care s-a însoţit cu o răcire a relaţiilor bilaterale (în primul 
semestru al acestui an schimburile comerciale au scăzut cu 40 la 
sută). În același timp, Minskul a făcut câteva gesturi de bunăvoință 
față de Occident, primind delegații ale UE şi Congresului SUA. 

De aici, însă, şi până la o concluzie privitoare la ”alunecarea” 
Belarusului spre Vest e cale lungă. Minskul a acceptat (deşi cu 
întârziere) să participe la Forţele colective de reacţie activă ale 
OTSC, iar la recenta întâlnire la vârf ruso-belarusă de la Soci, 
preşedintele Lukaşenko a declarat că țara să rămâne partenerul 
strategic cel mai sigur al Rusiei. 

Traiectoria Belarusului nu este însă nici în continuare pe 
deplin previzibilă. Magistrala rusă Baltic Pipeline System ocoleşte 
Belarusul, iar acesta, la rândul său, a aderat la Parteneriatul oriental 
al UE. Părțile rusă şi belarusă şi-au reafirmat la Soci voința comună 
de a accelera soluționarea problemelor care s-au acumulat, a declarat 
un consilier al Kremlinului după recentele convorbiri Medvedev- 
Lukaşenko, desfăşurate timp de trei ore. 

Turnul Gazprom 


Proiectul unui bloc turn înalt de 400 de metri pe care Gazprom 
Neft intenționează să-l ridice în Sankt Petersburg stârneşte vii 
controverse. Până şi UNESCO şi-a exprimat „gravă preocupare că 
proiectul Centrului Ohta va afecta valoarea universală” a acestei 
zone a vechii capitale imperiale, zonă inclusă în lista Patrimoniului 
Cultural Mondial. Adversarii locali ai proiectului, întocmit de o 
firmă de arhitecți britanici, reproşează autorităților municipale că nu 
au iniţiat în prealabil o dezbatere publică în materie iar reprezentanta 
unui ONG a amintit că edilii oraşului au limitat prin lege ridicarea 
unor construcţii cu o înălțime mai mare de 100 de metri. „Dacă s-ar 
face o excepție pentru Gazprom Neft, s-ar crea un precedent periculos 
- a explicat ea - pentru că în viitorul apropiat vom vedea apărând 
numeroşi zgârie nori” 

În replică, arhitectul şef al proiectului, Filip Nikandrov, a 
susținut că „proiectul este întru-totul legitim întrucât a câştigat o 
competiție arhitecturală corectă, în față unui juriu din care au făcut 
parte guvernatorul şi arhitectul şef al oraşului“. În plus, 
amplasamentul construcţiei se află în afara perimetrului zonei de 
interes istoric a oraşului. lar ca argument istoric a recurs la povestea 
turnului Fiffel, care la sfârşitul anilor 1880 a generat controverse 
aprige din cauza înălțimii sale de 324 de metri. 

Se va înălța turnul Gazprom asemenea turnului Eiffel, ori 
certurile pe seama proiectului se vor finaliza într-o soluție de tip 
Turnul Babel? 

Mereu probleme 


Până a deveni soluţie, Proiectul Nabucco pune mereu alte şi 
alte probleme. Una dintre ele este conflictul dintre Azerbaidjan şi 
Turkmenistan pe tema împărţirii hidrocarburilor din platoul continental 
al Mării Caspice. Ambele state postsovietice s-au declarat, în principiu, 
dispuse să livreze gaz pentru Nabucco, dar simpla lor bunăvoința nu 
este de ajuns. 

Cele două state sunt angajate nu numai într-o dispută pentru 
departajarea resurselor caspice, ci şi într-o cursă a înarmărilor. Azerii 
intenționează să înceapă în 2010 construirea unui şantier naval nu 
numai pentru petroliere, ci şi pentru nave militare. Turkmenii au decis 
să creeze şi ei o flotă şi o bază navală puternică în Marea Caspică. 

Experţi citați de presă de la Moscova apreciază că Rusia ar putea 
profita de exacerbarea tensiunilor dintre Azerbaidjan şi Turkmenistan 
pentru a propulsa proiectul South Stream, rival direct al lui Nabucco. 
Sunt însă şi experți, ca Dmitri Alexandrov de la grupul Financial 
Bridge, care cred că dacă în acest litigiu ar interveni şi o “a treia 
forță” (UE, ONU etc.), „faptul se va solda imediat cu pierderi 
importante pentru Rusia”. Ce-ar pierde Rusia, însă, nu ni se explică. 

„Aurul țarist” 


O echipă de cercetători ruşi încearcă să găsească în apele 
lacului Baikal “aurul țarist”, poate şi legendarul deja Tezaur al 
României, comori dispărute fără urmă în iarna lui 1919-1920, în 
vremurile tulburi al războiului civil. Zvonurile susţin că în adâncuri 
s-ar putea afla saci de aur luaţi de forțele amiralului alb-gardist 
Kolceak în retragerea lor din faţa bolşevicilor triumfători în revoluţia 
din octombrie 1917. Mulţi dintre ofițerii lui Kolceak au pierit sub 
gheaţa lacului siberian, la temperaturi de -60 grade C, iar aurul ar fi 
fost scufundat şi el. Poveşti ori pistă reală de investigaţie? 

Echipa de cercetători, alcătuită din doi jurişti şi un expert 
(totuşi) în materie, plănuieşte să se scufunde în această toamnă într-o 
zonă a lacului unde s-au descoperit deja urme ale unor vagoane de 
cale ferată aruncate în ape. Dacă investigaţiile vor continua şi în 
2010, încă nu se ştie. Exploratorii vor decide abia după încheierea 
operaţiunilor din acest an. 

Ideea căutării “aurului tarist” le-a venit celor trei pe parcurs, 
căci ei proiectaseră iniţial să efectueze doar cercetări asupra 
ecosistemului lacului, unic în lume. Baikalul, numit de localnici şi 
Marea Sfântă, este cel mai vechi şi mai adânc lac al planetei şi deține 
20 la sută din rezervele de apă dulce ale globului. În acest mediu 
trăiesc sute de specii unice de faună şi floră. Acestea sunt, de altfel, 
marile, adevăratele comori ale lacului Baikal. 

Întrebare pentru 2012 


Presa lumii se fixează uneori strâns pe câte un subiect pe care-l 
tratează în fel şi chip, cu obstinaţie, fie că faptul se justifică sau nu. 
De zeci de ani se discută despre motivele asasinării preşedintelui 
Kennedy, de ani de zile despre atacurile de la 11 septembrie, de 
câtăva vreme despre ce va fi Cuba după Fidel Castro, de vreun an 
despre viitorul tandemului Putin-Medvedev. 

De săptămâna trecută, subiectul Putin-Medvedev cunoaşte un 
nou episod. La întâlnirea anuală a Clubului Valdai, ţinută ca de obicei la 
reşedinţa lui Putin de la Novo Ogarevo din împrejurimile împădurite 
ale Moscovei, premierul rus a fost întrebat cum intenţionează 
actualul tandem al puterii supreme să-şi gestioneze succesiunea. La 
care răspunsul a fost unul mai întâi glumeţ: “Oare am fost în 
competiție, Medvedev şi cu mine, la alegerile din 2008? Ei bine, nu 
vom fi nici în 2012”. Putin a adăugat că este legat de preşedinte prin 
relaţii „cvasifamiliale” (cum se exprima un ziarist străin). „Suntem 
oameni din acelaşi sânge şi împărtăşim aceleaşi concepţii”, a spus el, 
apreciind că Medvedev este “persoana ideală pentru a conduce ţara”. 

Problema succesiunii - a mai spus Putin - va fi reglată căatre 
sfârşitul actualului mandat prezidențial, după „evaluarea planurilor 
noastre personale, analizarea forțelor politice, discuții cu partidul 
Rusia Unită şi în funcţie, în primul rând, de interesele Rusiei”. 

„Primul ministru, a cărei popularitate (86 la sută în august 
2009) se menţine constantă în ciuda crizei severe şi a cărui autoritate 
nu este afectată de nici o contestaţie, marchează astfel explicit voinţa sa de 
a păstra deschise mai multe scenarii pentru viitor, inclusiv acela de a reveni 
la preşedinţie” - comentează în tradiționala manieră precaută, neutră şi 
diplomatică elveţiană ziaristul Eric Hoesch de la „Tribune de Geneve”. 

»»Magnetul” Marea Neagră 


Statele riverane la Marea Neagră - şi nu numai - devin tot mai 
interesate de prospectarea şi exploatarea resurselor submarine de 
hidrocarburi. Rusia a început lucrări în acest sens prin proiectele de 
gazoduct Blue Stream şi South Stream. 

Turcia, ţară de tranzit privilegiată de geografia ei, şi prin 
strâmtorile Bosfor şi Dardanele, şi prin conductele (existente sau în 
proiect) de pe teritoriul său, şi prin cele două Stream-uri ce o leagă 
de Rusia, va dezvolta mai multe platforme petroliere off-shore, după 
ce Aramco şi BP au explorat şi identificat circa 100 milioane tone de țiței. 

O altă prospecţiune importantă a făcut Petrobrasul brazilian, 
care a descoperit 10 miliarde barili de ţiţei. Exploatarea va începe în 
2010. De curând, Turcia a semnat un contract şi cu Exxon Mobil iar 
Chevron se pregăteşte de o acțiune similară. 

„Bulgaria, România şi Georgia întreprind şi ele exploatări în 
rezervele Mării Negre - scrie Pravda.ru. Ucraina îşi pune şi ea mări 
speranţe în petrolul şi gazele din Marea Neagră şi Marea de Azov, 
dar lucrările întârzie din cauza situaţiei politice interne”. 

„Marea Neagră este ca un magnet” - scrie Pravda.ru. Rusia îşi 
consolidează poziţiile, navele militare americane sunt tot mai prezente, 
iar UE va investi 1,7 miliarde euro în diverse programe din regiune. 

Primele 100 de zile 


Comentatorii fac bilanţul primelor 100 de zile nu numai de la 
instalarea unui şef de stat, ci şi a unui şef al bisericii. Ziarul “The 
Moscow Times” publică un asemenea bilanţ prilejuit de împlinirea a 
100 de zile de la înscăunarea patriarhului Kirill al Moscovei şi 
apreciază că acest început „a fost marcat de înnoire, nu numai în 
termeni de stil, ci şi în substanță, mult mai mult ca în timpul papei 
Ioan Paul al II-lea în fruntea bisericii romano-catolice.” 

„Astăzi biserica şi societatea sunt de fapt unul şi acelaşi lucru”, a 
declarat un purtător de cuvânt al patriarhului, iar această propoziţie 
explică implicarea activă a lui Kirill în viaţa politică şi publică. 

La ceremonia religioasă prilejuită de revenirea din Statele 
Unite, după 80 de ani, a clopotelor mânăstirii Danilovski, patriarhul 
i-a spus ambasadorului american la Moscova că aceste clopote sunt 
un simbol al îmbunătăţirii relaţiilor dintre cele două țări. La întâlnirea 
cu premierul Putin, a afirmat că promovarea valorilor creştine va fi 
binefăcătoare pentru societatea rusă. Întâlnindu-se, apoi, cu premierul 
ucrainean lulia Timoşenko, patriarhul a insistat pe nevoia adâncirii 
relațiilor dintre ruşi şi ucraineni, căci ei sunt “aceeaşi naţiune”. 

Patriarhul Kirill este “în mod indiscutabil unul dintre oamenii cei mai 
influenți din Rusia”, se scrie în bilanțul menționat, care aminteşte că el este 
capul unei biserici cu 140 milioane de credincioşi, mult mai numeroasă 
decât biserica anglicană şi a doua după biserica romano-catolică. 

Întâi stătătorul bisericii ruse nu s-a pronunțat deocamdată asupra 
raporturilor cu Vaticanul, dar se preocupă de îmbunătăţirea lor, iar papa 
Benedict al XVI-lea a făcut, la rândul său, gesturi de bunăvoință. O 
nouă formulă de apropiere şi înțelegere ruso-germană, ar putea sugera un 
comentator malițios (şi în afară de problemă). Dar despre papa de 
origine poloneză Ioan Paul al II-lea nu s-au brodat fel şi fel de scenarii? 

PATO sau Occidentul extins 


Dacă preşedintele Medvedev a lansat, cu câtva timp în urmă, 
un nou proiect de arhitectură a securităţii europene („Helsinki 2”), 
care ar fi de fapt un fel de „securitate şi cooperare boreală”, 
politologul Vladislav Inozemţev pledează pentru o altă variantă care 
ar putea înlocui actuala structură a OSCE, considerată la Moscova 
depăşită, ineficientă şi părtinitoare. 

Inozemţev lansează ideea unei vaste structuri de securitate 
care ar urma să includă NATO, Rusia, Ucraina şi America Latină. 
După părerea lui, acest PATO (Pan-Atlantic Treaty Organization ar 
prezenta următoarele trei avantaje: 1. ar da un nou suflu NATO, mai 
precis relațiilor dintre SUA şi aliaţii europeni; 2. ar fi un vector clar 
pentru dezvoltarea Rusiei, “care acum nu este capabilă să-şi 
modernizeze economia” şi 3. ar contribui la integrarea statelor latino- 
americane cu dezvoltare rapidă (Mexic, Brazilia, Argentina) pe orbita 
occidentală, izolând, în acelaşi timp, state cu “regimuri populiste” ca 
Venezuela şi Brazilia. 

În plus (avantaj sau dezavantaj?), ar ţine deoparte China, care 
ar putea vedea în proiectata construcție un „cordon sanitar” care i-ar 
afecta interesele. Proiectul va prezentă într-o primă fază mai multe 
pericole decât avantaje, avertizează politologul rus, dar în 
perspectivă, susţine el, va fi benefic, în sensul că secolul 21 nu va 
deveni nici unul american, nici unul nord-atlantic, nici unul asiatic 
(mai cu seamă chinezesc). Ar fi “secolul PATO”. 


21 septembrie 2009 


171 


Corneliu Vlad 


Din nou despre „Helsinki 2” 


După prăbuşirea sistemului mondial socialist, dezmembrarea 
URSS şi (probabil) încheierea războiului rece, urmate de expansiunea 
spre Est a NATO şi UE, Moscova a imaginat mai multe formule de 
integrare în noul sistem european, dintre care remarcabile sunt ideea 
lui Putin de aderare a Rusiei la UE („idee aproape revoluţionară” - 
apreciază politologul Feodor Lukianov) şi proiectul “Helsinki 2” al 
lui Medvedev, de edificare a unui nou sistem de securitate pe 
temeliile CSCE. 

Feodor Lukianov avansează trei argumente în favoarea 
proiectului actualului preşedinte al Federaţiei Ruse: 1. Rusia nu şi-a 
găsit încă o nişă în noul sistem european, după războiul rece; 2. 
NATO a traversat o criză de identitate după sfârşitul confruntării 
ideologice, iar ambițiile sale de a-şi asuma şi responsabilităţi globale 
au eşuat; 3. Uniunea Europeană nu a devenit un actor puternic şi 
coerent la nivel mondial. 

Aceşti factori au creat o zonă de dezechilibru şi tensiune în 
Europa, în care trebuie remarcată problema identitară a Rusiei, care a 
devenit un stat „cu o imensă diasporă”, ceea ce „stimulează sentimentele 
prounificare în Rusia şi, în consecinţă, tentează Moscova să recurgă 
la iredentism în politica sa externă”. 

Cele două crize dezvoltate după lansarea proiectului 
Medvedev - războiul din Georgia şi criza ruso-ucraineană a gazelor - 
dovedesc  „disfuncționalitățile instituțiilor existente în câmpul 
politico-militar şi în sfera securităţii energetice” şi pledează pentru 
oportunitatea inițiativei preşedintelui rus - apreciază Lukianov. 

Altă scrisoare 


După scrisoarea deschisă adresată în iulie preşedintelui Obama 
de un grup de foşti demnitari şi intelectuali est-europeni şi o scrisoare 
a unor intelectuali ucraineni, care pledează pentru admiterea acestei 
țări în NATO şi UE, o a treia-scrisoare-apel, adresată guvernelor 
occidentale, a fost publicată simultan în câteva mari ziare europene. 
Semnatarii sunt tot foşti şefi de stat sau de guvern din “Noua 
Europă” şi câţiva intelectuali vest-europeni. 

Mesajul noii scrisori, ca şi cel al precedentelor două, este unul 
de reproş la adresa politicii pasive a Occidentului faţă de Rusia, „care 
găseşte sau creează pretexte pentru invadarea vecinilor” (în speţă 
Georgia). Drept care, semnatarii sugerează o linie de conduită a 
Occidentului în şapte puncte: să nu se accepte noţiunea de sferă de 
interes special a Rusiei, nici recunoaşterea unilaterală a modificării 
prin forţă a frontierelor, nici independența Osetiei şi Abhaziei, nici 
înțelegeri cu Rusia „pe anumite probleme” (dar cooperarea cu 
Moscova trebuie să fie „o înaltă prioritate”); trebuie sprijinit dreptul 
statelor de a-şi alege alianțele iar USA - NATO trebuie să rămână 
deschisă. Şi să nu se uite că Rusia „ameninţă statele vecine cu 
metode din secolul al XIX-lea, nu din secolul XX”. (idee continuată 
şi în scrisoarea către Obama). 

O primă remarcă de presă la noua scrisoare este că, deşi se 
pledează pentru „o strategie proactivă” în raporturile cu Rusia, cele 
şapte recomandări au mai degrabă un caracter pasiv, nu avansează 
soluţii şi iniţiative (se vorbeşte de neacceptare, nerecunoaştere etc.). 

"Această abordare nu este prea intelectuală”, remarcă un 
comentator de la RIA Novosti. 

Aşteptând primăvara 


Diplomatul elveţian Heidi Tagliavini a realizat o performanță 
de invidiat: un raport, sponsorizat de UE, asupra războiului ruso- 
georgian din august 2008, document de care sunt mulţumite şi 
Moscova, şi Tbilisi. Fiecare dintre cele două părti califică documentul, 
care însumează 1000 de pagini, drept „echilibrat”. 

Până şi furtunosul reprezentant al Rusiei la NATO, Dmitri 
Rogozin, a declarat că „unii politicieni occidentali vor fi acum 
obligaţi să-şi ceară scuze pentru că au criticat Rusia”. lar ministrul 
rus de Externe observă că raportul consemnează şi faptul că militarii 
georgieni au fost înarmaţi şi antrenați de Statele Unite, Israel, 
Ucraina şi Cehia. La Tbilisi, oficialitățile sunt mulțumite de modul în 
care raportul prezintă desfăşurarea evenimentelor, dar nu este de 
acord cu unele dintre concluziile formulate. 

Săptămânalul german “Der Spiegel” sintetizează astfel mesajul 
raportului: Georgia este nominalizată ca partea care a început 
ostilitățile, dar se apreciază că Rusia a recurs într-o măsură 
disproporţionată la forță. În plus, raportul declară ilegală şi lipsită de 
validitate recunoaşterea independenţei Osetiei de sud şi a Abhaziei, 
ca şi prezenţa trupelor ruseşti în aceste teritorii. 

Raportul UE consideră că situația nu s-a îmbunătățit din 
august 2008 încoace şi că „riscul unei noi confruntări rămâne serios”, 
Deocamdată, însă, căderile masive de zăpadă din zona Caucazului au 
întrerupt practic căile de acces între Rusia şi Osetia, regiune unde, pe 
timpul iernii, nici reconstrucția nu poate continua, dar nici alte 
operaţiuni militare semnificative nu pot fi declanşate. Toată lumea 
aşteaptă aşadar primăvara astronomică. Pentru că primăvara 
soluționării conflictului are, se pare, mai mult de aşteptat. 

Ca la Radio Erevan 


Fostul preşedinte Bill Clinton îi povesteşte prietenului său de 
Universitate, astăzi istoric, Taylor Branch, despre anii săi de la Casa 
Albă, iar acesta scrie o carte care se cheamă „The Clinton Tapes” 
(Înregistrările lui Clinton). 

Dacă din cauza unor înregistrări, Richard Nixon a părăsit 
preşedinţia, cartea bazată pe înregistrări - neoficiale - cu Clinton a 
provocat şi ea o mică furtună într-un pahar cu apă, oricum un incident 
dezagreabil, încă înainte de lansarea în librării, printr-una din 
anecdotele ei, pusă în circulație prin presă în avanpremieră. 

Anecdota - prezentată drept veridică de către istoric - îl vizează 
pe Boris Elțîn care, în 1995, oaspete fiind la Casa Albă, a ieşit 
noaptea, îmbrăcat sumar, pe Pennsylvania Avenue, şi a început să 
facă cu mâna după un taxi, care să-l ducă undeva să mănânce o 
pizză. Hazlia întâmplare a fost însă contestata chiar de şeful de 
protocol din acea vreme al preşedintelui Federaţiei Ruse, Vladimir 
Sevcenko, şi într-un mod cât se poate de tranşant: în 1995, Elțîn n-a 
fost la Washington. „Dacă dl Clinton nu-şi mai aduce aminte, a spus 
el, pot să-i împrospătez memoria”. Şi i-o împrospătează: da, e 
adevărat, în 1995, cei doi preşedinţi s-au întâlnit, dar nu la 
Washington ci la New York, nu la Casa Albă ci la Memorialul 
Roosevelt, nu noaptea ci la ora 11 şi jumătate dimineața. Da, e 
adevărat, lui Elțîn i s-a făcut la un moment dat poftă de o pizza, era 
într-o ţinută mai „de casă”, se afla în perimetrul Casei Albe, la Blair 
House, care-i fusese rezervată ca reşedinţă, dar era ziua şi n-avea 
nevoie de taxi şi n-a ieşit pe stradă. 

Acum, dacă stăm să ne gândim, ar fi chiar prea de tot: să iasă 
cineva, şi nu oricine, noaptea, de la Casa Albă, şi să nu se sesizeze 
nimeni, nici serviciile americane, nici cele rusești? Prea de tot. 

Întâmplarea e cam ca în bancurile cu Radio Erevan: în principiu, 

e adevărat, dar... etc. etc. Problema e cui i-a jucat memoria feste: 
preşedintelui sau istoricului. Căci şeful de protocol le are scrise pe 
toate, pe ore şi minute. 

O precizare 


La un forum al bancherilor şi oamenilor de afaceri de la 
Moscova, premierul Putin a ținut să facă o precizare ca să fie clar 
pentru toată lumea: gigantul energetic Gazprom va rămâne în 
continuare singurul exportator al gazului rusesc. 

Precizarea, neaşteptată, s-a produs în preziua unei importante 
reuniuni a boardului directorial al Gazprom la care urma să se 
discute viitorul mecanism de stabilire a prețului la export al gazului 
rusesc şi în condițiile când o serie de mari companii occidentale de 
import au probleme cu restanţele datorate exportatorului rus. 

Unele ziare, ruseşti şi din Occident, s-au şi grăbit să 
reamintească binecunoscuta teză că prin menţinerea statutului 
privilegiat, ba chiar de monopol, al Gazprom, Moscova are de gând 
să-şi continue “diplomaţia gazelor” pe care o aplică în relațiile cu 
țările din UE. Dar aceeaşi presă aminteşte că tot premierul Putin s-a 
întâlnit de curând cu directorii companiilor energetice occidentale şi 
le-a propus să participe la exploatarea imenselor zăcăminte de gaze 
naturale de la Yamal. 

Speculaţiile merg însă şi mai departe. Dacă Gazprom rămâne 
singurul exportator de rusesc, cine va deține de fapt controlul 
companiei, premierul Putin sau preşedintele Medvedev? Pentru un 
tip de kremlinologi, această dilemă, reală sau falsă, pare să fi devenit 
un adevărat joc de societate, bun de practicat cu orice prilej. 

Soljeniţîn în manuale 


„Arhipelagul Gulag” al lui Aleksandr Soljeniţîn va fi predat în 
şcolile din Rusia, aşa cum sunt predate capodoperele lui Puşkin, 
Tolstoi sau Cehov. Prin ordinul ministrului rus al Educaţiei şi 
Ştiinţei, programa şcolară va conţine lecţii despre epopeea tragică a 
trecutului sovietic aşa cum a trăit-o şi a eternizat-o prin literatura sa 
acest mare scriitor al secolului XX. 

Ziaristul Nikolai Svanidze se întreabă dacă adolescenții vor 
putea înţelege realitatea prezentată în carte şi dacă această realitate 
nu este prea dură pentru ei, la vârsta lor. Este posibil, spune el, dar 
este de datoria dascălilor să poată explica aşa cum se cuvine tinerilor 
această perioadă din istoria Rusiei. Capodopera lui Soljeniţîn va fi 
predată şi la orele de literatură, şi la cele de istorie. „Este o operă fără 
de care nimeni nu se poate forma pentru a deveni cetățean al Rusiei” 
- scrie ziaristul. 

Cărțile anterioare ale lui Soljenițin (“O zi din viaţa lui Ivan 
Denisovici”, „Pavilionul canceroşilor”, „Primul cerc”) sunt mai 
accesibile la vârsta şcolii, dar nici o operă atât de elaborată, de dură, 
de dificilă ca „Arhipelagul Gulag” nu poate lipsi din cultura generală 
însuşită de elevi în clasă. Căci, încheie Svanidze, dacă şeful Ohranei 
din timpul lui Nikolai I, Benkendorf, cerea „istoricului patriot” să 
scrie că trecutul este glorios, prezentul strălucit iar viitorul mai 
presus de toate aşteptările, un asemenea punct de vedere trebuie să 
rămână şi el trecut. Şi nu trecut glorios. 

Ivanhoe în Mongolia 


Nu e vorba de noi aventuri ale personajului lui Walter Scott 
prin deşertul Gobi, ci de anunţul guvernului mongol da a încredința 
societăţii canadiene Ivanhoe Mines controlul zăcământului minier de 
la Oyu Tolgoi. Se estimează că aici se află cel mai mare zăcământ 
neexploatat de aur şi cupru din lume şi există deja un proiect ruso- 
mongol pentru valorificarea sa. Transportul ar urma să fie asigurat de 
compania rusă de căi ferate (RJD), care speră să-şi asigure şi 34 la 
sută din zăcământ. 

Prin acordul cu Ivanhoe, guvernul mongol va deţine, şi el, tot 
34 la sută din zăcământ, dar firma canadiană are intenția să-şi asigure 
o parte mai mare din afacere. 

Numai că Mongolia întâmpină dificultăţi în achitarea datoriilor 
către RJD pentru construcția de căi ferate din ţară, remarcă presa 
rusă, care adaugă că Rusia are, prin aceasta, o pârghie puternică 
pentru definitivarea afacerii în avantajul său. Mongolia trebuie să 
ramburseze în viitorul apropiat creditorilor ruşi circa 180 miliarde 
dolari şi, în plus, are nevoie de alte 820 miliarde dolari pentru a 
înveşti în proiect. Autorităţile de la Ulan Bator intenționează să 
solicite ajutor financiar internaţional, inclusiv de la Banca Mondială, 
dar experți citați de “Kommersant” se îndoiesc că-l vor obţine. 
„Ucraina - spune un expert - al cărei PIB este de 340 miliarde dolari, 
n-a putut obţine un credit de un miliard de dolari. lar PIB-ul 
Mongoliei este de numai 9,5 miliarde şi creditul se calculează la 9 la 
sută din această sumă”. Soarta aurului mongol este încă nedecisă. 

Revine Gusinski? 


Unul dintre oligarhii „clasici” , din prima generație, care au 
părăsit precipitat Rusia din cauza necazurilor cu justiţia, Vladimir 
Gusinski, ar intenţiona să revină în patria pe care a părăsit-o. Cel 
puţin la această concluzie a ajuns presa de la Moscova după interviul 
dat de cel fugit unui ziar din Israel. 

Gusinski, fondatorul, între altele, al trustului Media-most, cu 
trei voci sonore de presă - televiziunea NTV, ziarul Segodnia şi 
săptămânalul Itoghi, îl asigură pe premierul Putin de stima sa, deşi pe 
timpul preşedinţiei lui Putin a trebuit să părăsească Rusia, pentru a se 
stabili în SUA cu cetăţenii israeliană şi spaniolă. 

Chestie de afaceri - trag concluzia ziarele ruseşti. Unde se pot 
face afaceri mai bune ca în Rusia? „Ritmul şi anvergura îmbogățirii 
capitaliştilor putinieni sunt impresionante. Este explicabil că el ar 
vrea să ocupe din nou un loc la masă.” - scrie Gazeta. Ru. 

Şansele lui Gusinski de a reveni în Rusia şi de a i se închide cu 
această ocazie dosarul penal care-l aşteaptă nu sunt însă de luat în 
seamă. „Gusinski greşeşte - apreciază un bancher rus. Nu-şi va 
cumpăra bilet de întoarcere, pentru că riscurile pentru reputația lui 
sunt foarte mari.”. Alt om de afaceri rus, şi el fugar prin alte ţări, este 
de aceeași părere: „În timpul acestei puteri, nici Gusinski şi niciunul 
dintre noi ceilalți nu vom putea reveni în Rusia”. 

De altfel, presa de la Moscova vorbeşte de un nou eşalon de 
oligarhi care au părăsit Rusia ori au de gând să o facă. 

Experienţa chineză 


Partidul Rusia Unită şi Partidul Comunist Chinez au organizat 
un forum despre care se spune oficial că este consacrat cooperării 
dintre cele două ţări în zona frontalieră. Dar cotidianul 
„Kommersant” de la Moscova crede a şti că ordinea de zi a reuniunii 
este mult mai amplă. De fapt, „timp de două zile, reprezentanții 
Rusiei Unite vor studia experienţa chineză în edificarea unui sistem 
politic în care un partid exercită rolul principal”. Interesul manifestat 
de partidul Rusia Unită față de experienţa comuniştilor chinezi este 
explicat prin agravarea crizei economice. 

Schimbul de experiența ruso-chinez la nivel de partid, cu 
tradiţie în perioada sovietică, a continuat şi după destrămarea URSS. 
P C Chinez şi Rusia Unită au finanţat în ultimii ani mai multe 
reuniuni în care doctrinarii şi politologii apropiaţi celor două partide 
şi-au împărtăşit experienţa în edificarea „democraţiilor dirijate”. 

Esenţa experienţei chineze este formulată într-un document al 
Consiliului de Stat intitulat „Sistemul partidelor politice din China” 
în care se poate citi: „P C Chinez conduce ţara, iar celelalte partide îl 
sprijină conform legii, dar nu-l înlocuiesc. Sistemul de cooperare 
între diferitele partide existente în China a înlocuit lupta şi rivalitatea 
dintre partide, eliminând instabilitatea politică şi schimbarea 
frecventă a regimului aflat la putere”. 

Multe elemente din raportul prezentat de preşedintele Hu 
Jintao la Congresul al XVII-lea al partidului şi-au găsit reflectarea în 
documentul „Strategia 2020” elaborat la Moscova şi au fost cuprinse 
în platformă electorală a partidului Rusia Unită în alegerile pentru 
Duma de Stat din decembrie 2007 - observă „Kommersant”. 

Preşedintele Comisiei pentru probleme internaţionale al Dumei, 
Konstantin Kosaciov, remarcă faptul că sistemul politic existent în 
China a contribuit la dezvoltarea impetuoasă a ţării. De aceea, spune 

el, „nu este suficient să ne orientăm numai după democraţiile 
occidentale şi să negăm avantajele evidente ale modelului chinez”. 

Experții remarcă, de altfel, că în actuala criză, cele două ţări se 
confruntă nu o dată cu unele probleme similare, cum ar fi situația 
întreprinderilor ineficiente. Şi în China, şi în Rusia, acestor 
întreprinderi li s-au acordat credite de stat iar în China, prin lege, se 
prevăd acțiuni „împotriva tulburărilor, manifestaţiilor şi altor acte de 
violență”. 

Dar formule de „intervenţionism” ale statului în economie, 
mai ales în perioade dificile, nu sunt specifice doar Rusiei şi Chinei, 
căci importante țări occidentale, începând cu Statele Unite, îşi fac din 
ce în de ce mai puţine complexe în a pune umărul la sprijinirea 
economiilor lor în vremuri de criză. 

Nobel pentru Medvedev? 


Dacă premiul Nobel pentru Pace e bun sau nu pentru imaginea 
preşedintelui Obama încă se mai discută. Oricum, pe seama deciziei 
Comitetului de la Oslo care a decernat distincţia se fac în continuare 
tot felul de glume sau malițiozități. 

Publicaţia „Russian Profile” a supus atenţiei şi o altă abordare: 
de ce n-ar fi fost îndreptățit şi preşedintele Medvedev să primească 
această distincție? Şi întrebarea n-a fost doar o glumă, pentru că în 
dezbatere au fost antrenați politologi cât se poate de serioşi. 

Unul dintre ei, Vladimir Frolov, susține că Medvedev, împreună cu 
Obama şi Sarkozy, au schimbat „tonul şi direcţia” în politica interna- 
țională. Obama a pronunţat discursuri „înflorate”, Medvedev a propus un 
nou construct de securitate europeană, „Helsinki 2”. Altfel spus, amândoi 
meritau simultan premiul (s-au mai întâmplat cazuri similare - negociatorii 
de pace american şi nord-vietnamez, liderii palestinian şi israelian). 

Politologul german Alexander Rahr crede însă că niciunul 
dintre cei doi nu puteau fi vizați: Medvedev din cauza războiului din 
Georgia, Obama, a celui din Afganistan. După care revine şi afirmă 
că amândoi ar fi trebuit să-l primească: unul pentru renunțarea la 
proiectul de scut spaţial din Polonia-Cehia, celălalt pentru gestul 
similar faţă de proiectul-replică din Kaliningrad. 

Medvedev n-ar fi fost performant în relaţiile ruso-americane 
dacă n-ar fi avut un partener receptiv ca Obama, susține Vladimir 
Belaeff, preşedintele lui Global Society Institute din San Francisco. 
Deci, amândoi ar fi fost îndreptățiți să fie premiati. 

Editorialistul rus Serghei Roy recurge la o glumă: după ce 
Gorbaciov a primit premiul Nobel, URSS s-a destrămat. Cu Obama 
laureat al aceluiaşi premiu, ce se va întâmpla cu SUA? 

Radar în Ucraina? 


Moscova nu crede că Washingtonul ar fi detensionat atmosfera 
din relațiile ruso-americane prin renunțarea la proiectul de scut 
spațial antirachetă din Polonia-Cehia. Serghei Riabkov, adjunct al 
ministrului rus de Externe, crede că, dimpotrivă, „Administraţia SUA 
a contactat o serie de state partenere, şi nu numai din rândul celor 
membre ale NATO, în legătura cu o nouă variantă a proiectului de 
apărare antirachetă. Noi analizăm cu atenție informațiile despre 
aceste contacte” - a avertizat viceministrul. lar primele constatări ale 
analizelor nu sunt „încurajatoare”. 

Agenţia ltar-TASS anunță, pe un ton şi mai energic, că 
„Moscova face apel la SUA şi partenerii lor, inclusiv statele care nu 
fac parte din NATO, să aibă o abordare responsabilă în contactele şi 
declaraţiile lor publice”. 

Mesajul vizează direct poziţii exprimate de oficiali de la 
Washington şi Kiev. Ambasadorul Ucrainei în SUA, Oleg Samsun, a 
declarat că Washingtonul şi Kievul au discutat despre oportunitățile 
utilizării de către SUA a stațiilor radar din Ucraina în contextul 
proiectatului sistem de apărare antirachetă al SUA în Europa de Est. 
Înaintea lui, adjunctul secretarului de Stat al SUA, Alexander 
Vershbow, informa că America studiază posibilitatea instalării de 
elemente ale scutului spaţial al SUA în Ucraina, dar Departamentul 
de Stat a dezminţit prompt declaraţia să. 

După Kosovo, Israel, Turcia, România şi alte presupuse locuri 
de amplasare a radarului american, şi Ucraina intră în dezbaterea noii 
variante de scut spaţial al SUA. 

UE da, NATO nu 


Aflat în vizită la Belgrad, preşedintele Medvedev a declarat, în 
Parlamentul sârb, că extinderea Uniunii Europene, inclusiv în statele 
din sud-estul continentului, nu este un subiect de preocupare pentru 
Rusia. „Întreținem deja un parteneriat strategic cu UE, care este chemat 
să constituie unul dintre pilonii unei Europe noi şi nu avem, nu putem 
avea nici o alergie la aderarea de noi membri la UE” - a explicat şeful 
statului rus. El a ţinut să adauge că pentru Rusia, important este ca 
integrarea noilor membri în UE să nu afecteze cooperarea lor cu 
Moscova, ci să contribuie la dezvoltarea de relații pozitive. 

Cu câteva zile înainte, ziarul Kommersant trata într-o optică 
similară aspiraţiile europene ale Ucrainei. Indiferent cine va câştiga 
viitoarele alegeri prezidențiale, situaţia şi politica Ucrainei nu se vor 
schimba radical. “Ucraina va continua să se apropie de Europa” - 
constata ziarul. Moscova trebuie să țină seama aşadar de faptul că e 
vorba „de un stat nou, cu care raporturile se cer nu rectificate, ci 
stabilite din nou, ținând seama de interesele naţionale ale Ucrainei, 
care pot sau nu să coincidă cu cele ale Rusiei şi chiar să intre în 
contradicție cu ele”. De aceea, poziția Rusiei faţă de Ucraina trebuie 
să fie una „de aşteptare, de noningerinţă binevoitoare”. 

Dacă Rusia nu mai obiectează la extinderea spre est a UE, 
demersurile similare ale NATO nu sunt acceptabile pentru Moscova, 
aşa cum o arată reacția rusă la eforturile în acest sens ale unor state 
ca Ucraina şi Georgia. 

“Experienţa americană” 


Strategii militari ai Rusiei preiau din experiența înaintată a 
Statelor Unite În domeniu, remarcă, fără glumă, cotidianul „Nezavisimaia 
Gazeta”. Noua doctrină militară a Rusiei încuviințează folosirea 
armelor nucleare într-un război de mare anvergură, regional sau chiar 
local. Prin aceasta, strategia militară rusă tinde să se apropie tot mai 
mult de criteriile politicii nucleare a SUA. 

Analiştii de la Moscova explică „nuanţele” care intervin în 
doctrina militară a Rusiei prin noile geostrategice la nivel planetar. 
Ei constată, de pildă, că este pentru prima oară în istorie când 
adversarii potențiali ai Rusiei deţin o superioritate în domeniul 
forțelor armate convenționale, iar acest fapt „obligă Moscova să 
coboare pragul nuclear”. 

În această privință, continuă argumentația, „experiența americană a 
reacției suple poate să se dovedească utilă pentru Rusia”. În cadrul 
acestei strategii, politologii americani au în vedere o escaladă graduală, 
care include şi arme nucleare tactice, precum şi o escaladă controlată, 
prin care se poate contracara o ofensivă a tancurilor şi se poate asigura 
superioritatea aeriană. Această concepţie a impus Washingtonului să 
treacă la dezvoltarea de arme de înaltă precizie, a sistemelor spaţiale 
de informaţie etc. „Va putea Rusia să dezvolte un joc militar şi politic 
atât de fin?” - se întreabă autorul articolului din „Nezavisimaia Gazeta”, 
cercetătorul Aleksei Fenenko, de la Academia de Ştiinţe. 

Oricum, un schimb de experiență ruso-american pe teme de 
reducere a înarmărilor şi dezarmare ar fi mult mai profitabil. 
Preşedintele Obama declară, bunăoară că este adeptul dezarmării 
generale şi totale, obiectiv pe care l-au proclamat toți liderii de la 
Kremlin de la Stalin încoace. 

Nord sau Sud? 


Pe harta operaţiunilor Rusiei ce vizează Europa, două direcții 
principale de atac se întrec într-o competiție a rapidității, deşi, de 
fapt, urmăresc acelaşi obiectiv. Operațiunile sunt însă eminamente 
paşnice şi cele două fronturi de atac sunt proiectele de gazoducte 
Nord Stream şi South Stream. Cel din nord va trece pe sub Marea 
Baltică, al doilea pe sub Marea Neagră. 

Premierul Putin estimează că South Stream ar putea intra în 
funcţiune înaintea „rivalului” său, deşi primul era creditat, până la un 
moment dat, cu şanse mai mari. 

Nord Stream urmează să fie finalizat în septembrie 2011 iar al 
doilea proiect nu are încă un termen fixat. Dosarul de fezabilitate al 
South Stream va fi gata la începutul lui 2010, iar construcția ar urma 
să demareze la sfârşitul aceluiaşi an, speră directorul companiei 
italiene ENI, unul dintre investitorii proiectului. Dacă ar lua-o 
înaintea proiectului din nord, cel din sud ar trebui să fie terminat în 
numai nouă luni, performanţă cam ambițioasă. 

Atunci, de ce pronosticul premierului rus? Pentru a-i capacita 
pe cei în proiectul Nord Stream, cred unii comentatori ruşi. Proiectul 
n-a obținut până acum decât una dintre cele cinci autorizaţii necesare 
din partea statelor de tranzit, în timp ce South Stream este mai 
aproape de încheierea acestui stadiu după înțelegerile survenite între 
Rusia şi câteva țări de tranzit: Turcia, Serbia, Bulgaria. 

Competiţia energetică Nord-Sud promite aşadar noi episoade 
interesante. 

Puşkin 


Figură emblematică a literaturii, şi chiar a spiritualității, ruse, 
poetul Aleksandr Sergheevici Puşkin, este şi subiect de sfadă politică, şi 
nu e lucru nou. Într-un stat baltic, s-a iscat o dispută: numele cui ar 
trebui să-l aibă un parc din capitală, al lui Puşkin sau al unei 
personalități istorice naţionale? Homosexualii ruşi l-au adus în 
discuție şi ei pe Puşkin, în timpul vizitei doamnei Clinton la Moscova, 
punând în relație statuia poetului rus de la Washington cu pandantul 
ei de la Moscova, a lui Walt Whitman, ilustrul lor predecesor într-ale 
înclinațiilor sexuale, şi reclamând dreptul lor de a se aduna în jurul 
acestei statul. 

Între timp, departe de asemenea turbulenţe iscate în jurul 
poetului, cercetătorii ruşi îşi continuă munca de elucidare a 
împrejurărilor morții sale. A fost identificată canapeaua pe care a 
agonizat Puşkin după ce a fost rănit mortal în faimosul duel, s-au 
analizat urmele de sânge descoperite în pânza canapelei (care aparțin 
unui bărbat, dar nu se poate şti dacă chiar poetului). Se pune 
întrebarea dacă, în loc să zacă rănit în stare gravă, timp de două zile, 
pe această canapea, n-ar fi fost mai bine să fie internat într-un spital. 
Unii opinează că ar fi putut fi salvat, alţii că, oricum, n-ar mai fi fost 
nimic de făcut. 

Despre Puşkin, oricum, se vorbeşte şi se va mai vorbi. Indiferent 
cum şi în ce context. 

Turism la Cernobil 


Dacă turismul cosmic este întru totul posibil, la bordul Staţiei 
Spațiale Internaționale, dar deocamdată un asemenea lux nu-şi pot 
permite decât milionarii, „turismul radioactiv” este infinit mai avantajos, 
sub raport pecuniar, pentru amatorii de asemenea excentricităţi. 
Tariful unei excursii la Cernobil este de numai 200 euro. Excursiile 
sunt oferite zilnic şi agențiile de turism le fac o publicitate 
îmbietoare: „Vom vedea centrala nucleară de la Cernobîl şi 
sarcofagul construit peste dărâmăturile reactorului nuclear. Vom 
pătrunde în atmosfera oraşului memorial Pripiat şi ne vom plimba pe 
străzile Cernobilului.” Pliantele turistice nu spun însă chiar totul, dar 
vizitatorii care vor mai mult au posibilitatea să urce chiar pe sarcofag 
(deşi administraţia „obiectivului” interzice acest lucru). De acolo, se 
poate admira panorama înconjurătoare - una mirifică, pentru că în 
lipsa omului, în locurile contaminate s-a dezvoltat o vegetație pe cât 
de încântătoare, pe atât de ucigătoare. 

Un ziarist care a primit prin poştă o ofertă turistică pentru 
Cernobîl este indignat de acest gen de „turism”. Riscurile pentru 
sănătate - şi viaţă - sunt prea mari, scrie el, pentru a te lăsa încântat de 
invitaţie în condiții băneşti avantajoase. Dacă totuşi spiritul de aventură 
sau de bravadă vă îndeamnă să nu rezistați la propunere, staţi cât mai 
puţin în zonă, căci nivelul radiaţiilor este în continuare foarte ridicat 
şi se va menține încă decenii de-a rândul - avertizează ziaristul. Cine 
spune că nu sunt riscuri pentru sănătate, minte - adaugă el. 

Şi toate acestea, pentru că “a face bani cu orice preţ este un fel 
de a fi al vieţii moderne”. Pentru o sumă minimă, la Cernobîl şi 
Pripiat se poate obține garantat fie infarct sau cancer, fie măcar 
căderea dinţilor. 

Gorbaciov despre 1989 


„Eu am pierdut, dar perestroika a câştigat” - afirmă Mihail 
Gorbaciov într-un interviu acordat ziarului elveţian „Le Temps” în 
care evocă evenimentele din 1989 -1990. 

Reunificarea Germaniei. Trebuia făcută, dar „gradua!”. Honecker 
a fost de vină că procesul s-a precipitat, fiindcă nu a trecut la reforme 
mai devreme. 

Căderea comunismului. Nu e adevărat că s-a produs din cauza 
„intransigenței” lui Reagan. Fără schimbările din URSS şi apariția la 
Moscova a unei noi generaţii de lideri, „Reagan ar fi putut dansa la 
Berlin cum voia el, dar Zidul ar fi rămas acolo”. 

Dezmembrarea URSS. Nu cursa înarmărilor a fost principalul 
factor, ci „luptele interne pentru viitorul uniunii”. 

Elțîn. Cei ce conduceau republica unională a Rusiei erau „ca 
animalele, însetaţi de putere, ei au ruinat uniunea, economia şi 
propriul lor viitor”. 

China. „Ce fac chinezii e super! În prezent ei au China nouă, 
cu care nu ştiu prea bine ce să facă. Ar trebui mai bine să reflecteze 
decât să se autofelicite”. La ei schimbările au început cu o „reformă 
politică”, adică revoluția culturală şi abia apoi au început reformele 
economice, pas cu pas. 

Putin şi Medvedev. Prioritatea nr. 1 a puterii actuale a fost să 
remedieze haosul lăsat de Elțîn. Preşedinţia Putin a stabilizat ţara, 
acum trebuie întărită democratizarea instituţiilor, dar „uneori puterea 
trebuie să folosească metode autoritare”, fără ca aceasta să devină regulă. 

Proiecte personale. „Avem nevoie de un partid puternic şi 
independent, capabil să critice guvernul. Dar e o problemă: am 78 de ani”. 

Putin despre 1989 


Vladimir Putin a contribuit semnificativ la reunificarea statului 
german, susţine ziaristul Vladimir Kondratiev, fost corespondent 
timp de 11 ani în Germania. Documentele privind “perioada 
germană” din biografia lui Putin rămân în mare parte secrete, dar un 
raport declasificat relatează că Putin i-a convins pe demonstranţii est- 
germani să nu atace clădirea KGB din Dresda. Potrivit unui martor 
ocular, Volker Getz, „un ofiţer cu un pistol în mână“ a declarat că 
respectiva clădire este teritoriu sovietic şi va trage în cel care va trece 
frontiera. “Mai târziu aveam să aflăm că acest ofițer KGB a devenit 
preşedintele vostru”- declară Getz în film. 

În acest film, Putin evocă, pentru prima oară, amintiri 
personale din zilele prăbuşirii Zidului Berlinului. Alături de Putin, 
vor mai vorbi în film despre căderea Zidului şi alți protagonişti ai 
evenimentului: fostul preşedinte al RFG, Weiszacker, primul şi 
ultimul preşedinte al URSS, Gorbaciov şi fostul lider al partidului 
comunist din RDG. 

Arma devine legendă 


Mihail Kalaşnikov a trecut de vârsta de 90 de ani, iar celebra 
sa armă se produce de aproape 60 de ani. Ritmul frenetic al competiţiei 
armamentelor face ca inventatorul să supraviețuiască invenției sale: 
legendarul AK-47 nu va mai fi fabricat. Începând de anul viitor, 
producţia se profila pe o nouă armă, cu 40-50 la sută mai eficientă 
decât celebra ei predecesoare, a declarat Vladimir Grodeţki, directorul 
celei mai importante uzine de armament Kalaşnikov din Rusia. 

Despre AK-47 se poate spune că, asemenea maurului, şi-a 
făcut datoria cu prisosință. Ea intră în dotarea armatelor a 55 de state 
(fără a mai pune la socoteală sumedenia de forțe militare sau 
paramilitare de pe toate continentele). Din producţia anuală de 
aproape 75 de milioane de unităţi, 40 de milioane se fac în Rusia. 
Există peste 100 de tipuri de Kalaşnikov, căci prototipul a fost 
perfecționat, modernizat şi diversificat continuu. Şi totuşi, scrie 
“Izvestia”, această armă trebuie să devină, în sfârşit, istorie pentru că 
ea era ideală pentru războaiele trecutului şi pentru armate nu neapărat 
înalt instruite. Din 2010, producția va lăsa loc legendei. 

Piramidele lui Stalin 


x» 


Dacă Mussolini a construit partea sa de „Cetate Eternă” iar 
Mitterrand a înzestrat Parisul cu noi embleme citadine, Stalin a 
marcat peisajul arhitectural al Moscovei cu şapte zgârie-nori de 
formă piramidală, care aveau să servească drept motiv de inspirație şi 
pentru fostul Palat al Ştiinţei şi Culturii de la Varşovia, şi pentru 
fosta Casă a Scânteii de la Bucureşti. 

Istoricii Moscovei susțin că Stalin intenționa să dea hărții 
capitalei ruse imaginea unui zodiac, cu 12 linii de metrou şi nouă 
clădiri monumentale. La 13 ianuarie 1947, când capitala URSS se 
pregătea să împlinească 800 de ani, Stalin a semnat un decret privind 
ridicarea a nouă edificii uriaşe. Din ele s-au construit şapte, căci la al 
optulea s-a renunțat (în locul lui a apărut hotelul Rossia) iar edificiul 
central, care trebuia să fie Palatul Sovictelor, a fost şi el abandonat, 
mai ales pentru că urma să se ridice pe ruinele Catedralei 
Mântuitorului Cristos. Cele nouă şantiere s-au deschis, totuşi, toate, 
în aceeaşi zi. 

Stalin a decis ca în vârful fiecărui edificiu să fie instalată câte 
o uriaşă stea roşie. În zgârie-norii destinaţi locuinţelor, rezervate 
înalților demnitari politici şi militari, cu cât beneficiarul avea o 
funcție sau un grad mai înalt, cu atât primea repartiţia la un etaj mai 
înalt. Despre „piramidele lui Stalin“ circulă fel şi fel de legende şi 
zvonuri. De pildă, se spune că sub temelia Universităţii de Stat din 
Moscova s-ar afla o puternică instalaţie de criogenizare, căci dacă 
solul nu ar fi în permanență înghețat, imensa clădire s-ar scufunda. 

Semnale contradictorii 


Dinamica raporturilor militare ruso-americane contrariază, cel 
puţin la prima vedere. În această toamnă, şeful Pentagonului, Robert 
Gates, vorbea despre un posibil parteneriat între SUA şi Rusia pentru 
construirea unui sistem comun de apărare antirachetă, reluând astfel 
o ofertă anterioară a Moscovei, dar cam în acelaşi timp experţi ruşi 
apreciau că prezența militară americană pe coastele vestice ale Mării 
Negre vizează mai degrabă Rusia decât zona Orientului Mijlociu. 

De ce au nevoie SUA de cele două baze de la Marea Neagră? - 
se întreabă expertul Konstantin Sivkov. Pentru lupta împotriva 
terorismului? Această explicaţie nu rezistă criticii. Dintre România şi 
Orientul Mijlociu sunt aproape 4 000 de kilometri, o distanță prea 
mare pentru un stat care trebuie să-şi mențină efectivele militare în 
Irak şi Afganistan.” Acelaşi expert avansează şi o explicaţie: 
“Washingtonul este interesat şi de resursele energetice din Marea 
Caspică. Bazele vor fi probabil stabilite în România şi Bulgaria 
pentru a securiza transportul petrolului şi gazului caspic”. lar 
Pravda.ru., în ediția sa în engleză, dă un titlu interogativ de-a dreptul 
alarmant: „Se pregătesc SUA să atace Rusia în trei sau patru ani?” 

În schimb, ministrul rus de Externe a declarat că este gata să 
discute cu SUA şi NATO instalarea unui sistem comun de apărare 
antirachetă, inclusiv prin includerea stațiilor radar ruse la Armavir şi 
Gabala (Azerbaidjan), dacă acest sistem va fi convenit. 

Cursă contra cronometru 


Proiectul gazoductului South Stream înaintează răbdător şi 
tenace. Rusia a semnat acorduri de participare cu toţi partenerii la 
proiect, a anunţat premierul Putin, după încheierea ultimului acord în 
materie, cu Slovenia. Documente similare există deja cu Serbia, 
Grecia, Ungaria, Bulgaria şi Italia. “Dacă şi alte state vor dori să 
adere la proiect, ele se vor putea alătura, prin ramuri suplimentare”, 
dă un semnal agenţia RIA Novosti. (Croaţia, de pildă, a dat de înţeles 
că ar fi interesată de proiect). 

Cu o capacitate proiectată de 63 miliarde metri cubi de gaze pe 
an şi la un cost estimativ de 25 miliarde euro, South Stream, care 
ocoleşte Ucraina, va lega Rusia de Europa de Sud şi Centrală pe sub 
Marea Neagră şi Adriatică. Intrarea în exploatare este prevăzută 
pentru 2015. 

Dar proiectul Nabucco vrea să i-o ia înainte, adică să intre în 
funcțiune cu un an mai devreme, după cum dă asigurări purtătorul de 
cuvânt al proiectului. Lucrările vor începe în 2011, iar finanţarea va 
fi asigurată de o serie de bănci şi firme europene şi americane. 
Comisia Europeană este şi ea interesată de proiect, dar rămân încă 
probleme de elucidat, între care modalităţile de participare a Turciei 
şi asigurarea gazului necesar din Caucaz, Asia Centrală şi de pe unde 
se va mai putea. 

Competiţia South Stream - Nabucco este însă departe de a se fi 
decis. Deocamdată, decizia privind finanţarea Nabucco a fost 
amânată până pentru sfârşitul lui 2010. Decizia a fost anunţată în 
aceeaşi zi în care cancelarul Austriei s-a întâlnit cu premierul Rusiei. 
lar Austria ar urma să beneficieze de ambele proiecte. 

Strănepotul lui Stalin 


Nepotul lui Stalin a dat în judecată publicația “Novaia Gazeta” 
pentru că un colaborator al ei, istoric, a scris că „Stalin şi cekiştii se 
fac vinovaţi de vărsare de sânge şi crime grave, săvârşite în primul 
rând împotriva propriului popor.” În numele nepotului, astăzi în 
vârstă de 73 de ani, se adresează presei fiul său, strănepotul lui 
Stalin, Iakov Djugaşvili, care cere, în justiţie, publicarea unei 
dezmințiri în revistă şi daune interese în valoare de zece milioane de 
ruble (220 milioane de euro). 

Preşedintele Medvedev a condamnat în mod oficial crimele 
din perioada stalinistă, aşa cum au făcut-o şi alți predecesori ai săi de 
la Kremlin între care Hruşciov (cel dintâi) şi Gorbaciov. Dar mitul 
lui Stalin rămâne, de peste jumătate de secol, rezistent. Stalin îşi 
dispută locul întâi în galeria celor mai vestite personalități în istoria 
țării, 50 la sută dintre ruşi îi recunosc meritele în crearea unui „stat 
puternic”, iar o serie de partide şi municipalități glorifică imaginea 
celui ce a preluat, în 1924, conducerea statului sovietic, din care a 
făcut o mare putere a lumii. 

Paralele inegale 


Doi lideri mondiali sunt, în acest sfârşit de an, răsfăţații presei 
şi stimulează comparații. Unul e fost, altul actual. Unul e apreciat 
pentru ce a făcut, altul pentru ce intenționează să facă. Unul a fost 
primul şi singurul preşedinte al URSS, celălalt primul preşedinte 
afroamerican al Statelor Unite. Şi Gorbaciov, şi Obama, au primit 
premiul Nobel pentru Pace. Primul, pentru ceea ce a realizat, celălalt, 
ca încurajare, pentru ceea ce a anunțat că va face. 

Amândoi sunt apreciați mai mult în străinătate decât în propria 
țară. În amândoi s-au investit speranțe imense. Gorbaciov a eşuat la 
un moment dat, iar statul pe care a încercat să-l modernizeze s-a 
destrămat, Obama este abia la începutul lucrării sale iar despre 
prăbuşirea SUA doar câţiva vorbesc, ca glumă. 

De ce sunt fascinante aceste două personalități? Pentru că, la 
începutul misiunilor lor, de maximă responsabilitate, s-au afirmat că 
lideri tineri, energici, cu viziuni novatoare. Gorbaciov a lansat conceptele 
de înnoire glaznosti şi perestroika, Obama şi-a aşezat preşedinţia sub 
semnul schimbării. Ambii au fost primiţi ca figuri providenţiale, care 
pot face orice, dar puţini au fost aceia care au realizat de la bun 
început că asemenea performeri depind, într-o măsură deloc 
neglijabilă, de angrenajul puterii în fruntea căruia au fost aduşi. 

Uniunea Sovietică a fost angajată într-un război în Afganistan, 
SUA poartă şi ele un război în această ţară. Statul condus de 
Gorbaciov n-a rezistat (şi) retragerii fără victorie din Afganistan, 
victoria lui Obama în războiul din Afganistan e tot mai incertă. Va 
face şi Afganistanul o diferență esențială între cei doi, de fapt între 
două mari puteri? 

Mai trebuie Nabucco? 


Ofensiva dezlănțuită de gazul rusesc asupra Europei, prin 
progresele, din ultimul timp, ale gazoductelor Nord Stream, South 
Stream şi proiectele de gazoducte cu Turcia, îi face pe unii specialişti 
ruşi să pună tot mai insistent întrebarea dacă proiectul oarecum 
concurent Nabucco, sprijinit de UE şi SUA îşi mai are rostul. Gazele 
ruse - şi nu numai - vor curge năvalnic prin conducte controlate de 
Rusia, dar nu vor mai trece prin Ucraina şi Europa va putea sta la 
căldură, fără emoţii, iarna. 

Într-o asemenea situaţie, opinează Chirvani Abdulaev, analist 
la Alfa Bank, “devine tot mai evident că Nabucco nu mai are o logică 
comercială”. Mai ales că Turkmenistanul, care este potențial sursă 
majoră de gaz pentru Nabucco, rămâne o ţară “blocată”. Şi mai sunt 
şi alte probleme de elucidat, pe care le aminteşte analistul Valeri 
Nesterov de la Troika Dialogue: neînțelegerile între Azerbaidjan şi 
Turkmenistan asupra delimitării resurselor energetice din Caspică, 
instabilitatea politică din Iran, poziția nuanţată a Azerbaidjanului, 
condiţionările Turciei. “Cât de comercial e Nabucco? - revine 
Abdulaev cu întrebarea. Dacă e un proiect politic, iar banii nu sunt o 
problemă, el ar putea fi construit, dar de unde gaz pentru el?” 

Gazul turkmen 


Turkmenistanul este tot mai hotărât să joace propria carte 
energetică: imensele resurse de gaze naturale ale republicii. Care sunt 
şi principala speranță a proiectului Nabucco. „Turkmenistanul nu 
mai consideră gigantul rus Gazprom un partener sigur şi chiar 
dezvoltă noi direcţii pentru exportul hoidrocarburilor sale” - constată 
cotidianul Nezavisimaia Gazeta. 

În decembrie va fi dată în exploatare a doua ramură a 
gazoductului Turkmenistan-lran, care va permite sporirea exportului 
către Iran de la 8 la 14 miliarde iar apoi la 20 miliarde metri cubi pe 
an. E pe sfârşite şi construcția gazoductului Turkmenistan- 
Uzbekistan-Kazahstan-China. Dar gazul turkmen, chiar dacă începe 
să ia alte căi decât cea a Gazpromului, nu şi-a găsit încă un drum 
lesnicios şi sigur spre Europa. 

Turkmenistanul extrage aproape 80 de miliarde metri cubi de 
gaze pe an. Înainte de criza cu Gazpromul, acesta achiziționa aproape 
50 de miliarde. După explozia din aprilie de la partea turkmenă a 
conductei Asia Centrala-Centru şi suspendarea livrărilor de gaz către 
Rusia, Aşhabadul a trecut la diversificarea traseelor de livrare a 
gazului către piața mondială. Dar Moscova poate sta încă liniştită, 
apreciază ziarul menţionat, căci gazul turkmen nu a găsit (sau nu a 
căutat?) o variantă fezabilă pentru gazoductul Nabucco. 

Locul III - Stalin 


Într-un clasament care-i ierarhizează pe cei mai vestiți ruşi, 
Stalin a ieşit pe locul al treilea, după Aleksandr Nevski şi primul 
ministru tarist Piotr Stolipin, dar înaintea unor figuri ilustre ca Petru 
cel Mare şi Puşkin. 

Un colaborator al publicaţiei „Russia Beyond the Headlines”, 
Donald Rayfield, se întreabă ce-i cu performanţa lui Stalin. În primul 
rând, spune el, Stalin nici n-a fost rus, ci georgian. Apoi, a creat un 
puternic stat industrializat, dar cu câte sacrificii, cu câte crime şi 
represiuni? Prețul modernizării a fost şi distrugerea ţărănimii. lar 
Uniunea Sovietică a ieşit victorioasă din al doilea război mondial nu 
din cauza meritelor lui Stalin, ci din cauza greşelilor lui Hitler. În 
vremea lui Stalin nu se trăia deloc liniştit şi bine, dar acest lucru 
tinerii „naivi” de astăzi nu-l ştiu, îşi mai amintesc doar pensionarii. 

E oare nevoie ca Stalin să fie din nou zeificat? se întreabă 
ziaristul. Este adevărat, remarcă el, că mongolii l-au “reabilitat” pe 
Gingis Han şi l-au făcut erou național, iar ungurii au procedat la fel 
cu Atila, Biciul lui Dumnezeu, dar aceştia au trăit cu secole şi secole 
în urmă. Stalin aparţine încă istoriei (relativ) imediate şi modelul său 
poate fi periculos. „Avem de ales între un maniac paranoic şi un şef 
infailibil - tranşează chestiunea ziaristul Vadim Nesterov. Oricum, 
Stalin este o figură destabilizatoare”. 

Un Gorbaciov pentru NATO 


Acelaşi ziar, Kommersant, publică două articole ce reflectă 
două viziuni diferite despre relațiile Rusiei cu NATO. Redactorul şef 
al revistei Moscow Defense Brief merge pe abordarea „tradițională”, 
adică de tip războiul rece, şi susține că în perioada postsovietică 
raporturile dintre cele două părți nu au intrat în normalitate, iar 
„această anomalie, susține autorul, decurge din punctele de vedere 
militaro-politice diferite ale părților”. NATO - explică el - a fost creat 
ca o coaliție militară îndreptată împotriva URSS, iar transformarea 
Alianţei din ultimii 15 ani nu a atins esenţa Alianţei. Chiar în punctele 
de convergență dintre NATO şi Rusia (lupta împotriva terorismului 
internațional, Afganistanul, Tratatul privind forțele convenţionale în 
Europa), cele două părţi văd diferit lucrurile. În schimb, într-un alt 
articol, din acelaşi ziar, se afirmă că „Moscova şi Alianţa 
nordatlantică au depăşit definitiv confruntarea de anul trecut şi sunt 
gata să coopereze strâns în domeniul militar.” Este citată în acest 
sens aprecierea ambasadorului rus la NATO, Dmitri Rogozin, pe 
care presa occidentală nu-l prezintă de obicei ca pe un „porumbel”, şi 
care crede într-o „schimbare radicală în raporturile cu Alianţa”. 
Schimbare ce ar putea demara prin instalarea în fruntea ierarhiei NATO a 
lui Anders Fogh Rasmussen. „Problema e de a şti dacă noul secretar 
general al NATO va fi un fel de Gorbaciov”, se exprimă colorat, 
după cum îi este felul, ambasadorul rus. După ce preşedintele Obama 
a primit Nobelul pentru Pace, presa rusă amintea că şi Gorbaciov este 
deţinător al respectivei distincții. Acum, un ambasador rus translează 
comparaţia în zona NATO. Unii văd în Gorbaciov un fel de model 
pentru Occident, în timp ce cota ultimului lider sovietic rămâne la un 
nivel submediocru în propria ţară, redevenită Rusia. 

Competiţia nucleară continuă 


Spre deosebire de preşedintele Obama, care năzuieşte, asemenea 
liderilor sovietici de altădată, la dezarmare generală şi totală, inclusiv 
nucleară, Moscova de azi este mai sceptică în chestiune. Gazeta.ru 
anunță această percepţie chiar în titlul unui articol: „Prin apariția a 
noi puteri nucleare, o dezarmare nucleară a Rusiei ar fi nerațională”. 
Urmează expunerea de motive, care se bazează pe situaţia creată de 
evoluţiile mondiale din câmpul proliferării nucleare. 

Iranul şi Coreea de Nord, se susţine în articol, intenţionează în 
mod evident să devină state nucleare, iar programele lor în materie 
sunt (şi) militare. În Pakistan, stat deținător de arme nucleare, devine 
tot mai preocupantă posibilitatea preluării puterii de către forțe 
extremiste. lar China, care se dezvoltă economic tot mai impetuos, 
şi-a redus rapid tehnologia de productivă militară rusă şi dezvoltă o 
alianță solidă cu Pakistanul. 

Tabloul astfel compus evocă vremea războiului rece, când 
pentru cursa înarmărilor se recurgea la motivații de acelaşi tip. Atunci 
confruntarea opunea Uniunea Sovietică puterilor nucleare 
occidentale ale momentului. Acum, Gazeta.ru scrie: "Ar fi bine ca Rusia 
să reflecteze nu numai la menținerea propriului său arsenal nuclear, 
dar şi la cele ale SUA, Marii Britanii, Franței şi Indiei,”, căci “aceste 
țări ar putea deveni aliații noştri în lupta pentru menținerea 
integrității teritoriale”. 

Aşadar, indiferent dacă războiul rece s-a încheiat sau nu, cursa 
înarmărilor nucleare (şi nu numai) urmează un curs ce pare de nedorit. 

Valori şi interese 


Ziarul Kommersant sintetizează, într-un titlu, “filozofia” 
relațiilor dintre Rusia şi Uniunea Europeană, în acest moment, astfel: 
“Lăsând deoparte dezbaterea asupra valorilor comune, Rusia şi Europa 
caută interese comune”. Această abordare devine tot mai vizibilă şi 
este confirmată, odată în plus, de evenimente foarte recente. 

Moscova a urmărit cu relativă indiferenţă coregrafia impusă de 
intrarea în vigoare a Tratatului de la Lisabona şi se pare că puţin i-a 
păsat cine va fi noul (primul) preşedinte al Consilului European, cine 
noul (primul) ministru de externe al Uniunii Europene, cine vor fi 
viitorii comisari europeni. 

Agenda discuţiilor premierului Putin la Paris a cuprins, prin 
excelență, teme de cooperare bilaterală: Avtovaz-Renault, gazoductele 
Stream, portelicopterele Mistral. 

La cea de a 24-a întâlnire la vârf Rusia-UE de la Stockholm, 
părțile n-au mai insistat pe identificarea valorilor lor comune, ci pe 
domenii concrete de lucru: de la gazoducte la Opel, de la Mistral la 
propunerea de participare a vesteuropenilor la privatizarea activelor ruse. 

De aici, două concluzii: pragmatism în relații şi abordarea 
proiectelor de cooperare de preferință în cadru bilateral. 

Un simbol 


New Yorkul are Statuia Libertăţii, Parisul - Turnul Eiffel, 
Copenhaga - Mica Sirenă, Berlinul - Poarta Brandenburg, Rio de Janeiro 
- statuia lui Christ. Simbolul echivalent al Moscovei este grupul 
statuar Muncitorul şi colhoznica, aflat la una din intrările Expoziţiei 
realizărilor economiei naționale dintr-un mare pare moscovit. Din 
2003, această lucrare emblematică, construită în oţel în 1937, a 
cunoscut un proces de restaurare, iar la începutul lui decembrie a fost 
reinstalată, pe un soclu mai înalt cu zece metri decât cel inițial, în 
acelaşi loc. 

Cu acest prilej au fost risipite temerile exprimate de unii că 
lucrarea monumentală, cunoscută în toată lumea, fie şi pentru faptul 
că figureazăa pe genericul filmelor produse de studioul Mossfilm, va 
dispărea din peisajul citadin al capitalei ruse. 

Monumentul, cu o înălțime de 34,5 metri, a fost prezentat în 
premieră la Expoziţia Universală de la Paris din 1937. Autorităţile 
franceze au dorit atunci să o achiziționeze, dar Stalin a dispus ca 
lucrarea să revină în Rusia, demontată, cu un tren special. În timp, 
rugina a cotropit-o, iar soclul a fost deteriorat. 

Refăcut şi reinstalat într-o ambianţă civilizată, grupul Muncitorul 
şi colhoznica a redevenit simbolul citadin al unei perioade complexe 
din istoria modernă a Rusiei. 

Mai departe de dolar 


Banca centrală a Rusiei intenționează să convertească o parte a 
rezervelor sale în dolari canadieni, pentru a le creşte randamentul şi a 
diminua riscurile scăderii dolarului, după cum ziarele din Moscova. 
Rusia se află pe locul al treilea în lume în ce priveşte volumul 
rezervelor internaţionale, care se ridicau, în Rusia, la 441 miliarde 
dolari. În prezent, rezervele în devize străine ale Rusiei sunt compuse 
din dolari americani - 47 la sută, euro - 41 la sută, lire sterline - 10 la 
sută şi yeni japonezi - 2 la sută. 

O diversificare sporită nu este totuşi avută în vedere, căci 
posibilitățile sunt limitate, explică un expert bancar: yuanul 
chinezesc nu este deviză convertibilă, iar realul brazilian şi rupia 
indiană sunt devize „suple”, adică sunt instabile în raport cu 
principalele devize mondiale şi nu au echivalent în aur. 

Dolarul canadian rămâne totuşi destul de independent față de 
cel american, cu toate că economia Canadei depinde puternic de aceea a 
Statelor Unite. Se estimează că, pentru început, procentajul dolarului 
canadian în rezervele Rusiei nu va depăşi nivelul de 5 la sută. 

O decizie așteptată 


Preşedintele Dmitri Medvedev s-a adresat Camerei Superioare 
a Parlamentului rus (Consiliul Federaţiei) cu propunerea de a acorda 
şefului statului posibilitatea de a decide asupra utilizării urgente a 
forțelor armate în afara teritoriului Rusiei. Se apreciază că senatorii 
îşi vor da acordul asupra propunerii, chiar în cursul lunii decembrie, 
dar sunt şi unii experți care obiectează că o asemenea decizie ar 
contraveni Constituţiei. Nu ar contraveni, susşine Viktor Ozerov, 
preşedintele Comisiei de apărare şi securitate a Consiliului Federaţiei, 
întrucât Constituţia atribuie Camerei Superioare prerogative de “a 
regla problema posibilităţii de utilizare a forțelor armate ale 
Federaţiei Ruse în afara teritoriului Rusiei”. 

O sursă de la Kremlin citată de ziare din Moscova a explicat 
că preşedintele a solicitat luarea unei „decizii universale”, care să-i 
permită “să decidă el însuşi asupra participării militarilor ruşi la 
operațiuni în afara Rusiei”. O asemenea decizie este necesară, s-a 
mai explicat, pentru a se putea acţiona “în vederea reglementării 
problemelor cu caracter de urgență cum sunt deturnările de nave de 
către pirați, de exemplu”. 

Discuţia publică asupra modului de a acţiona al preşedintelui 
în problema utilizării forțelor armate în afara teritoriului naţional a 
devenit mai consistentă după războiul din Georgia din vara anului trecut. 

Anul bun al Tigrului 


Sfârşitul de an aduce nu numai prognoze şi estimări, ci şi 
profeţii. Explicatorii lui Nostradamus, citați de presa rusă, prezic 
apariția, în 2010, a unui lider „fără inimă şi setos de sânge”, 
izbucnirea celui de-al treilea război mondial în luna noiembrie, un 
conflict între Europa occidentală şi SUA, altul între Marea Britanie şi 
Franţa, altul în Crimeea, iar în ce ne priveşte, o catastrofă în Marea 
Neagră pe bază de hidrogen sulfurat. 

„Profetul” rus Pavel Globa e, într-un fel, mai optimist, căci 
prevesteşte un an mai bun pentru ruşi, după ce oficialii vor schimba 
politica financiară a ţării. În schimb, Ekaterinei i se arată un val de 
cutremure în Rusia, multe cataclisme în Statele Unite, iar la 11 
noiembrie 2010, un război devastator între americani şi ruşi. Vor 
pieri 50 de milioane de ruşi, dar războiul se va stinge repede, 
precizează liniştitor Ekaterina. Dar, continuă ea, va începe alt război, 
tot mondial, unul între patru regi (pe care însă nu îi nominalizează). 

Alţi futurologi se lansează în profeţii „ştiințifice”: CERN-ul de 
la Geneva va exploda şi va crea o „gaură neagă”, va fi dovedită 
supraviețuirea sufletului, va fi elucidată problema OZN-urilor şi va 
începe o epocă a matriarhatului care va ține vreo 23 de ani. 

Pe total, cu toate grozăviile de mai sus, 2010 care e Anul 
tigrului, este apreciat de cei ce-şi dau cu părerea asupra lui, mai 
degrabă un an bun. 

Reforma orelor 


Ceasurile merg, în Rusia, în 11 feluri, pentru că teritoriul ţării, 
care se întinde pe aproape 8000 de kilometri, este împărţit în 11 fuse 
orare. Situaţia e unică în lume. Statele Unite şi Canada au câte cinci, 
iar China ar avea probabil tot cam atâtea, dar după 1949, RP Chineză 
a instituit o oră unică pentru întreaga republică. 

Preşedintele Medvedev apreciază ca Federaţia Rusă are prea 
multe fuse orare, iar acest fapt generează multe disfuncționalități în 
desfăşurarea diferitelor activităţi şi sporesc cheltuielile. Dacă o filială 
din Siberia vrea să contacteze centrala de la Sankt Petersburg, trebuie 
să o facă devreme de tot, căci în timpul programului unora alţii sunt 
deja plecaţi acasă. Dacă partenerul de afaceri din Rusia europeană nu 
mai e de găsit, iar treaba impune o decizie rapidă, firma rusească din 
Extremul Orient va fi nevoită să apeleze rapid la parteneri japonezi 
sau sud-coreeni, ori va rata afacerea. 

Şeful statului rus cheamă de aceea la o reevaluare a situaţiei 
create de marile decalaje orare ale ţării, în sensul reducerii lor. Într-o 
vreme când comunicațiile se realizează practic instantaneu, 
amânările de ore devin tot mai păgubitoare şi anacronice. 

Marea strategie 


Publicaţia „Russia Profile” a solicitat unor experți ruşi şi 
străini să se pronunțe asupra şanselor proiectului de securitate 
europeană lansat în mod oficial de preşedintele Medvedev. 

Politologul german Alexander Rahr constată că Moscova n-a 
primit până acum nici un răspuns pozitiv la propunerile sale, fapt 
„şocant şi frustrant”. Ceea ce ar însemna că „Vestul nu ia Rusia în 
serios ca partener egal” - nici NATO, nici UE, nici chiar OSCE. 
Moscova nu poate forța Occidentul să-i accepte proiectul, dar nici nu 
se poate izola, căci trebuie să se modernizeze, inclusiv prin cooperare 
cu Occidentul. lar acest fapt va trebui să aibă, la un moment dat, “un 
impact asupra elitelor ruse”. 

Mai optimist, Srdja Trifkovici de la un institut american, 
apreciază că planul Medvedev poate determina SUA să redefinească 
rostul NATO, care a devenit foarte difuz. Constructul propus de 
Medvedev ar putea eventual înlocui actual OSCE, tot mai ineficienți. 
“Strategia este arta de a câştiga războaie, iar marea strategie - 
filozofia de a menţine o pace acceptabilă”. Planul Medvedev oferă 
Occidentului calea spre o mare strategie - consideră politologul. 

Mult mai sceptic, universitarul american Ethan S. Burger crede că 
„lumea are destule tratate, dar prevederile lor sunt de obicei ignorate 
de către semnatari”. De aceea, sunt preferabile negocierile concrete, 
pe teme punctuale, cum ar fi dezarmarea, regimul Arcticii etc. 

„S-a întâmplat mâine” 


Un ziarist de la RIA-Novosti a avut ideea să revadă 
previziunile făcute în urmă cu 50 de ani în presa vremii. Era vorba de 
un ziar de astăzi care ajunsese prin minune înapoi în timp şi al cărui 
conținut era prezentat celor din 1959. Erau, desigur, profeţiile unui 
ziarist sovietic de atunci. Cum vedea el lumea de azi? 

Comunismul s-a instalat pentru totdeauna şi peste tot pe Terra. 
Fericirea tuturor e deplină. Nu mai există nici guverne, nici bani, 
doar un sistem de schimburi naturale. Războiul rece e de mult uitat, 
viaţa nu mai e umbrită de nici o problemă economică ori socială. A 
dispărut şi criminalitatea. Munca fizică, cea ingrată, a fost preluată în 
întregime de maşini. 

Dar această versiune utopică a „URSS-Terra 2010” are şi 
omisiuni, remarcă ziaristul rus de astăzi. Nu se spune, de pildă, ce s-a 
ales de adversarii URSS, înfrânți în războiul rece, nici de ceilalți 
trăitori pe Pământ. Numele vehiculate în proiecția din 1959 sunt, mai 
toate, ruseşti. Utopia 2010 rămâne de aceea, ca toate utopiile, o 
simplă poveste naivă, mai mult sau mai puțin folositoare. 

Sfârşitul lumii se mai amână 


La trecerea dintre ani, diverşi clarvăzători se hărnicesc să 
prezică viitorul, iar cei mai ambiţioşi dintre ei îşi extind aria „cercetărilor” 
la maximum, adică până în momentul de extincție a lumii. Unii îşi 
aduc aminte, bunăoară, că ultima zi din calendarele maya este 21 
decembrie 2012. Dar atunci, se zice, nu va fi sfârşitul lumii, ci 
sfârşitul lumii actuale. „Va fi o reîntoarcere la strămoşi, la oamenii 
înţelepţi”. De la cea de a patra perioadă a Soarelui la al cincilea 
Soare” - ne linişteşte Don Allejandro, şaman maya din Guatemala. 
Ceea ce, fie vorba între noi, n-ar fi o catastrofă chiar atât de cumplită. 

Mai gravă pare a fi o altă previziune. Directorul agenţiei 
spaţiale ruse, Anatoli Perminov, care e mai bazat, susţine că sfârşitul 
lumii va veni în aprilie 2036, când „un asteroid uriaş va lovi 
planeta”. Asteroidul Apophis, cu un diametru de 350 de metri şi o 
suprafaţă de vreo trei terenuri de fotbal, va produce, prin impact cu 
scoarță terestră, un deşert mare cât Franţa şi tsunami-uri dezastruoase. 
şi NASA ia în calcul o eventuală ciocnire cu Apophis, dar nu e prea 
alarmată. „Apophis este un corp ceresc supermediatizat, de când a 
fost descoperit, în 2004 - se arată într-un comunicat al agenţiei 
americane. Ultimele noastre calcule arată că probabilitatea unei 
coliziuni a scăzut de la 1/450 000 la 1/1 000 000”. Oricum, Apophis 
se va apropia de Pământ la „numai” 30 000 km. 

Nostalgii 


Dacă Vladimir Putin apreciază că destrămarea URSS a fost 
cea mai mare catastrofă politică a secolului XX, 60 la sută dintre ruşi 
regretă, la rândul lor, dispariția statului sovietic. Cei mai nostalgici 
sunt pensionarii (85 la sută), femeile de toate vârstele (63 la sută), 
persoanele de 40-55 de ani (67 la sută), oamenii mai puțin instruiți şi 
cei nevoiaşi. 

„Cred că oricine are o anumită nostalgie în ce priveşte Uniunea 
Sovietică” - spune scriitoarea Janna Scribnaia, 37 de ani. „Îmi 
amintesc de îngheţata care costa 7 copeici şi de taberele de pionieri 
de la Marea Neagră, unde puteam merge cu toții în vacanța de vară”. 

Un sondaj de opinie al Institutului Levada afirmă că 16 la sută 
dintre ruşi ar dori restaurarea URSS ( în 2008 erau 13 la sută). Dar 
14 la sută vor ca republicile postsovietice să rămână independente, 
iar 13 la sută optează pentru actuala formulă a CSI. 

Libertatea - consideră mulți participanți la sondaj - nu-şi prea 
are sens dacă n-ai cu ce plăti locuinţa, slujba nu e garantată, iar 
educaţia, sănătatea, transportul, distracţia nu mai sunt ieftine sau 
chiar gratuite, ca în trecut. 

Ruşii regretă măreția şi forța URSS. 80 la sută sunt mândri de 
victoria din 1945 asupra fascismului, 35 la sută de reconstrucţia de 
după război, 60 la sută de programul spaţial. Tinerii între 16 şi 35 de 
ani se mândresc cu marii compozitori şi scriitori ai trecutului. Un 
trecut care, pentru cetăţenii Rusiei, nu înseamnă numai ideologie, 
cum scrie ziarista Lisa Karpova. 

Sprijin sau participare? 


„Este Rusia o ţară slabă?”, se întreabă expertul Gleb Pavlovski. 
Comparativ cu fosta URSS, poate, dar ex-consilierul prezidenţial 
american Brent Scowcroft observă că „Rusia are întotdeauna o 
influenţă decisivă asupra strategiei de securitate a SUA, indiferent 
despre ce ţară e vorba”. 

Un stat cu o asemenea influență asupra unei superputeri 
militare nu poate fi considerat slab, susţine expertul rus. 

„De fapt, explică el, nu e vorba atât de forţa Rusiei, ci de 
capacitatea sa de a o canaliza şi de a o folosi inteligent”. Rusia a 
reuşit să dejoace insurecţiile din spațiul ex-sovietic şi i-a împiedicat 
pe insurgenții ceceni să devină un fel de Al Qaida. Programul 
relațiilor americano-ruse cuprinde probleme ca limitarea armelor 
strategice şi neproliferarea, NATO, Afganistan, Iran, Asia Centrală, 
Coreea de Nord şi spaţiul postsovietic. 

Unii ar dori ca politica mondială să se facă fără Rusia, mai 
observă Pavlovski, iar Rusia doar să sprijine, nu să şi decidă (în Asia 
Centrală, de exemplu). Dar un stat care se exercită pe trei mari zone 
ale lumii - Europa, Asia Centrală, Extremul Orient - nu poate fi 
considerat „putere regională”, chiar dacă nu mai e superputerea 
sovietică din timpul războiului rece. 

Mituri 


Rusia generează mai multe mituri decât oricare altă ţară, 
susține Svetlana Ter-Minasova, profesor la Universitatea Moscova, 
în cartea sa „Mituri despre Rusia”. Pentru unii, Rusia evocă zăpadă, 
caviar şi vodcă, sau oligarhi şi KGB, Gorbaciov, perestroika şi 
glaznosti.Dar aceste stereotipuri sunt mai degrabă negative. Beau 
mai mult ruşii decât alte popoare? Dar tinerii finlandezi iau trenul la 
Sankt Petersburg doar pentru a face acolo beţii (căci în Scandinavia 
vodca e mai scumpă), iar Marea Britanie şi SUA au şi ele probleme 
cu consumul excesiv de alcool, aminteşte autoarea cărții. 

La jumătatea anilor 1990 - povesteşte ea - a participat, în 
Statele Unite, la un Congres internaţional pentru comunicare 
culturală între popoare. Când a urcat la tribună, organizatorii au 
întrebat-o dacă să-i aşeze pe pupitru un pahar cu apă sau cu vodcă. 
Stupefiată, n-a putut da alt răspuns decât acela că, în general, nu 
obişnuieşte să bea ceva dimineața. Drept care, nu i s-a mai pus în față 
nici măcar tradiționalul pahar cu apă cuvenit vorbitorilor şi a trebuit 
să-şi pronunţe comunicarea cu gura uscată. 

Dar stereotipurile mai pot juca şi altfel de feste. Aceeaşi 
autoare relatează, cu alt prilej, că un grup de turişti americani au 
remarcat că ghida lor, o tânără cât se poate de simpatică de altfel, nu 
surâde deloc. Întrebată de ce, tânăra le-a amintit proverbul cu cei 
care râd fără motiv, de cei ce râd ca... 

Proiecte postsovietice 


În 2009, Rusia a lansat câteva proiecte de integrare în spaţiul 
fostei URSS, dar nu prin CSI, ci prin Organizaţia Tratatului de 
Securitate Colectivă (OTSC) şi Forța Colectivă de Desfăşurare 
Rapidă (FCDR). Prima ar urma să se transforme dintr-un „club 
virtual al prietenilor Rusiei” într-o „instituţie militară şsi politică 
reală”, după cum scrie politologul Feodor Lukianov. FCDR va reuni 
unități de elită antiteroriste din Armenia, Belarus, Kazahstan, 
Kîrgîzstan, Rusia, Tadjikistan şi Uzbekistan. 

Perspectivele integrării economice şi ale alianței militare 
rămân totuşi încă îndepărtate, subliniază o serie de experţi şi „minimul 
necesar este deocamdată Uniunea vamală Belarus-Kazahstan-Rusia”, 
apreciază Lukianov. 

S-a mai remarcat şi lipsa de entuziasm a Kievului față de 
aceste proiecte, dar se apreciază că după alegerile prezidențiale din 
ianuarie, se va reactiva şi dialogul cu Ucraina, cu toate că, observă 
politologul Aleksei Malasenko, de la Centrul Carnegie din Moscova, 
„Ucraina a hotărât să se orienteze spre Occident”. 

Un semestru nefast 


Sondajele de opinie ale Institutului Levada arată că majoritatea 
ruşilor (62 la sută) apreciază că 2009 a fost un an mai rău decât 2008, 
dar cotele de popularitate ale preşedintelui Medvedev şi premierului 
Putin au rămas stabilizate la circa 70 la sută. 

În prima jumătate a lui 2009, declinul economic s-a 
materializat într-o contracție de 8,5-9 procente, după care faza 
„active” a crizei a fost depăşită, înregistrându-se o uşoară creştere 
economică, tendință ce va continua şi în acest an, după cum prevede 
ziarul „Nezavisimaia Gazeta”. 

Anul 2009 a fost însă şi unul al dezastrelor spectaculoase, între 
care, în primul rând, catastrofa de la hidrocentrala Saiano- 
Susenskaia, în august, şi incendiul de proporții de la un night club 
din oraşul Perm, în decembrie. Unele dintre aceste accidente s-au 
datorat infrastructurii învechite, cum a fost explozia de la arsenalul 
naval de la Ulianovsk, în noiembrie, iar altele „factorului uman”, 
cum a fost ciocnirea a două avioane din grupul Vitiaz, în august. 
Dacă la acestea se va mai adaugă şi necalificarea naţionalei de fotbal 
la Cupa Mondială, glumeşte amar presa rusă, se poate spune că al 
doilea semestru al anului a fost „o perioadă proastă”. Preşedintele 
Medvedev s-a arătat însă hotărât să înfrunte această „mare de 
tulburări” şi a lansat un slogan ambițios de modernizare a țării 

Miliţieni şi bastonaşe 


Ministrul rus de Interne a decis stabilirea unor noi criterii de 
evaluare a eficienţei activităţilor miliției, iar cea mai frapantă noutate 
este renunţarea la „sistemul bastonaşelor”. Ziarul „Kommersant” 
comentează că populația răsuflă uşurată, dar milițienii sunt oarecum 
nedumeriți: munca lor nu va mai fi apreciată (doar?) după numărul 
delictelor elucidate şi consemnate cu liniuţe pe un răboj. La acest 
sistem de până acum, clar, precis, se renunță. 

Oricum, respectiva modalitate de cuantificare nu era cea mai 
fericită. Întrucât criteriul era unul strict cantitativ, apăruse practica de 
„comercializare” a bastonaşelor, ele se puteau „cumpăra” între colegi 
la tarife cuprinse între 15 000 şi 20 000 de ruble. Mai grav era că, 
pentru a acumula bastonaşe, se lansa urmărirea penală a unor 
persoane nevinovate prin înscenarea unor cazuri imaginare. 

Ministrul de Interne apreciază că prin renunțarea la acest 
sistem şi, în general, prin noile măsuri, se va obține „restabilirea 
încrederii şi prestigiului miliției în rândul populaţiei” . 

„Gunoiul” 


Primul an al preşedințiilor Obama şi Medvedev nu au adus 
revelații în relaţiile Moscova-Washington. „Motorul” ruso-american 
rămâne în continuare gripat, el funcționează cu poticneli şi 
întreruperi, de parcă jiclerele nu ar fi fost curățate de gunoaie. În iulie 
2009, vizita lui Obama la Moscova a dat ceva speranţe, în toamna 
negocierile de reducere a armelor nucleare mergeau bine spre 
finalizare, dar de la începutul iernii s-au împotmolit. Ce nu merge 
aşadar la motor, care e gunoiul? 

Comentatorul Feodor Lukianov are o explicaţie: cele două 
părți nu au o viziune coerentă - şi realistă - asupra relaţiilor dintre 
ele. Mai precis, deşi de peste două decenii cei doi nu se mai 
consideră adversari, percepţia reciprocă rămâne una eronată. Fiecare 
crede despre celălalt că ar fi „o putere în declin”. Statele Unite văd 
Rusia ca o ţară cu populația în scădere, cu infrastructuri care se 
degradează, cu o dezvoltare economică axată doar pe câteva 
sectoare. Pentru Washington, Rusia n-ar mai fi un pol „independent”, 
cum se afirmă, de pildă, China. 

Nici percepţia Moscovei nu este mai realistă când mizează pe 
sfârşitul democraţiei americane şi pe erodarea conceptului lumii 
unipolare. Indicii în acest sens ar fi şi sprijinul solicitat de Washington în 
gestionarea unor probleme grele cum sunt neproliferarea sau Afganistanul. 

Dacă aşa ar sta lucrurile, continuă Lukianov, de ce n-ar încerca 
fiecare să valorifice vulnerabilitățile celuilalt. Despre relațiile 
bilaterale se vorbeşte în termeni ca resetare, restructurare, relansare 
etc., dar acest limbaj nu face decât să încerce să marcheze lipsa unei 
strategii, în ambele capitale, asupra unei componente semnificative a 
relațiilor internaționale. 

Dacă... 


Istoria nu se scrie cu „dacă”, însă tentaţia de a imagina un alt 
curs posibil al lucrurilor e prea tentantă pentru a fi inhibată de 
această spusă, devenită aproape verdict. Aşadar, ce s-ar fi întâmplat 
dacă Marea Revoluţie din Octombrie n-ar fi avut loc în Rusia? se 
întreabă ziarista Inna Dulkina. Rusia - crede ea - ar fi depăşit Statele 
Unite în anii 1930 şi ar fi ajuns prima putere mondială. (În treacăt fie 
spus, şi Henry Kissinger declara cândva că bolşevicii lui Lenin au 
primit sprijin din partea cercurilor de afaceri europene şi americane 
pentru a împiedica dezvoltarea capitalistă modernă a Rusiei şi pentru 
a arunca ţara în haos prelungit.) 

Ruşii - continua Dulkina - n-ar mai fi trăit în apartamente 
modeste şi inconfortabile, femeile n-ar fi purtat tricouri cu sclipici şi 
shorturi leopard, iar bărbaţii n-ar fi neglijat deodorantul şi n-ar fi băut 
apă de colonie în loc de alcool. Toată lumea ar fi sărbătorit Crăciunul 
şi ar fi mers la biserică, societatea ar fi respectat legea şi proprietatea 
privată, nobilimea şi ofiţerimea n-ar fi fost lichidate. Un poet care să 
scrie că „Binele atacă cu pumnul” n-ar fi existat. 

Aşa ar fi arătat o Rusie pierdută azi pentru totdeauna, care mai 
trăieşte doar în imaginaţia câtorva. Dar revoluţia trebuia totuşi să se 
producă, era necesară, afirmă, în cele din urmă, în mod neaşteptat, 
ziaristă. De altfel, sondajele de opinie arată că doar unul din zece ruşi 
crede azi că revoluţia a fost o catastrofă. 28 la sută afirmă că ea a 
deschis o eră nouă în istoria Rusiei, iar 29 la sută că a accelerat 
dezvoltarea economică şi socială a ţării. 

Speranţe post - luşcenko 


Ziarul „Nezavisimaia Gazeta” n-a mai aşteptat rezultatul 
alegerilor prezidențiale din Ucraina pentru a imagina configurația 
viitoare a spaţiului post-sovietic după instalarea unui nou şef al statului 
la Kiev. Unul care, spre deosebire de Viktor luşcenko, ar imprima un 
nou curs relațiilor cu Rusia, ceea ce ar însemna şi dinamizarea unor 
procese la scara întregului areal al fostei URSS. 

Indiferent dacă viitorul preşedinte se va numi Viktor 
lanukovici sau Iulia Timoşenko, politica externă a Ucrainei va fi mai 
pragmatică, mai echilibrată, mai previzibilă şi, în special, „mai puţin 
orientată spre instituțiile occidentale şi mai liberală față de Rusia”, 
scrie ziarul. GUAM-ul, instituția care grupează Georgia, Ucraina, 
Azerbaidjanul şi R. Moldova, văzută de Rusia ca o sfidare la 
proiectele sale, va dispărea. În schimb, Ucraina se va îndrepta spre 
construcțiile interstatale inițiate de Rusia după destrămarea URSS - 
Comunitatea economică euroasiatică, Uniunea vamală şi Organizaţia 
Tratatului de securitate colectivă. Până şi Comunitatea Statelor 
Independente ar avea şanse să iasă din blocajul prelungit în care se 
află. Ucraina, care este în prezent doar membru asociat al CSI, ar 
putea contribui substanţial la reanimarea Comunităţii, iar prin aceasta 
perspectivele apropierii statelor post- sovietice de NATO şi UE ar 
deveni tot mai iluzorii. 

Ziua Vodcii 


Liderii de la Kremlin de după Elțîn descurajează în mod public 
consumul excesiv de vodcă în rândul populaţiei, fără ca popularitatea 
lor să aibă de suferit din această cauză, cum spune legenda că i s-a 
întâmplat lui Gorbaciov, care decisese măsuri drastice anti-alcool. 

Actuala campanie soft anti-vodcă nu împiedica însă presa rusă 
să marcheze ziua băuturii naţionale, care este considerată a fi 31 
ianuarie. Într-o asemenea zi din miezul iernii şi-a susținut, cu peste 
un secol în urmă, dizertația de doctorat, intitulată „Despre 
combinarea alcoolului cu apa”, celebrul chimist Dmitri Mendeleev. 
Se spune că Mendeleev este cel ce a consacrat canonul de tărie al 
vodcii la 40 de grade ca pe o adevărată lege, la fel de necontestată şi 
de fundamentală ca Tabelul lui Mendeleev. 

O sută de grame de vodcă, remarcă specialiştii, conţine 235 
calorii, în timp ce o cantitate similară de vin - 76 calorii, iar de bere - 
numai 45 calorii. Nu trebuie însă ignorat nici faptul că un litru de 
vodcă este doza letală pentru o persoană în greutate de 70 kg, îşi 
încheie articolul aniversar publicaţia „Argumenti i Fakti”. 

Rusofobia în afaceri 


General Motors a vândut, după pertractări care au durat un an, 
componenta ei Saab, cu un deficit de 4000 milioane dolari, firmei 
olandeze Spyker, dar cu condiţia ca principalul ei acționar, bancherul 
rus Vladimir Antonov, să se retragă din firmă. În 2009, General 
Motors refuzase să vândă Opel unui consorţiu la care participă 
Sberbank din Rusia. 

„Scopul lui General Motors este de a împiedica apariția unui 
concurent în Rusia” - explica analistul Konstantin Romanov de la 
compania de investiţii Finam. Pentru moment, constată el, „poziţiile 
noastre sunt slabe, îndeosebi din cauza întârzierii tehnologice, dar 
mai devreme sau mai târziu, resursele ieftine, situația geografică favorabilă 
unor eventuale livrări către Europa şi CSI şi sprijinul statului îşi vor 
arăta roadele. Companiile ruse vor concura cu succes liderii 
tradiționali pe numeroase pieţe - apreciază cu optimism expertul. 

Un alt analist, Dmitri Abzalov de la Centrul de conjunctură 
economică, apreciază că „străinii sunt gata să aibă parteneri ruşi în 
afaceri, dar nu le permit să joace un rol predominant”, dar ziarul 
„Izvestia” vorbeşte de „rusofobie afişată”. 

Înapoi la G-7? 


Miniştrii de Finanţe şi şefii Băncilor Centrale din şapte state 

industrializate s-au reunit, la începutul lui februarie, într-un oraş 
arctic canadian, fără a-i invita pe colegii lor ruşi din G-8. Cu alte 
cuvinte, s-a optat pentru precedenta formulă, G-7. 
Adjunctul ministrului de Finanţe rus, Dmitri Pankin, a apreciat că nu 
este vorba de o intenție de a diminua rolul Rusiei în viaţa 
internațională, ci de căutările în curs pentru un format optim al 
Grupului, care se reuneşte mai nou şi în formula G-20. Purtătorul de 
cuvânt al MAE de la Moscova, Andrei Nesterenko, a declarat, însă, 
că „decizia de a nu invita Rusia a fost eronată. Ea reflectă vechi 
stereotipuri politice”. 

Rusia a început să participe la G-7, ca invitat, din 1991, din 
1994 aceste reuniuni s-au numit G-7+1, iar din 2006, prin reuniunea 
de la Sankt Petersburg, reuniunea a căpătat denumirea G-8. 

Cicluri de 30 de ani 


Astrologul rus Pavel Globa se lansează din nou în predicții 
politice despre ţara sa, dar în cotidianul francez „La Croix”. Începând 
din 2012, spune el, Rusia va cunoaşte o vastă mutație politică. Aceste 
schimbări, care se vor înregistra în perioada 2012-2016, sunt legate 
de un ciclu astrologic care se repetă cam la 30 de ani. 

„Până în 2012, detaliază astrologul, prevăd calm, stabilitate şi 
continuitatea puterii. După aceea, însă, Saturn va fi în Scorpion şi, în 
ce priveşte Rusia, de patru ori , în această conjuncţie a planetelor, s- 
au produs schimbări reale. În 1982 s-a creat o instabilitate, după 
decesul lui Brejnev, care a durat până la instalarea la putere a lui 
Gorbaciov, iar dispariţia lui Stalin, în 1953 şi a lui Lenin, în 1924 au 
dus, de asemenea, la situaţii politice incerte. 

„Sper că în 2012-2016 nu va fi la fel şi că totul se va desfăşura 
cu pierderi minime” - a adăugat Globa, care dă asigurări că „2012 va 
fi interesant”. Oricum, este anul alegerilor prezidenţiale, dar 
astrologul se fereşte să facă un pronostic asupra şanselor favoriţilor - 
Putin şi Medvedev, deşi nu uită să-şi facă un merit din faptul că ar fi 
fost singurul care a prevăzut, în 1999, demisia lui Elțîn. 

„Război şi pace”, pe scurt 


În Anul jubiliar Tolstoi (1828-1910), la Paris va apărea o 
versiune inedită a romanului „Război şi pace”, consacrat capodoperă 
prin cele patru volume publicate de scriitor între 1865 şsi 1869. Ca 
urmare a criticilor care i s-au adus imediat după apariţia romanului, 
că textul său conține prea multe fraze în franceză (aproape o zecime 
din versiunea originală) şi că abundă în consideraţii filozofice şi 
teoretice, Tolstoi a redactat, el însuși, în 1873, o variantă mai concentrată. 

Scriitorul rus Vladimir Feodorovici a dat de urmele acestei 
versiuni, despre care îi vorbise, pe la sfârşitul anilor 1960, maestrul 
său literar Valentin Kataev, el însuşi discipol al lui Ivan Bunin, 
primul laureat rus al premiului Nobel. 

Feodorovici va scoate cartea în Franţa, la Editions du Rocher, 
unde, în 2009, i-a apărut volumul „Romanul lui Tolstoi”, ce va fi 
urmat, la aceeaşi editură, de „Romanul sufletului slav” - informează 
cotidianul francez „Le Monde”. 

Ce s-a mâncat la Ialta 


În Rusia mai trăieşte încă cel puţin un „participant” la 
conferința de la Ialta a celor trei lideri ai Puterilor Aliate în cel de-al 
doilea război mondial: Roosevelt, Churchill şi Stalin. Evghenia 
Sulghina, o fată de 16 ani dintr-un cămin de orfani, care fusese 
trimisă pe front pentru a îngriji răniții, a schimbat către sfârşitul 
războiului uniformă albă de infirmieră cu o alta, tot albă, de 
chelneriță. Fusese selectată în cadrul personalului pus la dispoziția 
delegaţiilor străine la conferinţa de la Ialta, iar pentru aceasta a primit 
un instructaj chiar la Kremlin. După 65 de ani de la eveniment, 
Sulghina îşi aminteşte că Roosevelt, Churchill şi Stalin au luat masa 
o singură dată împreună, dar ea s-a ocupat de mesele delegaţiei 
americane. Trebuia să fie întotdeauna tăcută, iar masa se desfăşura 
într-o linişte desăvârşită, căci şi tacâmurile fuseseră astfel alese încât 
mânuirea lor să nu producă zgomot. 

„Erau multe gărzi de securitate, palatul şi parcul erau 
împânzite de agenți ai NKVD - îşi mai aminteşte ea. Însoţitorii 
delegaţiilor erau, toți, în uniforme militare, cu excepţia unui negru 
înalt care îl împingea pe preşedintele Roosevelt în cărucior”. La 
micul dejun, spre deosebire de Stalin, care se delecta cu piroşti şi icre 
negre, Roosevelt şi ai săi preferau omleta. Prânzul includea fripturi 
de vacă şi cartofi prăjiţi, iar când preşedintele american a descoperit 
borşul rusesc de varză, l-a permanentizat în meniul său. 

Prezenţă sporită în Marea Neagră 


Preşedintele Medvedev şi liderul abhaz Bagapsh au convenit 
asupra instalării unei baze militare ruse în Abhazia, ceea ce, 
comentează „Nezavisimaia Gazeta”, „implică o remaniere completă 
a infrastructurii militare pe un important tronson al coastei sud- 
caucaziene a Mării Negre”. 

În prezent, circa 1300 de militari sub contract ai FSB asigură, 
prin unităţi de grăniceri, protecția a 215 km zona de coastă, 98 km 
frontieră terestră şi 39 km zonă fluvială. 

Bază militară rusă va include aerodromul Bombora şi fostele 
infrastructuri ale contingentului de menţinere a păcii din regiunea 
Gudauta, un poligon şi o zonă a golfului Oceamcira, precum şi 
garnizoane mixte ruso-abhaze la Kodori şi hidrocentrala Inguri. 

„Este o importantă străpungere geopolitică, dat fiind că, pentru 
moment, Flota rusă din Marea Neagră este concentrată în principal la 
Sevastopol (Ucraina), iar baza de la Novorossiisk este încă în construcție”, 
a comentat amiralul Vladimir Komoedov, deputat în Duma de Stat şi 
fost comandant al Flotei. Prin această decizie, Flota rusă din Marea 
Neagră va avea la dispoziție şi porturile Suhumi şi Oceamcira, ceea 


ce o va face „mai puţin vulnerabilă”, comentează amiralul. 

Nuanţe privind NATO 


63 la sută dintre ruşi cred că NATO a fost şi va rămâne ostilă 
țării lor şi doar trei la sută ar dori că Rusia să adere la Alianţă, arată 
un sondaj de opinie al Centrului Levada, la începutul lui 2010. 
Specialiştii, mai nuanțaţi în aprecieri, nu exclud însă aderarea la 
Alianţă, dacă aceasta ar fi „substanţial modificată”. Ei mai observă 
că NATO nu înseamnă doar SUA, ci şi state europene cu poziţii 
diferențiate față de Rusia. „Alianţa Atlanticului de Nord nu este o 
filială a Departamentului de Stat american, contrar a ceea ce 
estimează multe persoane din Rusia - scrie Serghei Markedonov într- 
un comentariu publicat de RIA-Novosti. NATO este o instituţie 
complexă, care adoptă decizii prin consens. Această circumstanță 
face din NATO, mai ales după extinderea sa, o instituţie insuficient 
de mobilă şi eficientă, cu o ordine de zi vagă, ce depăşeşte noțiunea 
de securitate europeană”. 

Alianța nu trebuie privită ca o „organizaţie esențialmente 
antirusă”, mai observă comentatorul, căci „este departe de a întruni o 
unanimitate în atitudinea sa față de Rusia, dacă se ţine seama de 
relațiile deosebite dintre Rusia şi o serie de state membre ale 
Alianţei, ca Germania, Italia, Franţa, Grecia, Turcia şi Slovacia”. lar 
conlucrarea Rusia-NATO poate fi de folos ambelor părți, cum o arată 
eforturile conjugate de rezolvare a problemei afgane. 

Duelul doctrinelor 


Politologul Feodor Lukianov face o comparaţie între noua 
doctrină militară a Rusiei şi varianta ei precedentă, din 2000, după ce 
analiştii occidentali au comentat, mai toți, că actuala doctrină este 
mai dură față de NATO. De fapt, ţine să remarce Lukianov, este mai 
precisă. În timp ce în 2000 se vorbea vag despre „expansiunea 
blocurilor şi uniunilor militare în detrimentul securității Rusiei”, 
acum intențiile NATO de instalare a unor infrastructuri militare mai 
aproape de frontierele Rusiei şi de cooptare a noi membri în Alianță 
sunt apreciate ca „pericole militare”. Dar dacă în 2000 expansiunea 
NATO era calificată drept „ameninţare”, acum i se spune doar „pericol, 
care, „în anumite condiţii”, ar putea deveni „ameninţare militară”. 

Analiştii aşteaptă acum răspunsul NATO la noua doctrină 
militară a Moscovei. Noul concept strategic al Alianţei va fi 
prezentat la reuniunea la vârf a NATO din noiembrie 2010. Se crede 
că documentul va consemna un compromis între „globaliştii” care 
pledează pentru misiunea globală a NATO şi „regionaliştii” care concept 
Alianța ca pe o „uniune a democraţiilor” benignă şi inofensivă. 

Securitate alimentară 


„Rusia deţine zece la sută din suprafaţa agricolă a lumii, dar în 
magazinele ei se vând cireşe din Australia şi roşii din Turcia”, 
constată ziarul „Komsomolskaia Pravda”. Dacă e de înţeles că 
fructele tropicale vin din ţările calde sau vinurile şi brânzeturile din 
Europa, de ce în magazine se află şi alte produse importate, când ele 
există ori pot fi cultivate şi în Rusia? „Pentru că, de pildă, e mai 
scump să achiziţionezi peşte din Rusia decât din Norvegia”, este o 
primă explicaţie a ziarului. 

La începutul lui februarie 2010, preşedintele Medvedev a fixat 
un obiectiv ambițios guvernului: în termen de cinci ani, 80-90 la sută 
din produsele agroalimentare de pe piață să provină din Rusia. 
Experții apreciază că această „doctrină de siguranță alimentară” este 
posibilă, cel puţin teoretic. Rusia şi-ar putea asigura din producție 
proprie cartofii, cerealele şi uleiul, dar este mai dificil cu carnea, 
laptele şi produsele vegetale, apreciază Elena Turina, directorul Institutului 
de marketing în agricultură. În orice caz, scrie „Komsomolskaia 
Pravda”, până la decizia lui Medvedev, oficialitățile „nu s-au grăbit 
să colaboreze cu agricultorii şi producătorii de hrană” 

„Scutul Moscovei” 


Publicaţia electronică Pravda.ru prezintă performanțele sistemului 
de rachete interceptoare S-400-Triumf, care a intrat în funcțiune în 
2007, dar a fost instalat de curând şi în oraşul Elektrostal, ca parte a 
complexului de securitate al zonei de apărare cu rachete a Moscovei. 

S-400 poate lovi orice ţintă aeriană până la o distanță de 400 
km, cu excepția încărcăturilor nucleare ale rachetelor balistice 
intercontinentale. Proiectanţii sistemului spun că S-400 poate acţiona 
automat. Sistemul de la Elektrostal, al treilea de acest tip instalat în 
regiunea Moscovei, este o variantă perfecționată a variantei S-300, 
dar necesită un proces de instrucție mai simplificat pentru servanții 
săi. Este iminentă şi intrarea în funcțiune a sistemului S-500, 
prevăzută pentru 2012. 

S-400 urmează să-l înlocuiască, până în 2020, pe predecesorul 
său în toată zona de nord-vest a Rusiei, în cadrul sistemului de 
apărare balistică. 

O versiune simplificată a lui S-400 este destinată exportului - 
în China, Turcia, Emiratele Arabe Unite şi, posibil, Iran. 

Înapoi la Brejnev? 


Resursele energetice ale Rusiei, multe şi profitabile la export, 
ar putea fi un drum pavat cu intenţii bune care duce, însă, către iad. 
Spre iadul stagnării - avertizează un raport al Institutului pentru 
dezvoltare contemporană din Moscova. Specialiştii-autori ai raportului 
prevăd că Rusia nu va mai putea dicta, în timp, prețurile la petrolul şi 
gazele exportate. „Cererea de petrol şi gaze va rămâne, desigur, dar 
se va proceda altfel, clientul, nu producătorul va fi cel ce va dicta 
preţurile” - afirmă Evgheni Gontmaher, expert al Institutului. În această 
situaţie, Rusia s-ar putea confrunta cu probleme economice serioase, 
spune el, bazându-se pe un precedent istoric: în timpul lui Brejnev, 
preţurile la petrol erau, de asemenea, ridicate, dar tocmai atunci s-a 
instalat „stagnarea”, căci dezvoltarea economică nu mai era 
percepută ca o prioritate. Fenomenul pare să se repete, susține 
Gontmaher. „Rusia trece printr-o altă perioadă de stagnare” - afirmă el. 

În plus, cel puţin deocamdată, Rusia nu pare pregătită să 
compenseze cumva reducerea exporturilor de hidrocarburi. Exporturile 
către statele din CSI sunt în scădere, sub influența unor mari competitori, 
care sunt UE, SUA, Turcia şi Iranul. Urmarea va fi că Rusia îşi va 
pierde statutul de partener strategic unic al statelor postsovietice. 

Adio, tancuri? 


Zvonuri „din surse anonime” susțin că numărul tancurilor din 
înzestrarea Armatei ruse va fi redus drastic, adică de peste zece ori, 
de la 22 000 la 2 000. Zvonuri exagerate, precizează Ministerul 
Apărării, care afirmă, totuşi, că de jumătate din tancurile existente 
(adică de aproximativ 10 000) n-ar mai fi nevoie şi ele vor fi trecute 
„în rezervă”. 

Rusia deţine în continuare supremaţia în tancuri pe plan 
mondial. Tancul sovietic este emblema victoriei URSS în cel de al 
doilea război mondial, dar şi cea a forței militare a uneia din cele 
două superputeri în timpul războiului rece. „Este alarmant. Vestea 
(proiectatei reduceri - n.n.) trimite oare cu gândul la voluntarismul 
criminal din perioada lui Hruşciov, când s-au operat reduceri masive 
în înzestrarea militară”? - se întreabă Pravda.ru. Răspunsul îl dă 
colonelul Mihail Timoşenko, expert militar: „În majoritatea cazurilor, 
astăzi este suficient să distrugi infrastructura inamicului cu arme 
ghidate precis. Teoreticienii moderni apreciază că tancurile mai pot fi 
utile doar pentru sprijinirea infanteriei şi în operațiuni de străpungere”. 

Drept care, tancul va deveni, tot mai mult, un simbol al trecutului. 

Armele şi legea 


Moscova se pregăteşte să lupte cu contrafacerile de arme 
ruseşti, anunţă cotidianul „Gazeta”, care relatează despre activitatea 
de elaborare a Legii asupra cooperării militare şi tehnice cu alte state. 
„Proprietatea intelectuală asupra materialului militar şi a armelor 
produse în Rusia este călcâiul lui Ahile al sistemului nostru - explică 
un expert rus - iar rezolvarea problemei nu este deocamdată posibilă, 
pentru că nu există o bază legislativă”. 

Expertul Maksim Piaduşkin observă că armele copiate în 
străinătate sunt fabricate mai ales în ţări foste membre ale Tratatului 
de la Varşovia, care merg pe licenţe de producţie obţinute în acea 
perioadă. Polonia produce şi astăzi tancul T-72 iar Bulgaria sisteme 
de artilerie. Pentru Kalaşnikov, 16 ţări au primit licenţe de producţie, 
iar unele dintre ele au vândut licenţe şi altora, după destrămarea 
URSS. China are o producţie considerabilă de armament copiat după 
model rusesc. 

După evaluările uzinei de armament de la Ijevsk, piaţa mondială de 
Kalaşnikov este de 500 milioane de dolari pe an, din care 90 la sută 
reprezintă producție fără licență. Şi totuşi, remarcă expertul Konstantin 
Makienko, producţia şi exportul nereglementat de Kalaşnikov, 
aruncătoare de grenade şi alte arme de foc este insignificant faţă de 
producția şi exportul, de asemenea discutabile, de armament greu 
(avioane, nave de război etc.). De aceea, prejudiciile aduse Rusiei de 
neclaritățile în privința proprietăţii intelectuale asupra armamentului 
rusesc nu pot fi evaluate decât extrem de aproximativ. 

Lumea de mâine 


Va arăta oare, peste zece ani, lumea aşa cum îşi închipuie, la 
începutul lui 2010, cei 247 de economişti, experţi, oameni de afaceri, 
demnitari şi ziarişti din 53 de ţări, care au răspuns la o anchetă a 
Institutului pentru lumea de după criza din Moscova? Imaginea ce 
rezultă din previziunile respectivilor e surprinzătoare şi nu prea. Va 
mai fi criza, spun ei, după care modelul liberal va deveni amintire, 
statul îşi va spune un cuvânt mai greu asupra economiei iar 
„patriotismul economic” va câştiga teren. 

Mondializarea, în paradigma actuală, se va estompa, iar noii 
lideri ai lumii vor fi Statele Unite şi ţările din BRIC, dar nu ca 
grupare (e vorba de Brazilia, Rusia, India, China). Statele Unite nu 
vor putea contracara ascensiunea Chinei şi a altor câteva mari ţări în 
curs de dezvoltare, iar trecerea la o lume multipolară va spori riscul 
de război, susține Ekaterina Sipova, directoarea Institutului amintit. 
Mai optimist, Serghei Guriev, rectorul Şcolii ruse de economie, nu 
crede în alte crize geopolitice majore, pentru că „pieţele cred în 
raționalitatea şi înțelepciunea statelor”. 

Interesant este că un sfert dintre participanţii la anchetă n-au 
dorit să-şi asume public opiniile exprimate, preferând anonimatul. 

Mii de bombe 


Cei 65 de ani care au trecut de la încheierea celui de-al doilea 
război mondial vor fi celebraţi, la Moscova, şi prin tradiționalele 
salve de artilerie. Dar cu câteva săptămâni înainte de Ziua Victoriei 
de la 9 mai, capitala Rusiei a evitat cu succes pericolul unei nedorite 
canonade de artilerie. În timpul lucrărilor de reparaţii la rețeaua de 
termoficare dintr-un cartier situat în nord-vestul oraşului, au fost 
dezgropate aproape o mie de obuze neexplodate din timpul 
războiului. „Asemenea descoperiri sunt frecvente la Moscova, dar 
arsenalul găsit la 17 martie bate toate recordurile” - transmitea 
agenţia RIA-Novosti. 

Oficiali ai Ministerului Apărării au stabilit că obuzele făceau 
parte dintr-un depozit temporar aflat în înzestrarea apărătorilor 
Moscovei în iarna lui 1941 şi au fost probabil abandonate în timpul 
unui raid al aviaţiei germane. Deminarea zonei - care a necesitat 
evacuarea a circa o sută de persoane - a decurs fără probleme. 
Interesant este că totul s-a întâmplat pe o arteră de circulație care se 
cheamă Prospektul Mareşal Jukov, unul dintre liderii militari 
(controversaţi) ai Armatei Sovietice din anii războiului. 

Experții spun că anual se recuperează câte 200-300 de bombe 
neexplodate, dar în acest an jubiliar captura a fost una fără precedent, 
pentru a se marca probabil şi în acest fel importanţa evenimentului. 

Brandul OTSC 


Organizația Tratatului de Securitate Colectivă (OTSC) preia 
treptat sarcina interrelaționării în spaţiul postsovietic, pe măsură ce 
Comunitatea Statelor Independente se afundă în sterilitate. OTSC 
grupează două state europene (Rusia şi Belarus), unul caucazian 
(Armenia) şi patru state din Asia Centrală (Kazahstan, Kîrgîzstan, 
Tadjikistan şi Uzbekistan), adică şapte din cele 15 foste republici 
unionale. Intenţia Organizaţiei este de a obține un statut internațional 
comparabil cu cel al NATO, pentru zona sa de acţiune, iar în acest 
sens a obţinut un rezultat prin semnarea unei declaraţii de cooperare 
între secretariatele ONU şi OTSC. Cooperarea vizează combaterea 
riscurilor de securitate datorate terorismului, criminalităţii transnaţionale, 
traficului de arme şi de droguri etc. 

Secretarul general al OTSC, Nikolai Bordiuja nu a scăpat 
prilejul oferit de semnarea documentului, împreună cu secretarul 
general al ONU, Ban Ki Mun, pentru a deplânge lipsa de receptivitate a 
NATO faţă de iniţiativele OTSC. „În mod evident, a spus el, NATO 
nu doreşte să sprijine procesul de integrare din spaţiul postsovietic”. 

„Mafia rusă” 


Ziaristul Ruslan Gorevoi de la publicaţia „Versia” a întreprins 
o anchetă asupra ramificaţiilor internaționale ale mafiei ruse şi estimează 
că ea ar cuprinde circa 300 000 de „compatrioţi”, care câştigă poziții 
solide în lumea interlopă şi penală din țări ca Spania, Grecia, Ungaria, 
Italia, Franța, Mexico, SUA etc. Aria de acţiune a acestei mafii se extinde 
până în America de Sud, de unde traficanții de droguri transportă 
marfa cu submarine achiziționate ca fier vechi din Ucraina. 

În Spania, apreciază ziaristul, grupările criminale ruse ar 
controla cam 90 la sută din traficul de droguri şi arme, în Polonia, 
„prima ţară din Europa unde a început să penetreze crima organizată 
venită din Rusia”, grupările criminale ruse au devenit cele mai 
puternice, iar asemenea grupări există din Marea Britanie şi Italia 
până în Singapore şi Australia. 

Parlamentarul rus Pavel Kraseninikov nu acceptă ideea unei 
„mafii cu specific naţional”, chiar dacă „unele grupări pot avea un 
caracter etnic”, iar colegul său, binecunoscutul Vladimir Jirinovski, 
dezvoltă ideea: „Persoane din republicile fostei URSS ocupă într- 
adevăr o poziție importantă în comunitatea internaţională a crimei, 
iar în ultimii ani această poziție poate fi considerată chiar una 
dominantă”. Dar, continuă Jirinovski, aceşti indivizi, care au părăsit 
de mult Rusia tocmai pentru că nu-şi puteau desfăşura pe scară 
amplă acţiunile criminale, sunt acum „mai reprezentativi pentru Vest 
decât pentru cultura noastră”. 

Un bilanţ tragic 


Dublul atentat terorist de la Moscova a produs în presă 
bilanţuri ale evenimentelor de acest tip provocate în capitala rusă. La 
11 iunie 1996, explozia unei bombe în metrou a ucis patru persoane, iar 
la 11 şi 12 iulie acelaşi an, explozii similare au făcut răniţi în troleibuze. 

În toamna lui 1999 s-au produs deflagraţii în imobile din 
Moscova, care au totalizat sute de morţi şi mii de răniţi. În 2000, 
atentatul dintr-un pasaj subteran a ucis 13 persoane, iar în anul 
următor au fost rănite nouă persoane într-o staţie de cale ferată. În 
2002 şi 2003, s-au produs patru atentate în zone populate ale 
capitalei, soldate, şi ele, cu victime. În 2004, alte două atentate în 
metrou, cu peste 50 de morţi, iar în 2006, o bombă detonată într-o 
piață a ucis zece persoane. 

După atentatele din 29 martie, soldate cu 37 de morţi, 
autorităţile au decis să ia toate măsurile de securitate, pentru a curma 
definitiv şirul exploziilor teroriste. 

Şobolanul şi birocrații 


Dacă Putin şi Medvedev nu se grăbesc să-şi anunţe intențiile 
pentru prezidenţialele din 2012, un alt treilea posibil candidat nu 
ezită să-şi propună numele. Serghei Mironov, preşedintele 
Consiliului Federaţiei şi lider al partidului Rusia Dreaptă declara că 
în cazul în care partidul său se va decide să desemneze un candidat 
propriu, el ar trebui să fie acesta. Numai că la parlamentarele din 
2007, Rusia Dreaptă a obţinut doar 7,8 la sută din voturi, față de cele 
64,1 procente ale partidului Rusia Unită. De altfel, Mironov este 
convins de pe acum că viitorul preşedinte va fi ori Putin, ori 
Medvedev, iar tandemul acestora vă funcţiona în continuare „în 
viitorul previzibil, mult dincolo de anul 2012”. 

Şi atunci, de ce şi-ar pune Mironov candidatura? Fost 
susținător entuziast al lui Putin, el s-a lansat în ultima vreme într-o 
serie de critici la adresa măsurilor actualului guvern, pe care l-a 
numit „sindicat de birocraţi”. Dar şi cei din Rusia Unită i-au zis 
„şobolan care părăseşte corabia”. 

Socrul Gorbaciov 


Nepoata cea mai mică a lui Mihail Gorbaciov, Anastasia 
Virganskaia, şi-a celebrat nunta cu un specialist în relații publice al 
firmei Louis Vuitton, Dmitri Zangiev. Anastasia, 23 de ani, a 
absolvit Universitatea de Stat pentru probleme externe, iar Dmitri, 24 
de ani, Academia Civilă din Moscova. 

Nunta s-a desfăşurat la unul din restaurantele moscovite de 
elită, din apropierea lui Bolsoi Teatr, iar mireasa, de obicei blondă, a 
fost, de data aceasta, brunetă. Printre cei 50 de invitaţi nu s-a aflat 
nici un nume sonor, cu excepția, bineînţeles, a lui Mihail Gorbaciov, 
care a venit însoțit de fiica să Irina, mama miresei, şi nepoata Ksenia. 
„Komsomolskaia Pravda” a aflat că totul a costat un milion de ruble, 
adică aproximativ 33 000 de dolari, iar primul toast a fost rostit de 
celebrul bunic al miresei, care la ora 23 a părăsit ceremonia, după 
care nuntaşii au petrecut până dimineaţa. 


2 aprilie 2010 


241 


Corneliu Vlad 


Dumnezeu sau noi? 


Guvernul rus se opune propunerii unui parlamentar comunist 
de modificare a textului imnului naţional, compus de scriitorul 
Serghei Mihalkov. Deputatul Boris Kasin a susținut că în textul 
imnului, cuvântul „Dumnezeu” trebuie înlocuit prin ,„noi” şi a estimat 
că această modificare, care va da satisfacţie ateilor, va antrena 
cheltuieli mai mici de 12 000 de ruble (circa 4000 de euro). 

Vicepremierul Serghei Sobianin a obiectat la propunere, 
explicând că „imnul este o creaţie muzicală şi poetică unitară şi orice 
modificare a sa ar însemna nesocotirea contextului istoric şi cultural al 
creării imnului şi ar putea altera orientarea conceptuală originară a operei”. 

Dezbaterile asupra imnului s-au întețit din 2000, când 
preşedintele Putin a constatat că atleții laureați ai Jocurilor Olimpice 
de vară din acel an nu vor putea intona, la festivitatea de premiere, 
imnul de stat, căci acesta nu are cuvinte. Dumă de Stat a adoptat 
actualul imn la 8 decembrie 2000, după ce s-a realizat o selecţie a 
celor 6000 de propuneri venite din întreaga Rusie. 

Terorism sau terorisme? 


După aproape un deceniu de la atentatele teroriste de la New 
York şi Washington, politologul Feodor Lukianov apreciază că 
„Statele Unite n-au reuşit să transforme lupta împotriva terorismului 
internațional în pivot al evoluţiei mondiale”. Terorismul islamist 
modern, explică el, este, la primă vedere, transnaţional şi ideologic, 
în sensul că acţiunea sa violentă se desfăşoară în multe zone ale lumii 
„lar Coranul şi obiectivul unui califat universal sunt un element 
comun.” Obiectivul fiecărui conflict (Cecenia, Palestina, Irak, Arabia 
Saudită, Pakistan, Indonezia etc.) este controlul asupra unui teritoriu. 
Dar fiecare din aceste conflicte are propriile sale particularităţi; este 
vorba de o multitudine de conflicte locale şi nu de un mare „conflict 
al civilizaţiilor”. 

De aici, şi concluzia că „nu există o soluţie universală pentru 
soluţionarea acestei probleme”. O acţiune antitero coordonată ideal - 
mai spune politologul rus - nu poate exista, căci ea presupune, între 
altele, şi schimb de date secrete, iar între posibilii parteneri nu există 
încrederea necesară. În plus, nu există o definiţie universal a 
terorismului. Oricum însă, puterile concurente ar trebui măcar să se 
abțină a exploata organizațiile teroriste în competiţia dintre ele şi nu 
ar trebui să tragă profit din problemele interne ale celeilalte părți. 

Afaceri vs. terorism 


Preşedintele Medvedev intenționează să-i determine pe 
oamenii de afaceri originari din Caucaz să investească în ținuturile 
lor natale, scrie cotidianul „Vedomosti”. Analiştii ruşi insistă asupra 
faptului că violențele din zonă, ca şi atentatele teroriste din alte 
puncte ale Rusiei se datorează, între altele, şi dificultăţilor economice 
şi sociale din regiunea Caucazului. Dar climatul din noua regiune 
federală a Caucazului de nord nu este propice pentru investiţii - 
apreciază ziarul. şi totuşi, afirmă Medvedev, „nu este suficient să 
investeşti la Moscova sau în străinătate, trebui să-ţi onorezi şi 
datoriile”. Adică, „trebuie obligaţi să investească în Caucaz toți cei 
cărora nu le este indiferentă viaţa de acolo, să se creeze condiții în 
acest scop, să fie stimulaţi cei ce sunt capabili de largheţe sau chiar 
de a pierde o anumită sumă pentru finanţarea în locurile lor natale”. 

lar asemenea oameni de afaceri există. Taimuraz Bollaev a 
investit în construcția unui hotel şi a unei rețele comerciale în Osetia 
de sud, Suleiman Kerimov plăteşte impozit în Daghestan (asigurând 
astfel o treime din veniturile acestei republici a Federaţiei Ruse), iar 
Tilman Ismailov finanţează clubul de fotbal Terek din Cecenia. Şi Lukoil 
are de gând să investească cel puţin 100 miliarde de ruble (2,5 miliarde de 
euro) în extracția de gaz caspic, dar solicită facilităţile necesare. 

În acelaşi timp, miliardari ruşi investesc în restaurarea de 
palate la Sankt Petersburg, în Ciukotka (Roman Abramovici) sau în 
ouă Faberge (Viktor Vekselberg). 

„Pentru cetățenii ruşi, toată Rusia este ţară natală”, afirmă 
Taimuraz Bollaev, preşedintele unei corporaţii publice. lar Caucazul 
este, şi el, Rusia. 

Dobrînin 


Prin decesul, la 90 de ani, al lui Anatoli Dobrînin dispare „o 
legendă a diplomaţiei ruse”, cum se exprimă, comemorativ, preşedintele 
Medvedev. Asemenea colegului - şi şefului - său Gromiko, Dobrînin 
a parcurs un traseu spectaculos, dintr-o familie modestă până în cele 
mai înalte forumuri şi cele mai discrete cabinete politice ale lumii. 
Ambii au fost, ani îndelungaţi, reprezentanți respectaţi şi credibili ai 
Moscovei la Washington şi la Naţiunile Unite. Dobrînin a fost 
ambasador în capitala americană timp de peste două decenii, în 
vremea a şase şefi ai Casei Albe, a servit ca releu, împreună cu 
Robert Kennedy, între Hruşciov şi John Kennedy în clipele critice 
ale crizei rachetelor din Cuba şi a fost sfetnic al lui Gorbaciov la 
întâlnirea de la Malta. 

Spre deosebire de Gromiîko, figura sobră şi impenetrabilă, 
Dobrînin era o prezență mai degrabă cordială, deschisă, receptivă, 
calități prin care a gestionat cu succes - deşi nu se ştie în ce măsură - 
relațiile sovieto-americane în momente dificile ale războiului rece. 
Ca şi Gromiîko, după o îndelungată carieră diplomatică, a ocupat 
funcții înalte în aparatul de partid şi de stat de la Moscova, amândoi 
şi-au relatat activitatea diplomatică în câte o carte de memorii şi au 
dispărut la o vârstă venerabilă. Dobrînin a fost „unul dintre cei mai 
abili diplomaţi ai secolului XX”, spune despre el Malcolm Toon, fost 
ambasador american la Moscova. 

Declaraţii de avere 


Veniturile preşedintelui Medvedev au fost, în 2009, ceva mai 
mici decât cele ale premierului Putin, dar şeful statului are un 
apartament şi un teren mai mari decât cele aflate în proprietatea 
şefului guvernului. Agenţia RIA Novosti publică, în paralel, situația 
materială a celor doi principali lideri ai Federaţiei Ruse pe 2009. 
Preşedintele are venituri însumând 3,335 milioane de ruble, un 
apartament de 367 mp, un teren de 4700 mp, un automobil de 
colecție Pobeda din 1948 şi este coproprietar al unui garaj. Primul 
ministru deţine în proprietate un apartament de 153 mp, un teren de 
1500 mp, un garaj de 18 mp, două automobile Volga din anii 1950, o 
maşină de teren Nivă şi o remorcă. În timp ce premierul Putin a 
câştigat anul trecut 97 000 de euro, soţia să nu a realizat decât o 
sumă de 14 euro. 

Primul vicepremier Viktor Zubkov a declarat 98 000 de euro, 
trei spaţii locative şi două vehicule, vicepremierul Igor Suvalov — 163.000 
de euro, dar şi şapte automobile. Cel mai bogat vicepremier este, 
însă, Aleksandr Hloponin, cu 1,7 milioane de euro, trei Mercedes- 
Benz, o casă şi un teren în Italia şi altele. Ministrul de Externe Serghei 
Lavrov a declarat, în 2009, 98.000 de euro, iar soţia să 12 5000. 

Presa rusă nu a găsit neconcordanțe între declarațiile de avere 
ale demnitarilor şi situaţia reală. 

Ruşi bogaţi 


Publicaţia „Forbes” şi-a adus la zi clasamentul celor mai 
bogați cetățeni ai Federaţiei Ruse. Pe primul loc se află de această 
dată proprietarul companiei de fier şi oțel Novolipeţk, Vladimir 
Lisin, cu o avere aproximată la 15,8 miliarde de dolari. El este şi pe 
locul 32 în topul celor mai mari bogătaşi ai lumii. Pe locurile imediat 
următoare se află Mihail Prohorov (13,4 miliarde) şi Mihail Fridman 
(12,7 miliarde). Controversatul miliardar Roman Abramovici 
figurează abia pe locul al patrulea, cu 11,2 miliarde (în urmă cu un 
an era creditat cu o avere de23,5 miliarde). Oricum, a pierdut un loc 
în decurs de un an, după cum şi liderul topului precedent, Mihail 
Prohorov a pierdut locul întâi. În top au apărut încă 11 nume noi, 
dintre care şase fac afaceri în industria cărbunelui. 

Premierul Putin le-a solicitat oligarhilor ruşi să participe la 
efortul de relansare economică naţională, în particular în contextul 
pregătirilor pentru Olimpiadă de la Soci din 2014. Al 13-lea clasat în 
top, Viktor Vekselberg, a fost însărcinat cu supervizarea construirii, 
în apropiere de Moscova, a unui „Sillicon Valley rusesc”, iar 
Abramovici va prelua conducerea unui Consiliu al sporturilor, unde 
ar urma să fie flancat de preşedintele Gazprom, Aleksei Miller şi de 
preşedintele companiei de căi ferate, Vladimir lakunin. 

Glumă proastă 


Glumele - bune sau proaste - se fac de obicei de 1 aprilie. Trei 
ziarişti de la postul de televiziune locală Lipeţk Time TV s-au produs 
însă abia peste vreo două săptămâni, dar (şi-)au dat lovitura. La 12 
aprilie, ei au relatat despre un pretins val de refugiaţi care au părăsit 
oraşul după ce acesta a fost lovit de un atac al NATO. Relatarea a 
pornit de la un fapt real, exerciţiile de evacuare a populaţiei în cazul 
unui eveniment neobişnuit, organizat de către Ministerul de Interne. 
Asemenea simulări au loc peste tot în lume şi populaţia este 
informată onest, în prealabil, pentru a se evita panica sau percepțiile 
greşite. Dar ziariştii „glumeţi” au făcut precizarea, atât de necesară, 
abia la sfârşitul emisiunii şi, între timp, telespectatorii puteau crede 
că nu este vorba de un exercițiu, ci de un fapt real. 

„Scenariul a fost luat din realitate - a explicat un demnitar 
local. A fost luat din situaţia socio-politica existentă astăzi în lume”. 
Cei trei ziarişti au susținut, şi ei, că informaţia provine de la oficiali 
ai Ministerului de Interne. După o întâlnire cu guvernatorul regiunii 
Lipeţk, ei şi-au dat totuşi demisia, fără alte comentarii. Uniunea 
Ziariştilor din Rusia urmează să facă o investigaţie asupra cazului, 
pentru a se vedea dacă asupra celor trei nu s-au exercitat „presiuni politice”. 

Tandemul continuă 


După un deceniu de la instalarea lui Vladimir Putin la Kremlin 
şi conlucrarea sa în echipă cu Dmitri Medvedev, care avea să-i 
succeadă în funcția supremă, tandemul de putere de la Moscova are 
perspective certe de funcţionare. Sondajele Centrului Levada arată că 
majoritatea covârşitoare a persoanelor intervievate sunt convinse că, 
la încheierea mandatelor lor, în 2012, preşedintele şi primul ministru 
„nu se vor retrage pentru a se consacra vieţii lor private”. 

36 la sută dintre ruşi cred că Medvedev îşi va păstra funcția de 
preşedinte, dar 39 la sută apreciază că viitorul şef al statului va fi, din 
nou, Putin. 38 la sută îl preferă în această funcţie pe Putin, 30 la sută 
pe Medvedev, iar 25 la sută nu au preferințe în materie. 

„Oamenii nu văd nici o concurenţă în interiorul acestui tandem”, 
comentează directorul Centrului, Lev Gudkov, iar informaţiile ce 
apar despre contradicţiile dintre cei doi „sunt considerate de marea 
majoritate a ruşilor drept ficțiuni ale ziariştilor”. 

Resturi de la masa NATO 


Moscova nu şi-a trimis reprezentanţi la reuniunea Rusia- 
NATO ce urma să aibă loc la Tallin. Ministrul de Externe Serghei 
Lavrov a explicat de ce: pentru că Alianţa, care-şi doreşte un sistem 
propriu de apărare antirachetă, nu are de gând să coopteze Rusia în 
faza de elaborare, ci doar să o includă ulterior, „prin joncțiune”, în 
schema ce va fi adoptată fără ea. Rusia nu acceptă resturile de la 
masă ale NATO, a spus-o, mai pe şleau, reprezentantul Moscovei la 
sediul Alianţei de la Bruxelles, Dmitri Rogozin. 

Altfel, la reuniunea NATO la nivel de miniştri de Externe de 
la Tallin, secretarul general al Alianţei, Anders Fogh Rasmussen, a 
fost foarte amabil şi a spus că participarea Rusiei la proiectatul scut 
spaţial european ar fi o dovadă a „apartenenţei autentice Rusiei la 
familia euroatlantică”. Surse ale Alianţei citate de presa rusă cred, şi 
ele, că „nu există un obstacol tehnic serios în compatibilizarea celor 
două sisteme de apărare antirachetă, trebuie doar voință politică”. 
Scutul european ar trebui să fie gata peste vreo zece ani. Destul timp 
pentru exprimarea voinţei politice. Dar unii „membri noi” ai NATO, 
observă politologul Ruslan Puhov, nu acceptă participarea Rusiei la 
scut şi pun ultimatum: „Sau eu, sau Rusia”. 

O paradigmă a democraţiei 


Institutul pentru Dezvoltare Democratică din Moscova, de sub 
auspiciile preşedintelui Medvedev, a schiţat într-un raport de 66 de 
pagini „imaginea viitorului pe care ni-l dorim”. Modernizarea şi 
inovaţia, obiective prioritare ale şefului statului, sunt laitmotivele 
textului. Interesantă însă este şi viziunea asupra democraţiei în Rusia 
pe care o propun autorii documentului. 

Rusia, apreciază ei, trebuie să aibă „un preşedinte puternic şi 
un parlament puternic”. Mandatul prezidenţial trebuie scurtat de la 
şase la cinci ani, iar cel al parlamentului să fie de patru ani. E nevoie 
de vreo 20 de partide. Sistemul politic trebuie însă să fie bazat pe un 
partid de centru dreapta şi unul de centru stânga. Primul, al 
oamenilor de afaceri şi al claselor mijlocii, celălalt, al agricultorilor 
şi persoanelor în vârstă. Guvernatorii regionali ar trebui aleşi prin vot 
direct, ca pe vremea lui Elţân. Justiţia, „puternică şi independentă”, 
iar presa, scoasă de sub controlul sau monopolul oficial. Sistemul 
federal de Securitate ar urma să aibă două instituţii: Serviciul federal 
de contraspionaj şi Serviciul federal pentru securitatea Constituţiei. 

Raportul a fost înaintat, la începutul anului, către şeful statului. 

Simbolul Sevastopol 


Viitorul Flotei Mării Negre a Federaţiei Ruse a fost clarificat: 
ea va rămâne cel puţin încă aproape 50 de ani în portul Sevastopol, 
acum parte a teritoriului Ucrainei. Circa 50 de nave şi 25 000 de 
oameni asigură Rusiei o poziție proeminentă în arealul Mării Negre, 
care, de câteva secole, este tutelat de un condominium de facto ruso-turc. 

Suntem, la Sevastopol, de 300 de ani, „Sevastopolul este 
singurul loc în care ar putea fi Flota Mării Negre”, a declarat un vechi 
marinar publicaţiei „Russia Today”. lar preşedintele Consiliului 
orăşenesc Sevastopol, Valeri Saratov, a ţinut să precizeze: „Cei ce 
susțin că ar fi vorba de o ameninţare la adresa Ucrainei, afirmă un 
nonsens. Multe alte ţări au în porturile lor flote străine. Mai mult, 
această flotă este parte a istoriei noastre comune”. 

Statutul Flotei Ruse devenise problematic la un moment dat, 
căci precedenta Administraţie de la Kiev intenţiona să nu mai 
prelungească acordul de staționare până în 2017. Îmbunătăţirea 
relațiilor ruso-ucrainene a permis prelungirea acestui termen cu încă 
25 de ani, până în 2042, iar apoi cu încă cinci ani. 

Trilogia Siberiei XXI 


Creaţiile artistice cu subiecte industriale sunt deja tradiționale 
în cultura rusă. Un tânăr compozitor din Sankt Petersburg a scris o 
simfonie numită chiar „Trilogia industrială”, consacrată unor mari 
construcţii - sau proiecte - economice siberiene de la începutul 
secolului XXI: zăcământul de gaz natural de la Stokman, unul dintre 
cele mai mari din lume; un pod feroviar peste un mare fluviu 
siberian; exploatările de gaz din insula Sahalin. 

Stokman inspiră înainte de a produce. Proiectul, în care s-au 
investit până acum 500 milioane de dolari, urmează să livreze gaz 
începând din 2013, iar în el sunt angajate trei firme: Gazprom, cu 51 
la sută din acţiuni, o societate norvegiană de stat şi Total din Franța, 
care împart aproximativ egal restul de 49 la sută al acțiunilor. 

Compozitorul Anton Lubcenko, 23 de ani, este absolvent al 
Conservatorului din Sankt Petersburg şi a mai scris o operă inspirată 
din actualitate. Opera „Mowgli? nu transpune muzical „Cărţile 
junglei” ale lui Rudyard Kipling, ci tragedia din şcoala, devenită în 
mod dramatic celebră, din Beslan. 

O mică senzație 


Cu o zi înainte ca şeful diplomaţiei ruse, Serghei Lavrov, să 
prezinte în Camera Superioară a Parlamentului priorităţile politicii 
externe a Rusiei, ziare de la Moscova au publicat conţinutul unui 
document pe această temă, elaborat tot de MAE, dar care nu ar fi fost 
destinat presei. 

Autenticitatea textului nu e negată la MAE, unii spun că el ar 
fi fost prezentat şefului statului, care l-ar fi dat spre completare unui 
vicepremier, dar Kremlinul neagă variantă. Lumea se întreabă dacă 
documentul e doar o ciornă sau variantă definitivă, dacă a devenit 
public în mod întâmplător sau voit etc. 

Mesajul textului, rezumat de comentatori, este că politica 
externă a Rusiei trebuie să se subsumeze obiectivului esenţial al 
modernizării ţării. Pentru aceasta, e nevoie între altele de tehnologie 
occidentală, de cooperare cu statele din BRIC şi Venezuela şi de 
relaţii speciale cu ţările din vecinătatea imediată. 

Mica surpriză de presă a sporit interesul față de document, pe 
care un comentator moscovit l-a definit sec: „Pragmatism înseamnă 
bani”. 

Nimic nou? 


Documentele anchetei asupra masacrului de la Katyn, 
transmise de Rusia Poloniei în preajma Zilei Victoriei nu conţin 
nimic nou, a declarat purtătorul de cuvânt al Institutului pentru 
Memoria Naţională de la Varşovia. E vorba de cele 67 de volume ale 
anchetei penale făcută de autorităţile ruse, care a durat peste 14 ani, 
dar pe care specialiştii polonezi le-au consultat încă din octombrie 
2005. În aprilie 2010, aceste documente au fost postate pe site-ul 
Arhivelor Naţionale ale Rusiei, dar este pentru prima oară când 
piesele unui dosar penal sunt transmise părții poloneze, comentează 
agenţia RIA-Novosti. 

Este de reţinut, însă, că la 8 mai, când a înmânat, la Moscova, 
omologului său polonez aceste documente, preşedintele Federaţiei 
Ruse Dmitri Medvedev a declarat că „declasificarea dosarului Katyn 
va continua”. 

Fără vize 


A 


„Cortina de fier a vizelor” între Uniunea Europeană şi Rusia ar 
putea dispărea. Bruxellesul urmează să propună Moscovei o „foaie 
de drum” în finalitatea introducerii unui regim fără vize, cu prilejul 
summitului UE-Rusia de la 31 mai. Rusiei i se solicită să aplice o 
serie de reforme în ce priveşte regimul vamal şi de securitate a 
frontierelor, cum sunt introducerea paşapoartelor biometrice şi legi 
privind protecția informaţiei. Măsuri necesare, dar nu şi suficiente, 
pentru că UE nu va suprima automat vizele după îndeplinirea acestor 
condiţii, ci în urma altor demersuri, „pe cale diplomatică”. 

Primul demnitar european care a evocat posibilitatea anulării 
regimului vizelor cu Rusia a fost ministrul de Externe al Italiei, în 
decembrie 2009, iar în ianuarie 2010 s-au exprimat în acelaşi sens şi 
reprezentanți ai Spaniei şi Turciei. Ministrul de Externe spaniol a 
apreciat că este vorba de „un obiectiv apropiat”, iar cu Turcia 
problema s-a rezolvat la recentul summit ruso-turc. 

Câte arme nucleare? 


Rusia ar putea să dezvăluie informaţii despre armamentele sale 
nucleare, dar numai după ratificarea noului acord START, a declarat 
un oficial al MAE de la Moscova. Statele Unite şi-au arătat deja 
cartea, căci Pentagonul a informat că arsenalul nuclear american 
numără în prezent 5113 ogive, față de 31 255 la sfârşitul lui 1967 (o 
reducere de 84 la sută). 

Directorul Centrului de previziuni militare de la Moscova, 
Anatoli Țiganiuk crede însă că americanii cunosc nu numai numărul 
exact de arme din arsenalul nuclear al Rusiei, dar şi regiunile în care 
acestea sunt amplasate. 

Noul acord START urmează să fie ratificat de cele două 
Camere ale Parlamentului rus şi de Senatul american. Ratificările de 
la Moscova nu par să pună probleme, cea de la Washington vor 
solicita însă eforturi de persuasiune din partea Administraţiei, dar 
preşedintele Obama este încrezător că Tratatul va fi ratificat înainte 
de sfârşitul lui 2010. 

Grâul Rusiei 


Dacă URSS era nevoită să cumpere, pe aur, grâu din 
străinătate, Federaţia Rusă începe să aibă probleme cu surplusul 
pentru export. Viitoarea recoltă este estimată la cel puţin 95-97 
milioane de tone, ceea ce depăşeşte cu mult nevoile interne. 
Preşedintele Uniunii cerealiere vorbeşte de suplimentarea exportului, 
iar ministerul Agriculturii are în vedere reducerea suprafeţelor 
cultivate cu grâu în favoarea culturilor de soia şi porumb. 

Pe piața mondială a cerealelor, grâul rusesc, care se aşteaptă să 
aibă în anii următori producţii constante de peste 100 milioane de 
tone, va avea de înfruntat o concurență redutabilă. Este adevărat că 
recoltele mondiale sunt în declin, dar şi cererea este în scădere. 
Volumul comerțului internațional cu grâu a scăzut de la 143 la 126 
milioane de tone. Cauzele sunt criza şi recoltele bune din ţările 
tradițional cumpărătoare de cereale. 

Şi prețul de vânzare la export pune probleme producătorilor 
ruşi, căci se apreciază că, din vară, va scădea, ceea ce va reduce şi 
numărul de exploataţii rentabile. 

Amenințarea nr. 1 


Proiectul noii strategii a NATO, elaborate de un grup de 
experţi internaţionali condus de Madeleine Albright, prezintă, după 
analiza cotidianului rus GZT.ru, trei elemente esențiale: 1.Poziţiile 
Alianţei în lume vor slăbi, 2. Se va dezvolta „un parteneriat prudent” 
cu Rusia, 3. Amenințarea principală vor fi rachetele balistice. 

Rusia nu mai reprezintă principala amenințare pentru 
securitatea NATO şi chiar poate fi considerată partener, dar cu 
rezerve importante. Cauza principală a scepticismului este conflictul 
caucazian din august 2008. 

Principala ameninţare pentru NATO nu va mai fi terorismul 
internațional, ci rachetele balistice, în special cele ale Iranului şi, de 
aceea, autorii raportului recomandă NATO să aprobe în întregime 
proiectele americane de perfecţionare a sistemelor antirachetă din 
Europa. Grupul de experți prezidat de fostul secretar de Stat 
american intră în contradicție cu oamenii politici occidentali care 
doresc retragerea prezenţei nucleare a SUA în ţări ale continentului. 
Ideea de creare a unui sistem comun de apărare antirachetă cu Rusia 
nu este luată în seamă de raport. 

Imagine proastă 


Compania internațională Network a intervievat 66 000 de 
persoane din diferite țări şi doar şapte la sută dintre ele ar fi dispuse 
să lucreze în Rusia. Rata slabă se datorează în principal condiţiilor de 
trai şi de muncă din Rusia - ierni aspre, birocraţie, costul ridicat al 
vieţii, atacuri rasiste, corupție. 

Principalul obstacol este birocraţia omniprezentă - declară un 
reprezentant de firmă străină. Un alt om de afaceri crede că problema 
cea mai mare pentru Rusia este foarte proastă publicitate în 
străinătate. „Multă lume nu ştie că Rusia e mult mai bună decât o 
arată imaginea ei în țările occidentale. De aceea, autoritățile ruse 
trebuie, înainte de toate, să se gândească la îmbunătăţirea imaginii”. 
Căci, aşa cum scrie un ziar moscovit care prezintă concluziile 
sondajului de opinie realizat de Network, „Rusia reprezintă, totuşi, 
una dintre economiile cu creşterea cea mai rapidă şi dispune de pieţe 
extinse, iar autoritățile fac eforturi pentru a atrage investitori străini”, 
dar procedurile birocratice lungi şi anevoioase afectează serios 
atractivitatea ţării pentru oamenii de afaceri străini. 

Bin Laden şi Doku Umarov 


În cei zece ani de când îl caută pe Bin Laden, America a avut 
şi ajutoare. Un trimis special al preşedintelui Rusiei a anunţat, la 
Washington, că ţara să sprijină Statele Unite în operațiunile de 
căutare şi capturare a fondatorului reţelei teroriste Al Qaeda. 

Anatoli Safonov, şeful părţii ruse în grupul de lucru ruso- 
american pentru lupta antiteroristă, a participat la reuniunea acestui 
organism înființat în 2000 şi a apreciat, cu acest prilej, cooperarea 
celor două țări în combaterea terorismului. Serviciile secrete americane 
au oferit Rusiei informaţii privind iminente atacuri teroriste, a spus el. 

Comitetul ruso-american va discuta şi despre o posibilă 
includere a grupului extremist al lui Doku Umarov pe lista americană 
a organizațiilor teroriste străine, căci serviciile de informaţii ale SUA 
apreciază că acesta este autorul exploziilor ucigaşe din metroul de la 
Moscova din lună martie. În această privință, însă, trebuie să se 
pronunţe şi Congresul de la Washington, care urmează să voteze o 
rezoluţie. Proiectul de rezoluție afirmă că teroriştii care acţionează în 
Caucaz colaborează cu Al Qaeda şi alte organizaţii teroriste 
internaționale în ce priveşte antrenarea, finanțarea şi propaganda. 

„Fantezii” 


Prelungirea acordului ruso-ucrainean privind prezența Flotei 
Ruse în portul Sevastopol nu s-a însoţit cu schimbări sau prevederi 
adiționale în acest document. Orice modificări în ce priveşte 
structura flotei şi armamentele Rusiei vor trebui să aibă şi 
consimțământul Ucrainei. Acordul nu va îngrădi modernizarea Flotei 
Mării Negre a Rusiei, care, scriu ziarele de la Moscova, s-a deteriorat 
dramatic în ce priveşte structura şi capacitatea de luptă. 

Programul de modernizare amplă a flotei, până în 2020, 
prevede înzestrarea cu noi nave de suprafață, submarine şi avioane 
de luptă amplasate la sol. Baza navală militară de la Novorossiisk va 
fi extinsă, printr-un program de 15 ani. 

Comentatorii ruşi au făcut speculații în privința revenirii 
prezenţei navale a Rusiei în unele baze şi instalaţii din timpul URSS 
pe teritoriul Ucrainei, între care baza de submarine Balaklava, şi 
bazele de la Feodosia, Kerci, Donuzlav, Oceakov, Nikolaev, Odessa 
şi Izmail, dar însuşi preşedintele lanukovici a declarat că asemenea 
ştiri sunt „fantezii”. 

Cazacii din Caucaz 


Trimisul preşedintelui Rusiei în districtul federal Caucazul de 
Nord, Aleksandr Hloponin, a declarat că „ar fi de dorit ca prezenţa 
cazacilor în aceste teritorii să fie întărită, pentru a consolida situația 
populaţiei vorbitoare de limba rusă” din aceste zone ale Federaţiei. 
Demnitarul rus a amintit că există o situaţie dificilă în Daghestan, 
Inguşetia şi alte republici ale Federaţiei. 

Cazacii, a mai spus emisarul prezidențial, vor sluji ca forța de 
apărare pentru populația rusă din regiune şi nu împotriva unui inamic străin. 

Vladimir Putin a propus, încă în urmă cu cinci ani, o serie de 
măsuri vizând întărirea influenţei cazacilor în această regiune, iar 
autoritățile locale au inițiat programe speciale pentru reîntoarcerea 
etnicilor ruşi care părăsiseră Caucazul de Nord ca urmare a 
instabilității din Cecenia. 

Comunitatea cazacilor din valea Terek numără, după unele 
estimări, 35 000 de oameni. 

CSI şi Vestul 


„Se zice că Occidentul ar fi pierdut deja lupta cu Rusia în 
arealul CSI (îndeosebi Ucraina, R. Moldova, Kîrgîzstan şi Georgia). 
Dar în Afganistan?” Întrebare directă, fără ocolişuri şi eufemisme, 
aşa cum se cuvine să o formuleze un ziarist (azer) unui profesor 
universitar (american), ambii persoane neoficiale, ale căror opinii 
personale nu angajează pe nimeni. 

Răspunsul prof. Thomas Ambrosio de la Universitatea de Stat 
North Dakota e, şi el, direct şi sincer: „Sunt de acord cu dvs. Se pare 
că strategia administraţiei Obama față de Rusia se bazează pe 
acceptarea de facto a sferei de influență a Moscovei în fosta Uniune 
Sovietică. Fireşte, nu se spune asta, dar oferta de resetare pare să 
implice faptul că SUA nu vor face, în această zonă, paşi care ar putea 
fi apreciaţi de Kremlin că afectează interesele sale”. 

Pronosticul universitarului american asupra şanselor pro-Vest 
ale statelor din CSI: la NATO- inimaginabile, la UE - probleme 
serioase, nu în viitorul previzibil. 

Zeci de mii de miliarde 


Un general din Ministerul Apărării de la Moscova a declarat în 
Parlament că bugetul alocat Programului naţional al armamentelor 
(pe 2011-2020) este insuficient. Nu 13 000 miliarde ruble (aproape 
420 miliarde dolari), ci 36 000 miliarde ruble (1 100 miliarde dolari), 
adică de aproape trei ori mai mult i-ar trebui, pentru înzestrare, 
armatei ruse în următorii zece ani. 

Ministerul de Finanţe consideră însă că bugetul militar 
prevăzut este îndeajuns. Finanţarea apărării naţionale va creşte de la 
2,6 la sută în 2010 la 3,2 la sută după 2013. Unii experți susțin, şi ei, 
ca Ministerul Apărării nu ştie cum să-şi gestioneze bugetul iar 
întreprinderile complexului militar- industrial nu lucrează cum trebuie în 
lipsa unui mediu concurențial. Expertul militar Vladimir Evseev are 
o soluţie simplă: „Dacă vrem să luptăm cu NATO, trebuie să sporim 
bugetul. Dar probabil că este preferabil să facem invers”. 

Flota Mării Negre 


Dacă în 1991, Marina de război a URSS număra, în Marea 
Neagră, 835 de nave, astăzi Flota rusă a Mării Negre dispune de 
numai 50 de nave şi vedete de luptă, precum şi de câteva zeci de vase 
auxiliare. Efectivele marinei sovietice din această mare, de 100 000 
de oameni, 60 000 de muncitori şi angajaţi, s-au redus, de asemenea, 
considerabil. Aceste date sunt prezentate de ziaristul Ilia Kremnik 
prin agenţia RIA-Novosti, care aminteşte că Flota sovietică din Marea 
Neagră a fost împărțită, printr-un acord din 9 iunie 1995 la Soci, între 
Rusia (81,7 la sută) şi Ucraina (18,3 la sută). „Împărţirea flotei, în 
condiţiile unei reduceri considerabile a cheltuielilor militare față de 
epoca sovietică s-a repercutat asupra raportului de forțe pe teatrele de 
operaţiuni din Marea Neagră şi Mediterană” - scrie ziaristul. 

Predominantă, cândva, în spaţiul pontic şi concurent serios al 
forțelor NATO în cel mediteranean, Flota rusă a Mării Negre este 
astăzi depăşită, ca înzestrare şi efective, de Marină de război a 
Turciei, dar rămâne mai mare ca flotele însumate ale celorlalte state 
riverane la Marea Neagră. 

Expertul militar Igor Korotcenko informează că Flota rusă a 
Mării Negre va primi în următorul deceniu cel puțin 50 de nave noi. 

Politizare? 


Greu de spus dacă Moscova e uimită de marile zăcăminte de 
litiu şi alte bogății minerale rare ale Afganistanului pe care le-au 
anunțat surse americane, dar în orice caz e îngrijorată de imensa 
producţie de droguri din această tară. După datele ONU, Rusia este 
cel mai mare consumator de heroină afgană. 

Preşedintele Medvedev a chemat la o acţiune internaţională 
pentru curmarea acestei situaţii. Afganistanul - a spus el - este astăzi 
un stat ce se întemeiază pe droguri şi nu are resurse interne suficiente 
pentru a combate acest flagel. Liderul de la Kremlin a precizat că 
problemă gravă a eradicării drogurilor în Afganistan nu trebuie 
politizată. 

Abordând problema concret, ministrul rus de Externe Serghei 
Lavrov a propus o colaborare între Forţa internațională din 
Afganistan (ISAF) şi Organizaţia pentru securitate colectivă ce 
grupează state postsovietice. Reprezentantul Rusiei la NATO Dmitri 
Rogozin a mers mai departe, susținând o conlucrare între NATO şi 
respectiva organizație. 

Până acum, occidentalii nu au tratat cu Organizația pentru 
securitate colectivă şi iniţiativelor acesteia nu li s-a răspuns. Un 
demers comun antidrog în Afganistan ar consacra internațional 
această organizaţie. Indiferent însă dacă aceasta înseamnă sau nu 
politizare, focarul afgan al drogurilor este un pericol grav. 


16 iunie 2010 


267 


Corneliu Vlad 


Vodca, mai scumpă 


Şeful autorităţilor de sănătate ale Rusiei, Ghennadi Onişcenko 
susține inițiativa ministerului de Finanţe de creştere a preţului la 
vodcă, el vrea chiar dublarea preţului actual. „Astăzi, a spus el, 
problema fundamentală este că e uşor să cumperi vodcă. Cu cât e 
mai ieftină, cu atât vârsta consumatorilor e mai mică”. Onişcenko 
mai propune limitarea punctelor de vânzare a băuturilor alcoolice şi 
ridicarea de la 18 la 21 de ani a vârstei minime la care 
„consumatorii” au dreptul legal de a cumpăra alcool. 

Dacă toată lumea este de acord ca preţul la vodcă trebuie 
majorat, autoritățile sanitare, ministerul de Finanţe şi Confederaţia 
internațională a societăților consumatorilor susțin variante diferite de 
aplicare a măsurii. 

Statisticile arată că în Rusia există astăzi 2,2 milioane de 
alcoolici, iar o jumătate de milion dintre ei sunt în stadiu de 
alcoolism grav. În fiecare an, în Rusia mor, din această cauză, 80 000 
de persoane. 

Modernizare 


Este pregătită de modernizare societatea rusă? - se întreabă 
într-un studiu-anchetă Institutul sociologic al Academiei de ştiinţe de 
la Moscova. Respondenţii anchetei înţeleg modernizarea mai ales că 
o transformare socială egalitate în faţa legii, lupta împotriva 
corupției, garantarea dreptății sociale. O persoană din patru crede că 
ideea fundamentală a modernizării este crearea unei economii 
eficiente şi inovația. 

Sondajele arată că aproape un sfert din populație doreşte 
modernizarea societăţii şi este deschisă la schimbări, în timp ce 15 la 
sută sunt mai tradiționalişti. „Restul” de 62 la sută consideră că 
principalul obstacol pentru progresul Rusiei îl reprezintă funcționarii, 
iar o treime - forțele de ordine. Baza socială a avantajului 
modernizării o constituie, după rezultatele studiului-anchetă, „nouă 
clasă de mijloc”. 

Turism în Caucaz 


În vizita sa recentă în Cecenia, preşedintele Medvedev a avut 
în program, la Groznâi, şi cea mai mare moschee din Europa, Inima 
Ceceniei, care, după doi ani de la ridicarea să, a devenit unul dintre 
cele mai importante locuri de pelerinaj ale musulmanilor. Turismul 
încearcă să ia locul terorismului. 

Autoritățile de la Moscova îşi propun ca în zece ani Caucazul 
să devină una dintre cele mai importante zone de turism ale Rusiei. 
Se va relua astfel o tradiţie serios afectată de tulburările etnice care 
au urmat dezmembrării URSS. 

Până acum două decenii, Elbrus, Dombai, Nalcik, Derbent 
erau obiective turistice renumite şi intens frecventate în concediile de 
vară, dar luptele din Cecenia şi încordarea din zonă au adus 
întregului Caucaz de nord nedoritul renume de „O mare Cecenie”. 

Modernizarea infrastructurii a început. Până în 2020, în zona 
Caucazului se vor construi încă cinci stațiuni de sporturi de iarnă. 
Totalul investiţiei însumează 450 miliarde ruble, ceea ce înseamnă o 
investiție de 2,5 ori mai mare decât cea pentru infrastructurile 
olimpice de la Soci. 

Anti-drog în Asia Centrală 


Centrală, remarcă site-ul american Eurasia Net. Toate cele cinci state 
postsovietice din regiune (aşa-numitele-stan) sunt implicate în 
proiecte militare americane de tip anti-drog. 

Cel mai important proiect părea să fie un centru de instruire 
antiteroristă în sudul Kîrgîzstanului, mai întâi la Batken, apoi la Osh, 
dar tocmai această regiune este epicentrul conflictelor sângeroase 
care au creat o situație precară în întreaga republică. Proiectul ar 
urma să fie finanţat cu 5,5 milioane dolari, de autoritatea 
antinarcotică a SUA. Un alt proiect american pentru Kîrgîzstan sta, 
de asemenea, în aşteptare, din cauza situației incerte pe plan intern. 
De altfel, şi Rusia a renunţat la intenția de a instala o bază militară, 
tot în sudul Kîrgizstanului. 

Proiecte americane similare, fiecare în valoare de aproximativ 
cinci milioane dolari, sunt prevăzute pentru Kazahstan, Turkmenistan 
şi Uzbekistan. Tadjikistanul face obiectul a două proiecte, evaluate la 
cinci şi respectiv zece milioane dolari. 

Toată această strategie elaborată de Pentagon este menită să 
potenţeze capacitatea armatelor şi a celorlalte forțe de ordine din 
statele Asiei Centrale în lupta împotriva traficului de droguri, care 
capătă amploare în condițiile producţiilor record de asemenea 
substanțe în Afganistan. 

Recompense antitero 


Dacă pentru informații despre Bin Laden, autoritățile 
americane au anunțat recompense de ordinul a câtorva zeci de 
milioane de dolari, FSB-ul va proceda în mod similar în cazul 
civililor care ajută serviciile speciale în prevenirea atentatelor şi 
investigarea şi arestarea teroriştilor. Directorul FSB, Aleksandr Bortnikov, 
a semnat un proiect de lege în acest sens, dar cuantumul recompen- 
selor nu este specificat, căci ele vor fi calculate „ținând seama de 
importanța participării la această cooperare şi de rezultatele obținute”. 

Oricum, precedente există, chiar şi fără lege. După unele surse, 
celor ce ar fi contribuit la identificarea şi eliminarea, în martie 2005, 
a preşedintelui cecen Aslan Mashadov, li s-ar fi dat o sumă totalizând 
zece milioane dolari, scrie ziarul „Kommersant”. Deputatul Vladimir 
Vasiliev crede că şi recentele operațiuni ale serviciilor secrete ruse în 
Caucazul de Nord, soldate între altele cu arestarea liderului 
secesionist inguset Ali Tapaev, s-au realizat „cu ajutorul populaţiei”. 

O nouă perestroikă 


Mihail Gorbaciov a chemat Kremlinul să dezvolte mai multă 
democraţie în Rusia, ceea ce ar servi obiectivului de modernizare a 
țării lansat de preşedintele Medvedev. Rusia are nevoie de un val 
proaspăt de glasnosti (deschidere) şi perestroika (restructurare), a 
declarat fostul lider sovietic pentru Reuters. 

„Modernizarea poate fi făcută doar dacă poporul, întreaga 
populaţie, sunt implicate în acest proces - a spus Gorbaciov. Avem 
nevoie de democraţie, avem nevoie de îmbunătăţirea sistemului 
electoral şi de altele. Altfel, nu o să reuşim”. Gorbaciov mai susține, 
asemenea altor „voci din elita rusă”, că eforturile de modernizare şi 
diversificare a economiei, dependentă acum de petrol, trebuie însoţite 
de o reforma politică. 

Reuters aminteşte însă că reformele inițiate de Gorbaciov au 
precipitat colapsul şi dezmembrarea URSS în 1991, iar astăzi ultimul 
preşedinte al URSS nu mai are popularitate în Rusia, deşi sprijină un 
mic partid politic şi un ziar radical de opoziţie. Astăzi, Gorbaciov 
este rezervat în privinţa perspectivelor Rusiei şi declară că ţara să se 
află „doar la jumătatea tranziţiei, avem un volum imens de muncă, 
tranziţia a însemnat o dificultate cumplită pentru noi şi puţini înțeleg 
cât da greu a fost”. 

Lecţia Georgiei 


Rusia îşi va reînnoi flota sa învechită din Marea Neagră până 
în 2020. Comandantul şef al Marinei militare ruse, Vladimir Vîsoţki, 
a declarat că flota Mării Negre va fi înzestrată în acest deceniu cu 15 
nave noi, iar raportul între navele de suprafață şi cele submarine va fi 
de 2 la 1. Programul de înzestrare urmează să fie aprobat la toamnă, 
dar finanţarea să, deja aprobată de preşedintele Medvedev, se ridică 
la la 13 000 miliarde ruble (339 milioane euro). 

Ziaristul specialist în probleme militare Mihail Barabanov 
afirma că reînnoirea accelerată şi completă a flotei Mării Negre a fost 
decisă după războiul din Georgia, când Rusia a fost nevoită să-şi 
angajeze în conflict practic toate navele de luptă din flota sa din 
această zonă. „Probabilitatea participării la lupte reale este mult mai 
mare pentru flota Mării Negre (iar într-o măsură mai mică şi pentru 
flota Balticii) decât pentru flotele din Nord şi din Pacific, apreciază 
ziaristul, care continua: „Acestea din urmă vor fi reînnoite doar când 
Rusia, potrivit preceptelor lui Petru cel Mare, va fi solid implantată 
în Marea Neagră şi Baltică”. 

Putin-Medvedev 


Discuţia despre viitorul preşedinte al Rusiei, începută în 
septembrie 2009, se înlănţuie în episoade. În Clubul Valdai, Putin a 
promis că se va pune de acord cu Medvedev asupra celui care se 
prezentă în alegeri, neexcluzându-se în ce-l priveşte. Peste două 
săptămâni, Medvedev declara că s-ar putea, şi el, reprezenta dacă-şi 
va atinge obiectivele şi va avea sprijinul populaţiei. Peste alte câteva 
zile, Putin promitea să țină seama de eficiența muncii sale şi a lui 
Medvedev, dar şi de cota de popularitate a ambilor, în luarea unei 
decizii pentru 2012. 

Suspansul va dura până în 2012, a spus un membru al 
Administraţiei prezidenţiale. Directorul adjunct al Centrului Levada, 
Aleksei Grajdankin, observa că pentru ruşi Medvedev joacă mai 
degrabă un rol onorific şi, cu toate că îşi îndeplineşte funcția, Putin ar 
fi preferabil ca preşedinte. 

În sondajele de opinie, Putin a avut iniţial un avantaj net, dar 
pe parcurs Medvedev şi-a consolidat poziţia şi a redus din diferență (mai 
ales prin acțiunile sale legate de războiul din Georgia şi criză economică). 

Vor conta nu atât estimările sociologilor, cât gradul de 
încredere a populaţiei în şeful statului şi aprecierea muncii sale, a 
spus un înalt funcționar al Kremlinului. 

În 2012, Putin va avea 60 de ani, Medvedev 47, ceea ce ar 
putea fi un atu pentru cel mai tânăr, dar „populația consideră că 
Vladimir Putin nu are vârstă, ea nu face legătură între acest lucru şi 
alegeri”, comentează politologul Mihail Vinogradov. 

Sovietic-antisovietic 


n 


Cuvântul „sovietic” îi provoacă nostalgii fiecărui al treilea rus, 
iar jumătate dintre ei privesc cu dezaprobare (23 la sută) ori 
indiferență (22 la sută) cuvântul „antisovietic”. Sunt constatările unui 
sondaj făcut de Centrul rus pentru studierea opiniei publice cu un an 
înainte de a se împlini două decenii de la dezmembrarea URSS, când 
cuvintele sovietic, antisovietic, au devenit, dintrodată, anacronisme, 
arhaisme, fără obiect. 

Pentru „sovietic” - mai degrabă mândrie şi aprobare, pentru 
„antisovietic” - cel mai adesea decepţie, ură, refuz, ruşine sau teamă. 
Tinerilor nu le prea pasă nici de sovietic, nici de antisovietic (doar 26 
şi respectiv 28 la sută manifestă interes pentru aceste noţiuni). 
Sovietic trezeşte amintiri frumoase la 14 la sută dintre cetăţeni şi 
aduce în minte ordinea şi siguranța zilei de mâine la 11 la sută. 
Pentru mai puţin de un rus din zece, sovietic mai trimite la mare 
putere, la URSS, dar şi la ideologie, propagandă. Trimite şi la 
sănătate şi educaţie gratuite, dar şi la stagnare, lipsuri şi cozi. 

V-ar plăcea să trăiţi într-un regim sovietic, aşa cum apare el 
prin filme, documentare, literatură? - a întrebat site-ul Gaidpark 
(Hyde Park). 68 la sută ar vrea să (re)devină cetăţeni ai URSS, 30 la 
sută nu, iar doi la sută preferă categoric situaţia prezentă. 


7 iulie 2010 


276 


Rusia, după URSS 


Cozi încete 


Cozi sunt şi în socialism, şi în capitalism, şi în tranziţie. 
Mistery Shopping Providers Association a făcut un clasament, pe 
țări, al şirurilor de oameni care aşteaptă să cumpere, să plătească, să 
primească ori să dea ceva. Au fost monitorizate magazine, bănci, 
oficii poştale şi farmacii. 

Cozile care merg cel mai greu sunt cele din Rusia, unde 
cetățeanul aşteaptă în medie cam 27 de minute. Urmează, ca 
lentoare, Italia, cu o aşteptare de 14 minute. Cel mai rapid se rezolvă 
cozile în Suedia (două minute) şi Marea Britanie (trei minute). 

Cea mai lungă coadă a fost totuşi identificată în Grecia, cu 72 
de oameni în faţa unui ghişeu de bancă. lar cea mai lentă coadă, în Italia, 
unde, la un oficiu poştal, în două ore au fost serviţi doar 34 de clienţi. 

Realizatorii sondajului constată deteriorarea calității serviciilor, 
numărul celor ce aşteaptă la cozi crescând de la 3,4 la 4,4. Timpul de 
aşteptare s-a dublat - de la cinci la zece minute. lar numărul clienților 
nemulțumiți a crescut cu o treime, scrie „Komsomolskaia Pravda”. 

Iisus, cu capul lui Lenin 


În martie 2007, câțiva muzeografi ruşi între care un fost 
director al Muzeului Saharov şi un fost şef de departament de la 
Galeria Tretiakov au organizat o expoziţie intitulată Arta interzisă, la 
care au fost expuse o serie de creaţii şocante. Pe un crucifix, în locul 
capului lui lisus fusese aplicat Ordinul Lenin, iar o pictură îl înfățișa 
pe Mântuitor cu capul lui Mickey Mouse. 

O organizaţie ortodoxă s-a adresat parchetului pentru a 
deschide o acţiune judiciară şi a cerut condamnarea insultei aduse 
credincioşilor. Unul dintre învinuiți mai avusese un proces, pentru 
expoziția „Pericol: religia!”. Erau expuse, acolo, sticle de vodcă 
având în cap bulbi de ceapă, combinație care se vroia o „transfigurare 
artistic” a imaginii bisericilor tradiţionale ruse. Reprezentanţii 
Patriarhiei Moscovei au apreciat, totuşi, că pedeapsa cerută de 
procuror, condamnarea la închisoare, este excesivă, nejustificată şi ar 
putea fi chiar nefastă. „Orice credincios vă va spune că sunt întrunite 
condiţiile necesare pentru ca inculpaţii să fie făcuţi răspunzători 
pentru incitare la ură religioasă, dar cred că prin condamnarea lor nu 
trebuie să li se restrângă libertatea”, a spus un reprezentant al 
Patriarhiei, care a cerut clemenţă. Tribunalul le-a dat, totuşi, celor doi 
câte o amendă. 

Islamul în Rusia 


Islamul este a doua religie în Rusia, chiar dacă numărul 
cetățenilor musulmani ai ţării nu este cunoscut cu exactitate. Potrivit 
sondajelor, între cinci şi şase la sută din populația Rusiei este 
musulmană, dar experţii dau un procent de opt-zece la sută, adică 12- 
15 milioane de persoane. Pentru 1 ianuarie 2010, Ministerul Justiţiei 
anunță existența a 4127 organizaţii musulmane înregistrate oficial. 
Cele mai multe sunt în Daghestan, Ingușetia, Cecenia, Kabardino- 
Balkaria şi Karaceaevo-Cerşchezia. Peste jumătate din populația 
Tatarstanului şi Baskortostanului este musulmană. 

Majoritatea populaţiei musulmane din Rusia este sunită, dar 
cei de origine azeră sunt mai ales şiiţi, iar sufismul este răspândit mai 
ales în Daghestan, Cecenia şi Ingusetia. 

În Rusia funcționează o direcție spirituală centrală a 
musulmanilor încă de pe vremea țarinei Ekaterina a II-a, care a creat 
în 1789 Adunarea spiritual mahomedană din Orenburg. 

Dincolo de Urali 


Pe malurile răcoroase ale Amurului, într-o zi de vară toridă la 
Moscova, preşedintele Medvedev a vorbit, cu amărăciune, despre 
Siberia de astăzi. Populaţia rusă de dincolo de Urali, de 24 de milioane, 
scade anual în medie cu aproximativ o jumătate de milion. Chiar 
dacă, la nivelul Federaţiei Ruse, declinul demografic pare să fi fost 
oarecum stopat şi s-a înregistrat o uşoară creştere a populaţiei, pentru 
prima oară după destrămarea URSS şi tot ce a urmat. „E, într-adevăr, 
rău - a spus şeful statului. Această regiune are nevoie de mai mulți 
oameni care să muncească, dar suntem martorii scăderii populaţiei”. 

Mulţi locuitori ai Siberiei şi Extremului Orient migrează în 
Rusia europeană, unde standardul de viață este mai ridicat, iar rata 
natalității în Rusia asiatică scade şi ea. „E o regiune vastă, dar cu o 
populaţie rară”, a conchis preşedintele după ce a parcurs un raport 
demografic. „Nimeni nu e interesat să vină aici dacă nu are 
televiziune şi internet”. Nimeni din Rusia, căci preşedintele a atras 
atenția şi asupra migraţiei clandestine în Siberia, chiar dacă nu a 
nominalizat, de pildă, imigrația chineză, cum remarca agenția 
Reuters. Trecerea frontierei, a mai spus preşedintele, trebuie să se 
facă „mai ordonat”. 

Ortodoxie şi catolicism 


Patriarhul Kirill şi mitropolitul Hilarion, preşedintele 
Departamentului de relații externe al Patriarhiei ruse au dezaprobat 
adesea „tendințele liberale” din bisericile protestante moderne ale 
Occidentului, scrie “Nezavisimaia Gazeta”. Dar întâlnindu-se, în 
iunie 2010, cu secretarul general al Consiliului Ecumenic al 
Bisericilor, întrunit la Moscova, patriarul rus a declarat că „în 
Europa, creştinismul are nevoie de eforturi conjugate ale creştinilor 
pentru a se apăra de forţele seculariste care caută să impună lumii 
idei anticreştine şi, în general, antireligioase”. Mitropolitul a vorbit 
de „creştinofobia” din Occident şi de „necesitatea de a lupta 
împotriva intoleranței şi discriminării creştinilor”. Biserica ortodoxă 
rusă este alături de catolicii care contestă verdictul Curţii europene a 
drepturilor omului privind scoaterea crucifixului din şcoli. 

În acelaşi timp, ziarul moscovit scrie că Vaticanul pregăteşte 
de mult timp planuri pentru „o nouă evanghelizare” a Europei. În 
2000, cardinalul Ratzinger, ales papă peste cinci ani, evocă „procesul 
alarmant de decreştinare” a Occidentului şi chemă la „o nouă 
evanghelizare”. La 28 iunie 2010, el anunţa crearea unui nou 
organism al Curiei papale. Acest Consiliu papal al noii evanghelizări 
va fi însărcinat să propovăduiască „în ţările în care a triumfat 
secularismul”. Dar acest Consiliu, mai scrie ziarul, „va contribui la 
renaşterea nu a creştinismului aşa cum este el, ci a catolicismului. lar 
ținând seama de ideile papei, va fi vorba de un catolicism accentuat 
conservator şi Europa de Est va fi cu siguranţă vizată de acest efort. 
Roma va căuta, fără îndoială, să-şi restabilească aici influența 
pierdută în ultimele secole”. 

Rusia creştină 


Ziua creştinării Rusiei este celebrată, la 28 iulie, încă din 
timpul perestroikăi, dar ea a devenit sărbătoare naţională în 2010, 
prin votul Dumei de Stat. Rememorarea momentului creştinării 
ruşilor, întâmplat în urmă cu un mileniu, este la fel de firescă şi de 
necesară ca aceea a propriei zile de naştere, afirmă arhiepiscopul 
Vladimir Smali în „Nezavisimaia Gazeta”. Marea noastră familie 
rusă, ucraineană şi belarusă, familia tuturor slavilor orientali, va 
trebui să-şi amintească mereu de rădăcinile sale, pentru a nu-şi pierde 
identitatea şi a nu se risipi într-un noian impersonal de cultură şi 
istorie”, mai spune prelatul. 

Această zi „defineşte o comunitate istorică şi culturală, precum 
şi una dintre identitățile de bază ale unei mari părți a populaţiei 
Rusiei”, pledează, în acelaşi sens, pe triada istorie, cultură, identitate, 
şi Aleksandr Juravski, director în ministerul Dezvoltării regionale. 
Istoria Bisericii ortodoxe ruse este strâns legată de cea a statului rus, 
aminteşte demnitarul de la Moscova, care adaugă că „ajutorul cel 
mai bun din partea statului ar fi să facă poporul să înțeleagă, în 
întreaga să amploare, catastrofă morală şi religioasă a secolului XX. 
Altfel spus, trebuie amintit ce a reprezentat Rusia înainte de revoluție 
şi ce s-a întâmplat după revoluție”. 

Modernizarea Rusiei lansată de Medvedev trebuie aşadar 
însoţită de revenirea la rădăcinile istorice, culturale, morale şi 
religioase ale poporului rus. 

Toxicomania la prag critic 


În Rusia sunt înregistrați oficial 503 000 de toxicomani, dar 
după estimările ONU numărul celor care consumă droguri depăşeşte 
2,5 milioane de persoane. Directorul Serviciului federal rus pentru 
controlul stupefiantelor, Viktor Ivanov, apreciază că toxicomania în 
țară a atins un nivel critic. Flagelul afectează, într-un fel sau altul, 
aproape 30 de milioane de oameni, adică aproximativ 20 la sută din 
totalul populaţiei. 

Majoritatea covârşitoare a stupefiantelor consumate în Rusia 
provine din Afganistan. Ziarul „Delovoi vtornik” aminteşte că un 
fost şef al operaţiunilor CIA în Afganistan, recunoştea că, în 1980, 
serviciile secrete americane considerau stupefiantele afgane ca o 
armă psihotropică de distrugere în masă. Odată cu prezenţa trupelor 
americane în Afganistan, producția de opiacee a crescut de 44 de ori, 
iar câştigurile anuale ale mafiei internaționale au ajuns la 100 
miliarde de dolari. 

Drogurile afgane ajung în Rusia prin fostele republici sovietice 
din Asia centrală. Această „metastază a heroinomanici”, cum o numeşte 
ziarul, nu poate fi stăvilită decât prin cooperare internațională, care 
este abia la început. 

În iunie 2010, preşedintele Medvedev a semnat Strategia de 
politică antidrog a Federaţiei Ruse, care va fi aplicată până în 2020. 

Turismul, inhibat de preţuri 


Turiştii străini în Rusia sunt mult mai mulți decât ruşii care 
vizitează străinătatea, deşi numărul acestora creşte în creştere, 
informează Asociaţia operatorilor de turism de la Moscova. 

Cei mai mulți turişti străini în Rusia sunt germanii (cam unul 
din opt turişti străini). Pe locul al doilea se află chinezii, care însă nu 
sunt doar turişti ci şi oameni de afaceri. Urmează finlandezii, 
francezii şi italienii, iar după ei turcii, al căror număr este în creştere 
după decizia de eliminare a vizelor. 

Preţurile ridicate la hoteluri şi diversele prestații turistice sunt 
un factor inhibator pentru extinderea turismului străinilor în Rusia. O 
călătorie de o săptămână în Rusia costa aproape 1 500 de euro, adică 
dublu față de o excursie similară în alte țări din fosta Europă răsăriteană. 

95 la sută dintre turiştii străini prefera Moscova, Sankt 
Petersburg şi oraşele din „Inelul de aur”, dar aceste destinaţii sunt 
evitate în moment de vârf (de pildă în timpul „nopţilor albe” de pe 
Neva), din cauza exploziei tarifelor turistice. 

Rusia în Asia-Pacific 


Moscova intenționează să profite de summitul Asia -Pacific, 
care va avea loc la Vladivostok în 2012, pentru a lansa un program 
special de „integrare” a Rusiei în regiunea Asia- Pacific. Această 
regiune realizează 60 la sută din PIB-ul mondial iar statele din zonă 
au rezistat mai eficient la criza mondială. PIB-ul Chinei a fost în 
2010 cu 11 la sută mai mare iar al Indiei cu 8 la sută. 

„Intensificarea dialogului” Rusiei cu Asia-Pacific se confruntă, 
însă, cu o serie de obstacole, remarcă un viceministru rus de externe. Ele 
sunt orientarea către Occident a Rusiei, dependenţa economiei ruse de 
materii prime şi neparticiparea Rusiei la Organizaţia Mondială a 
Comerţului. Vânzările de resurse energetice ruse pe piața asiatică sunt 
foarte limitate. Schimburile Rusiei cu statele din regiune reprezintă 
doar 1,7 la sută din totalul la petrol, 0,002 la gaz şi 0,8 la sută la cărbune, în 
timp ce pentru statele occidentale Rusia este furnizorul energetic nr.1 

În regiunea Asia-Pacific, Rusia a jucat până acum un rol destul 
de secundar, constată Viaceslav Nikonov, şeful Fundaţiei Russkii 
Mir, cu toate că, susține el, există mari oportunităţi de cooperare. 
Totalul investiţiilor statelor din Asia-Pacific în Rusia a reprezentat, 
în 2009, 11,5 la sută şi au fost realizate proiecte reuşite ca Sahalin-2 
şi oleoductul Siberia-Oceanul Pacific. 

Coordonatorul Consiliului de cooperare pentru securitate Asia- 
Pacific, Gheorghi Tolonaia, vorbeşte de o a patra campanie a Rusiei 
în Orient. Prima a avut loc la jumătatea secolului al XIX-lea, când 
Rusia s-a confruntat în Asia cu Anglia şi Franța. A doua tentativă a 
fost războiul ruso-japonez. A treia - expansiunea socialistă a URSS. 
A patra, după Nikonov, trebuie să se bazeze pe următoarea strategie: 
sprijin occidental, stabilizare în sud şi înaintare în Orient. 

Datorii faţă de Siberia 


„Situaţia Siberiei în cadrul Rusiei se aseamănă cu poziţia 
Rusiei în lume”, constată, vădit nemulţumit, Viktor Suslov, director 
adjunct al Diviziei Siberia a Academiei de ştiinţe a Rusiei. Siberia 
pentru Rusia, ca şi Rusia pentru lume, sunt de fapt rezervoare de 
materii prime, susține cercetătorul, exagerând întrucâtva, dar pentru a 
atrage atenţia asupra unor situaţii ce trebuie remediate. Moscova, 
spune el, ar trebui să plătească pentru exploatarea resurselor 
siberiene. Construcţia de mari centrale hidroelectrice pe teritoriul 
Siberiei cu greu ar putea fi considerată un fapt raţional, iar proiectele 
din zonă sunt „pur şi simplu criminale”. 

Un alt specialist din Divizia Siberia a Academiei de la 
Moscova, Arnold Tolohanov, directorul Institutului Baikal, aminteşte 
că 95 la sută din partea europeană a Rusiei depinde de resursele naturale 
ale Siberiei şi Extremului Orient, regiuni care nu ar trebui lăsate să 
sufere ci, dimpotrivă, să primească în schimb sprijin pentru dezvoltare. 

Rusia, „cărăuş spaţial”? 


Stația spaţială internațională, „moştenitoarea” stației ruse Mir, 
se află pe orbita din 2000. Modulele ştiinţifice ale stației, adică cel 
american al NASA, cel european al Agenţiei spaţiale europene şi cel 
japonez, JAXA, sunt instalate şi funcționează pe infrastructura Agenţiei 
spaţiale ruse (Roskosmos). În primii zece ani de existență a staţiei, 
țările angajate în această aventură ştiinţifică au cheltuit aproape 150 
de miliarde de dolari. Dacă în Occident se pun întrebări în legătură 
cu utilitatea acestor cheltuieli exorbitante, ruşii au alte probleme. 

Există, de pildă, percepţia că Roskosmos ar juca doar rolul 
unei companii de transport ce deserveşte agenții spaţiale străine. 
Modulele segmentului rus servesc în principal că depozite şi 
elemente de infrastructură ale staţiei. În 2015-2016, segmentul rus va 
trebui reînnoit complet şi va trebui să dispună de propriul său modul 
ştiinţific. Oricum, Rusia nu se poate mulţumi doar cu rolul de „mare 
putere energetică ce asigură supraviețuirea stației”. Nu costă oare 
prea mult menținerea în spaţiu a drapelului rus doar pentru a dovedi 
că Rusia „este şi ea o putere spaţială?”, se întreabă comentatorul 
Konstantin Bogdanov de la RIA-Novosti. 


2 august 2010 


287 


Corneliu Vlad 


Salarii la Kremlin 


Liderii ruşi au salarii mai mici decât cele ale omologilor lor 
americani. Venitul anual al preşedintelui Statelor Unite, de 400 000 
de dolari pe an, este mult superior celui al preşedintelui Federaţiei 
Ruse (110 000 de dolari) sau al premierului rus (127 000 de dolari). 
Chiar şi alţi demnitari de la Casa Albă sunt mai bine retribuiţi decât 
primii doi lideri ai Rusiei - cu câte 172 000 de dolari pe an. 

E drept că alți demnitari ruşi câştigă mai bine în funcția lor 
publică decât preşedintele Obama. Ministrul resurselor naturale şi 
ecologiei, luri Trutnev, de pildă, a primit în 2009 echivalentul a cinci 
milioane de dolari, iar oficialii Administrației americane, 469 de oameni, 
au avut, în 2009, un venit însumat de 38 de milioane de dolari. 

Preşedintele Obama a promis pe site-ul său națiunii că se va 
cheltui mai puțin şi că va fixa el însuşi salariile de la Casa Albă, scrie 
„Komsomolskaia Pravda”. 

Afaceri în Rusia 


Prin ce-i atrage sau nu pe experţii străini să lucreze în Rusia, 
se întreabă versiunea în rusă a publicației „Forbes”. După ce 
sintetizează studii şi opinii în materie, revista conchide că principalul 
atu al Rusiei este economia să în dezvoltare rapidă. Ceea ce înseamnă 
şanse sporite de avansare în carieră, de câştig bănesc şi de creştere 
profesională. Şi concurenţa e mai mică, şi impozitele mai reduse. 

Sunt, însă, şi factori inhibatorii, pentru afacerile în/cu Rusia: „stilul 
în afaceri”, cum observa elegant publicaţia şi nivelul înalt al corupției. 

Dar specialiştii străini obțin cu mai multă uşurinţă funcţii de 
conducere în firme, socotindu-se că ei pot realiza în scurt timp 
performanțe spectaculoase. Dificultăţile crizei i-a descurajat pe Putini 
dintre ei să plece din Rusia, iar cei ce au făcut-o se gândesc să revină. 

Un impediment curent este necunoaşterea limbii ruse, ceea ce 
creează un deficit de comunicare, de la şoferul de taxi până la colegii 
de serviciu şi partenerii de afaceri. 

Planuri pentru Flota Mării Negre 


De Ziua Flotei, premierul Putin a vizitat Crimeea şi s-a 
întâlnit, din nou, cu preşedintele lanukovici, dar de data aceasta n-au 
mai discutat despre viitorul bazei ruse de la Sevastopol, al cărei statut 
a fost convenit între Rusia şi Ucraina. Dar presa a reluat subiectul. 

Flota Mării Negre a Rusiei are nevoie de modernizare şi o 
nouă strategie, spune Aleksandr Satilov de la Centrul de conjuncturi 
politice. Astăzi, „singurul avantaj al acestei flote este că sprijină 
influența Rusiei în Ucraina de sud”, remarcă el. 

Comandantul flotei ruse, amiralul Vladimir Vîsoţki, a anunțat 
că până la sfârşitul anului vor intra în funcțiune trei nave de patrulare 
şi trei submarine. Rusia îşi poate dezvolta o flotă puternică până în 
2050, dar trebuie să o facă mai repede, mai spune amiralul. Rusia a 
obținut consensul unor state din regiuni cheie ale lumii pentru a 
facilita intrarea navelor ruse în porturile lor. 

Şi primarul Moscovei, Iuri Lujkov, a fost în Crimeea de Ziua 
Flotei, după ce autoritățile ucrainene au anulat decizia de a-l declara 
persona non grata, ca urmare a declaraţiilor sale privitoare la prezența 
militară rusă în Ucraina. „Flota Mării Negre a Rusiei este pentru 
totdeauna în Sevastopol”, a declarat el categoric. 

Cursa pentru Arctica 


Competiţia pentru Arctica e în plină desfăşurare. SUA, Canada 
şi Rusia au trimis, în această vară, din nou, nave pentru prospectări 
submarine la Polul Nord. SUA şi Canada au un diferend asupra Mării 
Beaufort, bogată în petrol şi gaze, dar Rusia e foarte avansată în 
cursă, iar Norvegia şi Danemarca se mişcă şi ele foarte bine, spune 
cercetătorul canadian Edward Struzik. 

Miza este evidentă: se estimează că în zona polară arctică se 
află peste o treime din gazele neprospectate ale lumii şi o zecime din 
rezervele de petrol. Nu s-a stabilit însă cum va fi împărțit acest „tort 
energetic” între cele cinci țări care şi-l dispută. Rusia şi-a înfipt 
steagul la Polul Nord încă în 2007, dar ONU va trebui să-şi spună 
ultimul cuvânt, spune Iosif Diskin, preşedintele Consiliului pentru 
Strategie Naţională. Nici exploatarea bogățiilor arctice nu e uşoară. 
„Rusia nu are experiență, nici nave pentru extracția petrolului şi 
cheltuieşte mai puțin pentru aceasta decât pentru fotbal”, remarcă 
Robert Nagmatalin de la Institutul de oceanologie. 

Frica de ruşi 


Rusia nu are, desigur, un regim ideal şi nu toată lumea din 
America sau din Marea Britanie îl iubesc, dar oare le plac tuturor 
americanilor şi englezilor propriile lor guverne? - se întreabă, 
relativizând oarecum lucrurile, politologul rus Gheorghi Mirski. 
Cuvintele regim şi dragoste nu prea pot fi combinate într-un regim 
democratic, mai constată el. Iar dintre conducătorii istorici de la 
Moscova, doar Ecaterina a II-a şi Mihail Gorbaciov au fost pe placul 
Occidentului. Dacă Rusia țărilor era percepută mai degrabă ca o 
putere imperială în expansiune, în vremuri mai apropiate URSS era 
„avangarda revoluţiei mondiale”, apoi statul puternic care a învins 
Germania în cel de-al doilea război mondial, apoi o superputere 
mondială nucleară amenințătoare. 

Astăzi, nici una dintre aceste spaime nu mai poate fi invocată. 
„Nimeni în Vest nu mai crede acum în amenințarea imperialistă 
globală a Moscovei, nici într-un război nuclear sinucigaş“. Regimul 
de la Moscova, chiar dacă nu e iubit de toată lumea, e „tolerat”. Important 
e că amenințarea expansiunii comuniste a dispărut. Multe din problemele 
din relaţiile Rusiei cu Vestul au fost rezolvate, dar oare nu se poate 
coexista şi cu probleme care au rămas încă nesoluţionate? - se mai 
întreabă, de fapt afirmând, politologul de la Moscova. 

Sondaje contradictorii 


Incendiile din Rusia europeană, care urmează altor catastrofe 
din prima jumătate a lui 2010, cum ar fi atentatele teroriste sau 
explozia criminală de la o centrală hidroelectrică, au îndemnat 
institutele de sondare a opiniei publice să măsoare din nou cota de 
popularitate a principalilor lideri de la Moscova. 

Dacă ziarul „Vedomosti” susține că popularitatea lui Putin şi 
Medvedev este la nivelul cel mai scăzut din ultimii ani, alte sondaje 
infirmă susținerea. În această vară, cota de încredere a lui Putin a 
crescut de la 44 la 48 la sută, iar cea a lui Medvedev de la 38 la 39 la 
sută, afirma Denis Volkov, sociolog la Centrul Levada. 

Şi institutul VTSIOM constată o creştere pentru Medvedev, de 
la 43 la 46 la sută, iar pentru Putin de la 51 la 53 procente. Cei doi 
sunt văzuţi ca lideri care au acţionat aşa cum se cuvine în 
confruntarea cu incendiile fără precedent. lar Vladimir Putin îşi 
menţine constant o cotă de încredere superioară cu câteva procente 
celei a actualului preşedinte. În plus, mai apreciază autorii sondajelor, 
cei doi au toate şansele să-şi sporească nivelul de încredere după 
depăşirea situaţiei critice din această vară. 

Complexe 


Politologul Gheorghi Mirski constată că printre ziariştii, 
politologii, universitarii şi oamenii politici din Rusia circulă şi ideea 
că Vestul ar vrea să distrugă, să dezmembreze, să subordoneze 
Rusia. Percepţie care se regăseşte şi în rândul oamenilor simpli, căci 
la un sondaj de opinie, o treime din repondenţi s-au declarat convinşi 
că SIDA a fost introdusă premeditat în Rusia de americani. 

Prejudecăţile de acest tip sunt vechi, aminteşte politologul. Pe 
vremea reginei Victoria a Imperiului Britanic, unii, în Rusia, 
obişnuiau să spună: „Englezoaica asta pune la cale lucruri murdare 
împotriva noastră”. În perioada sovietică, la modă era vigilenta față 
de „sabotorii” din afară şi „uneltele“ lor. 

Dar atitudinea ruşilor față de străini nu a fost niciodată radical 
xenofobă, a fost mai degrabă ambivalentă. De câteva secole ei ştiu, 
de pildă, că în Europa se trăieşte mai bine, chiar mult mai bine. lar ca 
reacţie la acest complex de inferioritate, a apărut unul de superioritate. 

Politologul rus, care este acum directorul Institutului pentru 
economie mondială şi relații internaționale de la Moscova, a lucrat 
timp de nouă ani în Statele Unite şi declară că nu a auzit, de la 
americanii cunoscuţi lui, lucruri rele despre ruşi. I s-au pus, în 
schimb, întrebări de tipul: Sunteţi o ţară mare, cu o cultură mare, cu 
un popor talentat, cu bogății naturale, cum ați putut tolera 
totalitarismul? E adevărat, adaugă el, în Occident sunt şi rusofobi, 
aşa cum sunt şi antisemiţi, şi arabofobi. Dar nici America nu e iubită 
de toată lumea, o iubesc mai ales polonezii şi kurzii din Irak, mai 
remarcă el, şi totuşi, americanii n-au complexe din cauză. 

Rusia nu e un „centru” 


Comparaţia între Rusia şi URSS e o tentativă căreia nu-i 
rezistă nici omul de rând, nici politicianul sau politologul. Grigori 
Mirski, reputat analist politic, stăruie, de pildă, pe modul de abordare 
a problematicii internaționale de către Moscova în cele două 
perioade din ultimul secol ale istoriei marelui stat al slavilor de est. 

Când Uniunea Sovietică acţiona în străinătate, observa Mirski, 
cheltuia bani, bogății şi uneori vieți omeneşti pentru promovarea 
intereselor sale politice globale şi a intereselor sale ideologice. Când 
Rusia acţionează peste hotare, ea se gândeşte în primul rând la profit. 
În această privință, Rusia este foarte pragmatică atunci când îşi 
concepe politicile economice globale şi chiar a încetat să mai facă 
daruri statelor vecine. 

Explicaţia politologului: Rusia nu este centrul vreunei 
confederaţii economice a fostelor republici sovietice şi nu doreşte să 
plătească pentru a fi aşa ceva. În Europa, Uniunea Europeană a fost 
construită cu bani şi subsidii germane, iar Germania este aici centrul. 
Rusia nu vrea să fie centru. „Rusia vrea influență şi active în alte țări, 
dar nu vrea să plătească pentru asta”, încheie sec autorul analizei. 

Bariere în relaţia Rusia-Occident 


Universitarul Evgheni Bajanov se întreabă dacă Rusia şi 


Occidentul vor putea deveni aliați şi parteneri. şi enumeră, mai întâi, 
obstacolele care ar sta în cale. 


l. 


Memoria războiului rece, care joacă un rol mare. Pentru ruşi, 
Vestul, ca întreg, a fost duşmanul lor, mulți ruşi cred încă în 
intenții agresive şi ostile ale Occidentului față de țara lor. De 
pildă, extinderea NATO spre Est şi încercările SUA de a stabili o 
hegemonie globală. 


. Neîntțelegeri geopolitice. Rusia are o lungă tradiție de superputere 


şi nu va accepta vreodată un rol subaltern în problemele globale. 
Iar SUA nu au recunoscut niciodată dreptul Rusiei de a fi lider 
regional în spațiul ex-sovietic. 


. Poziții politice opuse. Vestul se opune a ceea ce el numeşte 


autoritarismul în creştere în Rusia, iar Moscova suspectează 
Vestul că sub pretextul „sprijinirii instituțiilor democratice” se 
amestecă în treburile interne ale Rusiei, pe care vrea să o destabilizeze. 


. Dispute economice. Ca furnizor de energie, Rusia doreşte prețuri 


ridicate la petrol şi gaz. Consumator, Europa caută să evite acest 
lucru. Rusia încearcă să domine piața europeană energetică, 
Vestul caută să evite acest lucru. Ruşii reproşează occidentalilor 
un tratament discriminatoriu pe piețele europene, vesticii vorbesc 
de mediul neprielnic afacerilor din Rusia. 


. Investitorii europeni şi americani sunt inhibați de nivelul ridicat al 


corupţiei din Rusia. Occidentali văd în Rusia un canal pentru 
traficul de droguri şi imigrație ilegală din Eurasia. 

Atuuri pe relaţia Rusia-Occident 


Politologul Evgheni Bajanov prezintă nuanţat relația între 
Rusia şi Vest. În ciuda obstacolelor, el vede şi un potențial pozitiv 
pentru întărirea relației. 

Forţele ce vor modernizarea şi diversificarea economiei Rusiei 
îşi doresc o economie de piaţă şi o societate democratică, iar prin 
aceasta, „pentru prima oară în istorie, modelele economic, social, 
politic ale Rusiei nu sunt antagonice modelului occidental”. 

Procesele de globalizare şi modernizare a Rusiei nu pot fi 
concepute prin izolaţionism de tip sovietic. Centrele economice ale 
lumii moderne - Europa, SUA, China, India, Asia de sud-est - devin tot 
mai interdependente şi Rusia nu se poate sustrage acestei dinamici. 

Rusia şi Vestul se confruntă cu riscuri şi amenințări comune, 
în primul rând terorismul. 

Rusia se vindecă treptat de „complexul superputerii înfrânte”, 
iar Vestul a încetat să mai vadă în Rusia un rival geopolitic. 

Aşadar, perspective promițătoare. Dar, adaugă politologul, 
Rusia nu se va integra niciodată deplin în civilizaţia occidentală, aşa 
cum au făcut-o Franţa, Marea Britanie sau Germania. Din cauza 
tradițiilor sale, a imensităţii teritoriului ei şi a ambițiilor sale 
geopolitice, Rusia va rămâne un centru de putere independent, care 
nu va ţine în mod tranşant nici de Vest, nici de Est, ci va juca un rol 
important de echilibru între ele. 

Medvedev, fan NATO? 


Discuţiile despre eventuala aderare a Rusiei la NATO devin 
tot mai persistente şi nu mai sunt considerate o bizarerie utopică, 
chiar dacă nimeni nu poate susţine că fapta s-ar putea produce prea 
curând. Institutul pentru dezvoltare contemporană (INSOR) a înaintat 
patronului său, preşedintele Medvedev, un raport asupra viitoarelor 
relații Rusia-NATO. Sunt avute în vedere trei variante: integrarea 
completă a Rusiei în Alianţa, aderare pe baza unui Tratat strategic 
bilateral de securitate şi crearea unui consiliu de coordonare din care 
să mai facă parte şi structuri internaţionale ca UE, Organizaţia 
Tratatului de la Shanghai, eventual ONU. 
adică de la confruntare la pace. Directorul INSOR, Igor Jurgens, nu e 
nici el mai precis în declaraţii: „Totul va depinde de situaţia din 
Rusia şi de propunerea de transformare a Alianţei ce va fi formulată 
la summitul NATO, din decembrie, de la Lisabona”. 

După unii politologi ruşi, Medvedev este primul lider rus care 
nu consideră că prăbuşirea URSS a fost o catastrofă (aşa cum a 
declarat public Putin). Actualul preşedinte, mai susțin ei, ar dori 
integrarea Rusiei în sistemul de securitate euroatlantic şi chiar 
aderarea la NATO. 

Rusia şi America, mai strâns legate 


Ideea unei legături pe uscat între Rusia şi America, prin 
strâmtoarea Bering a devenit proiect concret, în desfăşurare. În anii 
2000, un grup de experţi din SUA, Rusia şi alte țări au creat o societate 
internațională care a iniţiat proiectul unei linii ferate, dar şi ale uneia 
de mare viteză, la care se mai adaugă o autostradă, oleoducte, 
gazoducte, linii de transport de energie, linii de fibră optică. 

Purtătorul de cuvânt oficial rus asupra proiectului, Aslambek 
Aslahanov, afirma că „în general, marii specialişti şi economişti, ruşi 
şi străini, care se ocupă de subiect, apreciază că proiectul este foarte 
rentabil”. Durata prevăzută a construcției este de 10-12 ani iar 
rentabilizarea să, după cum se estimează, va lua cam tot atâta timp. 

Proiectul, un tunel lung de 100-110 km, adică dublu, ca lungime, 
față de tunelul Canalul Mânecii, ar urma să coste 48 miliarde euro. 

Între Siberia orientală şi Alaska, strâmtoarea Bering număra 
92 km, iar aproape la jumătatea acestei distanțe se află cele două 
insulițe Diomede, care aparțin una Rusiei, cealaltă Statelor Unite. 
Construcţia intercontinentală îşi va stabili şi pe uscatul lor puncte de 
sprijin. Cândva un simbol, mai puțin mediatizat, al confruntării din 
timpul războiului rece, insulele Diomede au şansa de a ilustra 
sugestiv noua etapă în relaţiile ruso-americane. 

Disfuncţionalitate ruso-chineză 


Relaţiile comerciale şi economice ruso-chineze prezintă, în 
ultimii ani, disfuncționalități, în sensul că seamănă cu raporturile 
dintre o colonie şi o metropolă, susţine „Nezavisimaia Gazeta”. China 
importă materii prime ruseşti şi exportă în Rusia produse cu o 
puternică valoare adăugată. 

„Soluţia ideală” pentru ieşirea din această situaţie ar fi „un 
schimb reciproc de investiţii în cadrul comerţului frontalier ce 
implică regiunile din Extremul Orient rus şi de la est de lacul Baikal, 
pe de o parte, şi provinciile de nord ale Chinei, pe de altă parte”. 
Pentru moment, însă, chinezii investesc în exploatarea resurselor 
minerale ale Siberiei, în proiecte legate de energie şi transport, dar nu 
şi în crearea de întreprinderi prelucrătoare pe teritoriul rus. 

Cifra de afaceri în comerțul ruso-chinez a fost în ianuarie-mai 
2010, de 21 miliarde de dolari, cu 56 la sută mai mult ca în perioadă 
corespunzătoare din 2009. Experții ruşi şi chinezi întruniți la o 
teleconferință au estimat, însă, că volumul schimburilor comerciale 
ar putea depăşi 60 de miliarde de dolari pe an. Dar pentru aceasta, 
afirmă experţii ruşi, China trebuie să renunţe la o abordare de tip 
colonial în relaţiile bilaterale. Investiţiile directe ale Chinei în Extremul 
Orient rus nu depăşesc 180 milioane de dolari, ceea ce înseamnă că 
Rusia rămâne la periferia intereselor investitorilor chinezi. 

Putere de mâna a doua? 


Rusia ar putea să-şi piardă statutul de putere mondială prin 
2030, avertizează Aleksandr Dinkin, director adjunct al Institutului 
de economie mondială şi relaţii internaționale de la Moscova. Dacă 
problemele demografice şi înapoierea ştiinţifică şi tehnică vor persista, 
Rusia „nu va mai face parte din puterile mondiale după 2030”. 

În schimb, mai prezice el, Statele Unite îşi vor menţine încă 
multă vreme leadershipul militar, economic şi financiar global şi va 
apărea un al doilea eşalon în ierarhia mondială alcătuit din Uniunea 
Europeană şi China. Lideri regionali, ca Germania, Japonia, India şi 
în curând Coreea de Sud, se află în al treilea pluton al acestei ierarhii 
globale. Iar Turcia şi Africa de sud ar putea fi cooptate în acest lot. 

„Mai mulţi parametri, între care resursele naturale şi umane, 
potențialul militar, precum şi capacitățile ştiinţifice şi tehnice clasează 
Rusia în al doilea eşalon al țărilor lider. Dar mulți alţi factori o 
aşează printre statele din cel de-al treilea grup”, conchide 
specialistul. 

O lume fără Rusia? 


Ar fi de dorit o Rusie slabă sau chiar una în stare de colaps 
pentru binele lumii, cum susţin politicieni şi generali din SUA la care 
se referă profesorul rus Gheorghi Mirski? Un asemenea scenariu nu 
ar fi nu numai neproductiv, ci şi periculos, susține politologul rus. Ce 
ar face populaţia unei Rusii cu economia la pământ, sărăcită? 
Oricum, nu se va îndrepta spre Occidentul liberal, spre democraţie, 
pe care mai degrabă le-ar învinui de catastrofă. Nici comunismul nu 
i-ar mai atrage pe mulţi. În schimb, mai puternică ar fi tentaţia 
naționalismului extremist, antioccidental, cu motivații de tipul 
„Vestul a distrus URSS, iar acum şi Rusia”. Ce alt scenariu, mai 
spune Mirski, ar putea fi mai rău pentru Occident decât acesta? 

De altfel, şi publicistul american Thomas Friedman scria în 
„The New York Times”: „Nu trebuie să ne temem de o Rusie 
puternică, pentru noi mai periculoasă ar fi o Rusie slabă, una din care 
rachetele ar putea veni de oriunde”. Dezintegrarea Rusiei ar face să 
apară noi entități statale care s-ar sfâşia între ele, ar izbucni extremismul 
islamic, iar lumea de azi, şi aşa agitată, va intra într-un coşmar. 

Speculaţii 


Formula de guvernare Putin-Medvedev, incitantă, îi inspiră 
generos pe comentatorii politici. O vreme, ei au căutat cu lupa semne 
de diferență şi rivalitate între cei doi. Fiecare declarație, fiecare nuanță a 
celor doi sau a apropiaților lor era cântărită cu grijă, căutându-se 
materie primă pentru felurite speculaţii. 

Acum, cei mai „realişti” pun altfel problema. Prin ce se 
diferenţiază cei doi lideri ai Rusiei. Medvedev ar fi liberalul, iar 
Putin autoritarul. Căci Putin consideră dezmembrarea Rusiei drept 
cea mai mare catastrofă geopolitică a secolului trecut, în timp ce Medvedev 
nu se pronunţa în materie. şi pentru că, în timp ce preşedintele 
cochetează cu ideea apropierii de NATO, inclusiv printr-o eventuală 
aderare, premierul respinge categoric o asemenea eventualitate. 

Medvedev ar fi modernizatorul, Putin conservatorul, mai susţin 
exegeţii. Căci şeful statului a lansat programul de modernizare a Rusiei, 
dar guvernul şi partidul condus de Putin n-ar prea manifesta entuziasm. 

Această viziune caricaturală cu Medvedev ca un modern 
drăguţ şi Putin conservator răutăcios este ridicolă - afirmă politologul 
Aleksei Zudin. Cei doi au o strategie comună. Putin are nevoie de 
Medvedev la preşedinţie pentru a susține forţele liberale care sunt 
motorul modernităţii. Medvedev are nevoie de Putin pentru a sprijini 
elitele amenințate de corupție”. 

„Gena minciunii” 


Au ruşii oare o genă a minciunii?, se întreba, din titlu, un 
articol cuprins în blogul „jss” moderat de ziaristul Jonathan-Simon 
Sellem, ziarist specializat în problematica Orientului Mijlociu. „Păi, 
sunt specialişti în minciună. S-au născut kaghebişti, cekişti chiar. Un 
gust exagerat pentru a falsifica, măslui, edulcora, tempera prin 
sejururi în temniţele de la Lubianka. Dar Rusia de azi? A alungat ea 
vechii demoni din timpul războiului rece? Nu, hotărât nu”. 

În aceeaşi manieră sarcastică e înfățișat şi Putin. „Din adâncimile 
guvernării sale, ţarul Putin, crescut în angrenajele made în KGB, este 
un fan al ipocriziei. Mi s-ar putea spune că asta face parte din 
funcţiile inerente puterii, dar el este Maestrul spion, nebunul de la 
Kremlin, amestec savant între ţarul întregii Rusii şi Ivan cel Groaznic. 
Pe fruntea lui Putin scrie cu cerneală simpatică MINCINOS”. 

După o asemenea descripţie grotescă, dusă până la absurd, 
autorul articolului exemplifică prin câteva acţiuni ale Moscovei în 
zona conflictului arabo-israelian, interpretate în maniera proprie de 
Mossad. şi comentează cu un proverb rus: „Pisica încălzită se teme 
de apă rece”. 

Sfidarea chineză 


Relaţiile cu China sunt, pentru Rusia, pe locul al doilea, după 
cele cu SUA şi Europa, dar ele au o importanță imensă - afirmă 
directorul Centrului Carnegie de la Moscova, Dmitri Trenin. Putin 
apreciază că principala sa realizare în politica externă, ca preşedinte, 
a fost stabilirea la centimetru a frontierei ruso-chineze. 

Astăzi, relațiile dintre Rusia şi China sunt poate mai 
prieteneşti ca oricând, cu un nivel înalt de cooperare economică şi cu 
ruşi şi chinezi care trec graniţa dintre ei cu formalităţi minime. Dar, 
continuă Trenin, problema Rusiei este cum să gestioneze relaţiile cu 
o Chină puternică. De-a lungul a 300 de ani de contacte, Rusia a fost 
întotdeauna partenerul major, uneori Rusia chiar a stăpânit părți ale 
teritoriului chinez. În anii 1990, Rusia şi China aveau un produs 
intern brut sensibil egal. Acum, cel al Chinei este de patru ori mai 
mare. „Este una din cele mai acute şi dramatice schimbări în relaţiile 
dintre două mari puteri din istoria modernă”, apreciază Trenin, care 
se întreabă cum va arăta viitorul Siberiei şi Extremului Orient rus. 
„China va fi una dintre cele mai mari sfidări ale secolului XXI pentru 
Rusia”, încheie politologul rus. 

State influente 


În 2025, Rusia va fi pe locul 5 în ierarhia statelor cele mai 
influente ale lumii, după clasamentul întocmit de instituţia americană 
de informaţii secrete National Intelligence Council. Statele Unite îşi 
vor menţine poziția de lider, iar China va urca pe locul 2. Ar urma 
Uniunea Europeană, India şi Japonia. 

Alcătuitorii pronosticului au luat în calcul PIB-ul, cheltuielile 
militare, populația şi nivelul de dezvoltare a tehnologiilor. Experții 
ruşi care au participat la lucrare au acordat țării lor statut de „mare 
putere” şi ei apreciază că în următorii 15 ani Rusia, UE şi SUA „se 
vor apropia la maximum”, în timp ce China va juca rolul esențial în 
schimbările ce vor interveni în lume. Experții ruşi mai susţin că în 
viitor Rusia nu-şi va accentua atenția pe probleme globale în 
detrimentul intereselor sale naţionale. Altfel spus, Moscova nu are de 
gând să ducă o politică de prestigiu cu orice preț. Pe de altă parte, 
însă, reprezentanţii cercurilor de afaceri ruşi avertizează că dacă 
Rusia nu va lua în seamă principalele tendințe ale dezvoltării 
mondiale, ea va pierde poziții în clasamentul protagoniştilor de pe 
arena globală. 

Ruşi fericiți 


81 la sută dintre ruşi sunt mulţumiţi de viaţa pe care o duc. Şi 
asta, în condiţiile în care, în regiunile lovite de secetă şi de incendiile 
din vara lui 2010, doar 65 la sută din populaţie s-a declarat 
mulțumită, după cele întâmplate. 

În general, observă analiştii Centrului de studii strategice al 
societății Rosgosstrah care a întocmit studiul, „nivelul de satisfacție” 
creşte primăvara, nu toamna, dar 2010 a infirmat tradiţia. 

Norma de calitate a vieţii a fost formată, pentru majoritatea 
populaţiei, în perioada sovietică, iar atunci importante erau o locuinţă 
la bloc, un automobil, mobilă şi un televizor color. De prin 2003, 
exigenţele au crescut. Acum, aproape 15 la sută dintre ruşi aspiră la 
standardele mondiale ale clasei mijlocii - cel puţin o maşină pe 
familie, casă ori apartament proprietate, acces la studii şi îngrijiri 
medicale cu plată, concediu în străinătate sau în sudul Rusiei în 
fiecare an. 

Djugasvili 


Un nepot de-al lui Stalin, Evgheni Djugaşvili (numele de 
familie al temutului lider sovietic) s-a plâns la tribunal de „falsele 
documente privitoare la problema Katyn” făcute publice de Agenţia 
federală a arhivelor. Nepotul a cerut agenţiei să retragă documentele 
de pe site-ul său oficial şi să-i plătească 10 milioane de ruble (245 
000 de euro) pentru „prejudiciu moral”. 

Dintre aceste documente, desecretizate în 1992, cel mai 
edificator este o notă a şefului NKVD, Lavrenti Beria, parafată de 
Stalin, în care se propune executarea sumară a ofițerilor polonezi. 
Agenţia pentru arhive are încă un mare număr de documente legate 
de crimele din perioada stalinistă care nu au fost date publicităţii, 
susține un ONG rus, care s-a adresat, la rândul său, justiției pentru 
declasificarea respectivelor mărturii. 

Ce-ţi doresc eu ţie... 


De câţiva ani, viziunea cetățenilor Rusiei asupra locului ce i se 
cuvine ţării lor în secolul XXI „sunt mai puțin ambiţioase iar 
perspectivele pentru acest secol mai pesimiste”, comentează „Novaia 
Politika” rezultatele unui sondaj de opinie efectuat în septembrie 
2010 de VTSIOM (Centrul naţional pentru studierea opiniei publice). 
La întrebarea „Ce obiective trebuie să urmărească Rusia în secolul 
XXI?”, 33 la sută au opinat pentru restabilirea statutului de superputere pe 
care l-a avut URSS, iar 42 la sută şi-ar dori ca ţara să fie una dintre 
cele 10-15 din lumea dezvoltată economic şi influentă politic. 

Altfel spus, trei sferturi din totalul cetăţenilor Rusiei vizează 
obiective ambiţioase şi numai opt la sută cred, de pildă, că ar fi 
deajuns că Rusia să-şi asigure leadershipul spaţiului post sovietic. 

Peste o treime dintre cei intervievaţi sunt încrezători că, în 15- 
20 de ani, Rusia va redeveni o superputere, dar 18 la sută susțin că şi 
astăzi ea are acest statut. Ceva mai puţin de o treime consideră, însă, că 
Rusia nu va mai fi superputere, cel puţin într-un viitor relativ apropiat. 

Rezultatele sondajului nu pot fi interpretate ca fiind 
descurajante, dar comentariul menționat apreciază că dorințele formulate 
de ruşi pentru țara lor degajă mai degrabă o tendinţă de pesimism în 
creştere, iar acest fapt trebuie să solicite preocuparea liderilor. 

Vărul lui Putin 


Ziarul francez „Le Monde” informează că Masterbank, cea de- 
a 60-a bancă rusă în termeni de active şi de capitaluri, îl are ca director 
executiv adjunct pe Igor Putin, văr primar cu premierul Rusiei. „Şi 
totuşi, el nu pare a fi un expert în finanţe”, susține ziarul, care oferă 
şi câteva date biografice. În vârstă de 57 de ani, fiu de militar, 
diplomat al Institutului de industria automobilului din Riazan, Igor 
Putin şi-a făcut marea parte a carierei în armată. Către vârsta de 50 
de ani, a urmat Institutul de economie şi drept din Moscova, 
devenind jurist şi inginer. Nimeni nu l-a văzut în public alături de 
vărul său celebru şi nici nu se ştie dacă cei doi se frecventează. 

Cazul nu este însă singular. Acelaşi ziar aminteşte că Dmitri 
Patruşev, fiul şefului Consiliului Naţional al Securităţii este în 
fruntea Rosselhozbank, Piotr Fradkov, fiul fostului prim ministru 
este director adjunct la Vnesekombank, Aleksandr Ivanov, fiul mai 
mare al fostului viceprim ministru este şef de departament la aceeaşi 
bancă, iar fratele său mai mic, Serghei junior, este vicepreşedinte al 
comitetului director al Gazprombank. 

O „bombă ecologică” 


Cantitatea tot mai mare de reziduuri urbane începe să pună 
probleme metropolei moscovite. Regiunea Moscova, unde gunoaiele 
oraşului sunt depozitate în proporţie de 80 la sută, riscă să devină 
„saturată” în următorii câțiva ani. Nici amenajarea unor noi spaţii de 
depozitare nu ar rezolva problema pentru multă vreme şi de aceea 
specialiştii spun că municipalitatea capitalei trebuie să treacă la 
construirea unor complexe care să prelucreze, să incinereze şi să 
valorifice „materialele recuperabile” colectate de serviciile de salubritate 
ale oraşului. 

Moscova produce anual 5,5 milioane de tone de gunoaie. 81 la 
sută din uriaşa cantitate este depozitată în afara oraşului, 12 la sută 
sunt incinerate şi şase la sută sunt valorificate. În regiunea Moscovei 
există 37 de locuri de depozitare a gunoaielor, care primesc anual 
circa şapte milioane de tone. Dar multe dintre ele sunt neautorizate şi 
reprezintă, după unele ONG-uri, adevărate „bombe ecologice”. În ultimii 
20 de ani n-a mai fost amenajat nici un spaţiu pentru depozitarea gunoaielor. 

O soluție la îndemână ar fi construirea unor incineratoare, dar 
ele ar putea intra în funcţiune abia în 2015 şi situaţia presează, scrie 
„Moskovski Komsomoleţ”, care furnizează datele. 

Arbatov 


Multă lume ştie ce i-a zis un rus unui american la câtva timp 
după ce s-a încheiat războiul rece: v-am făcut cel mai mare rău, v-am 
lăsat fără duşman. E spusa politologului Gheorghi Arbatov, care se 
ocupă de politica internaţională de peste 60 de ani, căci a început-o 
ca ziarist, în 1949. Jurnalistica era meserie ingrată în anii 1950 (şi 
după) în URSS şi în Europa de Est, dar cine se ocupa de probleme 
externe era un privilegiat, putea „să-şi lărgească deschiderea de 
spirit”, cum se exprimă un comentator de la RIA-Novosti. lar 
eşaloanele superioare ale puterii, cu tot dogmatismul şi cu toată 
propaganda şi ipocrizia epocii, aveau nevoie de specialişti competenți. 
În discuţiile cu americanii nu puteai merge cu propagandişti şi 
aparateici. Arbatov, care a fost, e drept, şi consilier, şi şef de 
consilieri la CC al PCUS, dar şi un fel de consilier secret pe lângă 
toți secretarii generali ai partidului de la Brejnev la Gorbaciov, a fost 
şi principalul „americanist” al URSS, calitate în care s-a implicat 
direct în negocierile la vârf dintre Moscova şi Washington din timpul 
războiului rece. 

Perestroika lui Gorbaciov nu l-a încântat, ştia că e o cauză 
pierdută. Din această cauză, nu din oportunism, a trecut de partea lui 
Elțîn. A procedat ca în zicala latină: tempora mutantur et nos 
mutamur in illis, adică vremurile se schimbă şi noi ne schimbăm 
odată cu ele. 

Lobby pentru Rusia 


Specialişti în materie sau doar nume (altădată) sonore, 
personalități occidentale sunt cooptate în staffuri de conducere ale 
unor mari companii ruseşti. Mişcare de imagine, acţiune de lobby? 
Oricum, şi aşa ceva. În orice caz, ideologia şi propaganda nu fac casă 
bună cu afacerile. Chiar dacă Lenin se zvârcoleşte în mausoleu, cum 
se exprima „Le Monde”. 

Cel mai ilustru „cooptat” este fostul cancelar Gerhard Schroeder, 
care a trecut direct, în noiembrie 2005, din fruntea guvernului german 
iîn comitetul de acţionariat al consorțiului Nord Stream AG, dominat 
de gigantul energetic Gazprom. Iar despre preşedintele-director general al 
consorțiului, Matthias Warnig, care era cândva reprezentantul lui 
Dresdner Bank la Moscova, se spune că ar fi fost apropiat al Stasi. 

Exemple mai sunt. Gigantul rus al aluminiului Rusal, are în 
board o fostă membră a guvernului de la Hongkong, Elsie Leung, şi 
pe fondatorul Institutului francez pentru relaţii internaționale, Thierry 
de Montbrial. „Ideologia a dispărut, trăiască banul!”, comentează 
„Le Monde”. 

Descoperirea Siberiei 


Dacă lumea se întreabă cine a descoperit America, cercetătorii 
ruşi au aflat cine a descoperit Siberia: americanii. De fapt, trăitorii în 
străvechime ai continentului dintre Atlantic şi Pacific. Primele aşezări 
umane din spaţiul siberian (în insula Sahalin) datează din urmă cu 
100 000-200 000 de ani şi se pare că acei oameni erau originari din 
America de azi. 

Aşa stând lucrurile, altfel se poate pune şi problema 
descoperirii continentului american. „America nu a fost descoperită 
de Columb, ci de populaţia siberiană”, susţine directorul Institutului 
de arheologie şi etnografie, Anatoli Derevianko. Savanţii ruşi cad de 
acord pe această afirmaţie, dar se contrazic doar pe datarea „descoperirii”. 
Oricum, cu mult mai mult înainte de Columb, sau de vikingi, sau de 
cutare amiral chinez, toţi dintr-o „vechime” mult mai apropiată. 

Paradis 2016 


Un plan ambițios îşi propune să facă din Rusia un paradis 
turistic până în 2016. Cu toate că hotelurile ţării sunt printre cele mai 
scumpe din lume, infrastructurile insuficiente şi deplasările prin ţară 
controlate mai riguros ca în alte părți. O să facem totul pentru ca 
turistul străin să se simtă bine la noi” - dă asigurări, prin agenția 
France Presse, un vice-ministru de la Turism şi Sport, Nadejda 
Najina. lar „nadejda”, în limba rusă, înseamnă „speranţă”. 

Programul de explozie turistică prevede dezvoltarea 
infrastructurilor, formarea de specialişti de înalt nivel şi o amplă 
campanie publicitară în străinătate , ceea ce ar costa 352 miliarde 
ruble (circa 8,5 milioane euro). La capătul acestui efort, după cinci 
ani, 40 de milioane de turişti străini vor putea vizita Rusia, în timp ce 
în 2009 au fost înregistraţi circa 2,3 milioane de turişti străini. 

„E un pronostic ce ţine de science fiction, declară sceptic Maia 
Lemidze, director executiv al Asociaţiei ruse a operatorilor turistici. 
Sunt prea multe condiţii de îndeplinit”. 

»»Mercurialul” corupției 


O asociație de avocaţi din Rusia a întocmit o listă (foarte utilă 
pentru unii plătitori), cu şpăgile ce se cuvin a fi împinse în felurite situaţii. 
Documentul, ca să-i spunem aşa, se întemeiază şi pe statistici oficiale, 
dar mai ales pe câteva mii de plângeri ale unor părți vătămate. 

Poliţiştii care închid ochii la crima organizată primesc până la 
20 000 de dolari pe lună, procurorii complici, cam 10 000. Ca să lucrezi în 
poliţia rutieră, dai 40 000 de euro, ca să obţii o sentinţă favorabilă în 
justiţie, chiar şi 26 000 de euro. Bacşişul „mediu” s-a dublat într-o 
jumătate de an, ajungând la echivalentul a 1 500 de euro. 

Cifrele acestea corespund şi estimărilor noastre, confirmă Ivan 
Nenenko, de la Transparency Internațional, care aminteşte că Rusia 
ocupă locul 146 din 180 de ţări care figurează într-un clasament ce 
ierarhizează în ordine descrescătoare nivelul corupţiei. Grefiera unui 
tribunal din Daghestan afirma că şpaga pentru a scăpa dintr-o afacere 
urâtă poate urca până la un milion de ruble (26 000 de euro). Iar 
salariul mediu lunar în Rusia este sub 600 de euro. Piaţa corupției 
reprezintă 50 la sută din PIB, susține, în documentul său, respectiva 
asociaţie a avocaţilor. 

Speranţa de viaţă 


Statisticile mondiale privitoare la speranţa de viaţă continuă să 
situeze Rusia pe poziţii relativ modeste, chiar dacă încep să schițeze 
o tendință uşor ascendentă. Organizaţia Mondială a Sănătăţii evaluează 
pentru Rusia anului 2008, că speranță de viață, vârsta medie de 62 de 
ani la bărbaţi şi 79 de ani la femei. 

„Deceniul Gorbaciov-Elţîn” (1990-2000) a înregistrat o deteriorare 
sensibilă în privința calităţii vieţii. În zece ani, indicele mediu a 
scăzut, la bărbaţi, de la 64 la 59 de ani, iar la femei de la 74 la 72 de ani. 

În deceniul următor, „Putin-Medvedev” (2000-2010), ruşii au 
început să trăiască mai mult: cu trei ani bărbaţii, cu şapte ani femeile. 
Experții cred că această tendință ascendentă va fi confirmată şi de 
datele pentru 2010, cu toate calamităţile anului (incendii de pădure, 
secetă etc.) 

O ţară scumpă 


93. 


„Rusia este o ţară destul de scumpă”, apreciază Maia Lomidze, 
director executiv al Asociaţiei ruse a operatorilor turisitici. Moscova 
şi Sankt Petersburgul, care primesc circa 95-98 din totalul turiştilor 
străini în Rusia, sunt cunoscute pentru hotelurile lor de lux, la tarife 
ridicate la fel de cunoscute. La Moscova, constată Irina Tiurina, 
purtătorul de cuvânt al Uniunii ruse a industriei turistice, aproape că 
nu există hoteluri de clasă economică, iar dacă acestea există, sunt de 
calitate foarte proastă. „şi preţurile sunt exorbitante”. 

Deloc îmbietoare sunt şi formalitățile de înregistrare obligatorie a 
străinilor. Ei trebuie să indice numele oraşelor pe care intenționează 
să le viziteze, dar să se şi înregistreze la serviciile locale de imigrație 
de fiecare dată când se deplasează dintr-o localitate în alta, ceea ce 
„este umilitor”, spune doamna Tiurina. 

Soljeniţîn, în manuale 


Monumentală carte „Arhipelagul Gulag” a lui Aleksandr 
Soljeniţin a fost inclusă începând cu anul de învățământ 2010-2011 
în programele de învățământ. Decizia a fost luată personal de 
premierul Putin, singurul lider de la Kremlin cu care scriitorul a avut 
o relație cordială şi de încredere, singurul de la care a acceptat o 
decorație din partea statului rus. 

Putin i-a promis văduvei scriitorului, Natalia Soljenițina, 
introducerea celebrei cărți în manualele şcolare şi a calificat faptul 
drept un eveniment istoric. „Cu greu ne-am putea gândi la viitor şi nu 
am avea un tablou de ansamblu al țării noastre fără referire la această 
carte”, a argumentat premierul. 

Reacţiile publicului la decizie au fost însă diferite. Comuniştii 
s-au declarat nemulţumiţi, alţii au obiectat că opera e prea complexă 
sau prea şocantă pentru şcolari. Dar şi cărțile lui Tolstoi sau 
Dostoievski, care se predau în şcoli, sunt dificile, iar tinerii de 16-17 
ani sunt deja obişnuiţi cu filme violente şi de groază, au fost 
contraargumentele. În sfârşit, alți contestatari ai deciziei susţin că 
studierea obligatorie a cărții va duce la pierderea interesului 
publicului cititor față de această lucrare-mărturie asupra lagărelor din 
perioada stalinistă. 

Elucidarea tungusă 


Misterul tungus a fost lămurit. Explozia din dimineața zilei de 
30 iunie 1908 în zona râului Tungus din Siberia, urmată de incendii, 
cutremure, furtuni magnetice şi alte fenomene spectaculoase, a agitat 
lumea ştiinţifică şi publicul larg timp de peste un secol. Primii 
cercetători au ajuns în zonă abia în 1921, dar explicația cea mai 
plauzibilă a întârziat până în toamna lui 2010. Un grup de cercetători 
de la un institut siberian a avut a decide între diversele supoziții 
emise asupra fenomenului: meteorit, cometă, un uriaş corp de gheaţă, 
masă de antimaterie, nava spațial extraterestră. 

Investigarea craterului, până la o profunzime de 100 metri şi a 
arborilor din zonă s-a soldat cu identificarea de „urme cosmic” - 
având în compoziție gheața, metan şi alte gaze, precum şi particule 
solide. De aici, concluzia că a fost o cometă. 

Ipoteza cometei fusese lansată în urmă cu mai multe decenii de 
către savantul V. Vernadski, dar a primit confirmarea abia prin cercetările 
grupului de specialişti condus de omul de ştiinţă Vladimir Andreev, 
după o expediţie ştiinţifică la faţa locului la 102 ani de la eveniment. 

Antarctica 


Nouă strategie antarctică a Rusiei, elaborata în perspectiva 
anilor 2020-2030, are drept obiectiv relansarea activităților de 
cercetare ştiinţifică în marele spaţiu din jurul Polului Sud, domeniu 
în care ştiinţa şi tehnologia rusă are tradiţie şi performanţe. Strategia 
va permite Rusiei să-şi promoveze propriile interese naţionale, 
conform dreptului internaţional şi coordonatelor politicii externe şi 
interne a ţării - s-a comentat, oficial, la Moscova. 

Agenția meteorologică rusa (Rosgidromat) va coordona 
aplicarea strategiei, care prevede între altele construcţia a cinci nave, 
a unui avion [l-114-100T echipat cu schiuri pentru aterizare şi 
reconstrucţia a opt staţii polare din sistemul de navigaţie GLONASS, 
analogul rus al sistemului american GPS. 

Strategia vizează accelerarea cercetărilor ruse în Antarctica, 
îndeosebi în domeniile astrofizicii, microbiologiei şi biochimiei. 
Cercetări care, scrie presa rusă, au rămas de la o vreme în urmă pe 
plan mondial. 

Rusia va aplica strict Tratatul privind Antarctica şi nu are vreo 
revendicare teritorială în acest continent, declara în 2008 viceprim- 
ministrul rus Serghei Ivanov, care amintea convenţia care reglementează 
întreaga activitate pe continent, rezumată la două lucruri: cercetare şi 
transport. Antarctica este patrimoniu al întregii umanităţi şi aici doar 
cercetarea este autorizată, sublinia vicepremierul. 

De ce s-ar ruşina ruşii 


Într-o carte care se cheamă „Impresii din Rusia”, autorul Hugo 
Natowitz îşi mai bazează impresiile şi pe sondaje de opinie. Unul 
dintre ele susține că 39 la sută dintre ruşi încearcă adesea un 
sentiment de ruşine în ce priveşte ţara lor, iar 25 la sută se simt şi ei 
ruşinaţi, dar „mai rar”. De ce s-ar ruşina aproape două treimi dintre 
ruşi de ţara lor? Cei mai mulţi (45 la sută) de sărăcia şi de 
inegalităţile sociale, de viaţa nevoiaşă a populaţiei, de necazurile 
pensionarilor. Dar unii chiar şi de eşecurile în competiţii sportive 
internaţionale e drept, mai puţini, cam cinci la sută). 

Natowitz însă absolutizează când vorbeşte de „o neliniște care 
pare să roadă relaţia ruşilor cu ţara lor”. lar comicii de la televiziuni 
fac haz de necaz de situaţie. Ei ironizează înapoierea față de 
Occident, iar mai nou şi față de China. Mai râd şi de faptul că nu s-a 
reuşit să se impună un model rusesc de dezvoltare economică şi că se 
merge mai degrabă pe import de tehnologie occidentală. Despre 
proiectul Silicon Valley rus, glumeţii TV susţin că fondurile investite 
vor fi rupte de la gura băbuţelor sărace ce trăiesc cu mai Putin de 
echivalentul a 100 de euro pe lună şi vor intra în buzunarele 
funcționarilor cupizi. Cât de hazliu ar putea fi prezentate asemenea 
situații e greu de imaginat. 

Oricum, din proiectul modernizării lansat de preşedintele 
Medvedev nu reiese aşa ceva. 

Şapte stereotipuri 


O bloggeriță, Elena, probabil rusoaică, enunță câteva stereotipuri 
mai răspândite despre Rusia. Cel mai răspândit este probabil ursul. 
Lumea crede că de îndată ce ai aterizat în Rusia eşti înconjurat de 
urşi care-ţi cântă la balalaikă şi joacă în două picioare (1). 

De la aeroport, eşti escortat de militari şi dus la sediul KGB, 
unde eşti interogat de ofițeri paranoici care te iau drept spion (2). 

Ajuns la hotel, când vrei şi tu să te relaxezi puţin, dau năvală 
peste tine nişte vecini cheflii cu sticle de vodcă în mână, care te îndeamnă 
să bei cu ei şi îți urlă în ureche cântece pe care nu le înţelegi (3). 

Urmează o petrecere, unde dănţuitorii joacă în cerc. Foarte nostim (4). 

În anii 1990 a apărut şi stereotipul miliardarilor, care însă nu e 
întru totul nefondat, căci Moscova este oraşul cu cei mai mulți 
miliardari din lume (5). 

Miresele pot fi găsite oricând prin mail. Ai de ales între tot 
felul de fete, una mai frumoasă ca alta, toate dornice să se mărite cu 
un străin bogat.(6). Culoarea roşie e omniprezentă până la obsesie. 
De altfel, toți ruşii nu pot fi decât comunişti( 7). 

Şapte stereotipuri, ca şapte păcate. 


10 noiembrie 2010 


323 


Corneliu Vlad 


„Incotro, Rusia?” 


Profesorul de filosofie Igor Ciubais, fratele fostului nr. 2 în 
guvernul rus, Anatoli Ciubais, îşi propune întru-un studiu intitulat 
„incotro, Rusia?”, să schiţeze evoluţia istorică a conceptului Ideea 
rusă de la lansarea să în secolul al XIX-lea până astăzi, când se 
vorbeşte de Noua Rusie. 

Făuritorii conceptului Ideea rusă, Feodor Dostoievski şi 
Vladimir Soloviov puneau în centrul său expansionismul, colectivismul 
şi ortodoxia. 

În perioada sovietică, Ideea rusă a fost distorsionată şi s-a 
acționat pentru înlocuirea ei cu ideologia comunistă. 

În perioada postsovietică, obstacolele principale ale 
conceptului au fost corupţia şi perpetuarea nomenclaturii. 

Ideea rusă este percepută astăzi ca un sistem de valori care să 
înglobeze trecutul şi prezentul şi să orienteze ţara spre viitor. Sensul 
identităţii ruse trebuie restaurat, diviziunile etnice depăşite iar limba 
trebuie să contribuie la unitatea națiunii. Ideea centrală a Noii Rusii, 
spune prof. Ciubais, implică liberalism şi democraţie. 

Cartea „Încotro, Rusia?” a fost publicată mai întâi la Moscova, 
în 1996, iar apoi, revizuită şi completată, la New York. 

Locul 7 la cultură 


Ca şi alte state dezvoltate sau emergente ale lumii, Rusia 
acordă o atenţie sporită brandului de ţară. Asemenea Statelor Unite, 
Marii Britanii, Africii de Sud, Chinei, Japoniei, Canadei, Egiptului, 
Noii Zeelande şi multor alte state europene şi de pe alte continente, 
Rusia se număra printre clienții unor companii profesionale de branding. 
Aceste țări sunt listate în Anholt Nation Brands Index. În anul 2008, 
Rusia deţinea locul 21 în acest clasament. La Cultură, chiar locul 7, 
dar la Export şi Turism nu se află între primele 15 locuri. 

Printr-un brand puternic de ţară pot fi câştigate inimile şi 
mințile publicului, afirma dr. Stephanie Babst, specialist în diplomație 
publică la sediul NATO de la Bruxelles, care remarcă preocuparea 
sporită din ultimii ani a conducerii de la Moscova față de prezentarea 
corectă a imaginii Rusiei în străinătate. O imagine națională pozitivă 
este de folos pentru atragerea turiştilor şi investiţiilor, dar şi pentru o 
percepție favorabilă în opinia publică internaţional - spune înaltul 
funcționar al NATO. 

Occidentalizare violentă” 


Limba rusă se confruntă cu o serie de tendințe de 
„occidentalizare violentă”, remarcă scriitoarea Olga Serdiakova. Ea 
compara actuala situaţie a limbii ruse cu cea din epoca lui Petru cel 
Mare sau cea din primii ani ai revoluției din 1917. Nu numai 
vocabularul, dar chiar şi structura fonetică, chiar şi structura 
intonativă a limbii ruse sunt „barbarizate”, chiar şi grafia, continuă, 
pe un ton vehement scriitoarea de la Moscova. 

Un poet de avangardă, aminteşte ea, a propus chiar să se treacă 
la alfabetul latin, susținând că astfel se va finaliza reforma incoerentă 
începută de Petru cel Mare. Dar chiar şi fără o asemenea reformă, 
constata cu amărăciune scriitoarea, alfabetul latin domneşte pe 
străzile Moscovei, în publicitate şi învățământ. 

După august 1991, prezentatorii radio şi TV au început să 
vorbească cu intonaţie englezească, interpretată ca un fel de „semn al 
orientării democratice”. Dar această limbă, conchide ea, nu este 
„limba rusă mare, liberă”. 

Tineri politologi 


Studenții Facultăţii de ştiinţe Politice de la Universitatea de 
Stat din Moscova au fost solicitaţi în 2006, cu prilejul preluării de 
către Rusia a preşedinţiei G8 să se pronunţe asupra problemei 
restabilirii prestigiului țării, după ce câţiva congressmeni americani 
au pus la îndoială reputația Rusiei. 

Mariam Gelasvili: „Poate că economia noastră nu e chiar atât 
de puternică pe cât ar putea fi, nu suntem chiar atât de democratici ca 
statele occidentale iar standardul nostru de viaţă nu e foarte ridicat. 
Dar sunt absolut sigură că Rusia e țara unui mare popor, care a dat 
exploratori spaţiali, savanţi eminenţi, economişti şi oameni de afaceri 
de succes, laureați Nobel, artişti şi muzicieni străluciți, politicieni şi 
diplomaţi puternici şi mulți alţi oameni de renume”. 

Boiko George: "Rusia trebuie să-şi exercite capacitatea de a 
coexista cu statele occidentale în termeni de egalitate, fără a adopta o 
poziţie de forță”. 

Nikolai Balan: „În primul rând, trebuie să începem să ne 
respectăm pe noi înşine, dar şi pe celelalte naţiuni, trebuie să învăţăm 
să construim punți”. 

Liza Babişeva: „Rusia nu este atât de rea, de sălbatică şi de 
nenorocită cum îşi închipuie unii străini. Totuşi, e nevoie să ne 
îmbunătăţim imaginea. Eu cred că ar trebui să începem cu propria 
noastră opinie despre ţara noastră. Mulţi ruşi spun că Rusia e o ţară 
rea şi blamează guvernul pentru greşelile sale. Nu e adevărat. 
Trebuie să spunem de la bun început că țara noastră “is the best” şi 
apoi putem îmbunătăţi imaginea Rusiei”. 

“Aurora”, la muzeu 


La 93 de ani după ce a intrat în istorie, anunțând, prin salve de 
tun, declanşarea revoluţiei din octombrie 1917, crucișătorul “Aurora” 
este lăsat la vatră. Nu mai face parte din flota maritimă militară a 
Balticii, iar echipajul său va fi unul civil, deşi comandantul va fi tot 
un fost ofițer de marină. Nava legendară va fi preluată, spre 
administrare, de Muzeul marinei militare din Sankt Petersburg. 

“Aurora” a avut o carieră militară bogată şi interesantă. După 
ce a fost lansată la apă în 1897, a participat la războiul ruso-japonez 
din 1905 şi a scăpat ca prin minune de scufundare în bătălia de la 
Tshushima. A făcut şi primul război mondial şi revoluţia, a fost 
bombardată în al doilea război mondial. Iar în timp a fost navă de 
război, navă şcoală, obiectiv turistic (peste 28 de milioane de vizite), 
dar şi sursă de inspiraţie artistică pentru cei ce au slăvit revoluţia din 
1917. După destrămarea URSS, la bordul navei au fost organizate şi 
evenimente “mai puţin convenționale”, cum scrie presa, inclusiv 
petreceri private, ba chiar şi turnarea unui film porno, cum susțin 
ziarele locale. 

Destalinizarea 


Responsabilizarea lui Stalin, de către Duma de Stat, pentru 
crimele de la Katyn marchează, potrivit presei ruse, “un pas foarte 
important” pe calea destalinizării. Cotidianul “Vedomosti” scrie că 
procesul destalinizării este prioritar pe agenda Consiliului pentru 
drepturile omului de pe lângă Preşedinţie. 

“Este, fără îndoială, un proces extrem de important, căci atunci 
când am terminat cu totalitarismul sovietic în mod oficial, nu s-a 
produs acelaşi lucru şi la nivelul conştiinţei sociale”, constată 
istoricul Andrei Zubov. 

În dezbaterile animate asupra perioadei sovietice, celor care 
cereau condamnarea crimelor regimului comunist li se obiecta că în 
acest fel vor fi denigrate şi marile victorii şi realizări ale Uniunii 
Sovietice. “Dar a spune că succesele noastre au fost ale comunismului 
este greşit, afirmă Zubov. Au fost succesele poporului, care a fost şi 
atunci talentat şi capabil, în ciuda regimului sovietic”. 

Arhiepiscopul Vsevolod Şaplin adaugă că “este oarecum 
surprinzător că accentul este pus numai pe Stalin. Lenin nu a fost mai 
puțin sângeros, şi nici anturajul lui - Troțki, Uriţki şi ceilalți”. 

Legiune Străină? 


În armata rusă se pot înrola şi străini, prevede o lege adoptată 
de legislativul de la Moscova. Potrivit legii, cei interesaţi pot semna 
un contract iniţial pe cinci ani. După primii trei ani, ei pot dobândi şi 
cetăţenie rusă. Sunt necesare, însă, două condiţii: solicitanţii trebuie 
să ştie limba rusă şi să nu aibă antecedente penale. Ideea nu este 
nouă, căci în 2009 în armata rusă serveau circa 350 de cetăţeni 
străini, majoritatea din statele CSI, dar şi din ţări vest-europene. 

“Nu cred că, prin această lege, numărul străinilor recrutați în 
armata rusă va creşte în mod dramatic”, declară analista britanică 
Anna Kostus. Alți experţi au însă o opinie mai favorabilă. “Armata 
sovietică a fost multinațională şi multiculturală, a fost un lucru 
pozitiv”, spune căpitanul în rezervă Andrei Hlestov. “În unitatea mea 
am avut şi militari din Asia Centrală şi pot spune că, în general, ei 
slujeau mai bine decât ruşii. Nu obişnuiau să consume alcool, erau 
conştiincioşi şi disciplinaţi. Crescuseră într-o cultură care încurajează 
supuşenia. Toate acestea i-au făcut să fie buni soldaţi”. 

O hartă a viitorului 


Autorităţile de la Moscova intenționează să favorizeze o nouă 
configuraţie urbană a Rusiei, prin dezvoltarea a 20 de mari zone 
metropolitane, care să devină eventual şi centre ale viitoarelor unități 
administrativ-teritoriale ale ţării. În acest fel se va abandona politica 
de populare a întregului teritoriu al statului cu cea mai mare 
suprafață de pe glob. “Dezvoltarea orăşelelor nu are perspective, 
trebuie urmată o altă cale şi create condițiile pentru o migrare 
accelerată a populației în marile oraşe pentru a asigura o nouă etapă a 
urbanizării”, explică ziarul “Vedomosti”. Cotidianul mai informează 
că la preşedinţia rusă s-a elaborat un plan de urbanizare care 
remodelează, în acest sens, harta ţării. 

Cele 20 de mari conurbaţii, fiecare dintre ele cu minimum un 
milion de locuitori, se vor dezvolta, în principal, în partea europeană 
a ţării şi în sudul Siberiei. În 2020-2030, doar şase mari oraşe vor 
avea o demografie în creştere: Moscova, Sankt Petersburg. 
Novosibirsk, Nijni Novgorod, Ekaterinburg, şi Samara. Populaţia 
oraşelor Omsk, Kazan, Ufa, Celiabinsk şi Rostov pe Don va 
înregistra o scădere accentuată. În prezent, Moscova are o populaţie 
de 17 milioane, iar Sankt Petersburgul, peste şase milioane. 

SOS stagnare 


Preşedintele Medvedev atrage atenţia asupra pericolului de 
instalare a stagnării, termen consacrat pentru caracterizarea ultimilor 
ani ai regimului Brejnev. “Nu este un secret că, de la o vreme, au 
început să apară simptome de stagnare în viața politică”, a spus şeful 
statului. “Această stagnare este nefastă şi pentru partidul de la putere, 
şi pentru forţele opoziţiei”. Şi aceasta, a explicat el, pentru că “dacă 
partidul aflat la putere nu are nici o şansă să o piardă, el se va înţepeni şi 
se va degrada, ca orice organism viu care ar rămâne imobil”. 

Liderul comuniştilor, Ziuganov, împărtăşeşte această apreciere, 
dar completează malițios că Rusia Unită, partidul de guvernământ, 
“reproduce ce-a fost mai rău cu PCUS”. Analistul Aleksei Makarkin 
pune în relație avertismentul prezidenţial cu strategia de modernizare 
a Rusiei, proces care va fi “prudent, controlabil şi deloc radical”. 
Dacă preşedintele Medvedev afirmă că “sistemul politic a fost 
corectat într-o manieră destul de semnificativă şi a devenit mai 
deschis, mai suplu”, analistul Makarkin susține că “recentele reforme 
nu au întărit decât partidele reprezentate în parlament”. 

În legislativul Rusiei sunt reprezentate doar două partide: 
Rusia Unită, care a devenit majoritară în 2003 şi partidul comunist. 

Moscova postsovietică 


Capitala Rusiei îşi recuperează imaginea presovietică, dar mai 
ales îşi construieşte o imagine postsovietică. Nu numai statuia temutului 
fondator al NKVD, Dzerjinski, a dispărut, dar nici Gorki nu mai e 
nume de bulevard. Între 1991 şi 1993, municipalitatea a rebotezat 
peste 150 de străzi, pieţe, parcuri. Mai ales în centrul capitalei. 

Au mai rămas însă, poate numai pentru o vreme, şi vestigii 
toponimice sovietice. Cu câţiva ani în urmă, turiştii străini erau surprinşi 
să constate că, ceva mai departe de centru, bulevardul Bolşaia 
Kommunisticeskaia se întretaie cu străduța Malaia Kommunisticeskaia, 
după care ajunge în Piaţa Ilici. 

Statui ale foştilor lideri comunişti - Dzerjinski, Sverdlov, 
Kalinin, au fost instalate în parcul Casei Artiştilor, numit din această 
cauză Parcul Sculpturii. Dar mausoleul lui Lenin rămâne de neclintit 
şi dezbaterile publice despre locul de veci al primului lider sovietic 
nu ajung la nici o soluție. 

A treia Romă 


Focar al ortodoxiei, cu ambiția de a se consacra drept o a treia 
Romă, Moscova rămăsese, la sfârşitul perioadei sovietice, cu mai puţin de 
50 de biserici ortodoxe în care se slujea sau nu. Peste mai puţin de un 
deceniu, credincioşii moscoviți aveau deja peste 350 de biserici. 

Au fost restaurate monumente dintre cele mai caracteristice 
Moscovei prerevoluţionare, cum ar fi Biserica Sfânta Fecioară din 
Kazan. Ctitorită în 1625 ca un lăcaş de lemn şi distrusă, după zece 
ani de un incendiu, a fot reconstruită din piatră, apoi refăcută în 
1801, 1805, 1865 şi chiar, în timpul regimului sovietic, între 1925 şi 
1930, când i s-a redat şi aspectul inițial. Biserica avea să fie însă 
ştearsă de pe faţa pământului peste numai câţiva ani, în 1936. Între 
1990 şi 1993 a fost din nou reconstruită pe vatra străveche ce fusese 
transformată din parc public. 

Lideri la computer 


Computerul preşedintelui Medvedev a fost înzestrat cu un 
program care-i îngăduie să controleze în timp real stadiul de executare a 
ordinelor şi dispozițiilor date, dar şi numele celor cer răspund de 
aplicarea hotărârilor. 

“Cred că nu e un lucru rău, declara şeful statului în momentul 
în care 1 s-au prezentat performanţele noului program. Eu trebuie să 
pot să apăs pe o comandă şi să ştiu imediat ce se întâmpla cu un 
document sau altul şi cine e răspunzător pentru el. “. 

Şi premierul Putin relata, după incendiile de pădure din jurul 
Moscovei, că se interesează personal de reconstrucția satelor distruse 
de pârjol, prin intermediul camerelor de luat vederi instalate pe 
şantiere. Imaginile îi erau transmise şi la birou, şi acasă. 

Cenuşărese lucide 


Tinerele rusoaice nu se mai dau în vânt după partide de 
căsătorie cu străini bogaţi. Un sondaj de opinie făcut pe internet de 
SuperJob arată că doar şapte la sută dintre candidatele la măritiş sunt 
gata să-şi ia ca soț un străin, 12 la sută n-au o părere formată iar 
restul formulează un refuz categoric. Imediat după dispariția 
regimului sovietic, “prinţul fermecător de departe” era visul nupțial 
al 90 la sută dintre tinerele “cenuşărese”. 

Poveştile cu feţi frumoşi şi zâne, în mare vogă imediat după 
1991, s-au spulberat treptat, după ce din anunţurile matrimoniale 
reieşea că pretendenţii străini nu sunt toți nici tineri, nici frumoşi, 
nici bogați, iar presa publică reportaje despre căsătorii cu străini 
nereuşite, dramatice sau chiar tragice. Dar simţul umorului n-a 
dispărut. Pe parbrizul unor automobile se pot vedea colante pe care 
scrie: "”Amatoare de căsătorie pe timpul crizei”. 

Prietenii cărții 


Chiar dacă nu se mai spune, ca înainte, că “URSS este ţara din 
lume în care se citeşte cel mai mult”, Mihail Seslavinski, şeful 
Agenţiei federale pentru presă şi mijloace de comunicare în masa nu 
ezită să confirme implicit o asemenea performanță, atunci când 
informează că în Rusia au fost publicate, în 2000, 127 000 de cărţi, 
cu 750 de milioane de exemplare vândute. 

Sunt însă mulţumiţi şi autorii? Gorbaciov şi Putin ne-au scăpat 
de cenzură, sintetizează ziarista franceză Marianne Payot opiniile 
unor scriitori ruşi. Dar unul dintre ei, Evgheni Popov, observă că 
“înainte, un scriitor prost câştiga mai bine decât un inginer bun”. lar 
autorul siberian Andrei Ghelasinov constată că, după 1990-1991, 
cititorii s-au aruncat mai ales pe cărțile unor autori interzişi ca 
Zamiatin, Bulgakov, Soljeniţîn şi pe cărţile unor scriitori străini, şi 
abia mai târziu s-au apucat şi de autorii ruşi de ultimă oră. Care 
dintre ei ar fi cei mai interesanţi? Evgheni Popov: “Cei în vârstă de 
30 de ani sunt generaţia cea mai interesantă. Ei n-au cunoscut 
regimul comunist, drept care nu-şi pierd timpul să explice cum era pe 
atunci şi de ce. Acești scriitori nu sunt nici sovietici, nici 
antisovietici, nici postmoderni, sunt scriitori şi atât”. 

Catedrala Mântuitorului 


O catedrală ridicată în 50 de ani şi distrusă într-o clipită de 
demolatorii sovietici a fost reconstruită în numai cinci ani. Catedrala 
Mântuitorul isus s-a înălțat spre cinstirea victoriei împotriva armatelor lui 
Napoleon. Decorația interioară a bisericii a fost realizată de pictori celebri 
precum Surikov şi Vereşciaghin. 

În anii 1930, pe ruinele simbolului arhitectonic al credinței şi 
măreției Rusiei urma să fie construit un gigantic palat al congreselor, cu o 
înălțime de 416 metri şi având în vârf o statuie a lui Lenin. Proiectul a fost 
însă abandonat şi pe locul rămas viran a fost amenajată o imensă piscină. 

În 1995, preşedintele Elțîn a decretat reconstrucţia catedralei. Peste o 
mie de specialişti şi meşteri au lucrat la reconstituire, pe baza documentelor 
de arhivă. În august 2000, cea mai mare biserică din Rusia, care poate primi 
10 000 de credincioşi, a fost, din nou, sfințită. 

“Politica — de ieri sau de azi — nu e deajuns pentru a explica un popor. 
Dacă pentru unii Rusia este un iceberg iar politica vârful său, Rusia 
profundă este mult mai mult. De aceea, ea rămâne a fi cunoscută şi 
înțeleasă. Rusia este şi Kremlinul, şi parăzile militare din Piaţa Roşie, 
şi Gazpromul, dar şi Dostoievski, şi Cehov, şi Ceaikovski, şi cuplurile 
de campioni la patinaj, şi cazaciokul, şi matrioşcile, şi frumoasele cu 
ochi albaştri. Rusia este o realitate imensă şi mereu revelatoare, mereu 
surprinzătoare, mereu incitantă. 

În acest sens, da, pentru multă lume, Rusia este şi rebus, şi mister, şi 


enigmă.” 

